**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Απριλίου 2019, ημέρα Πέμπτη και ώρα 10.20΄, στην Αίθουσα  **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Αντιπροέδρου αυτής, κυρίου Αθανασίου Μιχελή, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις».(2η συνεδρίαση-ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, ο Αναπληρωτής Υπουργός Παιδείας, Έρευνας και Θρησκευμάτων, κ. Κωνσταντίνος Φωτάκης, η Υφυπουργός Παιδείας, Έρευνας και Θρησκευμάτων, κυρία Μερόπη Τζούφη, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Αθανάσιος Κατσής, Πρύτανης Πανεπιστημίου Πελοποννήσου, Οδυσσέας Ζώρας, Πρύτανης Πανεπιστημίου Κρήτης και Πρόεδρος της Συνόδου Πρυτάνεων ΑΕΙ, Βενετσάνα Κυριαζοπούλου, Πρύτανης Πανεπιστημίου Πατρών, Αντώνιος Τουρλιδάκης Πρύτανης Πανεπιστημίου Δυτικής Μακεδονίας, Ιωάννης Γκόλιας, Πρύτανης ΕΜΠ, Νικόλαος Κατσαράκης, Πρύτανης ΤΕΙ Κρήτης, Ιωάννης Καπόλος, Πρύτανης ΤΕΙ Πελοποννήσου, Γεώργιος Στάμου, Αντιπρόεδρος της Διοικούσας Επιτροπής Διεθνούς Πανεπιστημίου Ελλάδας, Δημήτρης Μπαντέκας, Πρύτανης ΤΕΙ Ανατολικής Μακεδονίας Θράκης, Δημήτριος Χασάπης, Πρύτανης ΤΕΙ Κεντρικής Μακεδονίας, Παναγιώτης Τζιώνας, Πρύτανης ΤΕΙ Θεσσαλονίκης, Δήμος Τριάντης, Αντιπρόεδρος της Διοικούσας Επιτροπής Πανεπιστημίου Δυτικής Αττικής, Παντελής Κυπριανός, Πρόεδρος της Αρχής Διασφάλισης και Πιστοποίησης της Ποιότητας στην Ανώτατη Εκπαίδευση (ΑΔΙΠ), Αλκιβιάδης Βατόπουλος, Κοσμήτωρ της Γενικής Συνέλευσης Εθνικής Σχολής Δημόσιας Υγείας (ΕΣΔΥ), Ευγενία Μπουρνόβα και Μαρία Γαζούλη, μέλη Διοικούσας της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ), Μαρία Κωνσταντοπούλου, Πρόεδρος της Ένωσης Ελλήνων Ερευνητών (Ε.Ε.Ε.), Νικηφόρος Κωνσταντίνου, Πρόεδρος της Ομοσπονδίας Λειτουργών Μέσης Εκπαίδευσης (ΟΛΜΕ), Αθανάσιος Κικινής, Πρόεδρος της Διδασκαλικής Ομοσπονδίας Ελλάδος (ΔΟΕ), Γεώργιος Στασινός, Πρόεδρος του Τεχνικού Επιμελητηρίου Ελλάδας (ΤΕΕ), Ιουλία Χοχτούλα, Πρόεδρος του Συλλόγου Διοικητικών Υπαλλήλων του ΤΕΙ Δυτικής Ελλάδας, Λαμπρινή Παπατσίμπα, Πρόεδρος της Ένωσης Λειτουργών Μέσης Εκπαίδευσης Προτύπων και Πειραματικών Σχολείων (ΕΛΜΕ ΠΠΣ), Γιάννης Βαφειαδάκης, Πρόεδρος της Ομοσπονδίας Εκπαιδευτικών Φροντιστών Ελλάδος (ΟΕΦΕ), Γεώργιος Χριστόπουλος, Γενικός Γραμματέας του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ) και Ευστράτιος Γεωργουδής, Υπεύθυνος Εκπαιδευτικών Θεμάτων της Ομοσπονδίας, Βασίλειος Δασκαλάκης, Πρόεδρος του Δ.Σ. Συνδέσμου Ελληνικών Κολλεγίων, Καράμαλης Παναγιώτης, μέλος του Συνδέσμου Ιδιωτικών Σχολείων (ΣΙΣ), Γρηγόρης Τζιβελέκας, Πρόεδρος του Συλλόγου Γονέων Πρότυπου Γυμνασίου Ιωνιδείου και Δήμητρα Αναγνώστου, Πρόεδρος του Συλλόγου Γονέων Πρώτου Πειραματικού Γυμνασίου Αθήνας, από το Συντονιστικό Γονέων και Κηδεμόνων Προτύπων Πειραματικών Σχολείων, Κωνσταντίνος Παππάς, Πρόεδρος του Δ.Σ. της Πανελλήνιας Ένωσης Αναγνωρισμένων Κολλεγίων και Στυλιανός Αμαργιανάκης, Γραμματέας της Ένωσης, Νίκος Καραπιδάκης, Προέδρος των Γενικών Αρχείων του Κράτους, Πηνελόπη Μπάνου, Πρόεδρος του Συλλόγου Εργαζομένων στα Γενικά Αρχεία του Κράτους, Δημήτριος Λάμπρου, Πρόεδρος της Ανώτατης Συνομοσπονδίας Γονέων Μαθητών Ελλάδας (ΑΓΣΜΕ), Δημήτριος Δημόπουλος, Πρόεδρος της Επαγγελματικής Επιστημονικής Ένωσης Τεχνολογικής Εκπαίδευσης Μηχανικών (ΕΕΤΕΜ), Πέτρος Λυμπερίδης, Πρόεδρος του Πανελλήνιου Συλλόγου Φυσικοθεραπευτών και Γεώργιος Ραλλιάδης, εκπρόσωπος ΤΕΙ Ανατολικής Μακεδονίας και Θράκης Παραρτήματος Δράμας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακριώτης Γεώργιος, Αυλωνίτου Ελένη, Βάκη Φωτεινή, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Δημητριάδης Δημήτριος, Μηταφίδης Τριαντάφυλλος, Μιχελής Αθανάσιος, Μπαξεβανάκης Δημήτριος, Πάντζας Γεώργιος, Τριανταφύλλου Μαρία, Ριζούλης Ανδρέας, Μπαλαούρας Γεράσιμος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Φίλης Νικόλαος, Ανδριανός Ιωάννης, Δαβάκης Αθανάσιος, Καραμανλή Άννα, Κατσιαντώνης Χρήστος, Κέλλας Χρήστος, Κεραμέως Νίκη, Κουκοδήμος Κωνσταντίνος, Κουτσούμπας Ανδρέας, Κεγκέρογλου Βασίλειος, Γρηγοράκος Λεωνίδας, Χριστοφιλοπούλου Παρασκευή, Γρέγος Αντώνιος, Ηλιόπουλος Παναγιώτης, Δελής Ιωάννης, Λυκούδης Σπυρίδων και Μαυρωτάς Γεώργιος.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Καλημέρα σας και καλωσορίσατε στο χώρο της Βουλής.

Είναι η δεύτερη συνεδρίαση της Διαρκούς Επιτροπής Μορφωτικών Υποθέσεων, με την ακρόαση εξωκοινοβουλευτικών προσώπων. Έχουν προσκληθεί 37 φορείς, ενώ ο Κανονισμός της Βουλής προβλέπει για 10 φορείς. Πάντα τον παραβιάζουμε με μια ανοχή, αλλά τώρα ξεπεράσαμε κάθε ανοχή. Πρέπει να σας πω, εκ των προτέρων, ότι η τρίτη συνεδρίαση έχει προγραμματιστεί για σήμερα στις 16.00΄. Άρα, πρέπει να έχουμε μια διαδικασία, που θα είναι ουσιαστική και δεν θα χρονοτριβήσουμε.

Η μια πρότασή μου είναι να πάρει το λόγο συνολικά από πέντε έως έξι λεπτά ο κάθε φορέας και να μην γίνουν ερωτήσεις από τους Βουλευτές. Αυτό, βέβαια, για να γίνει χρειάζεται τη συναίνεση των Βουλευτών.

Η δεύτερη πρότασή μου είναι τα έξι λεπτά, που δικαιούται ο κάθε φορέας για να μιλήσει, να χωριστούν σε τρία έως τέσσερα λεπτά της πρώτης τοποθέτησης. Στη συνέχεια, να ακολουθήσουν οι ερωτήσεις εκ μέρους των Βουλευτών. Οι φορείς έπειτα να πάρουν το λόγο για απαντήσεις, έως ότου να καλυφθεί ο συνολικός χρόνος των 6 λεπτών, με την εκτίμηση ότι περίπου 40 φορείς επί έξι λεπτά μας κάνει τέσσερις ώρες και αν σε αυτές τις ώρες προστεθούν και εμβόλιμες ερωτήσεις, τότε θα προσεγγίσουμε τις πέντε ώρες. Δηλαδή, με το δεύτερο τρόπο θα ξεκινήσουμε από τις 10.30΄ και θα φτάσουμε έως τις 16.30΄. Δεν υπάρχει άλλη κάποια άλλη δυνατότητα, εκτός από τις δύο προηγούμενες.

Θα ήθελα τη γνώμη των εκπροσώπων των Κομμάτων γι΄ αυτό που είπα, για τον αυτοπεριορισμό των Βουλευτών για μη υποβολή ερωτήσεων. Ερωτώ τη γνώμη των Βουλευτών.

Να επαναλάβω. Για να μπορέσουμε να διεκπεραιώσουμε τη διαδικασία ουσιαστικά έως τις 15.30΄, δηλαδή, σε μια λειτουργία των 5 ωρών, οι τέσσερις ώρες μόνο απαιτούνται για να τοποθετηθούν οι φορείς με χρόνο 6 λεπτών ο καθένας. Αν μπουν και εμβόλιμα ερωτήσεις Βουλευτών, πιθανώς να ξεπεράσουμε τις πέντε ώρες.

Έχω δύο προτάσεις. Η πρώτη πρόταση είναι να μην γίνουν ερωτήσεις και να δώσουμε συνολικά το χρόνο, για να τοποθετηθούν οι φορείς ή να μοιράσουμε το χρόνο των φορέων σε «πρωτολογία – ερωτήσεις» και σε «δευτερολογία – απαντήσεις».

Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Εμείς σαφώς θέλουμε το δεύτερο. Δεν μπορεί οι φορείς να μην δεχθούν ερωτήσεις από τα Κόμματα. Αυτό νομίζω πως αντιβαίνει στη λογική της ακρόασης των φορέων.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Δεν χρειάζεται να επιχειρηματολογήσετε για αυτό, κυρία Κεραμέως. Εγώ ανέφερα δύο προτάσεις. Το δέχομαι, έστω και ένας να έχει αντίρρηση. Να μου επιτρέψετε, όμως, θα είμαι πάρα πολύ αυστηρός στο χρόνο και θα παρακαλέσω τους συναδέλφους Βουλευτές να κάνουν ερώτηση και όχι τοποθέτηση δια μέσω της ερώτησης.

Το λόγο έχει ο κ. Δαβάκης.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Υπουργός για μια μικρή εισαγωγική τοποθέτηση.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Καλημέρα σας. Είναι μια σημαντική μέρα για τη συζήτηση του μέλλοντος της ανώτατης εκπαίδευσης και του Λυκείου, έχουμε εκπροσώπους φορέων και θα ακούσουμε τις προτάσεις τους. Θέλω δημόσια να εκφράσω τις ευχαριστίες και την ευγνωμοσύνη μου σε όλους, γιατί πίσω από τους φορείς υπάρχουν και τα πρόσωπα και αυτό έχει πολύ μεγάλη σημασία, για τις συνεργασίες, που είχαμε, αλλά, κυρίως, για τις συζητήσεις γύρω από συγκεκριμένα θέματα και όχι επί της αρχής της εκπαίδευσης ή επί της αρχής του πόσο πολύ πονάνε διάφοροι τη χώρα.

Είναι μια συζήτηση για τη νέα αρχιτεκτονική των πανεπιστημίων, που συνεχίζεται, εδώ και δύο χρόνια και έχουν εκφραστεί πάρα πολλές απόψεις. Υπήρξαν διαφορές και εντάσεις. Αλίμονο, και θα ήταν λάθος για τη δημοκρατία μας, εάν υπήρχαν παντού απόλυτες συμφωνίες και μέσα από αυτές τις διαφορετικότητες και πολλές φορές εντάσεις, υπήρξαν συνθέσεις. Οι συνθέσεις αντανακλώνται, νομίζω, και από την αποδοχή, που ήδη υπάρχει σε αυτά, που νομοθετήσαμε, γιατί δεν είναι ένα σχέδιο μόνο, με βάση το τι θα γίνει, στους επόμενους μήνες, αλλά ξέρετε ότι έχουν νομοθετηθεί και έχουν δρομολογηθεί αντίστοιχες διεργασίες.

Να επαναλάβω ότι το μεταρρυθμιστικό σχέδιο για την νέα αρχιτεκτονική συμπεριλαμβάνει τέσσερις άξονες. Είναι τα νέα Τμήματα με τα νέα γνωστικά πεδία, είναι οι συνέργειες, ανάμεσα στα πανεπιστήμια και στα Τ.Ε.Ι., είναι τα πανεπιστημιακά ερευνητικά κέντρα, με τα Ινστιτούτα και τα διετή προγράμματα, για τους αποφοίτους των ΕΠΑΛ, που θα οδηγούν σε επαγγελματικά πιστοποιητικά. Αυτό είναι ένα σύνολο μεταρρυθμίσεων και δεν μπορείς από αυτό να αφαιρέσεις ένα κομμάτι, γιατί επηρεάζονται αρνητικά τα υπόλοιπα κομμάτια.

Να ζητήσω, ειδικά από τους παρόντες Πρυτάνεις, να εμπλακούν και στις συζητήσεις, που γίνονται για το Λύκειο. Δεν μπορεί τα πανεπιστήμια να είναι απόντα από αυτή τη συζήτηση και, δυστυχώς, το μόνο που λέγεται, είναι να μειωθεί ο αριθμός των εισακτέων, πράγμα όχι αδικαιολόγητο σε αρκετά τμήματα, τα οποία έχουν μικρό αριθμό διδασκόντων. Γι' αυτό και εμείς έχουμε δεσμευτεί για 500 καινούργιες θέσεις καθηγητών και θα παρακαλούσα να επιταχυνθούν οι διαδικασίες για τις εκλογές, που δεν έχουν ολοκληρωθεί. Γι' αυτό έχουμε δεσμευθεί για 1.500 νέους επιστήμονες για την ακαδημαϊκή εμπειρία και βεβαίως, 15 εκατομμύρια ευρώ, που θα λάβουν τα πανεπιστήμια, τα οποία εμπλέκονται σε αυτή τη νέα αρχιτεκτονική.

Θα πρέπει, όμως, τα τμήματα π.χ. Μαθηματικών όλης της Ελλάδας να συνεργαστούν και να πουν τι είδους προφίλ πρωτοετούς φοιτητή θέλουν, διαφορετικά και τα παιδιά της Γ΄ Λυκείου, η κοινωνία και οι γονείς, που ζουν μέσα σε αυτή την πίεση, παίρνουν γνώσεις, που, ενδεχομένως, να μην τους χρειάζονται και μπορούν, κάλλιστα, να τις αποκτήσουν στο πανεπιστήμιο. Αλλά, πρέπει οπωσδήποτε τα ανώτατα εκπαιδευτικά μας ιδρύματα, με τις διαδικασίες, που εκείνα γνωρίζουν, να εμπλακούν σε αυτή τη συζήτηση.

Το δεύτερο μεγάλο θέμα έχει σχέση με το Λύκειο και την εισαγωγή στα Πανεπιστήμια. Η ουσία, ο «κορμός», ο «πυρήνας» της προβληματικής μας έχει να κάνει με μία διαπίστωση, διότι δεν υπάρχει περίπτωση να προχωράμε σε μεταρρυθμίσεις, χωρίς να ξέρουμε ποιο, ακριβώς, πρόβλημα πάμε να λύσουμε.

Αυτό, λοιπόν, που εμείς λέμε, είναι ότι στη χώρα μας, δυστυχώς, δεν υπάρχει Γ΄ Λυκείου. Είναι μόνο στα χαρτιά. Είναι ένα έτος, όπου τα παιδιά πάνε σχολείο, ουσιαστικά, χωρίς να μαθαίνουν τίποτα. Αυτό γίνεται, όχι μόνο σε βάρος του δημοσίου σχολείου, αλλά γίνεται και σε βάρος των εκπαιδευτικών. Παρά τις τεράστιες προσπάθειες των εκπαιδευτικών, έχουμε ένα αδιέξοδο, διότι, δυστυχώς, υπάρχει μία κοινωνική συναίνεση ότι τα παιδιά μπαίνουν στο Πανεπιστήμιο, με ένα θεσμό, που είναι εκτός του δημόσιου σχολείου. Δηλαδή, τα φροντιστήρια και τα ιδιαίτερα μαθήματα.

Τα φροντιστήρια, όμως, δεν έχουν πει σε κανέναν ψέματα. Τα φροντιστήρια κάνουν -και θα σας έλεγα πολύ καλά - τη δουλειά τους. Λένε στην κοινωνία ότι εμείς θα μάθουμε στα παιδιά να μπαίνουν στο Πανεπιστήμιο. Δεν είναι ο ρόλος μας να μορφώνουμε τα παιδιά. Το «μέτωπό» μας, δηλαδή, είναι η αντίληψη, η οποία υποβαθμίζει και απαξιώνει το δημόσιο σχολείο, όπου τα παιδιά πρέπει να είναι εκεί, για να μορφώνονται.

Έχουμε, λοιπόν, ένα έλλειμμα, που λέγεται Γ΄ Λυκείου. Αυτό προσπαθούμε να το λύσουμε, αποδίδοντας ένα χαρακτήρα στη Γ΄ Λυκείου, που τον έχουν σε όλα τα μέρη του κόσμου. Ποιος είναι αυτός; Είναι μία μεταβατική χρονιά, ανάμεσα στο τέλος των μαθητικών σπουδών και την αρχή του Πανεπιστημίου. Είναι ένα προπαρασκευαστικό έτος, που συνεχίζει τη γενική μόρφωση. Όταν η γλώσσα και η λογοτεχνία, για παράδειγμα, είναι κοινή σε όλους, δεν μπορεί να πει κανείς να πει ότι είναι μόνο να σε ετοιμάζει για να δώσεις εισαγωγικές εξετάσεις. Είμαι και μέρος της γενικότερης παιδείας. Αυτή είναι η ουσία.

Το άλλο κομμάτι είναι η αναβάθμιση του τρόπου, με τον οποίο παίρνει κανείς απολυτήριο, όπως, επίσης, και η δυνατότητα να μπαίνει κανείς στο Πανεπιστήμιο μόνο με το απολυτήριο. Θα γίνει, για πρώτη φορά, αυτό που έχουμε προτείνει. Είναι άδικο για τη νεολαία μας να λέγεται εδώ μέσα ότι «αυτά είναι δευτερεύοντα τμήματα» ή ότι «αυτά δεν είναι καλά τμήματα» κ.λπ.. Είναι τμήματα, τα οποία θα επιλέγει ένας αριθμός παιδιών. Την επόμενη χρονιά, μπορεί να τα επιλέγουν πολύ περισσότερα παιδιά και να πρέπει να δώσουν εισαγωγικές εξετάσεις. Είναι ένα ανοιχτό δημοκρατικό σύστημα. Είναι ένα, επί της ουσίας, παιδαγωγικά σωστό σύστημα.

Θέλω να αναφερθώ σε δύο θέματα και ολοκληρώνω με αυτά. Εδώ και τριάντα έξι χρόνια, υπάρχει ένα καθεστώς στην εκπαίδευση των Μηχανικών. Αυτό το καθεστώς είναι ότι υπάρχουν πενταετή προγράμματα σπουδών και τετραετή προγράμματα σπουδών στα Τ.Ε.Ι. τα οποία να υπενθυμίσω, σε όσους δεν το ξέρουν, ότι είναι Ανώτατα Εκπαιδευτικά Ιδρύματα από το 2001.

Εδώ, λοιπόν, υπάρχουν δύο σκέλη της Ανώτατης Εκπαίδευσης. Το ένα εκπαιδεύει Μηχανικούς πενταετείς - και μάλιστα είμαστε περήφανοι για το επίπεδο των σπουδών τους - και το άλλο εκπαιδεύει Μηχανικούς τετραετείς που επίσης είμαστε, εξαιρετικά, υπερήφανοι για το επίπεδο των σπουδών τους. Μόνο που υπάρχει μία εκκρεμότητα. Επί 36 χρόνια, οι δεύτεροι δεν έχουν κανένα επαγγελματικό δικαίωμα. Αυτό δεν μπορεί να συνεχιστεί. Δεν είναι δυνατόν η Πολιτεία να τους σπουδάζει, να λέει ότι θα γίνουν Μηχανικοί και να μην τους δίνει κανένα επαγγελματικό δικαίωμα. Εμείς, λοιπόν, προτείνουμε έναν τρόπο, που επιλύει αυτό το πρόβλημα. Ο τρόπος είναι ο εξής: Με ακαδημαϊκές διαδικασίες, τα προγράμματα σπουδών γίνονται από τετραετή, πενταετή. Την ευθύνη την έχει η Σύγκλητος, η Γενική Συνέλευση με το νέο πρόγραμμα σπουδών. Από τετραετή, λοιπόν, γίνονται πενταετή.

Και μετά, υπάρχει μία Επιτροπή, στην οποία συμμετέχουν ένας εκπρόσωπος του Υπουργείου Παιδείας, ένας εκπρόσωπος του Υπουργείου Μεταφορών, ένας Κοσμήτορας από Πολυτεχνική Σχολή, που θα μας τον υποδείξουν οι Πολυτεχνικές Σχολές, ένα μέλος ΔΕΠ της αντίστοιχης ειδικότητας, που θα μας τον υποδείξουν οι Πολυτεχνικές Σχολές, εκπρόσωπος της ΑΔΙΠ και εκπρόσωπος του Τεχνικού Επιμελητηρίου Ελλάδος. Αυτοί, λοιπόν, πάνε και μελετάνε τη δομή, τις υποδομές, το πρόγραμμα σπουδών των τμημάτων, που έχουν γίνει πενταετή, έχοντας περάσει ήδη από ένα φίλτρο και μετά τους δίνουν ή δεν τους δίνουν επαγγελματικά δικαιώματα. Αυτό είναι. Εγώ δεν καταλαβαίνω πραγματικά την απόφαση ή τη συνέντευξη τύπου, που δόθηκε, γι΄ αυτήν την ιστορία.

Πρώτον, η αριθμητική ήταν εντελώς λάθος. Το βγάλαμε σε ένα δελτίο τύπου και θα ήθελα, τουλάχιστον, να διορθώσουμε τις αριθμητικές. Δεύτερον, έχουν την ευθύνη, πρώτα της ακαδημαϊκής αναβάθμισης και δεύτερον, της επαγγελματικής παροχής δικαιωμάτων, φορείς, που δεν έχουν ουδεμία σχέση με το Υπουργείο; Γιατί, χθες λέχθηκε και αυτό, ότι όλους τους διορίζουμε εμείς, εκτός από το ΤΕΕ. Δεν είναι έτσι. Έναν εκπρόσωπο του Υπουργείου Παιδείας και οι υπόλοιποι υποδεικνύονται από τα ιδρύματα.

Τρίτον, μετά από 36 χρόνια, μπορεί κάποιος να μας πει έναν πρακτικό τρόπο, πώς τα πανεπιστημιακά πτυχία των τετραετών θα μπορέσουν επιτέλους να αποκτήσουν επαγγελματικά δικαιώματα; Αυτά είναι ερωτήματα, πάρα πολύ σοβαρά, για τα οποία δεν σηκώνει ούτε ιδεολογική ούτε κομματική ούτε καν πολιτική αντιπαράθεση.

Τελειώνω με το ΣΑΕΠ. Υπήρξε μια Ευρωπαϊκή Οδηγία, η οποία λέει ότι επιβάλλεται, επιτρέπεται η μεταφορά του επαγγέλματος, δηλαδή, αν κάνεις ένα επάγγελμα στην Αγγλία ή στη Γερμανία, εντός Ε.Ε., μπορείς να μεταφέρεις τα επαγγελματικά σου δικαιώματα, τα οποία έχεις αποκτήσει κάπου αλλού. Υπήρξε στην Ελλάδα μία δυσκολία. Η δυσκολία ήταν η εξής. Δεν ήταν μόνο τα παιδιά που σπουδάζανε έξω, ήταν κυρίως τα παιδιά, που σπουδάζανε, στα ιδιωτικά κολέγια, στη χώρα μας, που συνεργάζονται, με ξένα πανεπιστήμια. Τα παιδιά αυτά ταλαιπωρούνται, πολλά χρόνια. Είναι πολλές χιλιάδες και ταλαιπωρούνται πάρα πολύ, διότι η προηγούμενη κυβέρνηση, δημιούργησε ένα φορέα, όπου το ακαδημαϊκό είναι μαζί με το επαγγελματικό. Υπήρξαν, λοιπόν, καθυστερήσεις, υπήρξαν, διαφορές αντιλήψεων και τα λοιπά. Εμείς και η Ευρωπαϊκή Οδηγία είναι σαφέστατη και λέει μεταφορά επαγγελματική, κατοχυρώνουμε με τη διαδικασία, που προτείνουμε, δηλαδή, με μία απλή διαπίστωση ότι αυτά τα παιδιά, αν ακολουθούσαν το πρόγραμμα, που ακολουθούν στην Ελλάδα, σε άλλη χώρα, θα μπορούσαν να δουλέψουν εκεί. Με αυτόν τον τρόπο, λέμε ότι έχεις τα επαγγελματικά προσόντα, τα οποία είναι τα μόνα, που μπορεί να σου δώσει το Υπουργείο Παιδείας. Δεν μπορεί να σου δώσει επαγγελματικά δικαιώματα, αναγνωρίζει επαγγελματικά προσόντα. Οπότε ή πας και εγγράφεσαι στο αντίστοιχο Επιμελητήριο ή πας και ασκείς το επάγγελμα, εκεί όπου δεν υπάρχουν Επιμελητήρια. Αν θέλει κανείς να έχει και την ακαδημαϊκή ισοδυναμία, τότε προφανώς, πρέπει να πάει στο ΔΟΑΤΑΠ, που είναι ο αρμόδιος φορέας.

Τελειώνω, γιατί χθες έγινε μια έντονη διαμάχη, μέσα εδώ για τα fake news. Ζήτησα από την Αντιπολίτευση να τοποθετηθεί αρνητικά στα fake news. Αρνήθηκε να το κάνει. Σήμερα, διαβάζω, μόλις πριν από λίγο είδηση, που έχει τίτλο : «Ο Γαβρόγλου απέκλεισε τη Διδασκαλική Ομοσπονδία Ελλάδος από τη συζήτηση στη Βουλή». Αυτό είναι η είδηση. Οι εκπρόσωποι της Διδασκαλικής Ομοσπονδίας - χαίρομαι που τους βλέπω - είναι πίσω στα καθίσματα εδώ, θα συμμετέχουν, δεν τους απέκλεισε κανείς. Δεν είναι στο χέρι του Υπουργού Παιδείας να αποκλείει ή να μην αποκλείει, είναι θέμα του Προεδρείου, μαζί με τους εκπροσώπους των Κομμάτων και εάν συνεχίσει αυτή η ιστορία των fake news, θα μας απορροφήσει, ως κοινωνία, προς τα κάτω. Όλοι μας επιβάλλεται να έχουμε ένα μέτωπο στα ανώδυνα ή και πάρα πολύ επώδυνα fake news, που φαίνεται ότι γίνονται όλο και πιο συχνά.

Σας ευχαριστώ, σας καλωσορίζω και θα παρακαλούσα πάρα πολύ, όποιοι, στη συνέχεια, θα θέλατε να γίνουν και κάποιες αλλαγές, που έχουμε παραβλέψει και εμείς, στο νομοσχέδιο, να παραμείνουν. Οι νομικοί μας σύμβουλοι θα είναι εδώ όλη μέρα, να συζητήσουμε και κάποιες μικρές αλλαγές, που, πάντοτε, ξέρω ότι ή ξεφεύγουν ή υπάρχουν ωριμότερες σκέψεις και τα λοιπά. Σας ευχαριστώ και πάλι.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Χριστοφιλοπούλου.

**ΠΑΡΑΣΚΕΥΗ (ΕΥΗ) ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Κύριε Πρόεδρε, είναι η πρώτη φορά, που εγώ προσωπικά, που έχω μακρά κοινοβουλευτική εμπειρία, ακούω παριστάμενο Υπουργό, και αναφέρομαι στη λέξη «παριστάμενος», γιατί αυτή η λέξη χρησιμοποιείται, κυρίες και κύριοι συνάδελφοι, από τον Κανονισμό μας, να έχουμε στην αρχή της διαδικασίας ακρόασης φορέων παρέμβαση από το Υπουργείο και όχι από την Επιτροπή της Βουλής.

Ο κ. Υπουργός είχε όλο το χρόνο – και τον έχει ακόμη και μετά – να καλεί στο Υπουργείο φορείς, όπως μας είπε ότι το έκανε – βεβαίως, δεν το έκανε ποτέ θεσμικά, ποτέ σε συνολικό διάλογο, αλλά πάντοτε κατ' ιδίαν – αλλά έχει όλο το χρόνο αυτός και συνολικά η ηγεσία του Υπουργείου Παιδείας να καλεί στο Υπουργείο τους φορείς να συζητά μαζί τους, να επεξεργάζεται. Αυτό εξάλλου είναι και στα πλαίσια του ρόλου του.

Εμείς εδώ, όμως, είμαστε η Επιτροπή Μορφωτικών Υποθέσεων της Βουλής και ήρθαν οι φορείς να τους ακούσουμε, όχι να ακούσουν έναν εικοσάλεπτο μονόλογο. Ήρθαμε, όπως είπα, να ακούσουμε, να συζητήσουμε, τα Κόμματα να τοποθετηθούν και επί αυτών που είπε ο Υπουργός, γιατί είμαι σίγουρη, ότι οι Φορείς, που ήρθαν εδώ και παροικούν στον κόσμο της Εκπαίδευσης, γνωρίζουν πάρα πολύ καλά, μετέχοντας ενεργά, ότι τα Κόμματα έχουμε πάρει θέσεις. Ενίσταμαι, λοιπόν και αυτό, δεν το έχω ξαναδεί να συμβαίνει και πραγματικά ζητώ συγνώμη εκ μέρους της Βουλής – τουλάχιστον, από τη δική μας πλευρά, της Δημοκρατικής Συμπαράταξη – γι΄ αυτό που μόλις είδαμε.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Οφείλω να πω, ότι τυπικά μπορεί να έχετε δίκιο, κατά κανόνα, ο Κανονισμός της Βουλής, με την ευρύτερη έννοια, παραβιάζεται – φέραμε 37 Φορείς να μιλήσουν, αντί για 10, θα μιλήσουν, πάνω από 4 ώρες και θα το δεχθούμε – και κατά κανόνα, οι Υπουργοί, στο ξεκίνημα, καλωσορίζοντας τους φορείς, λένε δύο κουβέντες. Εγώ στο μέτρο, που με αφορά, αναλαμβάνω την ευθύνη.

Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Κύριε Πρόεδρε, θέλω να πω το εξής. Εγώ εσκεμμένα δεν ζήτησα το λόγο. Δεν ζήτησα το λόγο, γιατί έχουμε καλεσμένους στη Βουλή των Ελλήνων, ανθρώπους, οι οποίοι έχουν ταξιδέψει από όλη την Ελλάδα, για να έρθουν να μας καταθέσουν τις απόψεις τους, υπό ένα ασφυκτικό χρονικό πλαίσιο. Εγώ, σεβόμενη τους ανθρώπους αυτούς, δεν θα απαντήσω σε όλα αυτά, που είπε ο Υπουργός, παρότι, προφανώς, έκανε αναφορές και στην Αξιωματική Αντιπολίτευση. Συμφωνώ απολύτως μαζί σας, κυρία Χριστοφιλοπούλου και επιφυλάσσομαι να απαντήσω σε όλα αυτά, που είπε ο Υπουργός, ο οποίος κακώς πήρε το λόγο, κακώς έκανε ένα τέτοιο διάγγελμα είκοσι λεπτών. Επί της ουσίας, επιφυλάσσομαι, εκ μέρους της Αξιωματικής Αντιπολίτευσης, να απαντήσουμε αναλυτικά στα θέματα αυτά στη συνεδρίαση, που ακολουθεί, αμέσως μετά. Δυστυχώς, κύριε Πρόεδρε, για την επόμενη συνεδρίαση δεν θα έχουμε καθόλου χρόνο να προετοιμαστούμε – και το τονίζω και αυτό.

Να καλωσορίσω, όμως, και εγώ με τη σειρά μου τους φορείς και να πω ότι με μεγάλο ενδιαφέρον αναμένουμε να ακούσουμε τις θέσεις τους, εάν οι άνθρωποι έχουν προλάβει να διαβάσουν τις 1.120 σελίδες, βεβαίως. Με μεγάλο ενδιαφέρον, περιμένουμε να ακούσουμε τις θέσεις τους επί του νομοσχεδίου.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε. Το λόγο έχει ο πρώτος φορέας, ο Πρύτανης του Πανεπιστημίου Πελοποννήσου ο κ. Κάτσης. Έχετε έξι λεπτά, αξιοποιήστε το χρόνο σας, όπως νομίζετε. Έχει καθοριστεί ότι στις 16.00΄ ακολουθεί η τρίτη συνεδρίαση μας.

**ΑΘΑΝΑΣΙΟΣ ΚΑΤΣΗΣ (Πρύτανης Πανεπιστημίου Πελοποννήσου):** Ευχαριστώ πολύ, κύριε Πρόεδρε, κύριε Υπουργέ, κύριοι Βουλευτές. Θα μιλήσω σύντομα, έτσι ώστε αν υπάρχουν ερωτήσεις, να τοποθετηθώ.

Εκπροσωπώ το Πανεπιστήμιο Πελοποννήσου, το οποίο είναι ένα ίδρυμα, που είναι μέσα στα υπό αναδιοργάνωση του νομοσχεδίου. Για μας, στο Πανεπιστήμιο Πελοποννήσου, το νομοσχέδιο αυτό και όλη η παρουσία του χαρακτηρίζεται από τη λέξη «δυισμός». Υπάρχει το Τ.Ε.Ι. Πελοποννήσου και η Σχολή Τεχνολογικών Εφαρμογών του Τ.Ε.Ι. Δυτικής Ελλάδας. Για το Τ.Ε.Ι. Πελοποννήσου είχαμε περίπου 15 μήνες μια εξαντλητική διαδικασία διαλόγου και καταλήξαμε σε ένα ομόφωνο πόρισμα, αρκετά σημεία εκ του οποίου έγιναν αποδεκτά, όχι όλα, όμως.

Στο νομοσχέδιο, το οποίο έχετε μπροστά σας, αυτό είναι ένα ικανοποιητικό σημείο. Σε προσωπικό επίπεδο, ήθελα να πω, χωρίς να τους ξέρω τους ανθρώπους, ότι ανέπτυξα πολύ καλή σχέση και με τον Πρύτανη, κ. Καπόλο και αυτό είναι ένα καλό σημείο εκκίνησης, για την επόμενη μέρα. Δυστυχώς, δεν είχαμε τον απαιτούμενο χρόνο, να υπάρχει ώσμωση και ζύμωση με τους συναδέλφους από το Τ.Ε.Ι. Δυτικής Ελλάδας. Δεν λέω ότι θα καταλήγαμε σε κάποια σημεία απόλυτης συμφωνίας, αλλά θα μπορούσε το όλο ζήτημα να εξελιχθεί, με μια μεγαλύτερη άνεση χρόνου, έστω και σε διαφορετικές καταγραφές απόψεων. Δεν είχαμε αυτή τη δυνατότητα και αυτό δημιούργησε αρκετές εντάσεις και πόλωση, κατά τη γνώμη μου, λίγο άσκοπα. Αν και είναι, μέρος της δημοκρατίας, όπως είπε και ο κ. Υπουργός.

Αν, λοιπόν, είναι κάτι το οποίο εμένα με προβληματίζει, για την επόμενη μέρα, είναι αυτή η ένταση και αυτή η πόλωση. Ενώ ήμασταν αρκετά καλά, όσον αφορά τη διαδικασία, με το Τ.Ε.Ι. Πελοποννήσου, αυτό δημιούργησε ένα κλίμα δυσάρεστο και πολλές φορές επισκίασε τη θετική πορεία των συνομιλιών, το προηγούμενο 15μηνο.

Να πω, αν μου επιτρέπεται, ένα - δύο σημεία, τα οποία είναι εξειδικευμένα στο νομοσχέδιο, τα οποία είναι σημαντικά. Μας απασχολεί ιδιαίτερα και το έχουμε συζητήσει με τον κ. Καπόλο και με όλους, μεταφέρουμε απόφαση Συγκλήτου. Το θέμα των υποδομών και το προσωπικό, το οποίο θα στελεχώσει, αν προχωρήσει θεσμικά αυτή η διαδικασία, το νέο ίδρυμα, αυτό είναι κάτι που μας απασχολεί, το έχουμε ζητήσει και ελπίζω να υπάρξει ανάλογη ανταπόκριση.

Το θέμα της Κτηνιατρικής Σχολής, στην Τρίπολη, ξέρω ότι είναι στο θέμα μιας Επιτροπής, που έχει συστήσει ή θα συστήσει το Υπουργείο. Πιστεύουμε ότι στη νότια Ελλάδα, θα είναι ένα καλό σημείο αναφοράς, ανάπτυξης και ακαδημαϊκής προσφοράς στο Πανεπιστήμιο Πελοποννήσου η ίδρυση Κτηνιατρικής Σχολής. Έχω άλλα δύο σημεία, εντελώς τυπικά και εξειδικευμένα, που θα καταθέσω μετά, κύριε Πρόεδρε, στους νομικούς. Ευχαριστώ πολύ. **ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε.

**ΟΔΥΣΣΕΑΣ- ΙΩΑΝΝΗΣ ΖΩΡΑΣ (Πρόεδρος της Συνόδου Πρυτάνεων ΑΕΙ- Πρύτανης Πανεπιστημίου Κρήτης):** Κύριε Πρόεδρε, μου επιτρέπετε; Είμαι ο Πρόεδρος της Συνόδου των Πρυτάνεων, ενδεχομένως, να μην με έχετε στη λίστα, αλλά θα ήθελα τον λόγο, κάποια στιγμή. Δεν έχω προσκληθεί και σ' αυτό δεν φέρω ευθύνη.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Μισό λεπτό, να το δούμε. Πρέπει να ακολουθήσουμε μια σειρά.

**ΟΔΥΣΣΕΑΣ- ΙΩΑΝΝΗΣ ΖΩΡΑΣ (Πρόεδρος της Συνόδου Πρυτάνεων ΑΕΙ- Πρύτανης Πανεπιστημίου Κρήτης):** Ναι, να ακολουθήσετε οποιαδήποτε σειρά θέλετε, σας ζητώ το λόγο, γιατί είμαι ο Πρόεδρος της Συνόδου Πρυτάνεων. Δεν έχω προσκληθεί, επισήμως, επαναλαμβάνω, όμως, ότι δεν είναι δική μου ευθύνη.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κύριε Πρόεδρε, επιτρέψτε μου να το δούμε στο τέλος, γιατί, πράγματι, δεν έχετε προσκληθεί, αλλά το γιατί δεν έχετε προσκληθεί, είναι ένα ζήτημα.

**ΓΕΩΡΓΙΟΣ ΜΑΥΡΩΤΑΣ:** Μα, τον είχαμε προτείνει, κύριε Πρόεδρε.

**ΟΔΥΣΣΕΑΣ- ΙΩΑΝΝΗΣ ΖΩΡΑΣ (Πρόεδρος της Συνόδου Πρυτάνεων ΑΕΙ- Πρύτανης Πανεπιστημίου Κρήτης):** Το γιατί δεν έχω προσκληθεί δεν αφορά εμένα, αλλά είναι αδύνατον, μέσα σε 30 φορείς, σε μια τέτοια συζήτηση, να μην καλείτε και τον Πρόεδρο της Συνόδου Πρυτάνεων. Είναι αδύνατον, κύριε Πρόεδρε!

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Θα το δούμε, κ. Πρόεδρε στο τέλος...

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Εδώ υπάρχει ένα θέμα διαδικασίας.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Παρακαλώ, παρακαλώ, κύρια Κεραμέως.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Υπάρχει ένα μείζον θέμα διαδικασίας. Ήταν πρόταση, νομίζω, από όλους, το είχαμε και εμείς προτείνει και στη λίστα ήταν και με διπλή ιδιότητα: Και Πρύτανης του Πανεπιστημίου Κρήτης και Προεδρεύων της Συνόδου Πρυτάνεων. Εγώ θέλω να ρωτήσω, πώς άλλαξε αυτό; Γιατί δεν εκλήθη, ο Προεδρεύων της Συνόδου των Πρυτάνεων; Εάν, πράγματι, δεν εκλήθη.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κυρία Κεραμέως, θέλετε να συζητήσουμε πάλι για τη χθεσινή διαδικασία και σας απαντάω.

Πήρατε μία λίστα 74 Φορέων. Ζήτησα αυτοπεριορισμό για να καταλήξουμε...

**ΟΔΥΣΣΕΑΣ- ΙΩΑΝΝΗΣ ΖΩΡΑΣ (Πρόεδρος της Συνόδου Πρυτάνεων ΑΕΙ- Πρύτανης Πανεπιστημίου Κρήτης):** Και περιορίσατε τον Πρόεδρο της Συνόδου Πρυτάνεων.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Παρακαλώ, κύριε Πρόεδρε! Δεν σας έδωσα το λόγο και νομίζω ότι το επίπεδό σας δεν επιτρέπει τέτοιου είδους διακοπές.

Απαντώ στην κυρία Κεραμέως. Πήρατε, λοιπόν, μια λίστα και ζήτησα αυτοπεριορισμό. Καταλήξαμε σε 34 φορείς. Τη διακίνησα σε όλα τα Κόμματα, για να συμπληρώσουν ό,τι θέλουν. Ήρθατε δίπλα μου και μου ζητήσατε 7, τα δέχθηκα όλα κι από όλους και τώρα μου λέτε...

**ΓΕΩΡΓΙΟΣ ΜΑΥΡΩΤΑΣ:** Μα, ήταν μέσα στη λίστα αυτοί.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Είναι μέσα στη λίστα, κύριε Πρόεδρε.

**ΓΕΩΡΓΙΟΣ ΜΑΥΡΩΤΑΣ:** Είναι στο Πανεπιστήμιο Κρήτης. Το Νο 2.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Είναι δυνατόν, να συζητάμε για αναδιάταξη του ακαδημαϊκού χάρτη και να μην είναι ο Προεδρεύων της Συνόδου Πρυτάνεων;

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κυρία, Κεραμέως, στη διαδικασία συζητάμε, όχι στην ουσία. Επί της ουσίας, θα πάρει τον λόγο ο πρόεδρος. Απαντώ σ΄ αυτό που παρεμβήκατε. Είμαι σαφής.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Ξαναλέω, κύριε Πρόεδρε, το εξής: Επειδή υπάρχει μια μεγάλη συζήτηση μεταξύ διάκρισης διαδικασίας και ουσίας. Διαδικασία είναι να κληθεί, αλλά ουσία είναι να είναι εδώ, για να εκθέσει τις απόψεις του.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Είναι εδώ και θα πάρει το λόγο.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Το λέω αυτό, διότι μόλις ενημερώθηκα για παράδειγμα, ότι τον Πρόεδρο του Τ.Ε.Ι. Δυτικής Ελλάδος δεν τον κάλεσε κανείς και δήλωσε πριν που το έμαθε, ότι δεν προλαβαίνει να έρθει. Άρα, υπάρχει ένα θέμα διαδικασίας, που άπτεται της ουσίας.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Είναι ουσία, θα πάρει τον λόγο...

**ΝΙΚΗ ΚΕΡΑΜΕΩΣ (Εισηγήτρια της Ν.Δ):** Δεν είναι εδώ, κύριε Πρόεδρε, είναι στο Τ.Ε.Ι. Δυτικής Ελλάδος.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κύρια Κεραμέως, ήμουν σαφής και εχθές και σήμερα.

**ΝΙΚΗ ΚΕΡΑΜΕΩΣ (Εισηγήτρια της Ν.Δ):** Ναι, δεν είναι εδώ, σας ξαναλέω.

**ΓΕΩΡΓΙΟΣ ΜΑΥΡΩΤΑΣ:** Κύριε Πρόεδρε, υπάρχει μια παρεξήγηση. Γιατί στη χθεσινή λίστα που μας δώσατε είναι το Νο 2, ο Πρύτανης Πανεπιστημίου Κρήτης.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σε ποια λίστα; Των 74 ή των 37;

**ΓΕΩΡΓΙΟΣ ΜΑΥΡΩΤΑΣ:** Των 37**.** Το Νο 2 ο ήταν Πρύτανης Πανεπιστημίου Κρήτης, γι' αυτό εμείς θεωρήσαμε ότι είναι δεδομένο, όταν θα είναι εδώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Εγώ, κύριε Μαυρωτά, παίρνω τη λίστα, που μου δίνουν, με τη σειρά και θα απαντήσω και θα τον πάρει το λόγο ο κ. Πρόεδρος και είναι τελειωμένο. Τώρα, η συζήτηση επί της διαδικασίας, δεν βοηθάει.

**ΓΕΩΡΓΙΟΣ ΜΑΥΡΩΤΑΣ:** Να προηγηθεί, καλύτερα, ως Προεδρεύων της Συνόδου των Πρυτάνεων;

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Να προηγηθείτε, κύριε Πρόεδρε, και να τελειώνουμε.

**ΕΥΗ ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ - ΔΗΜ.ΑΡ.):** Λυπάμαι, αλλά μια τέτοια διαδικασία, δεν είναι δυνατόν! Δε γίνεται αυτό! Δεν γίνεται αυτό! Όχι πια!

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κυρία Χριστοφιλοπούλου, είναι προφανές ότι η διαδικασία...

**ΝΙΚΟΣ ΘΗΒΑΙΟΣ:** Πρόεδρε! Πρόεδρε! Υπάρχουν και οι Βουλευτές εδώ μέσα, και να μου πείτε από πότε η διαδικασία προβλέπει συνήγορους Βουλευτές των καλεσμένων ακαδημαϊκών. Πρέπει να το περιφρουρήσουμε και να βάλουμε μια διαδικασία. Να συνεχιστεί κανονικά η διαδικασία, Πρόεδρε! Όλα τα άλλα είναι για την τηλεόραση…

**ΓΕΩΡΓΙΟΣ ΜΑΥΡΩΤΑΣ:** Δεν είμαι συνήγορος κανενός! Είναι στη λίστα.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Δεν υπάρχει περίπτωση η διαδικασία να συνεχιστεί κανονικά, εάν ο κάθε συνάδελφος Βουλευτής υποκαθιστά τον Πρόεδρο. Δεν αφαίρεσα από κανέναν το λόγο, παρεμβαίνει ο καθένας και υποκαθιστά τον πρόεδρο. Σας παρακαλώ πάρα πολύ!

Το λόγο έχει ο κ. Ζώρας.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Ζώρας, Πρόεδρος της Συνόδου των Πρυτάνεων και Πρύτανης του Πανεπιστημίου Κρήτης

**ΟΔΥΣΣΕΑΣ- ΙΩΑΝΝΗΣ ΖΩΡΑΣ (Πρόεδρος της Συνόδου Πρυτάνεων ΑΕΙ, Πρύτανης Πανεπιστημίου Κρήτης):** Ευχαριστώ, κύριε Πρόεδρε.

Να ενημερώσω το Σώμα, ότι σήμερα το πρωί είχαμε μια έκτακτη Σύνοδο Πρυτάνεων, στην οποία παρευρέθησαν από τα Πανεπιστήμια Αθηνών, Θεσσαλονίκης, Παντείου, Κρήτης, Θεσσαλίας, Ιωαννίνων, Πελοποννήσου, Ιονίων, Αιγαίου, Ανοιχτό, Χανίων και Πειραιά. Δυστυχώς, ήταν πολύ βεβιασμένα. Σε πολύ μικρό χρονικό διάστημα, κράτησα μόνο τέσσερις προτάσεις, που οφείλω να ενημερώσω το Σώμα.

Πρώτον, δεν έγινε ο απαραίτητος διάλογος, μεταξύ Υπουργείου και Πανεπιστημιακών Ιδρυμάτων, με σκοπό την καλή νομοθέτηση.

Δεύτερον, ο όγκος του νομοθετήματος και των διατάξεων των 400 σελίδων, κατατέθηκαν την Τρίτη, το βράδυ, που σημαίνει ότι είναι αδύνατον να αντιληφθεί κανείς τις ρυθμίσεις και τις τροποποιήσεις.

Τρίτον, σε περίπτωση διάστασης Συγκλήτου και Υπουργείου και με δεδομένο ότι θα γίνει σεβαστή η αρχή του Αυτοδιοίκητου, επικρατεί η άποψη της Συγκλήτου.

Η Σύνοδος συνεχίζεται και αν έχω κάποιο νέο, εν τω μεταξύ, θα σας ενημερώσω.

Θα ήθελα να περάσω, πολύ σύντομα, στις προσωπικές μου απόψεις. Κύριε Πρόεδρε, κ. Υπουργέ, κυρίες και κύριοι, σύμφωνα με την Έκθεση ανταγωνιστικότητας του «World Economic Forum», η Ελλάδα είναι η πρώτη, ως προς τον αριθμό των επιστημόνων και μηχανικών, σε ποσοστό πληθυσμού. Είναι όμως, ακούστε, η 106η ανάμεσα σε 137 χώρες, από την άποψη της ποιότητας της Τριτοβάθμιας Εκπαίδευσης. Τα δεδομένα είναι στη διάθεση του καθενός. Το ερώτημα επομένως είναι, τι θα περίμενε κανείς, ποσοτική επέκταση ή ποιοτική αναβάθμιση; Περισσότερους πτυχιούχους χαμηλού επιπέδου ή καλύτερες σπουδές και καλύτερη έρευνα;

Νομίζω ότι το Υπουργείο επέλεξε την εύκολη και ελάχιστα αποτελεσματική λύση. Ακούγεται ευχάριστο, ως υπόσχεση, αλλά δεν οδηγεί στην επιθυμητή κατεύθυνση. Είναι συμβατή με μια άλλη νοοτροπία. Ένα χάρτη για το Δημόσιο π.χ. ή διασπορά τμημάτων, για τόνωση της ζήτησης ενοικιαζόμενων δωματίων, σε μια εποχή, που κανείς δεν χρειάζεται αυτήν τη μορφή εκπαίδευσης, αλλά ούτε και αυτή τη μορφή εσόδων.

Και το χειρότερο. Καταδικάζει δεκάδες χιλιάδες νέα παιδιά σε σπουδές, που δεν θα είναι ούτε ευχάριστες, αλλά ούτε και χρήσιμες. Υπάρχουν προβλήματα, στη σημερινή Τριτοβάθμια Εκπαίδευση; Υπάρχουν ανάγκες για τομές και μεταρρυθμίσεις; Ασφαλώς ναι, και μάλιστα πολλές. Υπήρξε η βούληση να αντιμετωπιστούν και επιδιώχθηκε η συμμετοχή και η συναίνεση στην κατεύθυνση αυτή; Αναμφισβήτητα, όχι.

Ως Σύνοδος των Πρυτάνεων, είχαμε ζητήσει να υπάρξει συμμετοχή αντιπροσώπων στην κατάρτιση των σχετικών ρυθμίσεων και επαρκής χρόνος για διαβούλευση, με την ακαδημαϊκή κοινότητα της χώρας. Το Υπουργείο δεν μας έδωσε αυτή τη δυνατότητα.

Από αναβολή σε αναβολή, κατέθεσε ένα νομοσχέδιο, μετά την τελευταία μας Σύνοδο και έδωσε τόσο λίγο χρόνο, που κανένα συλλογικό όργανο δεν έχει προλάβει να συνέλθει, να συνέλθει στην κυριολεξία.

Ας δούμε μερικά από τα προβλήματα: Τ.Ε.Ι. και πανεπιστημιοποίηση. Ήταν πετυχημένος ο θεσμός των Τ.Ε.Ι.; Αν ναι, γιατί αλλάζει όνομα και ρόλο. Αν όχι, γιατί, συλλήβδην, μετατρέπονται όλοι οι διδάσκοντες σε καθηγητές Πανεπιστημίου και όλα τα τμήματα σε Πανεπιστημιακά, χωρίς ορατές αναδιαρθρώσεις; Αρκεί η πολιτική απόφαση για την ουσιαστική αναβάθμιση; Υπάρχει ζήτημα ανθρώπινων πόρων, υποδομών, θεσμικού πλαισίου αξιολόγησης ή αγοράς εργασίας; Τι κάνει γι’ αυτά το νομοσχέδιο, εκτός από μετονομασίες, που απευθύνονται σε παιδιά και γονείς, που δεν ξέρουν τι είναι το Πανεπιστήμιο και κυρίως, ότι είναι καλό ένα Πανεπιστήμιο.

Φοβάμαι ότι οι αναζητήσεις του Υπουργείου μικρή σχέση έχουν με το παγκόσμιο ακαδημαϊκό γίγνεσθαι. Χρειαζόμαστε ένα Πανεπιστήμιο πιο διεθνοποιημένο, κυρίες και κύριοι, με δυνατότητα προσέλκυσης φοιτητών, διδασκόντων, με ανοιχτές διαδικασίες από όλον τον κόσμο. Με δυνατότητα εκπόνησης ξενόγλωσσων προγραμμάτων, με διεθνείς διασυνδέσεις και συμμετοχή σε διεθνή δίκτυα.

Σήμερα, αυτό δεν είναι εφικτός σε προπτυχιακό επίπεδο, παρά μόνον, ως προνομιακή παραχώρηση από το Υπουργείο. Χρειαζόμαστε ένα πανεπιστήμιο, με χαμηλότερη αναλογία φοιτητών - διδασκόντων και με μεγαλύτερη χρηματοδότηση ανά φοιτητή. Χρειαζόμαστε ένα Πανεπιστήμιο πιο αυτόνομο, ως προς τη λειτουργία του, με λιγότερη γραφειοκρατία και μεγαλύτερη ευελιξία, που ασφαλώς, θα περιλαμβάνει σοβαρούς κανόνες δημόσιας λογοδοσίας και αξιολόγησης, αλλά που δεν θα καταπνίγει την έρευνα και τη δημιουργικότητα. Χρειαζόμαστε να Πανεπιστήμιο, με σύγχρονους κανόνες λειτουργίας, που θα κρίνεται από τα αποτελέσματα και από την ποιότητα της στρατηγικής τους.

Χρειαζόμαστε ένα Πανεπιστήμιο, που θα καλλιεργεί τη διεπιστημονικότητα και την καινοτομία, την αλληλεπίδραση με την κοινωνία. Που θα έχει τη δυνατότητα να τροποποιεί τα προγράμματα του, χωρίς υπουργική απόφαση. Που θα δημιουργεί πόλους διεπιστημονικής αλληλεπίδρασης, συνέργειας και όχι απομονωμένα-διασπαρμένα τμήματα, υπό μια γραφειοκρατική Πρυτανεία.

Χρειαζόμαστε ένα Πανεπιστήμιο, με πυρήνες αριστείας, σε νέες αναδυόμενες επιστημονικές περιοχές, με σημαντικό μερίδιο, στην παραγωγή της παγκόσμιας γνώσης και όχι ένα μεταλυκειακό κέντρο χορήγησης διπλωμάτων, χωρίς αντίκρισμα. Χρειαζόμαστε ένα πανεπιστήμιο, που θα παράγει την αυριανή ηγεσία του τόπου, δηλαδή, ανθρώπους που εκτός από την τεχνική τους συγκρότηση, να διαθέτουν ακαδημαϊκή ευρύτητα κατανόησης του κοινωνικού τους ρόλου και των περιβαλλοντικών οικονομικών και κοινωνικών προβλημάτων, σε έναν κόσμο, που αλλάζει, διαρκώς και γρήγορα. Χρειαζόμαστε ένα πανεπιστήμιο παγκόσμιο, ως προς την εκπαίδευση, τη γνώση, την έρευνα, την κουλτούρα, την κατανόηση, την αλληλεγγύη, γιατί μόνο, αν είναι έτσι, θα είναι χρήσιμοι και για τη χώρα. Σήμερα και αύριο, τι από τα παραπάνω βρίσκει κανείς στο νομοσχέδιο του Υπουργείου. Μία συντηρητική τακτοποίηση των ΤΕΙ, με προνομιακούς όρους και κλειστές διαδικασίες και μία, φοβούμαι, ατελή ιδέα για το σύστημα εισαγωγής στη Τριτοβάθμια Εκπαίδευση, για την οποία, αν χρειαστεί, μπορώ να μιλήσω ακολούθως. Είναι αυτή η μεταρρύθμιση, που έχει ανάγκη η χώρα; Αυτή είναι η ελληνική απάντηση στον παγκόσμιο αγώνα δρόμου της πανεπιστημιακής εκπαίδευσης, σε όλες τις ηπείρους του πλανήτη; Δεν έχουμε, όμως, πολιτικό σύστημα και ως ακαδημαϊκή κοινότητα, κάτι πιο σημαντικό να προτείνουμε ή να επιχειρήσουμε; Κυρίες και κύριοι, αν δείτε τα δεδομένα της επιστημονικής παραγωγής της τελευταίας δεκαετίας, ανάμεσα σε πανεπιστήμια και ΤΕΙ, υπάρχει τεράστιο χάος. Εάν διαιρέσετε τους αριθμούς αυτούς, με τον αριθμό των καθηγητών των αντιστοίχων ιδρυμάτων, οι διαφορές γίνονται εντονότερες. Τα στοιχεία αυτά δεν φαίνεται να επιβεβαιώνουν τον ισχυρισμό του Υπουργείου ότι όλα είναι το ίδιο ή ότι όλα τα ΤΕΙ είναι de facto πανεπιστήμια. Μπαίνουμε στη Μεγάλη Εβδομάδα, φοβάμαι κυρίες και κύριοι, ότι η Τριτοβάθμια Εκπαίδευση, με το νομοσχέδιο αυτό, θα σταυρωθεί πολύ πριν την σταύρωση. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Γαβρόγλου.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, ρωτάω εσάς, για να ρωτήσετε. Από τότε που ανέλαβα αυτή την ευθύνη στο Υπουργείο, έχω πάει σε επτά Συνόδους Πρυτάνεων, δεν έχω χάσει καμία, θέλω να ξέρω, εάν αυτά είναι αποφάσεις Συνόδου Πρυτάνεων ή προσωπικές σας απόψεις.

**ΟΔΥΣΣΕΑΣ ΙΩΑΝΝΗΣ ΖΩΡΑΣ (Πρόεδρος Συνόδου Πρυτάνεων ΑΕΙ - Πρύτανης Πανεπιστημίου Κρήτης):** Παρακαλώ τον Υπουργό να αποσύρει το νομοσχέδιο όσο πιο γρήγορα μπορεί.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Κυριαζοπούλου Βενετσάνα.

**ΒΕΝΕΤΣΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών):** Καλημέρα σας, κύριε Πρόεδρε, κύριε Υπουργέ, κύριοι Βουλευτές, θέλω να πω ότι εμείς συζητήσαμε, στη Σύνοδο, δυο φορές, το θέμα στην 86η και 87η, έχω τα Πρακτικά να τα καταθέσω και επειδή η Σύνοδος δεν είναι θεσμικό όργανο και σέβεται απόλυτα το αυτοδίκαιο των πανεπιστημίων, ήταν πολύ προσεκτική στις παρεμβάσεις της και είπε ότι στις συνέργειες με τα ΤΕΙ πρέπει να ακολουθηθούν ακαδημαϊκά κριτήρια. Σήμερα, δυστυχώς, σε αυτή τη Σύνοδο, δεν μπόρεσα να πάω, ανακοινώθηκε μέσα σε 48 ώρες, γνωρίζω ότι ακόμη επίσημη απόφαση δεν έχει παρθεί. Έρχομαι στα δικά μου, τώρα.

Στο Πανεπιστήμιο Πατρών, το 2013, μεταφέρθηκαν τρία τμήματα του Πανεπιστημίου Δυτικής Ελλάδος, με το σχέδιο «ΑΘΗΝΑ 1», χωρίς καμία συζήτηση, με το Ίδρυμα, μέσα σε μια νύχτα. Αυτά τα τρία τμήματα δεν είχαν επαγγελματικά δικαιώματα. Το ένα ανήκε στο Πολυτεχνείο. Ουδέποτε το Πολυτεχνείο της Πάτρας αποδέχθηκε αυτό το Τμήμα και ήταν το Τμήμα Διαχείρισης Περιβάλλοντος και Φυσικών Πόρων, που δεν είχε να πει τίποτα.

Από εκείνη, όμως, τη στιγμή, ο Πρόεδρος του Τμήματος του, η Γενική συνέλευση και όλοι απηύθυναν έκκληση προς τους εκάστοτε Υπουργούς και στους Πρυτάνεις του Πανεπιστημίου να γίνουν Μηχανικοί Περιβάλλοντος. Αυτό θεραπεύθηκε, με αυτό το νομοσχέδιο. Ο ίδιος Πρόεδρος, όμως, που ήταν τότε Πρόεδρος και έστελνε τις επιστολές, είναι Πρόεδρος άλλου Τμήματος τώρα, με μετακίνηση του Πολυτεχνείου Πατρών και μιλάει πάρα πολύ άσχημα για τη μετατροπή σε Μηχανικούς Περιβάλλοντος – ένα πάγιο αίτημα να αποκτήσουν επιτέλους αυτά τα παιδιά επαγγελματικά δικαιώματα.

Το σχεδιασμό της ανάπτυξης του Πανεπιστημίου Πατρών τον ανέλαβε η διοίκηση του, από τότε, που αναλάβαμε. Το Σεπτέμβριο του 2017, πριν ακριβώς αρχίσει η συζήτηση για τις συνέργειες με τα Τ.Ε.Ι., καταθέσαμε ένα αίτημα στον Υπουργό, για τη δημιουργία Νομικής Σχολής, στην Πάτρα και Γεωπονικής ή Γεωτεχνικής στο Αγρίνιο. Για τη Νομική Σχολή, υπήρχε μελέτη σκοπιμότητας από το 2000, που, δυστυχώς δεν έγινε ποτέ και επικαιροποιήθηκε τώρα. Για τη Γεωπονική ή Γεωτεχνική συντάχθηκε μελέτη σκοπιμότητας, το 2017. Άρα, η διοίκηση του Πανεπιστημίου είχε προχωρήσει σε αυτές τις συνέργειες.

Στο μεταξύ, αρχίζει η συζήτηση για τις συνέργειες Α.Ε.Ι. και Τ.Ε.Ι. και τότε λαμβάνουμε μια πρόσκληση από τον Πρόεδρο του Τ.Ε.Ι., το Νοέμβριο του 2017, όπου ζητάει να συζητήσουμε για την Τριτοβάθμια Εκπαίδευση και για την αναβάθμιση της. Και θέλω να πω το εξής. Αλίμονο, εάν τα ακαδημαϊκά ιδρύματα και οι ακαδημαϊκοί δάσκαλοι δεν συζητούν, συνεχώς, για την αναβάθμιση της τριτοβάθμιας εκπαίδευσης.

Στο γενικό πλαίσιο, λοιπόν, αυτής της διαβούλευσης, για την αναδιάρθρωση της Τριτοβάθμιας Εκπαίδευσης, που πήγαμε, με ομόφωνη απόφαση Συγκλήτου, υπήρχε η ίδρυση νέων Τμημάτων Σχολών, που είχαμε, ήδη, προτείνει δύο. Είχαμε πει σε όλη τη Σύγκλητο και σε όλα τα μέλη του Πανεπιστημίου ότι είναι η ευκαιρία να προτείνουμε καινούργια Τμήματα, με επικαιροποιημένα, διαγνωστικά αντικείμενα, σύνδεση με τα ευρωπαϊκά πανεπιστήμια, διετή προγράμματα επαγγελματιών και συνέργειες με τα Τ.Ε.Ι..

Η Σύγκλητος, κατά πλειοψηφία, 30 με 2, αποφάσισε, τον Ιανουάριο του 2018, να γίνει Νομική Σχολή, στην Πάτρα και συγχρόνως, να βρεθεί μια λύση, για το Αγρίνιο, που ήταν πραγματικά ένα τεράστιο πρόβλημα. Είχε αναθέσει σε μένα να διερευνήσω κάθε δυνατότητα, για να μπορέσει να βρεθεί μια λύση, με μια Γεωπονική Σχολή, στο Αγρίνιο.

Επίσης, η Σύγκλητος, ομόφωνα, αποφάσισε τη διασύνδεση με ευρωπαϊκά πανεπιστήμια και υπεγράφη σύμφωνο συνεργασίας, στις 17/2/2019, στο Παρίσι, με τη Γαλλία, Ιταλία, Ισπανία, Πορτογαλία, Ελλάδα και Ρουμανία. Έχουμε δύο αποφάσεις Συνόδων, τις οποίες σας τις ανέφερα.

Επίσης, η Σύγκλητος, ομόφωνα, αποφάσισε τη δημιουργία διετών προγραμμάτων σπουδών επαγγελματικής εκπαίδευσης και αναμένουμε Φ.Ε.Κ. Ίδρυσης. Επομένως, οι τρεις βασικοί άξονες είχαν εκτενώς συζητηθεί και είχαμε και ομόφωνες αποφάσεις Συγκλήτου.

Και ερχόμαστε στο τέταρτο. Δημιουργήθηκε μια Επιτροπή για τη συνέργεια με τα Τ.Ε.Ι. και είχε ενάμιση περίπου χρόνο τη δυνατότητα να συζητάει την ακαδημαϊκή διάσταση του θέματος και από την αρχή είχε τονιστεί, τόσο στα Τμήματα όσο και στις Συγκλήτους, από τη διοίκηση ότι θα σεβαστούμε απόλυτα τις τοποθετήσεις των Τμημάτων και των Σχολών. Το Ιατρικό Τμήμα αρνήθηκε κάθε μορφή συνεργασίας με το Τ.Ε.Ι., αλλά ψήφισαν - με 11 θετικά και 16 αρνητικά - για τη δημιουργία Σχολής Επαγγελμάτων Υγείας. Η Επιτροπή Διαβούλευσης πρότεινε, τότε, τη δημιουργία γενικού τμήματος και μετακίνηση, κατόπιν αξιολόγησης, των μελών Δ.Ε.Π. Τ.Ε.Ι. στα ήδη υπάρχοντα τμήματα του Πανεπιστημίου. Η Πολυτεχνική Σχολή αρνήθηκε την πρόταση και κάθε συνεργασία με τα Τ.Ε.Ι.. Έγινε σεβαστή τόσο η θέση της Πολυτεχνικής Σχολής, όσο και του Ιατρικού Τμήματος. Συζητήθηκαν προτάσεις. Ενημερώθηκε η Σύγκλητος, συνολικά, 15 φορές. Υπάρχει επικαιροποιημένο Πρακτικό για τις θέσεις της Επιτροπής, των Τμημάτων και των Κοσμητειών. Το θέμα, τελικά, τέθηκε στη Σύγκλητο, εφόσον τους τρεις προηγούμενους άξονες τους είχε σχεδόν ομόφωνα ψηφίσει, δύο φορές: Στις 7/3/2019, όπου κατέληξε ότι θα συναντηθούν οι Κοσμήτορες με τον Υπουργό, την Πρύτανη και την Επιτροπή Διαβούλευσης και στις 19/3/2019, όπου τα αποτελέσματα ήταν τα εξής.

Είμαστε 34 μέλη, 30 μέλη ΔΕΠ, 4 μέλη ΕΔΙΠ/ΕΕΠ και εκπρόσωπος διοικητικών υπαλλήλων. Ψήφισαν 10 μέλη θετικά, 19 μέλη αρνητικά, 1 λευκό. Αρνητικά όλοι οι εκπρόσωποι των εργαζομένων. Ψήφισαν, όμως, ομόφωνα, θετικά, στην ίδια αυτή Σύγκλητο για τη δημιουργία Ινστιτούτου Κυτταρικών Θεραπειών, στο ιδρυόμενο ΕΕΠ, που βρίσκεται, στο νομοσχέδιο. Στην επόμενη Σύγκλητο, δύο μέρες μετά, δύο πρόεδροι εξέφρασαν τη θετική τους άποψη και άλλαξαν την ψήφο τους, χωρίς αυτό να το προσμετρήσω στις 10 θετικές, που είχαμε. Αντιλαμβάνεστε πάρα πολύ καλά και το αντιλαμβανόμαστε όλοι ότι ένα τέτοιο τεράστιο εγχείρημα μπορεί να βάζει σε μία αμηχανία όλους μας και νομίζω ότι από εδώ και πέρα, μετά την ψήφιση του νομοσχεδίου, τα πράγματα θα αλλάξουν τελείως και θα τα δούμε, με διαφορετικό μάτι. Ήδη, παίρνουμε συνέχεια μηνύματα από ανθρώπους, που κάνουν προτάσεις.

Εγώ εδώ είμαι υποχρεωμένη να εκφράσω όλες τις θέσεις και τις αρνητικές και τις θετικές, γιατί είμαι Πρύτανης όλου του Πανεπιστημίου. Έχουμε 5 σχολές και 24 τμήματα. Η Σχολή Επιστημών Υγείας είχε πλήρη άρνηση. Στην Πολυτεχνική, όμως, Σχολή, που εκφράζεται δια του Κοσμήτορά της, είχαν τρεις πρόεδροι θετική θέση με το νομοσχέδιο και τέσσερις αρνητική. Στη Σχολή Θετικών Επιστημών ήταν 3 θετικά και 3 αρνητικά. Η Σχολή Ανθρωπιστικών και Κοινωνικών Επιστημών 2 θετικά, 3 αρνητικά. Στη Σχολή Οικονομικών Επιστημών και Διοίκησης Επιχειρήσεων 2 θετικά και 2 αρνητικά. Αντιλαμβάνεστε, λοιπόν, ότι το Πανεπιστήμιο περίπου βρίσκεται στη μέση και εγώ πρέπει να τα εκφράσω όλα αυτά και τα θετικά και τα αρνητικά και συνέχεια παίρνουμε προτάσεις.

Για να μην κάνουμε μεγάλη συζήτηση για τη Σύγκλητο, αντιλαμβανόμαστε όλοι ότι κανένας νόμος του κράτους, στα 40 χρόνια, που πραγματικά χαίρομαι, που υπηρετώ το δημόσιο πανεπιστήμιο, δεν πέρασε με προτάσεις. Εκείνη τη δύσκολη στιγμή, πάντα, εμείς οι πανεπιστημιακοί νομίζουμε ότι είμαστε συνδικαλιστικό όργανο, λέμε πάντα όχι. Όχι στο νόμο Διαμαντοπούλου, όχι στο νόμο Αρσένη, όχι στο νόμο Γιαννάκου, όχι στο νόμο, που πέρασε, το 2017, ποτέ δεν έχουμε απόφαση Συγκλήτου.

Λέγοντας την προσωπική μου θέση, θέλω να πω ότι νομίζω ότι ο στόχος μας είναι να βελτιώσουμε τα προγράμματα σπουδών, να βελτιώσουμε τη φοιτητική μέριμνα, με την ερευνητική μας ανάπτυξη και την ανάπτυξη του πανεπιστημίου μας. Επίσης, θέλω να τονίσω κάτι πολύ σημαντικό. Δεν θα προλάβω να πω τις βελτιώσεις, θα τις πω μετά, ότι οι συνάδελφοι που βρίσκονται στα ΤΕΙ είναι άνθρωποι δικοί μας, τελειώσανε από τα πανεπιστήμιά μας και αυτό τον ολόκληρο χρόνο, που γίνεται η συζήτηση, πολλές φορές, έχουμε μιλήσει εμείς οι καθηγητές του πανεπιστημίου άσχημα και αυτό δεν είναι σωστό, είναι πολύ αξιόλογοι άνθρωποι. Αξιόλογοι άνθρωποι βρίσκονται και στα πανεπιστήμια και στα ΤΕΙ. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Προεδρεύων της Επιτροπής):** Το λόγο έχει ο κ. Τουρλιδάκης.

**ΑΝΤΩΝΙΟΣ ΤΟΥΡΛΙΔΑΚΗΣ (Πρύτανης του Πανεπιστημίου Δυτικής Μακεδονίας):** Ευχαριστώ πολύ, κύριε Πρόεδρε. Κύριε Υπουργέ, κύριοι Βουλευτές, σας ευχαριστώ όλους για την πρόσκληση να συμμετάσχω στη σημερινή διαδικασία. Προέρχομαι από ένα μικρό Πανεπιστήμιο, από τη Δυτική Μακεδονία. Το Πανεπιστήμιο ιδρύθηκε, το 2003, απέκτησε το αυτοδιοίκητο, το 2015. Είμαι ο πρώτος εκλεγμένος Πρύτανης. Το Πανεπιστήμιο είχε 6 τμήματα, όταν ανέλαβα και τα 3 ήταν μη αυτοδύναμα και η βιωσιμότητα του Πανεπιστημίου, συνεχώς, αμφισβητείται, τα τελευταία χρόνια, ενώ ο ρυθμός ανάπτυξης και δημόσιας επένδυσης στο Πανεπιστήμιο γενικά είναι πολύ χαμηλός, έτσι ώστε να έχουμε θεαματικά αποτελέσματα.

Ζώντας σε μία περιοχή, η οποία είναι πρωταθλήτρια στην ανεργία, στις 210 περιφέρειες της Ευρώπης, έχει τους χαμηλότερους δείκτες και προοπτικές σε καινοτομία και ανάπτυξη, σοβαρότατο δημογραφικό πρόβλημα, απομάκρυνση νεολαίας, έλλειψη προοπτικών, το Πανεπιστήμιο έχει να παίξει ένα σημαντικό ρόλο, τον οποίο έχουμε αναγνωρίσει. Το έχουμε επιβεβαιώσει από συστηματικές επισκέψεις, που κάνουμε, με φορείς της περιοχής, σε αντίστοιχες περιοχές της Ευρώπης, που πέρασαν από μία απαξίωση κοινωνική, λόγω της κατάρρευσης του ενεργειακού μοντέλου και της απομάκρυνσης από τη χρήση άνθρακα. Άρα, εκεί στη Δυτική Μακεδονία, απαιτείται μια πάρα πολύ σοβαρή παρέμβαση, μία επένδυση, για την οποία έχουμε δύο επιλογές. Είτε θα γίνει δημόσια είτε θα γίνει ιδιωτικά, όπως έγινε στην Αγγλία, όπου το κεφάλαιο θέλει να πάει και να βρει τον καλύτερο χώρο, για να έχει τη μεγαλύτερη απόδοση.

Δυστυχώς, στην περίπτωσή μας, απαιτείται μια πάρα πολύ σοβαρή παρέμβαση για το Πανεπιστήμιο, σε όλες τις περιπτώσεις, θα πρέπει να παίξει ένα σημαντικό ρόλο και στο κομμάτι το ενεργειακό και στο κομμάτι αποκατάστασης του περιβάλλοντος, αλλά γενικότερα στο να δημιουργήσει μια νέα αισιοδοξία, ένα νέο ρόλο για την περιοχή στη δύσκολη περίοδο, την οποία διανύει για το μέλλον.

Τώρα, όσον αφορά στο θέμα της συνέργειας, στο Πανεπιστήμιο Δυτικής Μακεδονίας, γενικότερα, περάσαμε από πολλές δύσκολες στιγμές. Η κυριότερη αντίδραση ήταν από την Πολυτεχνική Σχολή και από τους καθηγητές και από τους φοιτητές. Οι καθηγητές αντέδρασαν για το κομμάτι της ένταξης των μελών ΔΕΠ του Τ.Ε.Ι. και οι φοιτητές διαμαρτυρήθηκαν έντονα για την πιθανότητα εξομοίωσης με τους αποφοίτους της τοπικής ΣΤΕΦ.

Το πρώτο θέμα αντιμετωπίστηκε, με νομοθέτηση του Ελληνικού Κοινοβουλίου, σε προηγούμενες συνέργειες των Ιωαννίνων και της Θεσσαλίας, οπότε δεν είχαμε πολλούς λόγους εμείς να προτείνουμε κάτι άλλο και άρα αυτό έγινε σχεδόν αποδεκτό. Όσο για τους φοιτητές, το νομοσχέδιο στην πρόταση, η οποία γίνεται εδώ πέρα, υπάρχει μια ρύθμιση, η οποία δεν επιτρέπει στους αποφοίτους της ΣΤΕΦ, να ενταχθούν στις τάξεις του Πολυτεχνείου και και αυτό ικανοποιεί απόλυτα τις θέσεις και της Συγκλήτου και, γενικότερα, της πανεπιστημιακής κοινότητας του Πανεπιστημίου Δυτικής Μακεδονίας.

Ένα μειονέκτημα είναι η διασπορά του Πανεπιστημίου, για την οποία εγώ διαφώνησα αρχικά, παρόλα αυτά, έχει μια επένδυση, σε περιοχές δύσκολες, στα Γρεβενά, με έντονη κοινωνική κρίση και - όπως ανέφερα προηγουμένως - θέλουμε να παίξουμε ένα σημαντικό ρόλο, να δώσουμε μια αισιοδοξία στην τοπική κοινότητα. Πρώτα απ' όλα, τα παιδιά, τα οποία δεν έχουν δυνατότητα να σπουδάσουν μακριά απ’ τον τόπο τους, να μπορούν να σπουδάσουν στον τόπο τους, να δημιουργηθούν συνθήκες για καλλιέργεια διδακτόρων, έρευνας και μιας κρίσιμης μάζας επιστημονικού προσωπικού, που λείπει απ’ την περιοχή, για να μπορέσει να συνδράμει στους στόχους της Περιφέρειας Δυτικής Μακεδονίας, που, εκτός των άλλων, είναι να διαδραματίσει και ένα σημαντικό ρόλο, όχι μόνο στο ενεργειακό τοπίο, αλλά και διασυνοριακά, οπότε έχουμε εδώ μια πρωτοτυπία, έχουμε ένα τμήμα περιφερειακής διασυνοριακής ανάπτυξης. Επιστημονικά ίσως θα πρέπει να το ορίσουμε, γιατί είναι το πρώτο Τμήμα διεθνώς, που έχει αυτά τα χαρακτηριστικά και θέλουμε να διαδραματίσουμε ένα ρόλο, για να αμβλύνουμε και τις διαφορές, αλλά εκείνο, που θεωρώ, είναι ότι οι οικουμενικές αξίες, που υπηρετούμε σαν ελληνικό πανεπιστήμιο, είναι αξιοζήλευτες και στη γειτονιά μας - όπως έχουμε διαπιστώσει - και μπορεί να βοηθήσει στη γενικότερη ανάπτυξη της περιοχής.

Τώρα, κάποια μειονεκτήματα είναι τα εξής. Πρώτα απ' όλα, περιμένουμε μια σοβαρή ενίσχυση και δέσμευση της Πολιτείας ότι αυτό το εγχείρημα θα στηριχτεί με καθηγητές, με αύξηση του Προγράμματος Δημοσίων Επενδύσεων, με αύξηση του τακτικού προϋπολογισμού. Το ισχυρό σημείο είναι η Πολυτεχνική Σχολή, αλλά παρακολουθώντας όλη αυτή την εξέλιξη, με τα πενταετή τμήματα, που αναφέρθηκε, θεωρώ ότι υπάρχει ένας τεράστιος κίνδυνος αυτός ο πληθωρισμός να δημιουργήσει έναν ανταγωνισμό και στους διαθέσιμους πόρους, σ’ εθνικό επίπεδο, αλλά και γενικότερα σε μια υποβάθμιση στην ελκυστικότητα του Πανεπιστημίου.

Κάτι που λείπει απ’ το νομοσχέδιο είναι τι γίνεται με τα μεταπτυχιακά, που τρέχουν στο Τ.Ε.Ι., γιατί υπάρχουν Τ.Ε.Ι., που τα μέλη τους πάνε σε διαφορετικά τμήματα και απευθείας ο όρος του 60% για συμμετοχή διδασκόντων απ’ το ίδιο Τμήμα δεν τηρείται πλέον. Δηλαδή, τα επανιδρύουμε; Τι κάνουμε με τα Τ.Ε.Ι.;

Το δεύτερο σημαντικό θέμα, που βλέπω εγώ και εδώ, είναι ένα παράπονο ότι από το Συμβούλιο Ένταξης λείπει ότι Πρύτανης Ακαδημαϊκών του Πανεπιστημίου. Θεσμικά εγώ θα έβλεπα τον Πρύτανη του Τ.Ε.Ι. να προεδρεύει σ’ αυτό το Συμβούλιο, παρά τον Κοσμήτορα της Πολυτεχνικής.

Τελειώνοντας, εκείνο που θα ήθελα να πω είναι ότι ελπίζουμε στη στήριξη της πολιτείας. Μαχόμαστε, με άνισους όρους, αισθανόμαστε πολύ απομακρυσμένοι, παρόλο που οι αποστάσεις έχουν μικρύνει και εδώ πέρα ίσως θα έπρεπε το Υπουργείο να οργανώσει μια task-force, έτσι ώστε ν’ αντιμετωπίσει όλα τα λειτουργικά θεσμικά και νομικά προβλήματα, που προκύπτουν απ’ τη συνένωση δύο νομικών προσώπων δημοσίου δικαίου, με εντελώς διαφορετικά χαρακτηριστικά. Υπάρχουν θέματα νομικά, τα οποία κάθε διοίκηση ad hoc προσπαθεί να τ’ αντιμετωπίσει απ' ό,τι καταλαβαίνω.

Θα πρέπει να υπάρχει μια κεντρική διαχείριση όλων αυτών των συγχωνεύσεων. Σας ευχαριστώ και πάλι και ευελπιστώ στη στήριξη του Πανεπιστημίου μου από το ελληνικό Κοινοβούλιο.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας ευχαριστούμε, κύριε Πρύτανη. Ο Πρύτανης του Αριστοτελείου πανεπιστημίου, κ. Μήτκας, και ο Πρύτανης του Δημοκρίτειου Πανεπιστήμιου, ο κ. Πολυχρονίδης, ενημερώθηκαν και δήλωσαν ότι δεν μπορούν να παραστούν. Επομένως, τον λόγο έχει ο πρύτανης του Μετσόβιου Πολυτεχνείου, κ. Γκόλιας.

**ΙΩΑΝΝΗΣ ΓΚΟΛΙΑΣ (Πρύτανης Ε.Μ.Π.):** Ευχαριστώ πολύ. Κύριε Υπουργέ, κυρίες και κύριοι Βουλευτές, σας ευχαριστώ πάρα πολύ, που μου δίνετε τη δυνατότητα να απευθυνθώ στην Επιτροπή Μορφωτικών Υποθέσεων. Είναι τόσα πολλά τα θέματα στο νομοσχέδιο αυτό, που, πραγματικά, θα έπρεπε να διαλέξω ένα-δύο, αλλιώς θα χαθεί και θα πλατειάσει όλη αυτή η παρουσίαση, επομένως διάλεξα δύο, σε δύο άξονες.

Το πρώτο είναιοι δραματικές αλλαγές, που γίνονται, στον χάρτη της Ανώτατης Τεχνολογικής Εκπαίδευσης και το δεύτερο είναι το πολύ σημαντικό θέμα, κατά τη γνώμη μας, με τις επαγγελματικές ισοδυναμίες, που δίνονται, με τον τρόπο, που δίνονται. Θα πω, βεβαίως, ξεκινώντας, ότι το Εθνικό Μετσόβιο Πολυτεχνείο είναι το ίδρυμα, που θίγεται λιγότερο απ' αυτές τις δραματικές αλλαγές. Παρόλα αυτά, με 180 χρόνια ιστορία – μας λέει ο Υπουργός ότι θεωρούμε ότι συνομιλούμε με το Θεό – αλλά εμείς συνομιλούμε με την ελληνική κοινωνία, θεωρούμε με 180 χρόνια ιστορίας, πρέπει να υψώσουμε τη φωνή μας, σε αυτές τις δραματικές αλλαγές, που γίνονται στο χάρτη της Ανώτατης Εκπαίδευσης, της Τεχνολογικής και θα πω τις απόψεις μου, σε σχέση με αυτό.

Πρώτον, αυξάνεται σημαντικά ο αριθμός των πανεπιστημιακών τμημάτων για μηχανικούς. Έχουμε βγάλει κάποια νούμερα και θα πω, ότι αυτά τα νούμερα, που έχουμε βγάλει, ότι γίνονται 80 από 44, τα έχουμε βγάλει πολύ προσεκτικά και μάλιστα, όντας και πολύ γενναιόδωροι, ως προς κάποια, που δεν ξέραμε, θεωρήσαμε ότι δεν γίνονται. Αν θα ήμασταν πολύ αυστηροί, θα ήταν πολύ περισσότερα. Αυτά τα τμήματα και 80 και βεβαίως, μιλάμε για τμήματα μηχανικών. Εάν κάποιος θεωρεί ότι τα τμήματα Τ.Ε.Ι. τα οποία, αυτή τη στιγμή, τουλάχιστον μέχρι σήμερα, είχαν έναν άλλο, διαφορετικό ρόλο, σημαντικότατο για την ελληνική οικονομία, εάν θεωρεί ότι αυτά μπορούν να προστεθούν με τα πανεπιστημιακά τμήματα μηχανικών, εκεί εμείς διαφωνούμε κάθετα. Είναι σαν να πούμε ότι θα προσθέσουμε μήλα και γεώμηλα. Δεν είναι δυνατόν. Εμείς λέμε ότι παράγονται νέα τμήματα πανεπιστημιακά μηχανικών. Δεν μπαίνω εγώ τώρα σε αυτό το δίλημμα τετραετούς ή πενταετούς φοίτησης. Καταρχήν, δεν μπορεί να διπλασιαστούν τα τμήματα μηχανικών, σ' αυτή τη χώρα, τα πανεπιστημιακά, δεν γίνεται και μάλιστα να γίνει, μέσα σε διάστημα λίγων μηνών. Είδαμε ότι αυτό γίνεται, με τους τρεις πρόσφατους νόμους, που πέρασαν και βεβαίως εκεί είπαμε για το ΟΠΑΔΑ κάποια πράγματα, είμασταν πολύ πιο προσεκτικοί. Πράγματι, ίσως εκεί έπρεπε να γίνουν. Ακούσαμε κάποια για το Ιόνιο Πανεπιστήμιο, για το Πανεπιστήμιο Θεσσαλίας, αυτό που έρχεται, όμως, τώρα, είναι πραγματικά η αλλαγή όλου του Χάρτη της Ανώτατης Τεχνολογικής Εκπαίδευσης.

Επομένως, λέμε ότι δεν είναι δυνατόν να πάμε και να έχουμε 80 – παραπάνω είναι σας λέω, αλλά εμείς λέμε 80 και επιμένουμε – το Υπουργείο Παιδείας ας επιτρέψει στο Πολυτεχνείο να ξέρει μαθηματικά, δεν είμαστε Σχολή Φιλοσοφικής, δεν είμαστε σχολή Φυσικής, είμαστε το Πολυτεχνείο και προσέχουμε πάρα πολύ, όταν λέμε νούμερα. Και θα πω και άλλα νούμερα παρακάτω, γιατί έχουμε αναλύσει και πόσοι καθηγητές είναι ανά τμήμα, πόσα εργαστήρια έχει ανά τμήμα, σε αυτά τα οποία γίνονται και πραγματικά οι συγκρίσεις είναι συντριπτικές και μάλιστα θα έλεγα και απογοητευτικές.

Επομένως, θεωρώ ότι αυτό το πράγμα που γίνεται και αυξάνει τόσο πολύ τον αριθμό των μηχανικών τμημάτων, αυτό οδηγεί όλους τους μηχανικούς σε μια πολύ μεγάλη ανεργία. Και τους οδηγεί σε ανεργία, μέσα σε μια περίοδο, η οποία πραγματικά είναι πάρα πολύ αυξημένη και δεν δέχομαι ότι ο Πρύτανης ενός τεχνικού πανεπιστημίου, όπως είναι το ΕΜΠ, δεν θα μιλάει για την ανεργία ή δεν του πέφτει λόγος να μιλήσει για την ανεργία των αποφοίτων του. Είναι υποχρέωσή μου, εάν το βλέπω, να το δηλώσω, γιατί δεν μπορεί να παράγω ανέργους μηχανικούς.

Αυτό είναι το ένα. Το δεύτερο, κατά τη γνώμη μου, πολύ σημαντικό θέμα είναι ο τρόπος, με τον οποίο όλα αυτά τα τμήματα γίνονται πανεπιστημιακά. Άκουσα ότι δεν μπορούσαμε να βρούμε άλλη λύση και αφού δεν μπορούσαμε να βρούμε άλλη λύση να δώσουμε επαγγελματικά δικαιώματα, ας τα κάνουμε πανεπιστημιακά, ώστε μέσα από τη διαδικασία αυτή, να πάρουν επαγγελματικά δικαιώματα. Αυτό επειδή είπαμε να μη μιλήσουμε ούτε ιδεολογικά ούτε κομματικά ούτε πολιτικά, αλλά ακαδημαϊκά θα μιλήσουμε. Δεν είναι δυνατόν να δεχθούμε ότι όλα τα τμήματα, μπορούν, με μια απόφαση Συγκλήτου και με μια Απόφαση Υπουργού, να γίνουν πανεπιστημιακά με νόμο. Στο κάτω-κάτω, υπάρχει διαδικασία, με την οποία τμήματα, μπορούν να γίνουν και από τετραετή σε πενταετή, από τριετή σε τετραετή και να δημιουργηθεί και νέο τμήμα. Δεν χρειαζόταν άλλος νόμος, ο οποίος να φέρει ότι αυτά όλα πρέπει να γίνουν οριζόντια, γιατί περί αυτού πρόκειται να γίνουν οριζόντια πανεπιστημιακά. Και εδώ θεωρούμε ότι υπάρχουν πράγματι κάποιες καταπατήσεις βασικών ακαδημαϊκών αρχών. Και θα πω.

Πρώτον, τα προγράμματα δεν έχουν το εύρος ούτε το βάθος, που πρέπει να έχει ένα τμήμα αντίστοιχης ειδικότητας Μηχανικού. Μιλάμε για πανεπιστημιακό τμήμα. Δεν μιλάω για όλα, ίσως κάποια να το έχουν, αυτά να γίνουν. Δεν έχουμε καμία αντίρρηση να γίνουν κάποια. Αυτό που δεν μπορούμε να καταλάβουμε είναι το να γίνουν όλα, γιατί εδώ μιλάμε για όλα. Επομένως, θεωρώ ότι δεν είναι δυνατόν, γιατί δεν έχουν το απαιτούμενο πρόγραμμα όλα.

Δεύτερον, δεν έχουν το απαιτούμενο προσωπικό και έχω κάποια παραδείγματα να σας αναφέρω. Οι Μηχανολόγοι Μηχανικοί στο ΤΕΙ Κεντρικής Μακεδονίας έχουν 13 καθηγητές, το αντίστοιχο του ΤΕΙ Κρήτης, 13 καθηγητές, όταν εμείς το Πολυτεχνείο έχουμε 44 και 29 η Θεσσαλονίκη. Οι Ηλεκτρολόγοι Μηχανικοί, 15 Κοζάνης και γίνονται τμήμα, όταν έχω 76,46, 40 και 41 σε πανεπιστημιακά τμήματα Ηλεκτρολόγων Μηχανικών, αυτή τη στιγμή, στα Πανεπιστήμια.

Άρα, ούτε το απαιτούμενο προσωπικό έχουν και δεν έχουν και την απαιτούμενη υποδομή. Θα μου επιτρέψετε να επιμείνω σε αυτό, διότι είμαστε ένα Πανεπιστήμιο, το οποίο για να φτιάξουμε την υποδομή μας, έχουμε πληρώσει πολλά χρήματα από την ελληνική κοινωνία και θεωρούμε ότι δεν είναι τόσο απλό να φτιάχνονται εργαστηριακές υποδομές, οι οποίες, μέσα σε μια νύχτα, να αναβαθμίζουν ένα τμήμα και να γίνεται Πανεπιστημιακό Μηχανικού και επιμένω είναι άλλος ο ρόλος του Πανεπιστημιακού τμήματος Μηχανικού και άλλος ρόλος του Ανώτατου ιδρύματος ΤΕΙ στους αποφοίτους που βγάζει.

Τρίτον και τελευταίο, σε σχέση με τις επαγγελματικές ισοδυναμίες. Πράγματι, είμαστε υποχρεωμένοι, με την ευρωπαϊκή εντολή, να δίνουμε ευρωπαϊκές ισοδυναμίες – θα είναι πραγματικά οξύμωρο που δεν έχουν ακαδημαϊκή ισοδυναμία, αλλά θα έχουν επαγγελματική ισοδυναμία, που θα δώσει επαγγελματικά δικαιώματα. Γιατί το λέει αυτό η Ευρωπαϊκή Επιτροπή; Γιατί η Ευρωπαϊκή Επιτροπή λέει ότι αυτός ο απόφοιτος μπορούσε στη χώρα, που αποφοίτησε, να πάρει τα επαγγελματικά δικαιώματα. Ναι, αλλά εκεί υπήρχε διαδικασία, μέσα από τους επαγγελματικούς συλλόγους. Αυτή τη στιγμή, εδώ δεν υπάρχει αυτή η διαδικασία. Επομένως, πώς είναι δυνατόν επί της επαγγελματικής ισοδυναμίας, να αποφασίζει μια αυτόνομη Διεύθυνση του Υπουργείου Παιδείας; Νομίζω ότι αυτό είναι κάτι, το οποίο θα πρέπει να είναι στους επαγγελματικούς συλλόγους και επομένως, μέσα από εκεί θα πρέπει να δοθούν επαγγελματικές ισοδυναμίες και όχι μέσα από απλές διαδικασίες μιας Διεύθυνσης ενός Υπουργείου. Ευχαριστώ.

**ΑΘΑΝΑΣΙΟΣ ΜΙΧΑΛΗΣ (Αντιπρόεδρος της Επιτροπής):** Ευχαριστώ πολύ τον κ. Πρύτανη.

Το λόγο έχει ο Πρύτανης του ΤΕΙ Κρήτης, ο κ. Κατσαράκης.

**ΝΙΚΟΛΑΟΣ ΚΑΤΣΑΡΑΚΗΣ (Πρύτανης ΤΕΙ Κρήτης):** Καλημέρα σας. Κύριε Υπουργέ, κυρία Υπουργέ, κ. κ. εκπρόσωποι των Κομμάτων, κυρίες και κύριοι Βουλευτές, το ΤΕΙ Κρήτης, είναι ένα μικρό, αλλά πολύ δυναμικό ίδρυμα της Περιφέρειας, ένα ίδρυμα με νέα μέλη ΔΕΠ, με εξαιρετικά βιογραφικά και τα οποία έχουν φέρει το ΤΕΙ Κρήτης, μαζί με τους φοιτητές και το σύνολο της ακαδημαϊκής κοινότητας, στις πρώτες θέσεις, αν όχι στην πρώτη θέση των ΤΕΙ όλης της χώρας. Είναι ένα ίδρυμα, το οποίο, με βάση την Έκθεση του Εθνικού Κέντρου Τεκμηρίωσης και τους διεθνώς αποδεκτούς ακαδημαϊκά δείκτες, είναι υψηλότερα από τουλάχιστον 7-8 ελληνικά Πανεπιστήμια, τα οποία βρίσκονται, αυτή τη στιγμή, στη χώρα μας, ένα ίδρυμα, το οποίο έχει πολύ στενές συνεργασίες, τόσο με το ίδρυμα Τεχνολογίας και Έρευνας, όσο με το Πανεπιστήμιο Κρήτης και το Πολυτεχνείο Κρήτης. Έχει κάνει συνεργασίες ερευνητικές και εκπαιδευτικές σε προγράμματα μεταπτυχιακών σπουδών. Να ενημερώσουμε εδώ τη Βουλή ότι το Τ.Ε.Ι. Κρήτης υλοποιεί 15 Μεταπτυχιακά Προγράμματα Σπουδών, σε συνεργασία με διεθνή πανεπιστήμια και έχει πάρα-πάρα πολλές διακρίσεις, μια συνεργασία πολύπλευρη, με εξωστρέφεια προς την κοινωνία, τους τοπικούς και τους παραγωγικούς φορείς.

Παρά το γεγονός, λοιπόν, ότι έχουμε όλη αυτή τη συνεργασία, στην πρόταση που κάναμε στο Πανεπιστήμιο και στο Πολυτεχνείο Κρήτης να συζητήσουμε από μηδενικές βάσεις πιθανές ενέργειες και ενοποίηση των τριών Πανεπιστημίων της Κρήτης των δύο Πανεπιστημίων και των Τ.Ε.Ι. Κρήτης, σε ένα μεγάλο ισχυρό πανεπιστήμιο, εδώ και ένα χρόνο, υπήρξε δυστυχώς μια άρνηση από τις πρυτανικές αρχές των άλλων ιδρυμάτων. Κατά συνέπεια, μετά από αρκετές προσπάθειες και παρά το γεγονός ότι έχουμε μια πάρα πολύ καλή συνεργασία, σε ακαδημαϊκό επίπεδο, η οποία έχει φέρει πολύ μπροστά και το δικό μας ίδρυμα, γιατί ο ακαδημαϊκός χάρτης στην Κρήτη σε ένα πολύ μεγάλο βαθμό είναι ενιαίος, συνεργάζεται, λόγω και του Ιδρύματος Τεχνολογίας και Έρευνας.

Κατά συνέπεια, σε μας ήταν εξαρχής πολύ παράξενο το γεγονός ότι δεν καταφέραμε να βρούμε κοινό τόπο, με τα δύο μεγάλα Πανεπιστήμια της Κρήτης. Υπήρξε διάλογος, εδώ και ένα έτος περίπου, υπήρξε ο χρόνος να συζητήσουμε πιθανές ενέργειες, αλλά αυτό δεν έγινε. Προχώρησε, λοιπόν, το Υπουργείο στη συγκρότηση της επιστημονικής επιτροπής, η οποία μετά από συζήτηση και αφού οι εκπρόσωποι των δύο Πανεπιστημίων της Κρήτης, μέσα στην Επιτροπή, εξέφρασαν, για άλλη μια φορά, την άρνηση τους να προχωρήσουν σε συνέργειες, σε συνεργασία και συνένωση με το Τ.Ε.Ι. Κρήτης, ευχήθηκαν, όμως και είναι προς τιμήν τους, καλή πορεία, καλή επιτυχία στη νέα πορεία του Τ.Ε.Ι. Κρήτης, ως Πανεπιστήμιο.

Προχωρήσαμε, λοιπόν, σε συζητήσεις, μέσα στην Επιτροπή, που κατέληξαν σε ένα πόρισμα, το οποίο κατατέθηκε στον Υπουργό Παιδείας, Έρευνας και Θρησκευμάτων. Θα ήθελα εδώ να ενημερώσω τους κύριους και τις κύριες Βουλευτές, ότι σε πολύ σημαντικό βαθμό το σχέδιο νόμου, που αφορά το μεσογειακό Πανεπιστήμιο Κρήτης υιοθετεί τις προτάσεις της επιστημονικής Επιτροπής. Το μεσογειακό Πανεπιστήμιο Κρήτης θα προσφέρει σημαντικά προπτυχιακά προγράμματα σπουδών, σε τομείς διακριτούς από το Πανεπιστήμιο Κρήτης.

Θα έρθω και στα θέματα των μηχανικών, που ανέφερε ο Πρύτανης του Εθνικού Μετσόβιου Πολυτεχνείου, ο κ. Γκόλιας, όπως οι επιστήμες του μηχανικού, η γεωπονία με πενταετείς σπουδές, εδώ δεν υπάρχουν αντιδράσεις, σε σχέση με τις πενταετείς σπουδές στους γεωπόνους, η διοίκηση επιχειρήσεων, ο τουρισμός και οι επιστήμες υγείας. Αντικείμενα, τα οποία είναι πραγματικά διακριτά και, σε ένα πολύ μεγάλο βαθμό, θα έλεγα, σε ποσοστό 90% - 95%, δεν υπάρχει καμία επικάλυψη με τμήματα, τα οποία, αυτή τη στιγμή, λειτουργούν, εδώ και χρόνια, πολύ αξιόλογα τμήματα στα Πανεπιστήμια της Κρήτης.

Να μου επιτρέψετε να πω δυο λόγια, για τα θέματα των μηχανικών. Το μεσογειακό Πανεπιστήμιο Κρήτης θα κάνει χρήση της διάταξης, που προβλέπει, κ. Γκόλια, κάποιες διαδικασίες αξιολόγησης τόσο από τη Σύγκλητο όσο και από το Υπουργείο Παιδείας και στη συνέχεια, από την Επιτροπή, η οποία θεσπίζεται, στην οποία συμμετέχουν εκπρόσωποι των πολυτεχνείων και του Τεχνικού Επιμελητηρίου Ελλάδος, που θα κρίνει, τελικά, αν θα υπάρξει αντιστοίχιση, ανάμεσα στις πενταετείς σπουδές των μηχανικών, εάν αυτές γίνουν πενταετείς, γιατί μπορεί να μη γίνουν.

Για παράδειγμα, το Τμήμα Ηλεκτρολόγων Μηχανικών και Μηχανικών Υπολογιστών του μεσογειακού Πανεπιστημίου Κρήτης θα έχει 38 μέλη ΔΕΠ. Πόσα μέλη ΔΕΠ έχει το αντίστοιχο τίμημα του Πολυτεχνείου Κρήτης; Μέσα, λοιπόν, από μια διαδικασία αξιολόγησης θα προχωρήσουμε στα πενταετή προγράμματα σπουδών, σε βήματα, σε στάδια και αν η Επιτροπή, στην οποία θα συμμετέχει και το ΤΕΕ και οι πολυτεχνικές σχολές κρίνουν ότι τα Τμήματα του μεσογειακού Πανεπιστημίου Κρήτης μπορούν να αντιστοιχηθούν με τμήματα πολυτεχνικών σχολών, τότε και μόνο τότε, θα υπάρξει αυτή η αντιστοίχιση και η ίδρυση πολυτεχνικής σχολής. Νομίζω ότι είναι ξεκάθαρο και υπάρχουν πάρα πολλά στάδια αξιολόγησης.

Επίσης, θα ήθελα να τονίσω, γιατί μιλήσαμε και για διαδικασίες. Είναι μια σημαντική ιστορική στιγμή για το Τ.Ε.Ι. Κρήτης, που στηρίζει την εξέλιξη αυτή, όσον αφορά το μεσογειακό Πανεπιστήμιο Κρήτης, με ομόφωνη απόφαση της Συγκλήτου, με τη στήριξη όλης της ακαδημαϊκής κοινότητας και των φοιτητών. Με τα νέα προγράμματα σπουδών, την ελκυστικότητα του νέου ιδρύματος, τα νέα σύγχρονα τμήματα, τα οποία λείπουν από τον ακαδημαϊκό ιστό, από την ακαδημαϊκή κοινότητα της Κρήτης, όπως για παράδειγμα το Τμήμα Μηχανικών Βιοϊατρικής, το Τμήμα Μουσικών Σπουδών και άλλα Τμήματα Επιστήμης και Τεχνολογίας Τροφίμων.

Επίσης, με την ίδρυση του πανεπιστημιακού ερευνητικού κέντρου, το οποίο θα είναι σε αγαστή συνεργασία με το ITE, που έχουμε μια εξαιρετική σχέση, καθώς επίσης και με τα διετή προγραμμάτων σπουδών, τα οποία έχει ομόφωνα εγκρίνει η Σύγκλητος του Τ.Ε.Ι. Κρήτης, πέντε εκ των οποίων θα ξεκινήσουν τον Οκτώβριο του 2019 και οι οποίες, βέβαια, δομές πρέπει να στηριχθούν, ουσιαστικά, από την πολιτεία, με αύξηση των πόρων για την υποστήριξη των δημόσιων πανεπιστημίων, γιατί αυτό είναι το ζητούμενο, τελικά, η στήριξη του δημόσιου πανεπιστημίου. Το Μεσογειακό Πανεπιστήμιο Κρήτης, η Σύγκλητος, τα μέλη ΔΕΠ εκφράζουν την ικανοποίησή τους για την εξέλιξη αυτή, στηρίζουν την πρόταση στο σχέδιο νόμου και καλούν το ελληνικό κοινοβούλιο να στηρίξει τη δίκαιη εξέλιξη του βήματός μας και την προοπτική του. Σας ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Καπόλος, Πρύτανης ΤΕΙ Πελοποννήσου.

**ΙΩΑΝΝΗΣ ΚΑΠΟΛΟΣ (Πρύτανης ΤΕΙ Πελοποννήσου):** Καλημέρα σας και ευχαριστούμε για την πρόσκληση. Κύριε Πρόεδρε, κύριε Υπουργέ, εκπρόσωποι των κομμάτων. Με κάλυψε ο Πρύτανης του Πανεπιστημίου Πελοποννήσου, που μίλησε πρώτος. Να επαναλάβω και εγώ, λοιπόν, ότι αρχίσαμε το διάλογο με το Πανεπιστήμιο Πελοποννήσου, εδώ και περίπου 15 μήνες. Καταλήξαμε σε ένα ομόφωνο πόρισμα στην Επιτροπή, παρ' όλες τις διαφορές και διαφωνίες, που τυχόν είχαμε, κατά τη διάρκεια των συζητήσεων – και αυτό είναι, προφανώς, η λογική των συζητήσεων. Το πόρισμα υιοθετήθηκε από τον Υπουργό, από το Υπουργείο, σε μεγάλο βαθμό. Η Σύγκλητος του Τ.Ε.Ι. Πελοποννήσου, στη συνεδρίασή της, την προηγούμενη εβδομάδα, αποφάσισε, ομόφωνα, δηλαδή, όλα τα μέλη της, να δεχθεί και να αποδεχθεί το νομοσχέδιο, όπως κατατέθηκε, να συμφωνήσει με αυτό, για να δημιουργηθεί ένα ενιαίο ισχυρό Ίδρυμα, στην Πελοπόννησο, με έδρα της διοίκησης του την Τρίπολη, όμως, και εμείς εκφράσαμε έναν προβληματισμό, ως προς την ένταξη της Σχολής Τεχνολογικών Εφαρμογών του Τ.Ε.Ι. Δυτικής Ελλάδος, γιατί πιστεύουμε ότι για να μπορέσει αυτό το εγχείρημα να είναι βιώσιμο, θα πρέπει να στηριχθεί με υποδομές, προσωπικό και χρηματοδότηση, γιατί είναι τμήματα «βαριά», είναι τμήματα, που χρειάζονται χώρους, χρειάζονται υποστήριξη και, προφανώς, το νέο πανεπιστήμιο δεν θα μπορεί να το στηρίξει, εάν δεν υποστηριχθεί και από το Υπουργείο.

Στην Σύγκλητο εμείς ζητάμε από τον κ. Υπουργό, εάν το δεχθεί το Σώμα της Βουλής, να προστεθούν δύο ακόμη Τμήματα, στο νέο Πανεπιστήμιο. Ζητήσαμε το ένα Τμήμα να είναι Μάρκετινγκ και Επικοινωνίας, προκειμένου να κλείσουμε το κομμάτι της Σχολής Διοίκησης, επειδή έχουμε με τα χρηματοοικονομικά και τη διοίκηση των επιχειρήσεων, ένα κομμάτι, που ουσιαστικά, καλύπτει το κομμάτι της διοίκησης. Θα θέλαμε ακόμη και ένα Τμήμα Μηχανικής Βιοσυστημάτων, το οποίο να ενταχθεί στη Σχολή Γεωπονίας και Τροφίμων, τα οποία, βέβαια, θα λειτουργήσουν, όταν αποφασίσει η Σύγκλητος. Δεν είναι κάτι άμεσο, αλλά θα θέλαμε, αν μπορεί να γίνει, να προστεθούν αυτά τα δύο Τμήματα.

Να αναφέρω και δύο κουβέντες σε αυτό που άκουσα και από τους προηγούμενους ομιλητές, εννοείται ότι δεν θα μπούμε σε διάλογο, όμως, θα ήθελα πάρα πολύ οι πρυτάνεις των πανεπιστημίων να κάνουν μια επίσκεψη στα ιδρύματα των Τ.Ε.Ι.. Άκουσα κάποιον Πρύτανη. Προφανώς, κανείς δεν αντιλέγει ότι το Μετσόβιο είναι το Μετσόβιο και επειδή τυγχάνει να είμαστε εγώ και ο προηγούμενος ομιλητής μηχανικοί και οι δύο μας, βέβαια από άλλα πανεπιστήμια, καλό θα είναι να κάνετε μια επίσκεψη στα ιδρύματά μας, να δείτε τι εξοπλισμοί υπάρχουν, να δείτε τι υποδομές υπάρχουν, να δείτε τι προσπάθειες γίνονται και ουσιαστικά, χωρίς να έχουμε δυνατότητα για αυτοδύναμα διδακτορικά, χωρίς να έχουμε δυνατότητα, μέχρι πριν λίγα χρόνια, για αυτοδύναμα μεταπτυχιακά, τι έργα έχουν παράξει τα μέλη ΔΕΠ των Τμημάτων των Τ.Ε.Ι.. Σήμερα, στο Τ.Ε.Ι. Πελοποννήσου, διενεργούνται έξι μεταπτυχιακά εκ των οποίων το ένα μάλιστα είναι μοναδικό, στην Ελλάδα και αφορά στην ποιότητα της ελιάς και του ελαιόλαδου. Μεταπτυχιακά στα χρηματοοικονομικά, στη διοίκηση, στο ανερχόμενο θέμα «Γεωργία Ελεγχόμενου Περιβάλλοντος». Κατά συνέπεια, τα ιδρύματα δεν είναι ανενεργά, δεν είναι απλά ένα σχολείο, που πάνε τα παιδιά και φεύγουν και μετά κλείνουμε. Γίνεται ερευνητική προσπάθεια, χωρίς να έχουμε υποψήφιους διδάκτορες, χωρίς να έχουμε αυτήν την υποστήριξη, που υπάρχει στα πανεπιστήμια και χωρίς να έχουμε φοιτητές των υψηλών βάσεων, των υψηλών βαθμολογιών. Παρόλα αυτά, προσπαθούμε και κάνουμε με τις δυνάμεις μας και παράγουμε αυτό που μπορούμε να παράξουμε.

Θεωρώ, λοιπόν, ότι - και γι' αυτό συμφωνήσαμε και ως Ίδρυμα - το νομοσχέδιο είναι προς τη σωστή κατεύθυνση. Θα θέλαμε, βέβαια, από τον κ. Υπουργό εφόσον μπει και το Τ.Ε.Ι. Δυτικής Ελλάδος, να έχουμε την υποστήριξή του, ως Πανεπιστήμιο, μιλώντας πλέον, σε υποδομές, γιατί είναι βασικό για τα κτίρια των τμημάτων, που δεν είναι στην Πάτρα. Ευχαριστώ πάρα πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Βασίλειος Τριανταφύλλου, Πρύτανης του Τ.Ε.Ι. Δυτικής Ελλάδας.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.)**: Δήλωσε στον Τύπο ότι δεν τον πήρε κανείς τηλέφωνο και ότι ενημερώθηκε σήμερα το πρωί. Δυστυχώς, δεν προλάβαινε να έρθει στην Επιτροπή.

**ΑΘΑΝΑΣΙΟΣ ΜΙΧΑΛΗΣ (Αντιπρόεδρος της Επιτροπής)**: Κυρία Κεραμέως, με συγχωρείτε, δεν χρειάζεται να σχολιάζετε το καθετί. Δεν λειτουργούμε δια μέσου του Τύπου και εκπροσώπων. Σε αυτά που έχω μπροστά μου, δεν φαίνεται αυτή η δήλωση.

Το λόγο έχει ο κ. Στάμου,Αντιπρόεδρος της Διοικούσας Επιτροπής του Διεθνούς Πανεπιστημίου Ελλάδος.

**ΓΕΩΡΓΙΟΣ ΣΤΑΜΟΥ (Αντιπρόεδρος της Διοικούσας Επιτροπής Διεθνούς Πανεπιστημίου Ελλάδος)**: Ευχαριστώ, κύριε Πρόεδρε. Κύριε Υπουργέ, κύριοι Βουλευτές, καταρχήν, σας ευχαριστώ για την πρόσκληση. Θα μου επιτρέψετε, πρώτα απ' όλα, να πω δύο πράγματα για το Διεθνές Πανεπιστήμιο, γιατί γίνει πάρα πολλή κουβέντα, σχετικά με αυτό.

Το Διεθνές Πανεπιστήμιο λειτουργεί, εδώ και 15-16 χρόνια και έχει εμφανίσει ορισμένα θετικά στοιχεία. Ένα από αυτά είναι η ιδέα των ξενόγλωσσων προγραμμάτων σπουδών. Ένα δεύτερο θετικό στοιχείο είναι ότι η οργάνωση των μεταπτυχιακών προγραμμάτων σπουδών είναι από τις καλύτερες δυνατές, που θα μπορούσε κανείς να φανταστεί, το ίδιο και η οργάνωση του ειδικού λογαριασμού.

Έχει, όμως, μια σειρά από πολύ αρνητικά στοιχεία, όπως για παράδειγμα, η ελλιπής ακαδημαϊκή δομή. Οργανώνει μόνο μεταπτυχιακά προγράμματα και παρόλο, που προσπάθησε, δεν μπόρεσε να οργανώσει προπτυχιακά προγράμματα και βεβαίως, η ακαδημαϊκή του λειτουργία περιορίζεται πάρα πολύ.

Υπάρχει ελλιπής ακαδημαϊκή και διοικητική στελέχωση. Αυτή τη στιγμή, υπηρετούν 7 μέλη ΔΕΠ και αντιλαμβάνεστε περί τίνος πρόκειται. Κατά βάση, οι διοικητικές διαδικασίες γίνονται με μπλοκάκια κ.λπ..

Το οικονομικό έλλειμμα ήταν, επίσης, σημαντικό, όταν ανέλαβε η νέα διοίκηση, πριν από τρία χρόνια και το αποτέλεσμα ήταν το εξής. Γύρω στα 3,5 εκατομμύρια έξοδα και λιγότερο από 1,5 εκατομμύρια έσοδα. Εν τω μεταξύ, έγιναν τεράστιες προσπάθειες, αλλά το Πανεπιστήμιο επιβίωνε, με βάση τα αποθεματικά, που υπήρχαν, από ένα προηγούμενο ΕΣΠΑ. Ο χρόνος ζωής, όπως υπολογιζόταν, ήταν, περίπου, τρεισήμισι χρόνια. Υπήρχε, επίσης, ελάχιστη ακαδημαϊκή παραγωγή, τόσο σε ό,τι αφορά την έρευνα, όσον και τη διδασκαλία. Να πω ότι όλα τα χρόνια έτρεξαν δύο διδακτορικές διατριβές στο σύνολό τους.

Η διεθνοποίηση, επίσης, ήταν ελάχιστη. Ονομαζόταν Διεθνές Πανεπιστήμιο, αλλά στην πραγματικότητα, δεν ήταν. Οι αλλοδαποί φοιτητές ήταν, περίπου, το 10% από το 300 μέλη ΔΕΠ, που αυτός ο αριθμός είχε σταθεροποιηθεί τα πολλά τελευταία χρόνια, εκ των οποίων το μεγαλύτερο μέρος ήταν γόνοι μεταναστών Ρώσων, Αλβανών κ.λπ., οι οποίοι κατοικούσαν στη Θεσσαλονίκη. Οι πραγματικά αλλοδαποί φοιτητές ήταν ένα πολύ μικρό ποσοστό.

Επίσης, ο αριθμός των προσκεκλημένων καθηγητών από το εξωτερικό, δηλαδή, των αλλοδαπών, ήταν πάρα πολύ μεγάλος. Ήταν άνθρωποι, οι οποίοι έρχονταν, έφευγαν και το αποκρυστάλλωμα ήταν ελάχιστο, αν όχι μηδενικό.

Τέλος, να αναφέρω την ανύπαρκτη διεθνή αναγνώριση. Δεν υπάρχει σε καμιά λίστα αναγνώρισης. Ήταν, δηλαδή, ένα προβληματικό πανεπιστήμιο, το οποίο δεν είχε και στέγη. Στέγη απέκτησε, μόλις πέρυσι, μετά από παραχώρηση, που έγινε, από το Υπουργείο Αγροτικής Ανάπτυξης του κτιρίου της ΓΣΕΕ, το οποίο ήταν παρατημένο. Ένα πανεπιστήμιο, το οποίο φτιάχτηκε, με μεγάλους, ενδεχόμενα, στόχους, αλλά όλα αυτά τα χρόνια είχε αφεθεί στη μοίρα του.

Μέσα σε αυτή την ιστορία, μπήκαμε στη συζήτηση με τα υπόλοιπα Τ.Ε.Ι.. Η συζήτηση διήρκεσε περισσότερο από ένα χρόνο, με έντονη διαβούλευση και τελικά, καταλήξαμε σε ένα ομόφωνο πόρισμα, το οποίο βασίστηκε, πάνω σε μελέτες σκοπιμότητας, αποτελεσματικότητας και κυρίως, το κατά πόσο θα είναι δυνατή η βιωσιμότητα του νέου ιδρύματος. Υπάρχουν μελέτες για όλα αυτά.

Οι στόχοι αυτού του νέου Ιδρύματος, οι οποίοι, όχι σε ολόκληρο, αλλά σε ένα μεγάλο βαθμό, υλοποιήθηκαν ή, αν θέλετε, υιοθετήθηκαν από το Υπουργείο, είναι πρώτα απ΄ όλα η υπέρβαση αυτού του παλαιού, θα έλεγα της ξεπερασμένης διάκρισης, ανάμεσα σε εφαρμοσμένη έρευνα και σε θεωρητική έρευνα. Έχω την εντύπωση ότι δε μπορεί να κάνει κανένας εφαρμοσμένη έρευνα, χωρίς θεωρητικές βάσεις πάρα πολύ στέρεες, αλλά ούτε και το αντίστροφο. Δεν μπορείς να κάνεις θεωρητική έρευνα, αν δεν έχεις σαφέστατο αντίκρισμα, πάνω σε μία πράξη.

Ένας άλλος βασικός στόχος αυτού του νέου ιδρύματος είναι η διάσωση της ιδέας των ξενόγλωσσων. Για το λόγο αυτόν κατασκευάζεται, φτιάχνεται, υλοποιείται μια ειδική δομή, η οποία κάνει αυτό το πράγμα, μέσα στα πλαίσια του νέου πανεπιστημίου, η οποία έχει μια σχετική αυτονομία. Το νέο πανεπιστήμιο αποκτά πια μια ολοκληρωμένη ακαδημαϊκή δομή, προπτυχιακά, μεταπτυχιακά, τρίτος κύκλος κ.λπ., έχει μια επαρκή στελέχωση, κυρίως ακαδημαϊκή. Είναι αρκετά τα μέλη, τα οποία προστίθενται και υιοθετήθηκε ο εξωστρεφής προσανατολισμός, ιδιαίτερα προς τα Βαλκάνια, που δεν είχε πραγματοποιηθεί και γενικότερα την ανατολική γειτονιά της Μεσογείου. Ορισμένα από τα νέα προγράμματα, τα οποία προτείνονται να λειτουργήσουν, ακριβώς έρχονται να εξυπηρετήσουν αυτόν το στόχο.

Ένας άλλος στόχος είναι η διεθνοποίηση και η συνδιαλλαγή με τη διεθνή κοινότητα, που εξαιτίας του πολύ μικρού ποσοστού της παραγόμενης έρευνας δεν ήταν δυνατός. Ελάχιστη ήταν η επικοινωνιακή συνδιαλλαγή του Διεθνούς Πανεπιστημίου, μέχρι τώρα, με τη διεθνή κοινότητα. Είναι ένα πράγμα, το οποίο το έχουμε βάλει, ως στόχο, να το υλοποιήσουμε.

Σύγχρονα προγράμματα σε αναδυόμενα πεδία. Για το λόγο αυτόν δημιουργείται ένα ιδιαίτερο ινστιτούτο, στο πλαίσιο του Διεθνούς Πανεπιστημίου, το οποίο αναφέρεται ότι θα ερευνά ζητήματα, που αφορούν, κυρίως, διδακτική στην ανώτερη εκπαίδευση, ένα πράγμα, που λείπει εντελώς από τα ελληνικά δεδομένα και η ενίσχυση της αναποτελεσματικότητας στη διοίκησης, δεδομένου ότι πρόκειται για ένα ακτινικό πανεπιστήμιο. Η αποτελεσματικότητα στη διοίκηση είναι κεντρικό στοιχείο. Ήδη, έχουμε ξεκινήσει να συζητάμε με ποιο τρόπο θα μπορέσουμε να οργανώσουμε την ηλεκτρονική διακυβέρνηση. Αυτά είχα να πω και σας ευχαριστώ για την πρόσκληση.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο Πρύτανης του ΤΕΙ Ανατολικής Μακεδονίας και Θράκης.

**ΔΗΜΗΤΡΙΟΣ ΜΠΑΝΤΕΚΑΣ (Πρύτανης ΤΕΙ Ανατολικής Μακεδονίας και Θράκης**): Κύριε Πρόεδρε, κύριε Υπουργέ, κυρίες και κύριοι, συμφωνώ απόλυτα με αυτά, που προανέφερε ο κ. Στάμου.

Ξεκινήσαμε, πέρυσι, το Φεβρουάριο, μια συζήτηση για τη συνέργεια τεσσάρων ιδρυμάτων του Διεθνούς Πανεπιστημίου, του ΤΕΙ Ανατολικής Μακεδονίας και Θράκης, του ΤΕΙ Κεντρικής Μακεδονίας και του Αλεξάνδρειου ΤΕΙ Θεσσαλονίκης. Υπήρξαν πάρα πολλά προβλήματα ενδιάμεσα, η Επιτροπή συνεδρίασε πάρα πολλές φορές, αλλά υπήρχε καλή θέληση και καλή χημεία, μεταξύ των ανθρώπων, που ήθελαν να κάνουν κάτι, δεν πήγαν εκεί για να κάνουν ούτε αντιπολίτευση ο ένας στον άλλον ούτε να δημιουργήσουν προβλήματα.

Έτσι, λοιπόν, φτάσαμε σε ένα πόρισμα ομόφωνο, το οποίο – εγώ μπορώ να μιλήσω εκ μέρους του Ιδρύματός μου – είναι ομόφωνο απ’ όλα τα τμήματα, είναι ομόφωνο από τη Σύγκλητο. Θα ήθελα να προσθέσω σε αυτά που είπε ο κ. Στάμου, ότι εμείς το πρώτο, που θέσαμε, ως όρο στο Υπουργείο και αμέσως έγινε δεκτό, ήταν ότι δεν πάμε να καταργήσουμε το Διεθνές Πανεπιστήμιο. Σε αυτήν την περίπτωση, πάμε να το βοηθήσουμε, πάμε να το αναπτύξουμε. Αυτό που ζητήσαμε ήταν ότι θα πρέπει να μείνει η αποστολή, ο στόχος του Διεθνούς Πανεπιστημίου και το δέχτηκε το Υπουργείο.

Έτσι, λοιπόν, όπως είπε και ο κ. Στάμου, από 7 μέλη ΔΕΠ φτάνουμε στα 450, από 300 φοιτητές φτάνουμε στις 36.000, από κανένα τμήμα προπτυχιακό φτάνουμε στα 33. Δημιουργείται ένα πανεπιστήμιο πάρα πολύ μεγάλο, που στόχος μας είναι να το βοηθήσουμε να επεκταθεί στο διεθνή χώρο, ώστε να εκπληρώσει κάποια στιγμή το όνομά του, αλλιώς δεν έχει νόημα να λέγεται Διεθνές Πανεπιστήμιο Ελλάδος, να διεισδύσει στα Βαλκάνια και αλλού.

Το ΤΕΙ Ανατολικής Μακεδονίας και Θράκης έχει ένα πάρα πολύ αξιόλογο προσωπικό, όπως επίσης και υλικοτεχνική υποδομή, την οποία έχει αποκτήσει, τα τελευταία 5 χρόνια, από το ΕΣΠΑ Ανατολικής Μακεδονίας και Θράκης, ύψους γύρω στα 11 εκατομμύρια ευρώ. Έχει δημιουργήσει ένα υπερυπολογιστικό σύστημα GRID TRT CERN, το οποίο είναι πιστοποιημένο από το Ερευνητικό Κέντρο CERN.

Δύο μεταπτυχιακά προγράμματα είναι υπό την εποπτεία του CERN, πηγαίνουν εκεί οι φοιτητές μας και έρχονται καθηγητές από το CERN και κάνουν μαθήματα. Επί εικοσιτετραώρου βάσεως, 365 ημέρες το χρόνο, έρχονται δεδομένα από τα πειράματα, που γίνονται στο ATLAS, στο ALICE και σε άλλα προγράμματα του CERN, στα οποία συμμετέχω και εγώ και επιστρέφουν πίσω, εφόσον γίνουν οι απαραίτητες, μέσω προγραμμάτων, συγκρίσεις. Συνεπώς, δεν πρόκειται για τρία ΤΕΙ, που πηγαίνουν να καταστρέψουν, όπως λέγεται στα μέσα που έχω ακούσει και έχω διαβάσει, το Διεθνές Πανεπιστήμιο.

Πάμε να το βοηθήσουμε να πάει μπροστά και θέλουμε να ακολουθήσουμε την αποστολή του, να το βοηθήσουμε να επιτελέσει το στόχο του. Δυστυχώς, μέχρι σήμερα, αφέθηκε στην τύχη του. Εμείς θέλουμε να το πάμε πιο μπροστά. Βέβαια, σαφώς, χρειάζεται χρηματοδότηση, χρειάζεται νέες θέσεις, αλλά να πω και κάτι άλλο. Όλα τα ιδρύματα, που συμμετέχουν, έχουν αξιολογηθεί θετικότατα από την ΑΔΙΠ.

Δεύτερον, υπάρχει για το κάθε τμήμα, το οποίο δημιουργείται ή μετεξελίσσεται, τεύχος ολόκληρο, οικονομοτεχνικής μελέτης βιωσιμότητας. Πόσα μέλη ΔΕΠ υπάρχουν, πόσα πρέπει να γίνουν, προγραμμάτων σπουδών, υλικοτεχνική υποδομή, αίθουσες διδασκαλίας, εργαστήρια. Υπάρχουν όλα. Συνεπώς, είναι ψέμα να λέγεται ότι για εμάς, τουλάχιστον, μιλάω μόνο για τη δική μας περίπτωση, γίνεται στο πόδι αυτή ιστορία.

Επίσης, θα ήθελα να παρακαλέσω πάρα πολύ, όταν μιλάνε κάποιοι για τα ιδρύματά μας, όπως εμείς αποφεύγουμε να μιλάμε για τα ιδρύματα άλλων, να ρωτούν πρώτα τον Πρύτανη, τα μέλη, τι γίνεται σε αυτό το ίδρυμα. Να έρθουν σε επαφή, πρώτα μαζί μας, γιατί ακούγονται διάφορα πράγματα, όπως ότι μιλήσαμε με τον έναν ή ότι δεν μιλήσαμε με τον άλλο. Θα πρέπει, κάποια στιγμή, οι πληροφορίες να έρχονται από τα ιδρύματα και από τις εφημερίδες. Αυτό που συμβαίνει είναι περίεργο, δηλαδή, να μαθαίνουμε εμείς οι ίδιοι από τις εφημερίδες κάτι που είπαμε εμείς, το οποίο δεν έχουμε πει. Είναι φοβερό αυτό πράγμα. Αυτά, κύριε Πρόεδρε. Μετά μπορούμε να δεχθούμε και ερωτήσεις. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε πολύ, τον κ. Πρύτανη. Μία ενημέρωση. Επειδή δεν πρέπει να μένουν ερωτηματικά για τη λειτουργία της Βουλής, σημειώνω, ότι στον Πρύτανη του ΤΕΙ Δυτικής Ελλάδας, κ. Βασίλη Τριανταφύλλου, εστάλη mail χθες, στις 19:00΄, κατά το τέλος της λειτουργίας της χθεσινής Επιτροπής. Συνεπώς, επισήμως έχει ενημερωθεί.

Το λόγο έχει ο Πρύτανης του ΤΕΙ Δυτικής Μακεδονίας, κ. Γκανάτσιος. Δεν είναι παρών.

Το λόγο έχει ο Πρύτανης του ΤΕΙ Κεντρικής Μακεδονίας, κ. Χασάπης.

**ΔΗΜΗΤΡΙΟΣ ΧΑΣΑΠΗΣ (Πρύτανης ΤΕΙ Κεντρικής Μακεδονίας):** Κύριε Πρόεδρε, κύριε Υπουργέ, κυρίες και κύριοι Βουλευτές, καλημέρα σας. Ευχαριστώ, που μου δίνετε τη δυνατότητα να παρουσιάσω, με συντομία, τις θέσεις της Διοίκησης του Τ.Ε.Ι. Κεντρικής Μακεδονίας, σχετικά με τις διατάξεις του νομοσχεδίου, που συζητείται. Σεβόμενος το χρόνο σας, θα περιοριστώ στο Κεφάλαιο Α΄, που αφορά το Διεθνές Πανεπιστήμιο της Ελλάδος. Σαν αρχική, γενική παρατήρηση, θέλω να δηλώσω ότι οι διατάξεις του εν λόγω Κεφαλαίου αντανακλούν, σε πολύ μεγάλο βαθμό, το ομόφωνο πόρισμα της Επιτροπής, η οποία είχε συσταθεί, προκειμένου να διερευνήσει τη δυνατότητα συνέργειας των τεσσάρων ιδρυμάτων, τα οποία και θα συμπορευθούν, τελικά, ως το νέο διεθνές Πανεπιστήμιο της Ελλάδος. Το πόρισμα αυτό ήταν αποτέλεσμα της βούλησης όλων των μελών της Επιτροπής να κάνουμε το καλύτερο δυνατό και για τα τέσσερα ιδρύματα, έτσι ώστε αυτά να διατηρήσουν το ρόλο τους και να συνεχίσουν να αποτελούν μοχλό ανάπτυξης των περιοχών, όπου δραστηριοποιούνται.

Θα τολμούσα μάλιστα να πω ότι το σημαντικότερο ίσως θετικό χαρακτηριστικό συνέργειας των τεσσάρων ιδρυμάτων είναι ότι παρά τη δημιουργία ενός ακόμη πολύ μεγάλου πανεπιστημίου, με έδρα τη Θεσσαλονίκη, το ακαδημαϊκό έργο, που επιτελείται στην περιφέρεια, όχι μόνο διατηρείται, αλλά και αναβαθμίζεται, συνεχίζοντας έτσι να στηρίζει την περιφερειακή οικονομία και ανάπτυξη.

Επισημαίνω, ότι αυτή τη στιγμή, σημαντικός αριθμός αποφοίτων, απασχολείται στις τοπικές παραγωγικές μονάδες, όπως είναι η «ΚΡΙ-ΚΡΙ», η «ΜΕΤΡΟΝ», η «FIBRAN», η «ALPHA SYSTEMS», o «ΔΡΟΜΕΑΣ», η «CLEEMAN» κ.λπ., οι οποίες, λόγω ακριβώς των Περιφερειακών Ιδρυμάτων, έχουν πρόσβαση σε άρτια καταρτισμένο επιστημονικό προσωπικό, με όλα τα πλεονεκτήματα, που αυτό συνεπάγεται. Πολύ μεγαλύτερες εταιρείες του εξωτερικού θα έδιναν πολλά να είχαν την ίδια δυνατότητα. Εξ ου άλλωστε και το brain drain.

Στην απασχόληση των αποφοίτων μας, στις παραγωγικές μονάδες, συμβάλλει σημαντικά η εξάμηνη πρακτική άσκηση, η οποία αποτελούσε το κύριο και δυστυχώς, συχνά, μοναδικό πεδίο συνεργασίας και αλληλεπίδρασης με τις επιχειρήσεις. Με την ανάπτυξη της ερευνητικής δραστηριότητας, στα πλαίσια, κυρίως, των διδακτορικών σπουδών, τις οποίες πλέον θα μπορούν να οργανώνουν όλα τα τμήματα, ως πανεπιστημιακά, θα προκύψει δυνατότητα ουσιαστικής ώσμωσης με τον παραγωγικό ιστό ολόκληρης της Περιφέρειας Κεντρικής και Ανατολικής Μακεδονίας.

Θέλω, επίσης, να τονίσω ότι ταυτόχρονα με την αναβάθμιση των τμημάτων των πρώην Τ.Ε.Ι., το νέο Πανεπιστήμιο, όχι μόνο διασφαλίζει το μέχρι τώρα επιτελούμενο από το Διεθνές Πανεπιστήμιο της Ελλάδος έργο παροχής ξενόγλωσσων μεταπτυχιακών προγραμμάτων σπουδών, αλλά το επεκτείνει και σε προπτυχιακό επίπεδο.

Όσον αφορά στις διατάξεις του νομοσχεδίου, προσωπικά, το σοβαρότατο προβληματισμό, τον οποίο είχα εκφράσει πολλές φορές και κατά τις συζητήσεις της Επιτροπής και μάλιστα μια φορά και παρουσία του κ. Υπουργού, μου προκαλεί η παρ. 5 του άρθρου 8, σύμφωνα με την οποία η χρονική προϋπόθεση των πέντε ετών, που έμπαινε από το ν. 4009, για τη μετακίνηση μελών ΔΕΠ, δεν απαιτείται πλέον, για περιπτώσεις μετακίνησης μελών ΔΕΠ των Τ.Ε.Ι. προς τα Τμήματα του ΔΙΠΑΕ και αφορά τους ήδη υπηρετούντες Καθηγητές του ΔΙΠΑΕ.

Φοβάμαι ότι η άρση του χρονικού αυτού περιορισμού, ιδίως τώρα, στην αρχική φάση λειτουργίας, δημιουργεί τις προϋποθέσεις άμεσης μετακίνησης, για να μην πω φυγής, μεγάλου αριθμού μελών ΔΕΠ, από τις ήδη υπό στελεχωμένες περιφερειακές μονάδες προς τη Θεσσαλονίκη, με όλες τις αρνητικές συνέπειες για την ανάπτυξη τους. Κατά την άποψή μου, η παράγραφος αυτή πρέπει να διαγραφεί. Μεταβιβάζοντας, εξάλλου, την επιθυμία του διοικητικού προσωπικού όλων των Ιδρυμάτων, προτείνω το δεύτερο εδάφιο της παρ. 1 του άρθρου 10 να διατυπωθεί ως εξής: «Είναι δυνατή, ύστερα από υποβολή αίτησης του, η μετακίνηση του προσωπικού σε άλλη πόλη εργασίας». Οι συνάδελφοι διοικητικοί φοβούνται ότι την αίτηση μπορεί να την κάνει κάποιος άλλος, αντί για αυτούς και θέλουν αυτό το «του». Με παρακάλεσαν να το πω και το λέω.

Όσον αφορά στις υπόλοιπες διατάξεις του Κεφαλαίου Α΄, θεωρώ ότι έχουν διατυπωθεί, όπως και στα προηγούμενα σχετικά νομοσχέδια, οπότε δεν έχω να παρατηρήσω κάτι, που δεν έχει ήδη συζητηθεί, κατά την ψήφιση τους. Ευχαριστώ για το χρόνο σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, τους καλέσατε και μπλέχτηκαν, ενδεχομένως. Ο Πρύτανης του Τ.Ε.Ι. Δυτικής Μακεδονίας και ο Πρύτανης του Τ.Ε.Ι. Δυτικής Ελλάδας. Νομίζω να ζητήσουμε, έστω γραπτά τις απόψεις τους, για να κατατεθούν στα πρακτικά και να υπάρχουν στη σημερινή συζήτηση και αν θέλετε, να μοιραστούν στους παρευρισκόμενους, αλλά να μην αποκλειστεί και η δική τους παρέμβαση. Έγινε ένα μπλέξιμο, ΟΤΕ, mail κ.λπ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Αυτό που είπε ο κ. Υπουργός ισχύει και για τους συγκεκριμένους κυρίους και για όλους όσοι προτάθηκαν και δεν κατέστη δυνατό να κληθούν και να είναι εδώ.

Το λόγο έχει ο Πρύτανης τουΤ.Ε.Ι. Θεσσαλονίκης, κ. Τζιώνας.

**ΠΑΝΑΓΙΩΤΗΣ ΤΖΙΩΝΑΣ (Πρύτανης Τ.Ε.Ι. Θεσσαλονίκης):** Κύριε Πρόεδρε, κύριε Υπουργέ, κύριε Υφυπουργέ, εκπρόσωποι των Κομμάτων, κυρίες και κύριοι, το Αλεξάνδρειο Τ.Ε.Ι. Θεσσαλονίκης, με χαρά του, μετασχηματίζεται σε Διεθνές Πανεπιστήμιο Ελλάδος. Είναι κάτι, το οποίο θεωρούμε ότι στο πέρασμα των χρόνων μας ικανοποιεί, ιδιαίτερα, ήρθε το πλήρωμα του χρόνου να γίνει πανεπιστήμιο.

Συμπράττουμε με χαρά μας, με τρία άλλα Ιδρύματα, εξαιρετικά και αυτά, όπως θεωρούμε και εμείς, για να φτιάξουμε κάτι καινούργιο.

Για να γίνει αυτό, όπως είπαν οι άνθρωποι πριν από μένα, που μετείχαν, σε αυτό το εγχείρημα, χρειάστηκε πολύς χρόνος. Επιβεβαιώνω και εγώ ότι χρειάστηκε να γίνουν εκτενείς εκθέσεις σκοπιμότητας, βιωσιμότητας, πολλαπλές συνεδριάσεις των Συγκλήτων κάθε ιδρύματος – στη δική μας περίπτωση έγιναν περίπου 40 και αντιλαμβάνεστε τι σημαίνει αυτό – για να φτάσουμε σε μια ομόφωνη απόφαση.

Δεν μπορούσαμε να κάνουμε διαφορετικά, γιατί στην πορεία αναπτύχθηκε και η εμπιστοσύνη, που είναι απαραίτητη, σε αυτά τα εγχειρήματα και η διεθνής πρακτική αυτό δείχνει εξάλλου. Σε όλη την Ευρώπη, αυτή τη στιγμή, γίνονται συγχωνεύσεις, συμπράξεις ιδρυμάτων, ακόμα και σε γειτονικά κράτη, πόσο μάλλον, μέσα στο ίδιο κράτος. Αυτό απαιτεί μια κουλτούρα, την οποία ανακαλύψαμε ότι χρειάζεται να την καλλιεργήσουμε. Θεωρώ ότι δεν ήταν εξ ορισμού δεδομένο ότι αυτό θα γίνει. Αυτό χρειάστηκε και επιμένω σ' αυτό, το λέει και η διεθνής βιβλιογραφία, χρειάζεται εμπιστοσύνη, να αναπτυχθούν οι δεσμοί εμπιστοσύνης. Στη δική μας περίπτωση, νομίζω ότι αυτό έγινε, πιστοποιείται από όλους τους υπόλοιπους και με χαρά συνεχίζουμε αυτό το εγχείρημα.

Γιατί το διεθνές Πανεπιστήμιο Ελλάδος; Αναρωτηθήκαμε, από την πρώτη στιγμή. Αυτό το Πανεπιστήμιο είναι κάτι καινούργιο ή είναι ακόμη ένα πανεπιστήμιο; Μήπως, όπως είπαν και πολλοί άλλοι – όλα τα πανεπιστήμια δεν έχουν διεθνή προσανατολισμό; Στη δική μας περίπτωση, σκεφτήκαμε αρχικά το ρόλο του Πανεπιστημίου. Είπαμε ότι ένα Πανεπιστήμιο πρέπει να είναι διεθνές, γιατί το πρόβλημα, το οποίο καλείται να λύσει κάποιος σήμερα, είναι σε διεθνές επίπεδο οι λύσεις του. Μπορεί, βέβαια, να χρειάζεται να δράσουμε τοπικά, σεβόμενοι την περιφερειακή ανάπτυξη, σεβόμενοι την τοπικότητα, οι λύσεις, όμως, όπως και τα προβλήματα είναι διεθνή και είναι γνωστό σε όλους αυτό.

Άρα, λοιπόν, εγώ θα περιέγραφα αυτό το εγχείρημα τηλεγραφικά, με τρεις λέξεις: Η πρώτη λέξη είναι «διεθνές», αναφέρθηκα σ' αυτό, η δεύτερη λέξη είναι ότι θέλουμε ένα «ευφυές» Πανεπιστήμιο, όπως ονομάζεται «smart university», και η τρίτη λέξη είναι ένα «ανοικτό» πανεπιστήμιο.

Στον διεθνισμό αναφέρθηκα. Να εξηγήσω, λοιπόν, τι εννοώ «smart». Εννοώ ένα Πανεπιστήμιο, το οποίο, σήμερα, καλείται, εν τω γεννάσθαι, να χρησιμοποιήσει τα εργαλεία, που του δίνει η εποχή, που ζούμε, η Τέταρτη Βιομηχανική Επανάσταση. Την τεχνητή νοημοσύνη, τα εργαλεία της πληροφορικής τα έχουμε παντού, αλλά τα αξιοποιούμε όσο πρέπει;

Σήμερα, πια, μπορούμε να τα αξιοποιήσουμε, σε ένα πολύ μεγάλο βαθμό, όχι όμως τα εργαλεία για τα εργαλεία, τα εργαλεία για να μπορέσουμε να προσφέρουμε μια νέα παιδαγωγική προσέγγιση στους φοιτητές μας. Όπως ακούστηκε προηγούμενα και από τον κ. Στάμου, είναι ένα μοναδικό Πανεπιστήμιο που προσφέρει μελέτες διδακτικής και επιστημονικής παιδαγωγικής, μέσα από τον Ινστιτούτο που έχει και αυτό μπορεί να το προσφέρει και σε άλλα Ιδρύματα.

Άρα, λοιπόν, νομίζω ότι μπορούμε να αξιοποιήσουμε αυτά τα εργαλεία, τα οποία μας δίνουν οι επιστήμες των τεχνολογιών και των επικοινωνιών και αυτό θα προσπαθήσουμε να κάνουμε, γιατί για εμάς είναι ο τρόπος, με τον οποίο θα μετασχηματίσουμε ένα φαινομενικό μειονέκτημα, που ήταν η διασπορά σε πλεονέκτημα. Γιατί σήμερα, δεν νοείται να μην μπορούμε να κάνουμε τηλεδιασκέψεις, δεν νοείται να μην μπορούμε να κάνουμε ηλεκτρονική διακίνηση εγγράφων – και έχουμε τη δέσμευση και την υπόσχεση από τον Υπουργό μας ότι θα μπορέσει να μας χρηματοδοτήσει πρόσθετα και για αυτό να μπορέσουμε να γίνουμε ένα Πανεπιστήμιο, που υποχρεωτικά θα το διακινεί έτσι. Αυτό το έχουμε συζητήσει εκτενώς και νομίζω ότι μπορεί να γίνει.

Τέλος, να μείνω στην έννοια της ανοικτότητας, του «openness», που είπα, προηγουμένως. Θεωρούμε ότι ένα νέο τέτοιο Πανεπιστήμιο θα είναι ανοικτό τόσο στο υλικό, το οποίο παράγει προς την κοινότητα, όσο και στο υλικό, το οποίο δέχεται. Θα προτιμήσουμε, δηλαδή, να είμαστε όσο «ανοιχτοί» γίνεται και «κλειστοί», μόνο εκεί όπου πρέπει, στα προσωπικά δεδομένα και όλα αυτά, τα οποία αναπτύσσονται, το τελευταίο διάστημα. Με στόχο πάντα και γνώμονα, να μπορέσουμε να καλλιεργήσουμε φοιτητές, γιατί ο στόχους του Πανεπιστημίου δεν είναι μόνο η έρευνα ούτε τα απόλυτα μεγέθη των δημοσιεύσεων των καθηγητών μας, στα οποία πάμε πολύ καλά σαν Τ.Ε.Ι. Θεσσαλονίκης, δεν το λέω γι' αυτό, αλλά δεν είναι ο στόχος μας αυτός ο μοναδικός, ούτε η εκπαίδευση. Είναι η σύνδεση με την κοινωνία, αυτή είναι η τρίτη αποστολή των πανεπιστημίων στην τριπλή έλικα.

Επίσης, να διαμορφώσουμε ικανούς πολίτες, οι οποίοι μπορούν να αντιληφθούν τα διεθνή προβλήματα, που υπάρχουν. Δεν δίνουμε γνώσεις «ξερές» στα πανεπιστήμια. Εκεί όπου υπάρχουν κρίσιμα θέματα, εκεί όπου αναπτύσσονται debates, θα πρέπει κανείς να ενισχύσει τον φοιτητή του να μπορέσει να ανταπεξέλθει, να είναι χρήσιμος πολίτης στην κοινωνία - το civilite - για το οποίο πολλά χρήματα δαπανώνται, σήμερα, στην Ε.Ε.. Εμείς αυτά τα πράγματα θέλουμε να τα αγκαλιάσουμε, από την πρώτη μέρα. Κλείνοντας, να σας πω ότι προερχόμαστε από περιοχές, οι οποίες έχουν ιδιαίτερα χαρακτηριστικά, αλλά και ιδιαίτερα πλεονεκτήματα. Για παράδειγμα, το «Αλεξάνδρειο» Τ.Ε.Ι. Θεσσαλονίκης και Διεθνές Πανεπιστήμιο πια – θέλουμε να πιστεύουμε πολύ σύντομα – βρίσκεται στην τομή αξόνων Βορά – Νότου – Ανατολής – Δύσης, που είναι ιδανική για τα logistics όλης της χώρας.

Βρίσκεται σε μια περιοχή, όπως και οι υπόλοιποι κόμβοι – η δική μας περιοχή, ξέρετε, βρίσκεται στην Βιομηχανική Περιοχή της Σίνδου – με 1.500 επιχειρήσεις στο ευρύτερο τόξο, οι περισσότερες των οποίων την περίοδο της κρίσης έκλεισαν. Είναι, λοιπόν, μια χρυσή ευκαιρία να παντρέψουμε αυτό το διεθνές Πανεπιστήμιο με τα τοπικά χαρακτηριστικά. Είμαστε δίπλα στον μεγαλύτερο «οπωρώνα» της Ευρώπης και έχουμε τη δυνατότητα να έχουμε τέτοιου είδους σπουδές και το κάνουμε. Τέλος, βρισκόμαστε σε περιοχές, που υπάρχει μια – δεν το κρύβουμε – υποβάθμιση, επειδή ακριβώς υπήρξαν στο παρελθόν κοινωνικές ομάδες χαμηλότερου οικονομικού εισοδήματος. Πρέπει, λοιπόν, αυτά τα πράγματα, να βοηθήσει ένα Πανεπιστήμιο να ανέβουν. Είναι «μοχλός» ένα πανεπιστήμιο, που θα τα βοηθήσει όλα αυτά να ανέβουν.

Κλείνω, λέγοντας ότι είμαστε ιδιαίτερα ευχαριστημένοι, που μας δίνεται αυτή η δυνατότητα, που θεωρούμε ότι μας ανήκε, αλλά εγώ είμαι ο πρώτος, που χαρακτήρισε αυτό το εγχείρημα γενναίο και είναι γενναίο γιατί, όντας στις Συνόδους Πρυτάνεων και Προέδρων Τ.Ε.Ι. όλα αυτά τα χρόνια, το έβλεπα να έρχεται, αλλά κάπου πάντα σταματούσε. Να, λοιπόν, που τώρα γίνεται πραγματικότητα. Σας ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας ευχαριστώ πολύ, κ. Πρύτανη.

Το λόγο έχει ο κ. Τριάντης,Αντιπρόεδρος της Διοικούσας Επιτροπής του Πανεπιστημίου Δυτικής Αττικής.

**ΔΗΜΟΣ ΤΡΙΑΝΤΗΣ (Αντιπρόεδρος της Διοικούσας Επιτροπής του Πανεπιστημίου Δυτικής Αττικής):** Κύριε Πρόεδρε, κύριε Υπουργέ, κύριοι Βουλευτές, ευχαριστώ πολύ για την πρόσκλησή σας.

Αρχικά και εισαγωγικά, θα ήθελα να πω δύο λόγια, για το Πανεπιστήμιο Δυτικής Αττικής, το οποίο αποτελεί ένα νεοσύστατο πανεπιστήμιο, που δεν έχει ηλικία ούτε ενός έτους, ουσιαστικής λειτουργίας. Ενός έτους, που σε αυτό το χρονικό διάστημα, αντλήθηκαν πολλές και σημαντικές εμπειρίες.

Σε αυτό το διάστημα, διαμορφώθηκαν, συντάχθηκαν και λειτούργησαν νέα προπτυχιακά προγράμματος σπουδών, νέα μεταπτυχιακά προγράμματα σπουδών, εδραιώθηκε τρίτος κύκλος σπουδών των διδακτορικών διατριβών, ιδρύθηκαν ερευνητικά εργαστήρια, συντάχθηκαν μια σειρά από οδηγίες και κανονισμοί καλών πρακτικών, στο πλαίσιο της ακαδημαϊκής λειτουργίας του. Προχωράμε δυναμικά και στην ίδρυση και λειτουργία των διετών προγραμμάτων.

Ολοκληρώνοντας τη θητεία της η Διοικούσα Επιτροπή, κύριε Υπουργέ, θα σας παρουσιάσει μια αναλυτική έκθεση, για το πώς εδραιώθηκε, πώς λειτούργησε το Πανεπιστήμιο, σε αυτή την πρώτη περίοδο. Τα προβλήματα, που προέκυψαν, οι λύσεις, που δώσαμε και όσα θέματα χρήζουν περαιτέρω επεξεργασίας και βελτιώσεων.

Αναφορικά με το παρόν σχέδιο νόμου, θα αναφερθώ σε τρία σημεία, μεταφέροντας τις ομόφωνες αποφάσεις της Διοικούσας Επιτροπής του Πανεπιστημίου μας. Το πρώτο σημείο αφορά την ίδρυση της Σχολής Δημόσιας Υγείας και την ένταξη της Εθνικής Σχολής Δημόσιας Υγείας στο Πανεπιστήμιο Δυτικές Αττικής. Ιστορικά, θα αναφέρω ότι οι πρώτες συζητήσεις, μεταξύ της Εθνικής Σχολής Δημόσιας Υγείας και του Πανεπιστημίου Δυτικής Αττικής, άρχισαν πριν δέκα μήνες περίπου.

Δεν κρύβω ότι, όπως σε όλες τις αρχικές συζητήσεις των συνεργειών, έτσι και σε εμάς, υπήρξαν διαφορετικές προσεγγίσεις, όσον αφορά στις διαδικασίες ένταξης. Πλην όμως, ακολούθησε ένας γόνιμος διάλογος και οι αποφάσεις των συλλογικών οργάνων των δύο μερών κατέληξαν σε μια πρόταση, που σε πολλά και βασικά σημεία υπήρχε συμφωνία.

Σε αυτό το σημείο, θα ήθελα να αναφερθώ στο σημείο του άρθρου 55, αναφορικά με το χωροταξικό της Σχολής Δημόσιας Υγείας. Πολύ σωστά, αναφέρετε ότι η Σχολή Δημόσιας Υγείας έχει έδρα την Αθήνα και αναφέρεται στο συγκρότημα της Λεωφόρου Αλεξάνδρας και αυτό το συγκρότημα παραχωρείται, κατά το σχεδίου νόμου, στο Πανεπιστήμιο Δυτικής Αττικής, για τη λειτουργία της σχολής και του ενός τμήματος.

Κατά την άποψή μας, είναι άκομψο σε ένα σχέδιο νόμου να καθορίζεται το χωροταξικό της Σχολής. Καμία αντίρρηση στο κτιριακό συγκρότημα της Λεωφόρου Αλεξάνδρας να λειτουργεί η Σχολή, πλην όμως, μπορεί να απαιτηθούν και ανάγκες και από το άλλο τμήμα της Σχολής να λειτουργήσει ένα μεταπτυχιακό πρόγραμμα, να γίνει μια ερευνητική συνέργεια εκεί, δεν πρέπει να υπάρχει αυτός ο περιορισμός. Ας αφήσουμε την Κοσμητεία και τη Σύγκλητο να καθορίσει τις χωροταξικές ανάγκες.

Το δεύτερο σημείο, που ζητάμε να υπάρξει μια προσθήκη στο νομοσχέδιο και αποτελεί ομόφωνη απόφαση της Διοικούσας Επιτροπής, είναι να εμπλουτιστεί το ΠΕΚ, με δύο ακόμη Ινστιτούτα. Σας έχουμε αποστείλει σχετική προσθήκη, σε αυτό το σημείο του άρθρου.

Το τρίτο σημείο αφορά τη θέση του Πανεπιστημίου Δυτικής Αττικής για τα 5ετή προγράμματα σπουδών των τμημάτων της Σχολής Μηχανικών. Η Διοικούσα Επιτροπή από πέρυσι τον Ιούνιο, κύριε Υπουργέ, σας έθεσε αυτό το θέμα. Σήμερα, πιστεύουμε ότι αυτή η επιδίωξη μας καλύπτει, σε πολλά σημεία. Αναφορικά με το θέμα, που υπάρχουν κάποιες αντιρρήσεις από πολλές πολυτεχνικές σχολές, εμείς έχουμε να πούμε τα εξής . Ας μην βάλουμε φραγμούς σε τμήματα μηχανικών με 40 – 50 και 70 μέλη ΔΕΠ, να τους δοθεί η δυνατότητα να μετασχηματιστούν σε πολυτεχνικές σχολές. Βέβαια, όλα αυτά, μέσω μιας αξιολόγησης, έτσι όπως προβλέπει το σχέδιο νόμου.

Και μια παρατήρηση και μια προσθήκη θα θέλαμε, κύριε Υπουργέ. Στις Επιτροπές αυτές, που θα αξιολογήσουν τη δυνατότητα να γίνουν πολυτεχνικές σχολές τα 5ετή τμήματα μηχανικών, θα θέλαμε να υπάρχει και ένας εκπρόσωπος του οικείου τμήματος και χωρίς δικαίωμα ψήφου. Απλώς, θα είναι χρήσιμος, σε αυτή τη συνεδρίαση της Επιτροπής, για να μπορεί να δώσει κάποιες απαντήσεις ή να του τεθούν κάποιες ερωτήσεις. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Και εμείς σας ευχαριστούμε. Το λόγο έχει ο κ. Κυπριανός.

**ΠΑΝΤΕΛΗΣ ΚΥΠΡΙΑΝΟΣ (Πρόεδρος της Αρχής Διασφάλισης και Πιστοποίησης της Ποιότητας στην Ανώτατη Εκπαίδευση (ΑΔΙΠ)):** Κυρίες και κύριοι Βουλευτές, κύριε Υπουργέ, κυρία Υφυπουργέ, θα προσπαθήσω να πω τέσσερα σημεία επιγραμματικά και στη συνέχεια, εάν έχετε ερωτήσεις, να απαντήσω.

Ζήτημα πρώτον, τεχνική, επαγγελματική εκπαίδευση. Είναι ένα κομμάτι, που δεν κουβεντιάστηκε, είναι γενικό. Θυμίζω ότι στην Ευρώπη ο μέσος όρος των παιδιών, που πάνε στα ΕΠΑΛ, είναι 50%, ενώ εδώ είναι 30%. Μπορώ να σας πω, γιατί φθάσαμε στο 30%. Γιατί είχαμε πολλά προβλήματα. Στις περισσότερες ευρωπαϊκές χώρες, το ζήτημα από τις 48 χώρες του ευρωπαϊκού χώρου, 23 έχουν φτιάξει τμήματα 2ετούς φοίτησης στα Πανεπιστήμια. Πρωταθλήτρια είναι η Τουρκία. Έχει 2,5 εκατομμύρια παιδιά στα Πανεπιστήμια αυτού του τύπου. Δεύτερη έρχεται η Γαλλία με 1,5 εκατομμύριο παιδιά, δεύτερο κύκλο. Να το πάρουμε πολύ σοβαρά υπόψη και πρέπει εδώ μέσα η Βουλή να το σκεφθεί, γιατί είναι ένα κομμάτι πολύ σημαντικό, που δεν μπορεί να μείνει έξω από τη συζήτηση.

Σημείο δεύτερο, τα ΤΕΙ. Από το 1992 και εντεύθεν, κυρίως με τη Μπολόνια, όλα τα ΤΕΙ, με διάφορους τίτλους, έγιναν πανεπιστήμια. Αυτό είναι αναμφισβήτητο. Μπορεί να έχουν διαφορετικούς τίτλους, κανένα, όμως, δεν έμεινε ΤΕΙ. Αυτά, που ακούγονται, περί τεχνολογικής κ.λπ., δεν έχουν καμία βάση. Μπορεί κάλλιστα κάποιος να τελειώσει ΤΕΙ, να πάει στο Χάρβαρντ και να γίνει καθηγητής στο Εθνικό Μετσόβιο Πολυτεχνείο. Τα πράγματα είναι πολύ απλά. Το μεγάλο ερώτημα είναι πώς γίνεται κάτι, αυτό που θα γίνει και πως προχωράει. Αυτά είναι τα κρίσιμα ερωτήματα, πως, δηλαδή, κάτι να γίνεται καλό.

Ζήτημα τρίτο. Τα τελευταία χρόνια, στην Ευρώπη, από το 2009 και μετά, κυρίως σε πάρα πολλές χώρες, έχουμε προχωρήσει σε συγχωνεύσεις. Η κάθε χώρα για τους δικούς της λόγους. Είναι γνωστό, για παράδειγμα, το Πανεπιστήμιο της Λωραίνης. Πριν από δύο χρόνια, 4 πανεπιστήμια στη Β. Γαλλία έγιναν ένα. Πριν από λίγους μήνες, στη Φινλανδία, 3 πανεπιστήμια, ένα ΤΕΙ, ένα Πανεπιστήμιο και ένα Κολλέγιο έγιναν ένα. Στη Νορβηγία, έκαναν αυτό, που λέει ο κ. Κρεμαστινός, τον άκουσα, πολλές φορές, στη Βουλή, ένα Πανεπιστήμιο ανά εκατομμύριο. Η χώρα έχει 5.000.000, έχει πέντε ιδρύματα.

Το ερώτημα, λοιπόν, είναι ότι οι συγχωνεύσεις γίνονται παντού και το ερώτημα είναι πώς γίνονται και πώς μπορούν να γίνουν καλύτερα.

Σημείο 4. Η ποιότητα. Εδώ, υπάρχουν πάρα πολλά προβλήματα. Θα τα κουβεντιάσουμε όπως και το νομικό πλαίσιο, ελπίζω σιγά-σιγά. Αυτό που ήθελα να θίξω είναι ότι υπάρχουν πολλές πτυχές, που πρέπει να τις δούμε. Για παράδειγμα, χθες, ήμουν στο Πανεπιστήμιο Μακεδονίας. Υπάρχει το τεράστιο πρόβλημα χώρων. Είναι ένα ζήτημα, που πρέπει να το δει η Πολιτεία και όχι μόνο το Υπουργείο Παιδείας, διότι γύρω - γύρω μου είπαν ότι τα κτίρια ανήκουν στο Υπουργείο Εθνικής Άμυνας. Πρέπει να τα δούμε

Αυτό, όμως, πού ήθελα να σημειώσω εδώ και σταματάω, είναι ότι υπάρχει ένα μεγάλο ζήτημα, το οποίο αφορά και τα Ιδρύματα μας, στις διεθνείς κατατάξεις. Είναι οι αναλογίες διδασκόντων και διδασκομένων. Δεν θα σταθώ σε αυτό. Αυτό, που θέλω, όμως, να σημειώσω είναι ότι, κάποια στιγμή, σαν Πανεπιστήμια, σαν Πολιτεία, σαν αρμόδιοι φορείς, πρέπει να κοιτάξουμε το πώς μπαίνουν οι φοιτητές – που το κοιτάζει το νομοσχέδιο – αλλά κυρίως πόσοι μπαίνουν. Αυτό είναι ένα κρίσιμο ερώτημα, το οποίο μόνο, μέσα από το διάλογο, ανάμεσα στην Πολιτεία και τα Ιδρύματα θα λυθεί. Σας ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε τον κύριο Κυπριανού. Το λόγο έχει ο κ. Βατόπουλος.

**ΑΛΚΙΒΙΑΔΗΣ ΒΑΤΟΠΟΥΛΟΣ (Κοσμήτωρ της Εθνικής Σχολής Δημόσιας Διοίκησης (ΕΣΔΥ)):** Ευχαριστώ.

Κύριε Πρόεδρε, κύριοι Βουλευτές, κύριοι Υπουργοί, αγαπητοί συνάδελφοι, ευχαριστώ πολύ για την πρόσκληση και για την ευκαιρία, που μου δίνετε, για να πω ορισμένα πράγματα.

Την Εθνική Σχολή Δημόσιας Υγείας όλοι την ξέρετε. Έχει προσφέρει μια τεράστια υπηρεσία στη δημόσια υγεία, στην πατρίδα μας, τα τελευταία σχεδόν 100 χρόνια, από την ελονοσία και τη διατροφή, μέχρι τους εμβολιασμούς και τη μικροβιακή αντοχή, από τα οικονομικά της Υγείας, μέχρι τη Διοίκηση. Είναι αναμφισβήτητο αυτό. Δεν θέλω να πω παραπάνω.

Η Σχολή αυτή είχε βαρίδια. Τα βαρίδια αυτά ήταν το ατελές θεσμικό πλαίσιο, στο οποίο κινείτο. Ήταν ένα νομικό πρόσωπο ατελές, χωρίς εσωτερικό Κανονισμό, χωρίς Οργανισμό. Πολλοί το θεωρούσαν ότι ήταν Υπηρεσία του Υπουργείου Υγείας. Είχε καθηγητές, είχε το θεσμό της έδρας, που οι μισοί από εδώ μέσα δεν θυμούνται πότε καταργήθηκε – κάποιοι δεν είχαν γεννηθεί – είχε επιστημονικούς συνεργάτες, δεν είχε διατριβές. Είχε βαρίδια. Πολεμάγαμε, πολλά χρόνια, να απαλλαγούμε από αυτά τα βαρίδια. Πολλές πολιτικές ηγεσίες είχαν προσπαθήσει. Τελικά, αυτά τα βαρίδια φεύγουν, τώρα. Φεύγουν, με την παρούσα πολιτική ηγεσία του Υπουργείου Παιδείας και εδώ πέρα μνημονεύω και την ηγεσία του Υπουργείου Υγείας, που βοήθησε πάρα πολύ. Τώρα, το λύνουν, τελείως, αλλά υπάρχουν ορισμένοι περιορισμοί, τους οποίους πρέπει να ακούσει η Βουλή.

Εκείνο, που υπάρχει, σε όλο τον κόσμο, είναι ότι οι περισσότερες Σχολές Δημόσιας Υγείας είναι μόνον μεταπτυχιακές, παγκοσμίως. Επίσης, σε πολλά μέρη του κόσμου, είναι αυτόνομες. Αυτό έγινε γρήγορα συνειδητό ότι δεν μπορεί να γίνει, στην Ελλάδα. Δηλαδή, στην Ελλάδα, δεν υπάρχει θεσμικό πλαίσιο και μάλλον δεν το θέλει και η ακαδημαϊκή κοινότητα να υπάρχει θεσμικό πλαίσιο για σκέτες μεταπτυχιακές Σχολές.

Επίσης, το να φτιάξει κανείς, αυτή την εποχή, ανεξάρτητη Σχολή Δημόσιας Υγείας, πάλι κανείς δεν το ήθελε, γιατί είμαστε στην εποχή των συγχωνεύσεων. Καλώς ή κακώς, αυτή είναι η κατάσταση, αυτοί είναι οι περιορισμοί. Τους δεχθήκαμε. Άρα, έπρεπε να συγχωνευθούμε με κάποιο Ίδρυμα.

Με κάλυψε ο κύριος Τριάντης. Έγινε μια πρόταση. Έγιναν προτάσεις και από άλλα Ιδρύματα, αλλά έγινε και η πρόταση από το ΠΑΔΑ *(Πανεπιστήμιο Δυτικής Αττικής)*. Τη συζητήσαμε, τσακωθήκαμε, «φιληθήκαμε» - τα γνωστά που γίνονται στις διαπραγματεύσεις - και κάπου καταλήξαμε. Καταλήξαμε σε αυτό το πράγμα. Το ΠΑΔΑ είναι ένα στοίχημα, το οποίο εμείς θα το κερδίσουμε, με τον κύριο Τριάντη και τους συναδέλφους του ΠΑΔΑ, διότι είναι ένα καινούργιο πανεπιστήμιο, προσπαθεί να βρει το βηματισμό του. Νομίζω ότι θα πάει καλά. Και ήταν και η συμβουλή του Υπουργείου Παιδείας να δεχθούμε αυτή την πρόταση, ώστε να αναπτυχθεί αυτό το Πανεπιστήμιο στη Δυτική Αττική.

Ένα άλλο σημείο, που είναι πολύ σημαντικό, διότι πολύ σωστά το καταλαβαίνουν, είναι ότι φτιάχνεται μια Σχολή Δημόσιας Υγείας, δίπλα, στη Σχολή Επιστημών Δημόσιας Υγείας. Θα μου πείτε «Γιατί, βρε παιδιά, δεν γίνεται μια Σχολή να τελειώνουμε;». Διότι, η δημόσια υγεία είναι διεπιστημονικό πράγμα, δεν είναι Ιατρική. Δεν πρέπει να είναι μέσα στη Σχολή. Έχει μηχανικούς μέσα, έχει κοινωνιολόγους, έχει πολιτικούς επιστήμονες. Βέβαια, δημόσια υγεία είναι, δεν είναι Πολυτεχνείο, αλλά, παρόλα αυτά, θέλουμε – και με τον Υπουργό συμφωνήσαμε και με το ΠΑΔΑ συμφωνήσαμε – να είναι διακριτή Σχολή από τη Σχολή Επιστημών Υγείας, πράγμα που έχει μεγάλη σημασία. Και ελπίζουμε αυτό το πράγμα να διατηρηθεί, διότι αυτή είναι η ουσία της διεπιστημονικότητας.

Θα είναι δύο Τμήματα, όπως βλέπετε στο νομικό πλαίσιο. Πιστεύουμε ότι με τους συναδέλφους του άλλου Τμήματος, που προέρχονται από το ΠΑΔΑ, θα έχουμε μία πολύ καλή συνέργεια και μια πολύ καλή συνεργασία. Δεν έχουμε πρόβλημα με το χωροταξικό, που μας τέθηκε και δεν πρόκειται να βάλουμε «οδοφράγματα», για να μην μπει κανείς μέσα. Περισσότερο μας ενδιαφέρει να κατοχυρώσουμε το κτηριακό αυτό συγκρότημα για εμάς και, προφανώς, το πανεπιστήμιο είναι ένας αυτόνομος οργανισμός και θα αποφασίσει με ποια διαδικασία, αν και τι θα γίνει, για τυχόν άλλες μετακινήσεις.

Υπάρχουν δύο τρεις αστερίσκοι, αιτήματα ή εκκρεμότητες, που τα έχουμε στείλει, στο Υπουργείο. Το πρώτο είναι ότι στη Σχολή Δημόσιας Υγείας δεν υπάρχει η βαθμίδα του λέκτορα εφαρμογών, που υπάρχει σε όλα τα ΤΕΙ, υπάρχει παντού και υπάρχει και στο ίδιο νομοσχέδιο για άλλους οργανισμούς. Αυτή η βαθμίδα του λέκτορα εφαρμογών θα βόλευε και τη Σχολή και υπάρχουν και τρία άτομα, που θα μπορούσαν να καταλάβουν αυτή τη βαθμίδα και πιστεύω ότι έτσι θα προσφέραν μεγαλύτερη υπηρεσία, στην εκπαίδευση και στην έρευνα.

Το δεύτερο πράγμα είναι ότι εξαιρούνται από τη δυνατότητα να ενταχθούν σε ΕΔΙΠ και ΕΤΕΠ ορισμένες κατηγορίες. Επίσης, αυτό που πρέπει να γίνει κατανοητό ότι στην ΕΣΔΥ φαινόταν ο άλλος ότι είναι ΠΕ Διοικητικού, αλλά ουσιαστικά έκανε μάθημα, συμμετείχε στην έρευνα κ.λπ.. Πιστεύουμε ότι δεν θα έπρεπε αυτές οι κατηγορίες να εξαιρεθούν a priori, αλλά να μπουν στη διαδικασία και αν κριθούν, όπως λέει ο νόμος, να γίνουν ΕΔΙΠ, ΕΤΕΠ κ.λπ..

Το τρίτο είναι συμβολικό. Η Σχολή λέγεται «Εθνική Σχολή Δημόσιας Υγείας». Τώρα, γίνεται «Σχολή Δημόσιας Υγείας». Εμείς θα προτείνουμε να διατηρηθεί το όνομα. Δηλαδή, πως λέμε θεραπευτήριο «Ο Ευαγγελισμός» ή λέμε «Πολυκλινική Αθηνών» ή λέμε «Εθνικό Μετσόβιο Πολυτεχνείο», θα μπορούσε να λέγεται «Εθνική Σχολή Δημόσιας Υγείας», για να μείνει αυτή η παράδοση. Αυτό είναι ένα συμβολικό και το θέτω στην κρίση της Βουλής.

Τελειώνοντας, πιστεύουμε ότι το νομοσχέδιο πρέπει να ψηφιστεί, διότι λύνει ένα σημαντικό πρόβλημα δημόσιας υγείας. Υπενθυμίζω ότι το πρώτο σκέλος, που ήταν η αξιολόγηση του προσωπικού, έχει ψηφιστεί, σχεδόν, από όλες τις πτέρυγες της Βουλής και επειδή οι πάντες εδώ δεν αμφισβητούν την ανάγκη αναβάθμισης της δημόσιας υγείας, νομίζω ότι αυτό το νομοσχέδιο μπορεί πάρα πολύ καλά να σταθεί και να προχωρήσει.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστώ πολύ.

Το λόγο έχει η κυρία Μπουρνόβα.

**ΕΥΓΕΝΙΑ ΜΠΟΥΡΝΟΒΑ (Μέλος της Διοίκησης της Πανελλήνιας Ομοσπονδίας Διδακτικού και Ερευνητικού Προσωπικού (ΠΟΣΔΕΠ)):** Θα καταθέσουμε το σχετικό έγγραφο - απόφαση από τη Διοικούσα στα πρακτικά και επομένως, θα μείνω σε δύο τρία σημεία, για να μην ξεπεράσω το χρόνο μου.

Θεωρούμε το πολυνομοσχέδιο, που κατατέθηκε, παρότι αφορά και ζητήματα, που δεν άπτονται άμεσα των πανεπιστημίων, ότι δεν ικανοποιεί ακαδημαϊκά και επιστημονικά κριτήρια. Γι΄ αυτόν το βασικό λόγο, από την αρχή δηλώνουμε ότι δεν συμφωνούμε και ότι ζητάμε να αποσυρθεί και να μην ψηφισθεί.

Θα πω δύο - τρία σημεία βασικά, επί του θέματος. Σε ό,τι αφορά τη νέα αρχιτεκτονική, στην οποία αναφέρθηκε και ο κύριος Υπουργός. Για εμάς αυτή η νέα αρχιτεκτονική είναι κάθε κωμόπολη, κάθε πόλη και ένα τμήμα.

Πρόκειται για αρχιτεκτονική της διασποράς, της απομόνωσης και της αναλογικότητας, ακριβώς, γιατί προστίθενται άπειρα τμήματα, μόνο και μόνο, για να υπάρχει ένα τμήμα, σε κάθε πόλη, χωρίς καμία σχέση, με τις τοπικές ανάγκες. Π.χ. Τμήμα Εσωτερικής Αρχιτεκτονικής, με έδρα τις Σέρρες, Δημιουργικού Σχεδιασμού και Ένδυσης, με έδρα το Κιλκίς και διερωτόμαστε από πότε η μόδα είναι επιστημονικό αντικείμενο, αν εξαιρέσει κανείς, βεβαίως, την κοινωνιολογία και τη διαφήμιση. Φοβόμαστε ότι θα δούμε και προγράμματα του τύπου «Coco Channel επίπεδο 1» και «Christian Dior επίπεδο 2» ! Επίσης, στην ίδια πόλη, έχουμε δύο πανεπιστήμια. Όλοι ξέρουμε ότι στο Ρέθυμνο έχουμε το Πανεπιστήμιο Κρήτης και προβλέπεται και το Μεσογειακό Πανεπιστήμιο Κρήτης. Επομένως, πού είναι η όλη διαδικασία, που θα έπρεπε να προβλέπει και εξοικονόμηση δυνάμεων, σε όλη αυτή την ιστορία;

Διαρκώς, αυξάνονται τμήματα σε πολλά γνωστικά αντικείμενα. Δε θα μείνω στις Πολυτεχνικές Σχολές, μιας κι αναφέρθηκαν απ’ τον Πρύτανη του Πολυτεχνείου, αλλά το ίδιο συμβαίνει στα Μαθηματικά, το ίδιο συμβαίνει στα Οικονομικά Τμήματα, σε μια χώρα, που όπως είναι γνωστό σε όλους μας, ο οικονομικός ορθολογισμός «χτυπάει ταβάνι».

Ζητάμε να έχουμε, ως Πανεπιστήμια, το λόγο, όχι μόνο για τον αριθμό των φοιτητών και των φοιτητριών, αλλά και το επίπεδο. Δηλαδή, ζητάμε να μπορούμε να βάζουμε τα κριτήρια σε ό,τι αφορά στους εισακτέους και αυτό πρέπει να γίνει στο παρόν νομοσχέδιο. Δεν μπορεί να παραπέμπεται στις καλένδες, να βρεθούν τα τμήματα των μαθηματικών, όπως είπε πριν ο κ. Υπουργός, για ν’ αποφασίσουν τι είδους μαθηματικά θέλουν να προσφέρουν στους φοιτητές τους. Δε σημαίνει απολύτως τίποτα αυτό, ιδίως, αν το δει κανείς, σε σχέση με το σύστημα πρόσβασης, όπου ο καθένας υποψήφιος βάζει όποιο τμήμα θέλει.

Είμαστε εναντίον αυτού του νομοσχεδίου, ακριβώς, γιατί δεν ικανοποιεί τη βασική μας θέση για τον ενιαίο χώρο Τριτοβάθμιας Εκπαίδευσης και Έρευνας. Η πρότασή μας είναι αυτό να γίνει σ’ επίπεδο Περιφέρειας. Εδώ δεν πρόκειται για συνέργειες, αλλά για συγχωνεύσεις απλές και για πανεπιστημιοποίηση των Τ.Ε.Ι., η οποία γίνεται, χωρίς στρατηγικό σχεδιασμό, απλώς, για να ικανοποιούνται οι τοπικές κοινωνίες για πανεπιστήμια και η ελληνική οικογένεια, για να βάλει τα παιδιά της, μόνο και μόνο στο πανεπιστήμιο. Η συγχώνευση, λοιπόν, Τ.Ε.Ι. και Πανεπιστημίων έπρεπε να γίνει, μέσα από εθνικό σχεδιασμό και από αξιολόγηση δομών και διδασκόντων και, βεβαίως, με προτάσεις από τις Περιφέρειες για την επαγγελματική εκπαίδευση και όχι ν’ αφήνουμε την επαγγελματική εκπαίδευση, για το μέλλον. Βεβαίως, «ενιαίος χώρος εκπαίδευσης και έρευνας» σημαίνει συνέργειες και με τα ερευνητικά κέντρα και όχι ίδρυση νέων ινστιτούτων στα πανεπιστήμια, εκτός θεσμικού πλαισίου ΓΓΕΤ, τα οποία γίνονται, χωρίς εκθέσεις βιωσιμότητας.

Είμαστε εναντίον αυτού του νομοσχεδίου σε ό,τι αφορά στους διδάσκοντες. Δε θα υπάρχει και καλό θα είναι να το κάνουμε ξεκάθαρο σε όλα τα μέλη της Βουλής ότι μέχρι τον επόμενο Σεπτέμβριο, δηλαδή, στα νέα τμήματα, που προβλέπονται, να μπουν στο μηχανογραφικό και που είναι άπειρα, δε θα υπάρχει κανένα νέο, διορισμένο μέλος ΔΕΠ.

Ο Υπουργός είπε ότι προβλέπονται 500 θέσεις και όλοι ξέρουμε ότι αυτές οι 500 θέσεις δε μπορούν παρά να καλύψουν ένα ελάχιστο ποσοστό των αναγκών, που υπάρχει και δε μπορούν να καλυφθούν. Ο μέσος χρόνος είναι πάνω από 1 με 1,5 χρόνο, για να γίνει διορισμός. Άρα, πώς θα λειτουργήσουν τα νέα τμήματα; Με ποιο πρόγραμμα σπουδών; Τα σημερινά έχουν τεράστιες ελλείψεις. Το σώμα είναι γερασμένο. Θα χρειαστούν τουλάχιστον 1.000 θέσεις μελών ΔΕΠ, για το επόμενο έτος, για να προλάβουμε κάτι να σώσουμε. Επιπλέον, αυτό που είναι απαράδεκτο είναι πως δεν συνοδεύεται η ίδρυση όλων αυτών των νέων τμημάτων, με καμία δημογραφική μελέτη.

Εμείς απ’ ό,τι ξέρουμε, δεν γεννιούνται παιδιά, στην Ελλάδα, δεν μπορούμε να φανταστούμε από ποιους φοιτητές και από ποιους διδάσκοντες θα γεμίσουν αυτά τα νέα τμήματα. Σας ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Και εμείς σας ευχαριστούμε και για την τήρηση του χρόνου. Προχωρούμε, στην Ένωση Ελλήνων Ερευνητών, με πρόεδρο την κυρία Κωνσταντοπούλου, που έχει τον λόγο.

**ΜΑΡΙΑ ΚΩΝΣΤΑΝΤΟΠΟΥΛΟΥ (Πρόεδρος της Ένωσης Ελλήνων Ερευνητών):** Ευχαριστώ πολύ, κύριε Πρόεδρε. Ως Ένωση Ελλήνων Ερευνητών, έχουμε τονίσει ότι τα τελευταία χρόνια, συντελούνται σοβαρές μεταβολές στην αρχιτεκτονική της ευρωπαϊκής πολιτικής για την έρευνα, με βασικό χαρακτηριστικό, τη χρηματοδότηση όλο και πιο μεγάλων ολιστικών ερευνητικών προγραμμάτων, τα οποία απαιτούν μεγάλες διεπιστημονικές συνέργειες και συμπράξεις, μεταξύ ακαδημαϊκών και ερευνητικών ιδρυμάτων. Πιστεύουμε ότι, η εδραίωση του ενιαίου χώρου ανώτατης εκπαίδευσης και έρευνας, το ενιαίο θεσμικό πλαίσιο έρευνας, η περιφερειακή διασύνδεση ερευνητικών και ακαδημαϊκών ιδρυμάτων, καθώς και η διευκόλυνση των ερευνητικών δραστηριοτήτων μπορούν να αποτελέσουν τη θεσμική, αλλά και αναπτυξιακή θωράκιση, στο πλαίσιο της εναρμόνισης της χώρας, με τα ευρωπαϊκά και διεθνή πρότυπα.

Ειδικότερα, όσον αφορά στα πανεπιστημιακά ερευνητικά κέντρα. Με το παρόν νομοσχέδιο, ολοκληρώνεται από το Υπουργείο Παιδείας η νέα αρχιτεκτονική του ακαδημαϊκού χάρτη της ανώτατης εκπαίδευσης, καθώς και η εγκαθίδρυση ενός παράλληλου ερευνητικού συστήματος στη χώρα, το οποίο, όμως, βρίσκεται εκτός του υπάρχοντος θεσμικού πλαισίου στην έρευνα. Έχουμε επανειλημμένα υποστηρίξει ότι η ίδρυση νέων φορέων τριτοβάθμιας εκπαίδευσης ή ερευνητικών κέντρων είναι δυνατή και μπορεί να αποτελέσει μοχλό ανάπτυξης, σε τοπικό, περιφερειακό και εθνικό επίπεδο. Πριν όμως από την ίδρυση οποιουδήποτε φορέα, απαιτείται ένας μακροπρόθεσμος εθνικός στρατηγικός σχεδιασμός, που θα περιλαμβάνει στόχους και κατευθύνσεις, για την ανάπτυξη της ανώτατης εκπαίδευσης και έρευνας της χώρας μας.

Δυστυχώς, όμως, με την ίδρυση των ΠΕΚ, των Πανεπιστημιακών Ερευνητικών Κέντρων, προκύπτουν δομές, οι οποίες, πρώτον, δεν είναι συμβατές με την υλοποίηση μιας εθνικής πολιτικής, δεν στηρίζονται στο ισχύον νομοθετικό πλαίσιο για την έρευνα, ενισχύουν τον κατακερματισμό, αντί για τις συνέργειες, δημιουργούν επικαλύψεις, με θεματικά αντικείμενα, που θεραπεύονται, ήδη και τέλος, ενισχύουν την εσωστρέφεια, αντί για τη διαπεριφερειακή δικτυακή διασύνδεση, η οποία θα ενίσχυε την εξωστρέφεια. Επίσης, απαιτούν νέους πόρους, καθώς προβλέπεται η χρηματοδότηση τους από τον τακτικό προϋπολογισμό.

Πιστεύουμε και ζητούμε τη χάραξη ενός εθνικού στρατηγικού σχεδιασμού για την ανάπτυξη, για την ανώτατη εκπαίδευση και έρευνα και τη θεσμοθέτηση ρυθμίσεων, με σκοπό τη συνένωση δυνάμεων των Α.Ε.Ι και των ερευνητικών κέντρων, προς όφελος της επιστημονικής αριστείας, της έρευνας, της κοινωνίας και της εθνικής οικονομίας.

Όσον αφορά στο άρθρο για την οικονομική διαχείριση των ερευνητικών προγραμμάτων, το συγκεκριμένο άρθρο προσπαθεί, με θετικές, πλην μικρές τροποποιήσεις, να επιφέρει οριακές βελτιώσεις, στη συνολική δυσλειτουργία και τις τρομακτικές γραφειοκρατικές στρεβλώσεις, που επιβλήθηκαν στους ΕΛΚΕ των ερευνητικών κέντρων, όπως και των Α.Ε.Ι, με το νόμο 4485. Έχουμε πει πάρα πολλές φορές ότι η έρευνα είναι ένας εξαιρετικά δυναμικός και παραγωγικός τομέας κάθε αναπτυγμένης κοινωνίας και θα έπρεπε να διέπεται και στην Ελλάδα από ένα νομικό πλαίσιο, που να διευκολύνει την ευελιξία, στη διαχείριση και αξιοποίηση των σχετικών πόρων και να ενισχύει, φυσικά, τη διαφάνεια και τη λογοδοσία. Δυστυχώς, βλέπουμε ότι όλες οι διατάξεις, μετά το ν. 4485, είναι απλώς πολύ μικρές τροποποιήσεις, χωρίς σημαντικές βελτιώσεις και γι΄ αυτό ζητούμε την ανάληψη κατάλληλων νομοθετικών πρωτοβουλιών, για τη μη εφαρμογή του γραφειοκρατικού και άκρως δυσλειτουργικού νομικού πλαισίου, που ενέταξε τους ΕΛΚΕ στο δημόσιο λογιστικό, καθώς και τη νομοθέτηση ρυθμίσεων, που θα εξαιρούν την έρευνα από τις δημοσιονομικές αγκυλώσεις και θα διευκολύνουν την ευελιξία, στη διαχείριση των κονδυλίων έρευνας, ώστε να αυξηθεί η απορρόφηση και η αξιοποίηση των ερευνητικών πόρων.

Ειδικότερα, θα ήθελα, να αναφερθώ στην παράγραφο 7, που υπάρχει, στο άρθρο 72, που μιλάει για τους ΕΛΚΕ. Η συγκεκριμένη ρύθμιση, αναφέρεται στο ότι οι υποτροφίες αριστείας που δίνονται και μάλιστα, ως ένα μέτρο για την αναχαίτιση του brain drain, δεν θα πρέπει να υπόκεινται σε κρατήσεις, αλλά και δεν θα πρέπει να έχουν ασφαλιστικές εισφορές.

Να θυμίσω ότι ο νόμος πλαίσιο για την Έρευνα. ο ν.1514/1985, που τώρα δεν είναι σε ισχύ, προέβλεπε ασφαλιστικές εισφορές για τις υποτροφίες και τη μετέπειτα αναγνώριση του χρόνου υποτροφίας, ως προϋπηρεσία, στο δημόσιο τομέα. Τώρα, πλέον ούτε ασφαλιστικές εισφορές προβλέπονται ούτε συνεπακόλουθα αναγνώρισης του χρόνου, ως προϋπηρεσία.

Ζητούμε, λοιπόν, την υποβολή των υποτροφιών, σε ειδικό καθεστώς ασφαλιστικών εισφορών, αντίστοιχο με αυτόν των νέων επιστημόνων και αναγνώριση του χρόνου υποτροφίας, ως προϋπηρεσία.

Τέλος, αναφορικά με το άρθρο 73, που έχει διάφορες ρυθμίσεις για τους ερευνητικούς φορείς, θα ήθελα να επαναλάβω μια θέση μας, η οποία περιγράφεται από το εξής: Θα πρέπει να μην πάμε σε ημίμετρα. Κάθε φορά, υπάρχουν κάποιες διατάξεις, όπου κάποιοι ερευνητικοί φορείς, κατά κάποια άρθρα, αποφασίζουν, να ακολουθήσουν το νόμο για την έρευνα κατ' επιλογήν σε κάποια θέματα, που ίσως τους εξυπηρετούν. Πάγια θέση της Ένωσης είναι ότι όλα τα Ερευνητικά Κέντρα και τα Ινστιτούτα και οι ερευνητικές δραστηριότητές τους, τα οποία είναι διασπαρμένα σε διάφορα Υπουργεία και υπηρεσίες και διέπονται από διαφορετικά θεσμικά πλαίσια, να ενοποιηθούν, να εποπτεύονται από ενιαία Αρχή και σίγουρα να ακολουθούν το ενιαίο θεσμικό πλαίσιο για την έρευνα. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Και εμείς σας ευχαριστούμε.

Το λόγο έχει ο κ. Κωνσταντίνου, Πρόεδρος Ομοσπονδίας Λειτουργών Μέσης Εκπαίδευσης (ΟΛΜΕ).

**ΝΙΚΗΦΟΡΟΣ ΚΩΝΣΤΑΝΤΙΝΟΥ (Πρόεδρος της Ομοσπονδίας Λειτουργών Μέσης Εκπαίδευσης (ΟΛΜΕ)):** Κύριε Πρόεδρε, κυρία Υπουργέ, κυρίες και κύριοι Βουλευτές, χαρήκαμε, που ακούσαμε για τα Πανεπιστήμια και τα ΤΕΙ, που συνεδρίαζαν και αποφάσισαν γι΄ αυτές τις ενέργειες, γιατί η νομοθέτηση όσον αφορά στις αλλαγές στο νέο Λύκειο και το σύστημα πρόσβασης στην Τριτοβάθμια εκπαίδευση ήταν ένα προϊόν μονολόγου.

Επίσης, πληροφορηθήκαμε ότι υπήρχε μια κλειστή Επιτροπή, που συνεδρίασε, ένα ολόκληρο χρόνο. Σε αυτήν την Επιτροπή, δεν κλήθηκε ποτέ η Ομοσπονδία να καταθέσει τις προτάσεις και τις θέσεις της, τις οποίες είχε, έχει και μπορεί να τις καταθέσει και τις καταθέτει πάντα, όταν ζητείται η γνώμη της.

Δεύτερον, είναι η πρώτη φορά, που ακούμε τόσο απαξιωτικά λόγια από Υπουργό, που αναφέρεται, με αυτήν την απαξίωση στους συναδέλφους, τους εκπαιδευτικούς μας λειτουργούς, στη δευτεροβάθμια εκπαίδευση. Απομονώνει τη Γ΄ Λυκείου και κάνει μια αυστηρή κριτική, λέγοντας ότι δεν υπάρχει Γ΄ Λυκείου, μπαίνουν οι μαθητές μας στο Πανεπιστήμιο, μέσω ενός άλλου θεσμού, υποβάθμιση του δημόσιου σχολείου, έλλειμμα, που λέγεται «Γ΄ Λυκείου», τέλος οι τίτλοι σπουδών προετοιμασία. Όλη αυτή η απαξίωση θεωρούμε, απομονώνοντας την Γ΄ Λυκείου, ότι είναι όχι μόνο αρνητική, αλλά βρίσκει και τους συναδέλφους μας απέναντι. Όλη η δουλειά, που γίνεται, στο δημόσιο σχολείο, ξεκινάει από την Α΄ Γυμνασίου και φτάνει μέχρι τη Γ΄ Λυκείου. Δεν μπορεί να απαξιώνεται όλη η δουλειά των συναδέλφων μας, όλα αυτά τα έξι χρόνια, στη γενική εκπαίδευση.

Να πάμε τώρα στα σημεία της κριτικής μας, πάνω σε αυτές τις αλλαγές. Το πρώτο, που αναφέρουμε, είναι η υποβάθμιση γενικής παιδείας και κυρίως αυτό παρουσιάζεται στη Γ΄ Λυκείου. Όταν λέμε «υποβάθμιση της γενικής παιδείας», τα μόνα γενικά μαθήματα στη Γ’ Λυκείου, για να ενημερώσουμε, είναι δύο: τα Θρησκευτικά και η Γυμναστική. Άρα, όταν αναφερόμαστε σε υποβάθμιση και μείωση διδασκαλίας βασικών γνωστικών αντικειμένων στη Γ΄ Λυκείου, είμαστε συγκεκριμένοι, όταν αναφέρουμε, ότι είναι μόνο δυο τα γενικά μαθήματα.

Μετατροπή της Γ΄ Λυκείου σε προπαρασκευαστικό έτος. Είναι η πρώτη φορά, στην ιστορία των μεταρρυθμίσεων του Λυκείου, που η Γ΄ τάξη, θεσμικά και επίσημα, μετατρέπεται σε προπαρασκευαστική για την εισαγωγή στην τριτοβάθμια εκπαίδευση. Υπονομεύεται όλος ο παιδαγωγικός χαρακτήρας της Γ΄ Λυκείου και καταργείται ουσιαστικά μια τάξη. Το να προσπαθείς να κάνεις το σχολείο φροντιστήριο, όπως λέει ο κ. Υπουργός, για να καταργήσεις τα φροντιστήρια, είναι παραλογισμός. Ο σκοπός του Λυκείου δεν είναι να καταργήσουμε ή να συμπληρώσουμε ή να κάνουμε το φροντιστήριο. Ο ρόλος του σχολείου είναι να προσφέρει γενικές γνώσεις, σε όλες τις τάξεις και σε όλες τις επιστήμες.

Να έρθουμε στο κομμάτι του απολυτηρίου. Υπάρχει ένα μεγάλο πρόβλημα, διότι έχουμε διπλασιασμό εξετάσεων για την απόκτηση του απολυτηρίου. Έχουμε, πλέον, τις περιφερειακές εξετάσεις, δεν ξέρουμε και δεν έχει διευκρινιστεί, γιατί περιμένουμε την επόμενη υπουργική απόφαση, που θα διευκρινίζει, αν θα είναι σε επίπεδο ομάδας σχολείων ή σε επίπεδο περιφέρειας ή σε επίπεδο δήμων, αλλά θα παρουσιαστεί το φαινόμενο, για την απόκτηση αυτού του νέου απολυτηρίου, να έχουμε διαφορετικής βαρύτητας θέματα στη μια ομάδα σχολείων από την άλλη ομάδα σχολείων, στη μία περιφέρεια ή στην άλλη περιφέρεια.

Άρα, υπάρχει μεγάλο πρόβλημα αντικειμενικότητας και αξιοκρατίας στην απόκτηση του νέου αυτού απολυτηρίου. Είναι σημαντικό και η αγωνία μας είναι μεγάλη, διότι, όπως λέει και ο Υπουργός, με αυτό το νέο απολυτήριο, θα μπορούν πλέον οι μαθητές μας να πηγαίνουν απευθείας στις χαμηλής ζήτησης σχολές.

Το δεύτερο στοιχείο είναι το 10%, που θα μετράει αυτό το νέο απολυτήριο, για την πρόσβαση στα πανεπιστήμια, στις υψηλής ζήτησης σχολές, μέσα από τις πανελλαδικές. Όταν γνωρίζουμε ότι για τις σχολές αυτές παίζει ρόλο και το τελευταίο δέκατο του μορίου και του βαθμού, πόσο μεγάλη και βαθμολογική ανατροπή θα έχουμε, με την προσμέτρηση αυτού του 10% για την πρόσβαση σε αυτές τις υψηλής ζήτησης σχολές.

Ένα τελευταίο, γιατί υπήρξε και μια αγωνία εδώ για την τεχνική επαγγελματική εκπαίδευση των συναδέλφων μας στα ΕΠΑΛ. Θεωρώντας ότι υποβαθμίζεται πλέον το απολυτήριο τους, διότι δεν θα μπορούν οι απόφοιτοι των ΕΠΑΛ να πηγαίνουν σε αυτές τις χαμηλής ζήτησης σχολές, μέσω του απολυτηρίου, διότι το απολυτήριο θα είναι διαφορετικό πλέον, θεσμοθετούνταν δύο απολυτήρια, ένα για το γενικό λύκειο και ένα διαφορετικό για το ΕΠΑΛ και οι μαθητές μας των ΕΠΑΛ θα μπορούν να πηγαίνουν μόνο στις υψηλής ζήτησης σχολές, μέσω πανελλαδικών.

Υπάρχει ένα μεγάλο πρόβλημα, που θεωρούν και φοβούνται οι συνάδελφοί μας, ότι το Σεπτέμβριο, θα έχουμε μεγάλες διαρροές στην επαγγελματική εκπαίδευση, όταν, ακόμα και σήμερα, δεν έχει διευκρινιστεί και το ποσοστό, με το οποίο θα μπαίνουν οι μαθητές μας των ΕΠΑΛ στα πανεπιστήμια, είτε σε αυτά που έχουν τις συνέργειες, αυτή τη στιγμή, διότι γνωρίζετε ότι Τ.Ε.Ι. δεν υπάρχουν και υπήρχε ένα 20% στα Τ.Ε.Ι. και 5% στα υπόλοιπα πανεπιστήμια. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Κικινής.

**ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδος (ΔΟΕ)):** Αξιότιμε Πρόεδρε και αξιότιμα μέλη της Επιτροπής Μορφωτικών Υποθέσεων, θα ξεκινήσω από το πιο σοβαρό για μας κομμάτι του σχεδίου νόμου, αν και δεν μοιάζει να αφορά, κατ' αρχήν, τη Διδασκαλική Ομοσπονδία, αλλά αφορά τη συγχώνευση τμημάτων. Συγκεκριμένα, τη συγχώνευση του Παιδαγωγικού Τμήματος Δημοτικής Εκπαίδευσης Πάτρας, με το Τμήμα Κοινωνικής Εργασίας του Τ.Ε.Ι. Δυτικής Ελλάδας, το οποίο μετονομάζεται σε Τμήμα Επιστημών και Εκπαίδευσης και Κοινωνικής Εργασίας. Είναι η δεύτερη φορά, τα τελευταία χρόνια. Η πρώτη ήταν, όταν έγινε η απόπειρα να συγχωνευτούν τα πανεπιστημιακά τμήματα προσχολικής αγωγής και εκπαίδευσης με αυτά των Τ.Ε.Ι., όταν συζητιόταν το σχέδιο νόμου για το Πανεπιστήμιο της Δυτικής Αττικής. Απετράπη τότε, με τη σθεναρή στάση του κλάδου και με την κινητοποίηση, που κάναμε, γιατί μας δόθηκε, τότε, το χρονικό διάστημα στις συζητήσεις, που κάναμε, με τα παιδαγωγικά τμήματα. Τώρα, ο χρόνος δεν υπήρχε. Δυστυχώς, έχουμε μια αιφνιδιαστική ρύθμιση, η οποία μπορεί να σημαίνει πολλά. Ξέρουμε ότι αυτοί οι οποίοι σχεδιάζουν τη συγκεκριμένη συγχώνευση για λόγους, προφανώς, θα πω εγώ μη λειτουργικότητας των Τ.Ε.Ι., εννοούν, έτσι έχουμε ακούσει, δεν ξέρουμε, αν είναι έτσι, γιατί δεν είναι το αντικείμενο μας και αύξηση των μελών ΔΕΠ στο Παιδαγωγικό Τμήμα της Πάτρας. Θα μας δώσουν πολλές διαβεβαιώσεις, όπως και μας έχουν δώσει ότι δεν διατρέχουν κανένα κίνδυνο οι απόφοιτοι των παιδαγωγικών τμημάτων. Είμαστε σίγουροι, γιατί το έχουμε ζήσει ξανά, ότι με βάση το σκεπτικό, που διατυπώνεται, από το Παιδαγωγικό Τμήμα της Πάτρας και όσα προβλέπονται στο σχέδιο νόμου, ανοίγει ο δρόμος για πολλά ακόμα τμήματα να εγείρουν ανάλογα αιτήματα στο μέλλον.

Υπάρχει σαφής κίνδυνος σύγχυσης των επιστημονικών πεδίων των τμημάτων, το οποίο φαίνεται ξεκάθαρα και από τη διατύπωση. Είναι τελείως ασύμβατα, ως προς το αντικείμενό τους και το άνοιγμα επικίνδυνων δρόμων για το μέλλον των παιδαγωγικών τμημάτων, των επαγγελματικών δικαιωμάτων των αποφοίτων τους, των επαγγελματικών δικαιωμάτων των εν ενεργεία δασκάλων, αλλά και τη δομή και τον προσανατολισμό του δημοτικού σχολείου.

Διαβάζουμε το σκεπτικό, που έχουμε μπροστά μας: Ακούμε ότι τα παιδαγωγικά τμήματα έχουν κλείσει τον κύκλο τους. Αν, όντως, είναι έτσι, αυτό είναι μια κουβέντα, που θα πρέπει να ανοίξει, σε ένα επίπεδο αναβάθμισής τους, πιθανότατα, με άλλη μορφή, με άλλη εξέλιξη, η οποία, όμως, θα πρέπει να γίνει ένα αντικείμενο συζήτησης όλης της ακαδημαϊκής κοινότητας και φυσικά και των λειτουργών της εκπαίδευσης. Εδώ αυτό που γίνεται είναι μια αποσπασματική ρύθμιση, η οποία δημιουργεί τεράστιους κινδύνους και για εμάς πρέπει σαφέστατα να απαλειφθεί από το συγκεκριμένο νομοσχέδιο, όπως έγινε με την απόπειρα συγχώνευσης, πριν από περίπου ενάμιση χρόνο, των τμημάτων της προσχολικής ηλικίας των ΑΤΕΙ, με τα παιδαγωγικά τμήματα εκπαίδευσης της προσχολικής ηλικίας των πανεπιστημίων. Προς επίγνωση των όσων λέω, αναφέρω ότι έχει κατατεθεί, από ό,τι γνωρίζω, και στα Κόμματα του Κοινοβουλίου, μια επιστολή από ομότιμους καθηγητές των παιδαγωγικών τμημάτων, η οποία είναι πλήρως κατατοπιστική, την έχετε, δεν χρειάζεται να την διαβάσω, η οποία αντιτίθεται, πλήρως, στην επιχειρούμενη συγχώνευση. Όπως, επίσης, έχω μπροστά μου και τη θέση των φοιτητών της Κοινωνικής Εργασίας του Τ.Ε.Ι. Δυτικής Ελλάδος, για το νομοσχέδιο, η οποία είναι απολύτως ενάντια σε αυτή τη συγχώνευση. Αναρωτιέμαι και μάλιστα, εδώ μου δημιουργούνται και πάρα πολλές απορίες, όταν, πριν από λίγο καιρό, η ίδια συνέλευση του Παιδαγωγικού Τμήματος των Πατρών έλεγε στην απόφασή της ότι ομόφωνα και επί της αρχής είναι αντίθετη με το σχέδιο απορρόφησης του Τ.Ε.Ι. Δυτικής Ελλάδος από το Πανεπιστήμιο Πατρών και εξουσιοδοτεί τον Πρόεδρο να καταψηφίσει τη σχετική πρόταση στη Σύγκλητο και στη συνέχεια, το σκεπτικό, άγνωστο για ποιους λόγους, μπορούμε να το υποψιαστούμε, αλλάζει και οδηγείται σε αυτήν, που για εμάς είναι ακαδημαϊκό και επιστημονικό έγκλημα.

Το δεύτερο πολύ σημαντικό ζήτημα είναι αυτό, που έχει να κάνει με τα Πειραματικά Σχολεία. Ως Διδασκαλική Ομοσπονδία, έχουμε σαφή θέση ότι τα Πειραματικά Σχολεία είναι πολλαπλώς χρήσιμα, γιατί υπάρχει εκπαιδευτική αναγκαιότητα για τη στήριξη και την ανάπτυξη της πειραματικής παιδαγωγικής. Θεωρούμε τη λειτουργία τους πάρα πολύ σημαντική και πρέπει να υπάρχουν, μέσα σε ένα καθεστώς, που να αναπτύσσονται νέες μορφές για την παιδαγωγική επιστήμη. Όμως, στην ρύθμιση του άρθρου 77, διαβάζουμε κάτι, που δεν έχει να κάνει με αυτό, έχει να κάνει με τη δυνατότητα, όπως λέει, αυτών, που υπηρετούν, αυτή τη στιγμή, με θητεία, στα σχολεία αυτά, κατά την έναρξη ισχύος του παρόντος νόμου, να μπορούν να τοποθετηθούν σε οργανική θέση, με απόφαση του αρμόδιου Κεντρικού Υπηρεσιακού Συμβουλίου. Εδώ, έχει γίνει μια σειρά ενεργειών. Καταρχήν, να το ξεκαθαρίσω, για όσους δεν το γνωρίζουν, ότι οι συνάδελφοι εκεί υπηρετούν, με ένα ιδιαίτερο καθεστώς και κάτω από διαφορετικές συνθήκες από ό,τι οι υπόλοιποι εκπαιδευτικοί. Τον περασμένο Νοέμβριο, τους ζητήθηκε να υποβάλουν αιτήσεις βελτίωσης θέσης, στις οποίες θα έπρεπε, στη συνέχεια, να τοποθετηθούν. Τώρα, θα πρέπει όλη αυτή η διαδικασία κανονικά να αλλάξει.

Δεύτερον, προβληματικό είναι το γεγονός ότι πολλοί συνάδελφοι έχουν δηλώσει παραίτηση από τη θέση τους στα Πειραματικά Σχολεία, υπό το βάρος της συνεχιζόμενης ανασφάλειας και σύγχυσης, που επικρατεί, εκεί, αλλά το πιο σημαντικό είναι ότι η ρύθμιση αυτή, γι’ αυτούς που υπηρετούν, αυτή τη στιγμή, να έχουν το δικαίωμα να πάρουν οργανική θέση εκεί, μοιάζει άκρως φωτογραφική. Το καθεστώς τοποθέτησης, αν είναι να γίνεται, όπως όλων των υπολοίπων εκπαιδευτικών, πρέπει να γίνεται, ακριβώς, σε ενιαία βάση και με ενιαία χαρακτηριστικά, αλλιώς πρέπει να δοθεί η ξεχωριστή μορφή, που είχε μέχρι τώρα και όχι ιδιαίτερη μεταχείριση για κάποιους, που τυχαίνει, αυτή τη στιγμή, να υπηρετούν εκεί.

Να μην πω μόνο αρνητικά , να πω και ένα θετικό, κατά την άποψή μας και πολύ θετικό μάλιστα. Δώσαμε τον αγώνα για την καθιέρωση της προσχολικής αγωγής, που έγινε, με πολλές δυσκολίες, όχι με τις θέσεις του κλάδου, αλλά είναι σε ένα στάδιο εφαρμογής. Θεωρούμε πολύ θετική τη ρύθμιση του άρθρου 225, για την κατασκευή αιθουσών νηπιαγωγείων, για την εφαρμογή της δίχρονης υποχρεωτικής προσχολικής αγωγής και εκπαίδευσης. Ξέρουμε τις αντιδράσεις, που υπάρχουν, τις βιώνουμε, τις αντιμετωπίζουμε και εμείς και προσπαθούμε να τις εξαλείψουμε. Σαφώς, δεν είναι οι προκατασκευασμένες αίθουσες το όνειρο του κλάδου μας, είναι σχολεία, που θα αρμόζουν, στις ανάγκες των παιδιών. Το κτιριακό πρόβλημα, στην Ελλάδα, δυστυχώς, είναι ένα τεράστιο πρόβλημα, το οποίο πρέπει να αποκατασταθεί, με πραγματικές αίθουσες και επαναλαμβάνω, με τις πραγματικές ανάγκες των μαθητών, όμως από την άλλη, πρέπει να προχωρήσει, οπωσδήποτε, είναι ένα μεγάλο στοίχημα για τη δημόσια εκπαίδευση η προσχολική αγωγή και να καμφθούν οι αντιδράσεις, που υπάρχουν.

Τέλος, θα κλείσω με κάτι, το οποίο χαρακτηρίσθηκε ως fake news και λυπάμαι, δεν είχα σκοπό να το κάνω, αλλά διαβάζω ότι είναι fake news η μη πρόσκληση της Διδασκαλικής Ομοσπονδίας, στη σημερινή συνεδρίαση. Δυστυχώς, εμείς δεν λάβαμε κανένα e-mail, ούτε μέχρι αυτή τη στιγμή έχει έρθει κάποιο e-mail για την πρόσκλησή μας.

Εγώ ο ίδιος, όταν κατάλαβα ότι δεν έχουμε προσκληθεί, για να το διαπιστώσω, πήρα τηλέφωνο γύρω στις 9.00΄ π.μ. την Επιτροπή, που με διαβεβαίωσε ότι δεν έχουμε προσκληθεί. Στη συνέχεια, βγάλαμε καταγγελία, η οποία κυκλοφόρησε στις 9:47΄, για να δεχτώ κατόπιν ένα τηλεφώνημα στις 10:05΄, ότι, τελικά, η Ομοσπονδία έχει προσκληθεί. Ακούω ότι στις 10:41΄ ο Υπουργός χαιρέτισε την παρουσία μας, μόνο που εγώ βρέθηκα στην αίθουσα στις 11:05΄.

Το λέω αυτό, διότι δεν πιστεύω ότι δεν υπάρχει ιδιαίτερη σκοπιμότητα. Νομίζω ότι η Διδασκαλική Ομοσπονδία είναι χρήσιμη, με τις τοποθετήσεις της και τη στάση της, αλλά η αλήθεια έχει μεγάλη σημασία. Είναι κρίμα να υπάρχουν τέτοιες ενέργειες, οι οποίες νομίζω ότι δεν έχουν να προσφέρουν σε τίποτα στο έργο της Επιτροπής. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής)**: Και εμείς ευχαριστούμε, κ. Πρόεδρε. Τον λόγο έχει ο Πρόεδρος του Τεχνικού Επιμελητηρίου Ελλάδας, ο κ. Στασινός.

**ΓΕΩΡΓΙΟΣ ΣΤΑΣΙΝΟΣ (Πρόεδρος του Τεχνικού Επιμελητηρίου Ελλάδας (ΤΕΕ))**: Κύριε Πρόεδρε, κύριε Υπουργέ, κύριοι Βουλευτές, πιστεύω ότι θα είμαι αρκετά σύντομος και περιεκτικός, απλά δεν θα καταφέρω να μείνω μέχρι τις 16.00΄ για τις ερωτήσεις και θα αναγκαστώ να φύγω στις 13:25΄.

Οι φοιτητές, που πηγαίνουν να σπουδάσουν, δεν το κάνουν, για να περάσουν ευχάριστα κάποια περίοδο της ζωής τους. Ο σκοπός, για τον οποίο θέλουν οι γονείς τους να τους βοηθήσουν να σπουδάσουν, είναι για να εξασφαλίσουν το επαγγελματικό τους μέλλον. Αυτό θα πρέπει να το λαμβάνουμε πάντα υπόψη, όταν θα νομοθετούμε για ζητήματα, όπως το σημερινό και θα γίνω πιο συγκεκριμένος.

Αυτή τη στιγμή, το 80% των ελευθέρων επαγγελματιών μηχανικών οφείλουν ασφαλιστικές εισφορές. Περίπου 4.000 μηχανικοί διαγράφονται, κάθε χρόνο, τα τελευταία χρόνια, γιατί δεν μπορούν να αντιμετωπίσουν όλες αυτές τις δαπάνες και η πλειοψηφία από αυτούς φεύγουν στο εξωτερικό.

Τα μέλη του Τεχνικού Επιμελητηρίου Ελλάδος, αυτή τη στιγμή, είναι 110.000. Ο ίδιος αριθμός μελών μηχανικών είναι και στην Πολωνία, που έχει πληθυσμό, περίπου, 40 εκατομμύρια. Λέω μερικούς σχετικούς αριθμούς, για να αντιληφθείτε την κατάσταση, στην οποία βρισκόμαστε.

Θα μπω και στην ουσία του νομοσχεδίου. Θα πω ότι δεν μπορεί δια βάπτισης να κάνουμε κάποιους μηχανικούς, αλλιώς, θα μπορούσαμε να κάνουμε και τους αποφοίτους Λυκείου. Οι εισακτέοι, εάν θέλουμε να αντιμετωπίσουμε τα προηγούμενα προβλήματα, που ανέφερα, θα πρέπει να είναι σταθεροί, ανεξάρτητα με το πόσα είναι τα ιδρύματα, στη χώρα, σε κάθε ειδικότητα.

Επαγγελματικά δικαιώματα θα πρέπει να έχουν όλοι. Αυτή τη στιγμή, έχουμε αποφοίτους από τα παλαιά Τ.Ε.Ι., τώρα Α.Τ.Ε.Ι., οι οποίοι δεν έχουν κατοχυρωμένα επαγγελματικά δικαιώματα και το λέω εγώ, που είμαι Πρόεδρος του Τεχνικού Επιμελητηρίου. Πρέπει να αντιστοιχούν και σε αυτούς τα επαγγελματικά δικαιώματα, που δικαιούνται, με βάση το επίπεδο σπουδών. Δεν μπορεί, αυτή τη στιγμή, όλους αυτούς να τους έχουμε εγκλωβισμένους, όσον αφορά την επαγγελματική τους κατάσταση.

Έχουμε διατυπώσει, πολλές φορές, την άποψη ότι θα πρέπει να υπάρχει διαβάθμιση της τεχνικής ευθύνης. Άρα, να υπάρχει όλη αυτή η διαβάθμιση, ανάλογα με το επίπεδο σπουδών και το επαγγελματικό δικαίωμα, που δικαιούται ο καθένας.

Σημαντικό είναι να διασφαλίσουμε την ποιότητα της δημόσιας εκπαίδευσης, την ποιότητα του δημόσιου πανεπιστημίου. Να το πω πιο απλά. Εάν όλα αυτά τα ιδρύματα, στα οποία, με το σημερινό νομοσχέδιο, δίνουμε τη δυνατότητα να γίνουν αντίστοιχα Πολυτεχνεία, και γίνουν, όντως, για παράδειγμα, Εθνικό Μετσόβιο Πολυτεχνείο, τότε, πράγματι, να μπορούν να απονέμονται και αντίστοιχα διπλώματα και να οδηγούν σε αντίστοιχα επαγγελματικά δικαιώματα. Εάν, όμως, αυτό δεν γίνει, δεν μπορεί να το νομοθετούμε.

Θα κάνω δύο ερωτήσεις. Έχουν εξασφαλιστεί οι πόροι για την πρόσληψη μελών ΔΕΠ όπου απαιτούνται; Έχουν διασφαλιστεί οι πόροι για τη δημιουργία εργαστηρίων, όπου απαιτούνται;

Τελικά, οι ελάχιστες προϋποθέσεις, που θα πρέπει να διασφαλίσει η Βουλή, αν δεν θέλουν οι Βουλευτές του Ελληνικού Κοινοβουλίου να συνεχιστεί μία λογική απλά ψηφοθηρίας, που κυριαρχεί σε μία προεκλογική περίοδο, όπως αυτή, που διανύουμε τώρα, και αν δεν θέλουμε στην πραγματικότητα να εργαλειοποιείται η ελπίδα και το όνειρο των νέων ανθρώπων και των γονιών τους, τότε πρέπει, τουλάχιστον, να διασφαλίσουμε το σύνολο των παρακάτω, που θα αναφέρω.

Να διασφαλιστούν οι πόροι για τη διασφάλιση της ποιότητας σπουδών. Να υπάρχει κατοχύρωση των επαγγελματικών δικαιωμάτων όσων αποφοίτησαν, μέχρι σήμερα. Να είναι σταθερός ο αριθμός των συνολικών εισακτέων, σε κάθε ειδικότητα μηχανικού, στο σύνολο των ιδρυμάτων. Και για να διασφαλιστεί αυτό, προφανώς στο σώμα του νομοσχεδίου, πρέπει να αλλάξει η σύνθεση της 7μελούς Επιτροπής, η οποία αποφασίζει, αν κάποια ιδρύματα θα γίνουν, στην πραγματικότητα, Πολυτεχνεία. Να αυξηθούν οι εκπρόσωποι του ΤΕΕ από 1 σε 2 και να υπάρχει, τουλάχιστον, μία πλειοψηφία αυξημένη 2/3, για λήψη κάποιας απόφασης. Και αυτό το λέω γιατί, όταν όλα τα μέλη της Επιτροπής είναι εκπρόσωποι των Υπουργείων, ουσιαστικά λαμβάνεται μόνο μία απόφαση, της Κυβέρνησης, και τίποτα άλλο. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε πολύ.

Το λόγο έχει ο κ. Υπουργός.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Επειδή ο κύριος Πρόεδρος του ΤΕΕ είπε ότι θα φύγει, δεν θέλω να απαντήσω σε τίποτα άλλο, αλλά να πω ότι τα αιτήματα, που είπατε στην Επιτροπή, για τα επαγγελματικά δικαιώματα, ότι αντί ένα μέλος του ΤΕΕ, να υπάρχουν δύο και το να υπάρχει μια αυξημένη πλειοψηφία στην απόφασή της, νομίζω ότι πρέπει να τα αποδεχτούμε. Νομίζω ότι έχετε απόλυτο δίκιο και για τον σταθερό αριθμό εισακτέων. Θα το δούμε, όμως, στη συνέχεια. Τεχνικά, όμως, νομίζω ότι θα πρέπει να τα αποδεχτούμε. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Χουχτούλα.

**ΙΟΥΛΙΑ ΧΟΧΤΟΥΛΑ (Πρόεδρος του Συλλόγου Διοικητικών Υπαλλήλων του ΤΕΙ Δυτικής Ελλάδας):** Κύριε Υπουργέ, κύριε Πρόεδρε, κύριοι Βουλευτές, ευχαριστώ πολύ για την πρόσκληση. Εμείς από την πλευρά μας, ως Σύλλογος του Διοικητικού Προσωπικού του ΤΕΙ Δυτικής Ελλάδος, θα καταθέσουμε τις απόψεις και τις ανησυχίες των διοικητικών υπαλλήλων, διότι δεν είναι της αρμοδιότητάς μας τα ακαδημαϊκά θέματα. Όχι, βέβαια, ότι δεν έχουμε άποψη, αλλά εμείς εδώ ήρθαμε γι’ αυτό το σκοπό.

Μετά τη δημοσίευση του νόμου, κύριε Υπουργέ, η γενική συνέλευση του Διοικητικού Προσωπικού του ΤΕΙ Δυτικής Ελλάδας βρέθηκε, σε μεγάλη ανησυχία, για το γεγονός ότι διαμελίζεται το ΤΕΙ σε δύο ιδρύματα. Αυτό αποτελεί νομίζω πανελλαδική πρωτοτυπία, όσον αφορά στην πράξη αυτή, διότι θα αναγκαστούν οι διοικητικοί υπάλληλοι να μετακομίσουν ή να μεταναστεύσουν σε απόσταση, ενδεχομένως, 200 έως 400 χιλιομέτρων. Αυτό γίνεται, γιατί εσείς έχετε προβλέψει, νομίζω με άνισο τρόπο, ρητό μεν, αλλά άνισο και αυθαίρετο, θα πρόσθετα, την κατ’ εξαίρεση τοποθέτηση των διοικητικών υπαλλήλων, που υπηρετούν, κατά τη δημοσίευση του νόμου, στα Τμήματα του Ειδικού Λογαριασμού της Σχολής Τεχνολογικών Εφαρμογών και στο Τμήμα της Τεχνικής Υπηρεσίας. Κατ’ εξαίρεση, λοιπόν, επειδή βρέθηκαν τυχαία, κατά τη δημοσίευση του νόμου, να υπηρετούν σε αυτά τα Τμήματα.

Όλοι μας καταλαβαίνουμε ότι αυτή η σκοπιμότητα εξυπηρετεί κάτι. Όμως, οι διοικητικοί υπάλληλοι, δηλαδή, η στελέχωση του μηχανισμού, που εξυπηρετούν, τους καθηγητές, τους φοιτητές και όλη την εκπαιδευτική δομή, θεωρώ ότι δεν πρέπει να είναι ο τελευταίος τροχός της αμάξης, αλλά πρέπει να δώσετε περισσότερη σημασία. Εμείς, με αυτούς τους μισθούς, που παίρνουμε, θεωρώ και είναι κατανοητό από όλους σας ότι δεν μπορούμε να μεταναστεύσουμε, να αλλάξουμε τόπο κατοικίας και τόπο συμφερόντων, να παρατήσουμε τις οικογένειές μας, επειδή, αυτή τη στιγμή, άλλα συμφέροντα επέβαλαν, ενδεχομένως, τον Υπουργό να δομήσει, κατ΄ αυτόν τον τρόπο, το νομοσχέδιο.

Ο διαμελισμός, επαναλαμβάνω, κύριε Υπουργέ, του ΤΕΙ Δυτικής Ελλάδος θεωρώ ότι αποτελεί πανελλαδική πρωτοτυπία. Εύκολη απάντηση έχω λάβει μέχρι τώρα από αρκετούς, που μου λένε ότι έγινε σε όλα σχεδόν τα ιδρύματα. Δεν διαμελίστηκε σε δύο Πανεπιστήμια. Όλοι καταλαβαίνετε ότι το λόγο τον γνωρίζουν κάποιοι πάνω από εμάς και σίγουρα ο Υπουργός. Επίσης, στο νομοσχέδιο, κύριε Υπουργέ, δεν αποσαφηνίζεται σε ποια πόλη θα παρέχεται η εκπαιδευτική και διοικητική λειτουργία των Τμημάτων, που καταργούνται, μετονομάζονται ή συγχωνεύονται, όπως για παράδειγμα, το τμήμα Διοίκησης Οικονομίας, που εδρεύει, στον Πύργο και υπηρετούν εκεί τέσσερα άτομα διοικητικού προσωπικού, εντάσσεται ή μάλλον μεταφέρεται σε ένα από τα δύο Τμήματα της Σχολής Διοίκησης και Οικονομίας, με έδρα την Πάτρα ή της Σχολής, νομίζω, Διοικητικής Επιστήμης. Αυτό, βέβαια, διέλαθε της προσοχής σας, ότι αυτή η διάταξη δημιουργεί σε εμάς, δηλαδή, στους διοικητικούς υπαλλήλους, ένα αβέβαιο μέλλον και ένα αβέβαιο εργασιακό περιβάλλον.

Επίσης, κύριε Υπουργέ, παρατηρούμε ότι η πρόβλεψη στο άρθρο 42 του νομοσχεδίου, που είναι για τους διοικητικούς υπαλλήλους, η μετακίνηση και τοποθέτηση γίνονται, με απόφαση του Πρυτανικού Συμβουλίου. Σας το έχουμε στείλει και σε κάποιο υπόμνημα. Πρυτανικά Συμβούλια δεν λειτουργούν σε όλα τα πανεπιστήμια και εμείς προτείνουμε να συμπληρώσουμε, σε αυτήν εδώ την παράγραφο του άρθρου 43 ότι, εφόσον δεν υπάρχουν Πρυτανικά Συμβούλια, αυτό να γίνεται, με απόφαση της Συγκλήτου.

Επίσης, κύριε Υπουργέ και κύριε Πρόεδρε της Επιτροπής, ο συνδυασμός των διατάξεων του άρθρου 38 και 42 δημιουργεί ένα σύμπλεγμα αλληλοεπιδρώμενων δραστηριοτήτων, που θα έχει, ως αποτέλεσμα, την αδυναμία διοίκησης των ιδρυμάτων. Συνεπώς, θα εμπλέκονται και τα δύο ιδρύματα, τόσο στη διοικητική όσο και στην εκπαιδευτική λειτουργία, που θα παρέχονται, ενδεχομένως, στις ίδιες εγκαταστάσεις, για τις οποίες η απόφαση θα ληφθεί από τον Υπουργό Παιδείας, σε μεταγενέστερο, αόριστο χρόνο.

Επειδή, οι διοικητικοί υπάλληλοι εξέφρασαν την έντονη ανησυχία μας, ιδιαίτερα οι υπάλληλοι του Ειδικού Λογαριασμού, οι οποίοι έχουν ένα φόρτο εργασίας αρκετά μεγάλο και μάλιστα ήθελα να σας γνωρίσω ότι έχουμε υπαλλήλους με διδακτορικά, οι οποίοι εγκλωβίζονται να υπηρετούν, στην Πάτρα, ενώ η διοίκηση του Ειδικού Λογαριασμού βρίσκεται, στην Τρίπολη, με καμία δυνατότητα και καμία προοπτική εξέλιξής τους, όπως, για παράδειγμα, να λάβουν μια θέση προϊσταμένου ή να εξελιχθούν.

Αυτά ήθελα να σας θέσω, γιατί πέρασε και ο χρόνος, προκειμένου να τα λάβετε υπόψη σας. Επίσης, θα ήθελα να δείτε, εάν η δική μας μετακίνηση και τοποθέτηση σε ένα ίδρυμα, μπορεί να γίνει με αίτηση επιλογής μας. Αυτό είναι το κύριο αίτημά μας, δηλαδή, να μπορούμε να έχουμε αυτή τη δυνατότητα και όχι να αποφασίζετε εσείς για το που θα υπηρετήσουμε εμείς.

Άλλωστε, αυτό δεν εξασφαλίζεται, για ο επόμενος ή και ο νυν Πρύτανης, που είναι εδώ και νομίζω το ακούει, μπορεί για υπηρεσιακές ανάγκες, να λάβει μια διαφορετική απόφαση. Είναι μια βλαπτική μεταβολή και, εν πάση περιπτώσει, για το διοικητικό προσωπικό, πρέπει να τη λάβετε σοβαρά υπόψη.

Πρέπει, λοιπόν, να έχουμε δυνατότητα επιλογής. Να έχουμε μια μεταβατικότητα, να προβλέπεται μεταβατικότητα μέσα στο νομοσχέδιο, για να μπορούμε να έχουμε δυνατότητα επιλογής, διότι καταργείται το Τ.Ε.Ι. Δυτικής Ελλάδας και σε ένα καταργημένο Ίδρυμα δεν μπορεί να υπάρχουν κάποιοι υπάλληλοι στον αέρα, πρέπει να έχουμε σε ένα μήνα π.χ., τη δυνατότητα επιλογής.

Επίσης, θα ήθελα να δείτε, εάν η μετακίνηση και τοποθέτηση, αν αυτές οι φράσεις, οι λέξεις, αποτελούν εσωτερική διαδικασία, μέσα στα υφιστάμενα Ιδρύματα. Μήπως χρειάζεται να πούμε «η ένταξη»; Χρειάζεται, επίσης, κύριε Υπουργέ και ΦΕΚ γι' αυτό, γιατί αποτελεί μια μετάταξη, στην ουσία. Ευχαριστώ πάρα πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε πολύ.Το λόγο έχει η Πρόεδρος της Ένωσης Λειτουργών Μέσης Εκπαίδευσης Προτύπων και Πειραματικών Σχολείων, η κυρία Παπατσίμπα.

**ΛΑΜΠΡΙΝΗ ΠΑΠΑΤΣΙΜΠΑ (Προέδρος Ένωσης Λειτουργών Μέσης Εκπαίδευσης Προτύπων και Πειραματικών Σχολείων (ΕΛΜΕ ΠΠΣ)):** Ευχαριστώ πολύ.Κύριε Πρόεδρε, κύριε Υπουργέ, κυρία Υφυπουργέ, κυρίες και κύριοι Βουλευτές. Με το παρόν σχέδιο νόμου, επανιδρύονται τα Πρότυπα και Πειραματικά Σχολεία, με βασικό χαρακτηριστικό των επανιδρυόμενων σχολείων, την υποβάθμιση του ρόλου τους, στη δημόσια εκπαίδευση, τόσο ως προς τη στόχευση τους, αλλά και ως προς τη στελέχωση και λειτουργία τους και με βασικό κίνητρο την εξομοίωση τους με τα υπόλοιπα σχολεία.

Ειδικότερα, ως προς τη στόχευση, καταργείται από τους σκοπούς των σχολείων, η προαγωγή της εκπαιδευτικής έρευνας στην πράξη, σε συνεργασία με τις αντίστοιχες Σχολές και Τμήματα των Α.Ε.Ι.. Πώς είναι δυνατόν, κύριε Υπουργέ και κύριοι Βουλευτές, να αναπλαισιώνεται και να ενσωματώνεται η σύγχρονη επιστημονική γνώση, στα νέα προγράμματα σπουδών Δημοτικού, Γυμνασίου, Λυκείου, να αναπροσαρμόζονται οι διδακτικές μέθοδοι στα σύγχρονα πορίσματα της γνωσιακής επιστήμης, αν απουσιάσουν από το εκπαιδευτικό σύστημα σχολεία, εργαστήρια εκπαιδευτικής έρευνας στην πράξη, τα οποία θα συνδέονται με τα αντίστοιχα τμήματα;

Καταργούνται από τους σκοπούς των σχολείων η εξασφάλιση δημόσιας και δωρεάν υψηλής ποιότητας Παιδείας για όλους, καθώς και η υποστήριξη της δημιουργικότητας, της καινοτομίας και της αριστείας.

Πώς είναι δυνατόν, κύριε Υπουργέ, κύριοι Βουλευτές, η Ελλάδα της κρίσης να ενισχύει πυρήνες δημιουργικότητας και αριστείας, ώστε να δημιουργηθεί η κρίσιμη μάζα των νέων επιστημόνων και επιχειρηματιών, που θα την οδηγήσουν στην έξοδο από την κρίση;

Πώς είναι δυνατόν η δημόσια εκπαίδευση να αδιαφορεί και να αφήνει στην ιδιωτική εκπαίδευση, που είναι προνόμιο λίγων, την ανάδειξη και εκπαίδευση μαθητών, με ιδιαίτερες κλίσεις και ταλέντα;

Για ποιο λόγο καταργείτε τη δυνατότητα συνεργασίας των σχολείων, με φορείς αλλοδαπής, στο άρθρο 13, συνεργασίας, που θα τόνωναν, εν δυνάμει, την εξωστρέφεια του δημόσιου σχολείου και αφήνετε αυτό το προνόμιο στην ιδιωτική εκπαίδευση;

Ως προς τη διοίκηση και στελέχωση. Συρρικνώνετε τις αρμοδιότητες των οργάνων διοίκησης των σχολείων, τόσο σε κεντρικό επίπεδο, την Επιστημονική Επιτροπή Προτύπων και Πειραματικών Σχολείων, όσο και σε επίπεδο σχολικής μονάδας, Επιστημονικό Συμβούλιο σχολείου και τις περιορίζετε σε ρόλο γνωμοδοτικό.

Για ποιο λόγο, καθώς φαίνεται, περιορίζετε τις αρμοδιότητες του αυτοτελούς τμήματος, σε ρόλο γραμματειακής υποστήριξης της Επιστημονικής Επιτροπής Προτύπων και Πειραματικών Σχολείων και πρακτικά το οδηγείτε στην κατάργηση;

Για ποιο λόγο καταργείτε το άρθρο 48 του ν. 3966, που προέβλεπε ότι για την εξασφάλιση του έργου υψηλής ποιότητας και την προώθηση των στόχων των Προτύπων και Πειραματικών Σχολείων, με Υπουργική απόφαση, το ωράριο των Εκπαιδευτικών των Προτύπων και Πειραματικών Σχολείων, μπορούσε να διαφοροποιηθεί, σε σχέση με το ωράριο των Εκπαιδευτικών των υπολοίπων σχολείων;

Πώς είναι δυνατόν ένα Πρότυπο και Πειραματικό Σχολείο να μπορεί να υλοποιεί εκπαιδευτικές έρευνες, διαφοροποιημένα αναλυτικά προγράμματα και ωρολόγια προγράμματα, να προσφέρει έργο, εκπαιδευτικό, υψηλών απαιτήσεων και ο αριθμός των οργανικών θέσεων, σε κάθε Πρότυπο και Πειραματικό Σχολείο, να προκύπτει, σύμφωνα με τις γενικές διατάξεις και οι εκπαιδευτικές ανάγκες να μην καθορίζονται από το Επιστημονικό Εποπτικό Συμβούλιο του σχολείου, αλλά από τη Διεύθυνση Εκπαίδευσης, όπως στα υπόλοιπα σχολεία;

Χαιρόμαστε, κύριε Υπουργέ, γιατί, κατά την ομιλία σας, στην έναρξη της συνεδρίασης, επισημάνατε ότι οι εκπαιδευτικοί των Πειραματικών και Προτύπων Σχολείων, προσθέτω, δεν μπορούν να είναι περιπλανώμενοι, με προσόντα, οι οποίοι έχουν κριθεί, όχι μόνο, για να έρθουν στα Πειραματικά, αλλά και να παραμείνουν σε αυτά. Δηλώσατε, επίσης, ότι κάνετε οργανικές θέσεις στα σχολεία, που υπηρετούν, σήμερα. Όμως, δεν ξεκαθαρίσατε, αν γι΄ αυτές τις οργανικές θέσεις θα επιλεγούν οι εκπαιδευτικοί, που έχουν αξιολογηθεί και που υπηρετούν, τώρα, με θητεία.

Γνωρίζετε, κύριε Υπουργέ, πως εάν εφαρμοστεί το άρθρο 76, παράγραφοι 1 και 2, θα έχει σαν αποτέλεσμα οι οριζόμενες οργανικές θέσεις στα Πρότυπα και Πειραματικά Σχολεία στην πλειοψηφία των ειδικοτήτων, θα είναι λιγότερες από τις αντίστοιχες θέσεις, με θητεία, που υπάρχουν, σήμερα, στα σχολεία; Δηλαδή, οι εκπαιδευτικοί, που θα τοποθετηθούν, με οργανική θέση, θα είναι λιγότεροι από τους υπηρετούντες εκπαιδευτικούς, με θητεία. Συνεπώς, με την εφαρμογή του νόμου, πιθανόν, κάποιοι αξιολογημένοι υπηρετούντες εκπαιδευτικοί θα απομακρυνθούν από τα σχολεία, ως πλεονάζοντες και το υπόλοιπο προσωπικό δεν θα μπορεί να ανταπεξέλθει στο υψηλών απαιτήσεων έργο των Προτύπων και Πειραματικών Σχολείων. Δηλαδή, με αυτόν τον τρόπο, καταργούμε, στην πράξη, τον ιδιαίτερο, διαφοροποιημένο ρόλο των Προτύπων και Πειραματικών Σχολείων.

Οι εκπαιδευτικοί των Προτύπων και Πειραματικών Σχολείων υπήρξαν θύματα της ασάφειας νόμου, που αφορούσαν στο εργασιακό τους καθεστώς και προβληματίζονται, γιατί, μέχρι σήμερα, δεν τους έχουν αποδοθεί τα κίνητρα, που προβλέπονται, από το νόμο. Προβληματίζονται, αν οι διαδικασίες τοποθέτησης στις οργανικές θέσεις θα είναι ανοικτές ή κλειστές. Προβληματίζονται, γιατί οι συνάδελφοι, που δεν επιθυμούν να παραμείνουν στο σχολείο και τοποθετούνται στη διάθεση του ΠΥΣΔΕ, δεν τοποθετούνται τώρα, κατά προτεραιότητα, όπως προβλέπει ο ισχύων νόμος.

Προτείνουμε, για να μην είναι το προτεινόμενο καθεστώς εις βάρος και βλαπτικό για τους εκπαιδευτικούς των Προτύπων Πειραματικών Σχολείων, να αναδιατυπωθεί το άρθρο 77, έτσι ώστε οι οργανικές θέσεις στα Πρότυπα και Πειραματικά Σχολεία να καθορίζονται, με βάση το διαφοροποιημένο ωράριο των εκπαιδευτικών, δηλαδή, να μπορούν να συμπεριλαμβάνονται ώρες ομίλων και το ωράριο, για τους σκοπούς των Προτύπων και Πειραματικών Σχολείων και να διευκρινιστεί, πλήρως, που θα είναι η οργανική θέση των εκπαιδευτικών, οι οποίοι τώρα υπηρετούν, με θητεία σ' αυτά τα σχολεία.

Θα καταθέσουμε, για την οικονομία του χρόνου, Υπόμνημα στην Επιτροπή. Σας ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε.

Το λόγο έχει ο κ. Βαφειαδάκης.

**ΙΩΑΝΝΗΣ ΒΑΦΕΙΑΔΑΚΗΣ (Πρόεδρος Ομοσπονδίας Εκπαιδευτικών Φροντιστών Ελλάδος (ΟΕΦΕ)):** Ευχαριστώ, κύριε Πρόεδρε. Κύριε Πρόεδρε, κύριε Υπουργέ, εκλεκτά μέλη της Επιτροπής Μορφωτικών Υποθέσεων, θα ήθελα να ξεκινήσω, δηλώνοντας ότι το φροντιστήριο δεν είναι ένα ελληνικό παράδοξο, όπως θέλουν κάποιοι να πιστεύουν, αλλά είναι ένα παγκόσμιο εκπαιδευτικό φαινόμενο. Οι άνθρωποι, σε όλα τα μήκη και τα πλάτη της γης, προσφεύγουν στα φροντιστήρια, προκειμένου, μέσα από την εκπαίδευση, να βελτιώσουν τη ζωή τους.

Θα ήθελα, να αναφερθώ, παρόλο που θα μπορούσα να πω και άλλα, στο κομμάτι, που αφορά στο σύστημα εισαγωγής στην Τριτοβάθμια Εκπαίδευση. Η πρώτη παρατήρηση, που έχουμε να κάνουμε, είναι ότι το σύστημα, το οποίο προτείνετε και μπαίνει προς ψήφιση, περιορίζει σημαντικά τις επιλογές των μαθητών. Έχουμε εδώ και πολλές δεκαετίες, μια κουλτούρα, όπου μπορεί να υπάρχει μια κινητικότητα, ανάμεσα στα επιστημονικά πεδία, το οποίο αυτό, σήμερα, περιορίζεται και περιορίζεται πολύ.

Για παράδειγμα, γιατί βάζουμε το δίλημμα σε μαθητές, που δεν έχουν ακόμα κατασταλάξει, αν θα πρέπει να πάρουν Μαθηματικά ή Βιολογία; Γιατί βάζουμε το δίλημμα ότι δεν πρέπει να πάρει κάποιος Λατινικά στη Γ΄ Λυκείου, όταν οι Νομικές Σχολές και οι Φιλοσοφικές Σχολές δηλώνουν ότι τα χρειάζονται στα προγράμματα σπουδών τους;

Αυτό είναι κάτι, που θα μπορούσε να θεραπευθεί, αυξάνοντας τον αριθμό των μαθημάτων από 4 σε 5, έτσι ώστε να μπορεί να προβλεφθεί και μια κινητικότητα, ανάμεσα στα επιστημονικά πεδία και να διορθώσουν κάποιοι μαθητές τις επιλογές τους, οι οποίες επιλογές, καμιά φορά, βλέποντας τα μαθήματα, χρειάζονται διόρθωση.

Ένα δεύτερο σημείο, που θα πρέπει να πούμε, είναι ότι αυτή τη στιγμή, με τα εξάωρα, που προτείνονται, στο νέο Λύκειο, στην τρίτη Λυκείου, εξισώνονται μαθήματα, τα οποία είναι διαφορετικής βαρύτητας και διαφορετικής δυσκολίας. Αυτό οδηγεί σε μια πολύ μεγάλη άνεση χρόνου στη διδασκαλία κάποιων μαθημάτων και σε μια μεγάλη πίεση χρόνου, σε μαθήματα πολύ βασικά, κορμού, που χρειάζονται και στις μετέπειτα σπουδές των παιδιών.

Ένα επόμενο ζήτημα, το οποίο θα ήθελα να βάλω, είναι το ζήτημα των Τμημάτων «ελεύθερης πρόσβασης». Αυτό είναι κάτι, το οποίο συμβαίνει και σήμερα, σε πολλές σχολές. Υπάρχουν Σχολές – σήμερα, με το σύστημα, που μιλάμε – οι οποίες εισάγουν λιγότερους φοιτητές από τις προσφερόμενες θέσεις και οι βάσεις τους είναι 3.000 μόρια, 4.000 μόρια, 5.000 μόρια. Άρα, είναι προφανές ότι είναι Σχολές «ελεύθερης πρόσβασης».

Το σύστημα, το οποίο προτείνετε, είναι ιδιαίτερα γραφειοκρατικό, δεδομένου ότι θα γίνεται μια πρώτη επιλογή, από όπου θα καθορίζετε ποιες Σχολές τελικά θα γίνουν «ελεύθερης πρόσβασης», οι οποίες δεν θα είναι σταθερές, όπου θα πρέπει μετά ο μαθητής να αποφασίζει, αν θα την κρατήσει. Ακόμα και να έχει κάποια σχολή «ελεύθερης πρόσβασης», νομίζω ότι δεν επιλύει κανένα θέμα και τελικά, οι δύο πρώτες δηλώσεις των μαθητών, δεν θα έχουν κανένα πρακτικό αποτέλεσμα. Εκτιμούμε ότι υπάρχουν και σήμερα Σχολές «ελεύθερης πρόσβασης», όπου οι μαθητές, ό,τι και να γράψουν, μπαίνουν και αυτό είναι κάτι, που θέλω να το καταστήσω σαφές.

Επίσης, διαπιστώνουμε ότι είναι προβληματικά, σε ορισμένες περιπτώσεις, τα μαθήματα, τα οποία εξετάζονται οι μαθητές στην Α΄ και ιδιαίτερα στη Β΄ Λυκείου. Δεν μπορούμε να κατανοήσουμε το λόγο, που δεν εξετάζεται η Άλγεβρα ή η Κοινωνική Παιδεία, σε όλους τους μαθητές, αλλά σε τμήμα αυτών. Είναι κάτι το οποίο, νομίζω, θα πρέπει να το δει το Υπουργείο και να το διορθώσει.

Επίσης, έχω ένα σχόλιο, που αφορά τους συντελεστές βαρύτητας των ειδικών μαθημάτων, που καθορίζονται, με Υπουργική Απόφαση. Για ποιο λόγο χρειάζεται Υπουργική Απόφαση, για να καθορίζονται οι συντελεστές βαρύτητας; Γιατί δεν είναι εξαρχής καθορισμένοι; Επίσης, εάν έχουν ερωτηθεί τα πανεπιστημιακά ιδρύματα για τα μαθήματα, τα οποία απαιτούνται για να μπαίνουν οι εισακτέοι. Δηλαδή, ερωτήθηκε η Ιατρική, εάν δεν θέλει να έχει τα μαθηματικά, στα μαθήματα, τα οποία εξετάζονται οι φοιτητές της, προκειμένου να εισαχθούν; Γιατί, τα σχόλια, που έχουμε, είναι ότι για τα 15 χρόνια, που οι φοιτητές της Ιατρικής εισάγονταν, δίνοντας και μαθηματικά, έχουμε βγάλει τους καλύτερους γιατρούς. Το αλλάξαμε, γιατί το απαίτησαν τα πανεπιστήμια ή για κάποιον άλλο λόγο; Αυτό είναι κάτι, στο οποίο θα ήθελα μια απάντηση, κύριε Υπουργέ.

Ένα άλλο ζήτημα, που νομίζω είναι πραγματικό, είναι ότι υπάρχουν κοινά τμήματα σε όλα τα πεδία, με αποτέλεσμα οι φοιτητές (π.χ. στα τμήματα της Παιδαγωγικής Ακαδημίας) να μην μπαίνουν ισόποσα από όλες τις ομάδες προσανατολισμού, αλλά να μπαίνουν, κυρίως, από τη θεωρητική και από τις επιστήμες υγείας. Αυτό είναι ένα πρόβλημα, που θα μπορούσε να επιλυθεί, με την ποσόστωση των εισακτέων, ανάλογα με τον αριθμό, που υπάρχει, σε κάθε ομάδα προσανατολισμού.

Επειδή με πιέζει ο χρόνος, θα ήθελα να τελειώσω με το σημαντικότερο. Οι πανελλαδικές εξετάσεις είναι ένας θεσμός ιδιαίτερα υψηλής αξιοπιστίας, στο σύνολο της ελληνικής κοινωνίας. Αυτό πρέπει να παραμείνει έτσι και θα έρθω να συμφωνήσω στην παρατήρηση, που έκανε ο εκπρόσωπος της ΟΛΜΕ, ότι το 10%, με το οποίο προτείνετε, με την μεταβατική περίοδο της νέας χρονιάς, να συμμετέχει ο βαθμός του σχολείου, θα πρέπει να καταργηθεί. Θα πρέπει να παραμείνει. Οι σχολές υψηλής ζήτησης, κρίνονται στο δεύτερο δεκαδικό ψηφίο.

Άρα, λοιπόν, αυτό θα μπορούσε να αποτελεί σημείο αμφισβητήσιμο και νομίζω ότι πρέπει να το ξαναδείτε. Θα πρέπει να κρατήσουμε, με κάθε τρόπο, την αξιοπιστία, που έχει ο θεσμός των πανελλαδικών εξετάσεων. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε. Το λόγο έχει ο κ. Χριστόπουλος.

**ΓΕΩΡΓΙΟΣ ΧΡΙΣΤΟΠΟΥΛΟΣ (Γενικός Γραμματέας του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ)):** Θα μιλήσω εγώ κατ’ αρχήν και μετά θα μοιραστώ το χρόνο με το συνάδελφό μου, Στράτο Γεωργουδή, ο οποίος είναι υπεύθυνος επιστημονικών θεμάτων του Διοικητικού Συμβουλίου της ΟΙΕΛΕ.

Κύριε Πρόεδρε, κύριοι Βουλευτές, αγαπητοί συνάδελφοι, θα ξεκινήσω πολύ επιγραμματικά, με ένα ζήτημα, που αφορά στη Γ΄ Λυκείου, το απολυτήριο, που έχει μια σημασία, γιατί το κομμάτι του Λυκείου και του εξεταστικού θα το αναλύσει ο συνάδελφός μου.

Το 2014, η Commission, μετά από καταγγελία, που είχε κάνει στο advisor group το μέλος - εκπρόσωπος των Ελλήνων εργαζόμενων και Πρόεδρος μας, ο κ. Μιχάλης Κουρουτός, είχε διαπιστώσει ότι υπάρχει πράγματι ένα τεράστιο ζήτημα, με χιλιάδες παράνομους τίτλους σπουδών, που εκδίδονταν, στην ιδιωτική εκπαίδευση και είχε θέσει ένα πάρα πολύ σοβαρό όρο στην τότε ελληνική κυβέρνηση. Είχε πει ότι θα πρέπει να νομοθετηθούν μέτρα, για τη διασφάλιση της νομιμότητας, στις διαδικασίες και στην έκδοση τίτλων σπουδών, από φορείς ιδιωτικής εκπαίδευσης. Το έγγραφο αυτό το προσκομίζουμε, σήμερα στα πρακτικά. Δυστυχώς, ακόμη και σήμερα, όμως και όχι μόνο στα ιδιωτικά σχολεία, αλλά και σε όλο το χώρο της δευτεροβάθμιας εκπαίδευσης, στο Λύκειο, δεν υπάρχουν διαδικασίες αξιόπιστες και διαφανείς, δεν υπάρχει διασφάλιση αυτών, που ζητάει η Commission, τουλάχιστον, για τα ιδιωτικά σχολεία. Υπενθυμίζουμε και είναι πολύ σημαντικό αυτό, το απολυτήριο της Γ΄ Λυκείου, μετά και την αντιστοίχιση του εθνικού με του ευρωπαϊκού πλαισίου προσόντων, είναι επίπεδο 4 και έχει οριζόντια επικοινωνία, με τους αντίστοιχους τίτλους στην Ε.Ε.. Αυτό είναι πάρα πολύ σημαντικό. Επίσης, το απολυτήριο της Γ΄ Λυκείου, αν είναι άριστο, αν είναι 20, δηλαδή, δίνει 1.000 μόρια στο διαγωνισμό του ΑΣΕΠ και αυτό έχει πάρα πολύ μεγάλη σημασία. Επειδή, λοιπόν, αυτή τη στιγμή, δεν υπάρχουν διασφαλισμένες διαδικασίες, που να πιστοποιούν οι μαθητές τα προσόντα τους αυτά, με διαφανείς και αντικειμενικές διαδικασίες, υπάρχουν εκατοντάδες απόφοιτοι, καθώς υπάρχει μάστιγα εικονικών 20αριών, σε αρκετά ιδιωτικά σχολεία. Δυστυχώς και σε ορισμένα δημόσια, που παραβιάζουν έτσι αυτοί οι εκατοντάδες απόφοιτοι λυκείου το εγχώριο και το κοινωνικό δίκαιο, λαμβάνοντας θέση στην αγορά εργασίας και στην πρόσβαση στην Τριτοβάθμια Εκπαίδευση, με αποτέλεσμα, να υπάρχουν κάποιοι, οι οποίοι ευνοούνται. Και τα παιδιά, συνήθως, ενός κατώτερου Θεού, τα παιδιά των μη προνομιούχων να μην μπορούν να βρουν θέση ούτε στην Τριτοβάθμια ούτε στην αγορά εργασίας. Είναι, λοιπόν, αναγκαιότητα να ισχυροποιηθεί το εθνικό απολυτήριο, είναι εθνική επιταγή, είναι αναγκαιότητα να διασφαλιστούν οι ελάχιστοι όροι νομιμότητας, ώστε να πιστοποιείται το χρήσιμο αυτό προσόν, χωρίς να γίνονται διακρίσεις.

Θα πω για κάποια εργασιακά θέματα, που θέτει το σχέδιο νόμου. Πρέπει να ξεκινήσουμε, με μία πραγματικά εξαιρετικά σημαντική ρύθμιση, που αποτελούσε αίτημα, για πάρα πολλά χρόνια, χιλιάδων εκπαιδευτικών στα φροντιστήρια και στα κέντρα ξένων γλωσσών και ευτυχώς, πραγματοποιείται και με τον τρόπο αυτόν ολοκληρώνεται μια σημαντική τομή, μια μεταρρύθμιση, που, τα τελευταία χρόνια, έχει γίνει, στο χώρο των φροντιστηρίων και των κέντρων ξένων γλωσσών. Οι χώροι αυτοί, διαχρονικά, υπέφεραν από άγρια εργασιακή εκμετάλλευση των εκπαιδευτικών και καταλήστευση των δημόσιων ταμείων. Μια κατάσταση, που επιδεινώθηκε, δραματικά, μετά την κατάρρευση των συλλογικών συμβάσεων, το 2012, όπου οι αποδοχές των συναδέλφων μας έπεσαν, μέχρι και 80%. Πρόκειται για μια ρύθμιση, που ορίζει ότι η διδακτική ώρα διαρκεί 45 λεπτά. Και όσο και αν αυτό ακούγεται περίεργο σε κάποιους, πρέπει να πούμε ότι αυτή η διάταξη τερματίζει μια διαρκή διαχρονική αθλιότητα στα φροντιστήρια και στα κέντρα ξένων γλωσσών, που οι εκπαιδευτικοί υποχρεώνονται εκεί να διδάσκουν ένα συνεχές 90λεπτο και δεν τους καταβάλλονταν οι αποδοχές δύο διδακτικών ωρών, αλλά μιάμισης ώρας. Με αυτόν τον τρόπο, διαχρονικά, οι επιχειρηματίες των χώρων αυτών κέρδιζαν εκατομμύρια ευρώ. Θεωρούμε ότι η ρύθμιση αυτή, σε συνδυασμό με την εφαρμογή της ηλεκτρονικής πλατφόρμας, που θα διασταυρώνει τα εργασιακά στοιχεία των εκπαιδευτικών και από το Υπουργείο Παιδείας και από το Υπουργείο Εργασίας, ώστε να καταπολεμηθεί, επιτέλους, μετά από δεκαετίες η αδήλωτη και η υποδηλωμένη εργασία, που αποτελούσαν τον κανόνα, στους χώρους αυτούς, η επαναφορά της πειθαρχικής εποπτείας των χώρων αυτών στις Διευθύνσεις Εκπαίδευσης είναι σημαντικές τομές, που διευκολύνουν τη ζωή χιλιάδων εργαζόμενων. Ωστόσο, υπάρχουν και πρέπει να καταγραφούν οι διαχρονικές ευθύνες της ελληνικής πολιτείας, γιατί αυτές οι τομές έπρεπε να έχουν γίνει, πολλά χρόνια πριν. Όλοι γνώριζαν τι γίνονταν στα φροντιστήρια και στα κέντρα ξένων γλωσσών.

Οι μισοί και παραπάνω εκπαιδευτικοί, σε αυτούς τους χώρους, ήταν αδήλωτοι ή υποδηλωμένοι. Επίσης, είναι θετική η διάταξη, τουλάχιστον, στο γράμμα του νόμου, για τους εκπαιδευτικούς, με μειωμένο ωράριο, τόσο στα ιδιωτικά σχολεία, αλλά και τους αναπληρωτές και ωρομίσθιους, οι οποίοι μπορούν, πλέον, να εργάζονται στα φροντιστήρια και στα κέντρα ξένων γλωσσών.

Ωστόσο και πρέπει να το τονίσουμε αυτό, κύριε Υπουργέ, η διάταξη αυτή, ενδεχομένως, να μείνει κενό γράμμα για τη συντριπτική πλειονότητα των ιδιωτικών εκπαιδευτικών, με μειωμένο ωράριο, διότι τίθεται ένα όριο 8 ωρών. Οι περισσότεροι εκπαιδευτικοί, με μειωμένο ωράριο, έχουν 8 έως 16 ώρες και μένουν έξω από τη ρύθμιση αυτή, με αποτέλεσμα οι άνθρωποι αυτοί να μη μπορούν να συμπληρώσουν το πενιχρό τους εισόδημα, να αναγκάζονται να καταφεύγουν σε παράνομα ιδιαίτερα ή να δουλεύουν παράνομα, αδήλωτοι σε φροντιστήρια.

Στο ιδιωτικό σχολείο, οι οκτώ ώρες δεν είναι ίδιες με τις οκτώ ώρες των αναπληρωτών και ωρομισθίων, που από τις 8 και πάνω στοιχειοθετούν πλήρες ωράριο. Οι ιδιωτικοί εκπαιδευτικοί, μέχρι 16-17 ώρες, έχουν μειωμένο ωράριο και έχουν μειωμένες αποδοχές.

Άρα, κύριε Υπουργέ, ζητάμε να το δείτε αυτό το ζήτημα, διότι είναι πάρα πολύ κρίσιμο και θα πρέπει να εφαρμοστεί αυτή η διάταξη, με τους υπόλοιπους περιορισμούς. Όμως, οι οκτώ ώρες είναι ένας περιοριστικός όρος, που θα αφήσει απέξω το 80% των ιδιωτικών εκπαιδευτικών, με μειωμένο ωράριο.

Επίσης, θέλουμε να κάνουμε ένα αίτημα, που το συζητάμε, εδώ και δύο χρόνια. Να αναδείξουμε το κρίσιμο ζήτημα της οξύτατης παράνομης επιχειρηματικής δραστηριότητας, με μεγάλους κινδύνους για την υγιεινή και την ασφάλεια των εργαζομένων και μαθητών. Πρόκειται για τα Κέντρα Μελέτης, που εμείς ζητούμε ότι πρέπει, κάποια στιγμή, να υπάρχει νομοθέτηση. Τα Κέντρα αυτά, επί πολλά χρόνια, λειτουργούν, χωρίς κανέναν έλεγχο. Εντελώς ασύδοτα. Κανέναν έλεγχο κτιριολογικό και κανέναν έλεγχο προσόντων των εργαζομένων, με αποτέλεσμα να υπάρχουν μεγάλοι κίνδυνοι και για τα παιδιά και για τους μαθητές και τους εργαζόμενους. Οι άνθρωποι, που έχουν τα Κέντρα Μελέτης, δεν καταβάλλουν εισφορές στο κράτος. Οι εργαζόμενοι ήταν αδήλωτοι, αντικείμενο μεγάλης εκμετάλλευσης και πληρώνονται συνήθως 2,5 -3 ευρώ την ώρα. Αυτά τα Κέντρα λειτουργούσαν και μέχρι τις 11.00΄ το βράδυ, συχνά και Σαββατοκύριακα, χωρίς κανέναν έλεγχο προγράμματος.

Με μια μικρή έρευνα, που κάναμε, σαν Ομοσπονδία, διαπιστώσαμε ότι υπάρχει και Κέντρο Προπαρασκευαστικής Μελέτης μαθητών νηπιαγωγείου για την πρώτη δημοτικού! Μιλάμε για μια άγρια μαθησιακή εκμετάλλευση των παιδιών. Ένα πάρα πολύ δύσκολο τοπίο. Και θέλουμε αυτό να πάψει, επιτέλους.

Ζητάμε να υπάρχουν Κέντρα Μελέτης, σε στιλ δημιουργικής απασχόλησης, για τους μαθητές, να μην είναι επέκταση του σχολικού προγράμματος, το προσωπικό να επιλέγεται, με ακαδημαϊκά κριτήρια και οι εργασιακές τους σχέσεις να είναι ακριβώς ίδιες, με αυτές των συναδέλφων μας στα φροντιστήρια και στα Κέντρα Ξένων Γλωσσών. Επίσης, θα πρέπει να αδειοδοτούνται, όπως και οι άλλες δομές, από τον Ε.Ο.Π.Π.Ε.Π. (Εθνικός Οργανισμός Πιστοποίησης Προσόντων και Επαγγελματικού Προσανατολισμού)*.* Σας ευχαριστώ.

**ΑΘΑΝΑΣΙΟΣ ΜΙΧΕΛΗΣ (Προοδρεύων της Επιτροπής):** Ευχαριστούμε τον κύριο Χριστόπουλο. Το λόγο έχει ο κ. Γεωργούδης, επίσης από την ΟΙΕΛΕ, για να συμπληρώσει για λίγο.

**ΕΥΣΤΡΑΤΙΟΣ ΓΕΩΡΓΟΥΔΗΣ (Μέλος Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ):** Ευχαριστώ, κύριε Πρόεδρε. Οι βασικές παθογένειες, που σχετίζονται με το Λύκειο και το εξεταστικό σύστημα, είναι πολυεπίπεδες. Θεωρούμε, όμως, ότι κάθε βήμα, ακόμα και αν δεν είναι ολοκληρωμένο, είναι θετικό, όταν τολμά να αντιμετωπίσει κρίσιμα ζητήματα και αυτό κάνει το Υπουργείο Παιδείας, με την αντιμετώπιση της νέας πραγματικότητας για τη Γ΄ Λυκείου.

Συμφωνούμε ότι η Γ΄ Λυκείου είναι μια απονεκρωμένη τάξη και η αναγνώριση αυτής της πραγματικότητας αποτελεί ένα πρώτο βήμα για την αντιμετώπιση του ζητήματος. Διαχρονική θέση της ΟΙΕΛΕ είναι η κατάργηση του εξεταστικού συστήματος και η ελεύθερη πρόσβαση των μαθητών στην Τριτοβάθμια Εκπαίδευση.

Για πρώτη φορά, έστω και δειλά, προτείνονται Σχολές ελεύθερης πρόσβασης, γεγονός που γεννά την ελπίδα ότι στο μέλλον θα βρεθεί τρόπος να συνδυαστεί ένα κρατικό και διαφανές μοντέλο επιλογής για την ελεύθερη πρόσβαση.

Ωστόσο, επιγραμματικά, να επισημάνουμε μερικές αδυναμίες ή διευκρινίσεις, που, κατά την άποψή μας, απαιτούνται. Απαιτείται γενναία αναθεώρηση του αναλυτικού προγράμματος και των επιχειρηματιών, ώστε να αντιμετωπιστεί η εντός ή εκτός εισαγωγικών «φροντιστηριοποίηση» της Γ΄ Λυκείου.

Επιθυμούμε να αντικατασταθούν τα σημερινά αντικείμενα και τα εγχειρίδια από Κύκλους Σπουδών, που θα κυριαρχεί η διαθεματικότητα. Ως εκ τούτου, θεωρούμε ότι η πρόταση του Υπουργείου πρέπει να συνοδευτεί από επανασχεδίαση του προγράμματος σπουδών για τις εναπομείνασες πέντε τάξεις του Γυμνασίου και του Λυκείου, για όλα τα γνωστικά αντικείμενα.

Στη διαδικασία αναμόρφωσης των αναλυτικών προγραμμάτων, εμείς, ως ΟΙΕΛΕ, θα συμβάλουμε, με τις προτάσεις μας, στηριζόμενοι στην πλούσια πείρα μας από την ιδιωτική εκπαίδευση, αλλά και από την ερευνητική εργασία του Κλαδικού μας Ινστιτούτου, του ΚΑΝΕΠ.

Εκφράζουμε την ανησυχία μας, κύριε Υπουργέ, για το γεγονός ότι δεν σχεδιάζεται η αντιμετώπιση του θεωρούμενου από εμάς βέβαιου ενδεχόμενου μεταφοράς της σημερινής νοοτροπίας της Γ΄ Λυκείου στη Β΄ ή στην Α΄ Λυκείου.

Η ανησυχία μας πηγάζει από το γεγονός της τεχνητής ψυχολογικής πίεσης, που θα ασκηθεί στους μαθητές είτε για λόγους στείρας αντιπολίτευσης είτε για λόγους κερδοσκοπίας από εξωεκπαιδευτικούς θεσμούς. Κάτι τέτοιο θα μπορούσε να αντιμετωπιστεί, με τη θέσπιση προαγωγικών εξετάσεων, τουλάχιστον στη Β΄ Λυκείου, όπως οι σχεδιαζόμενες απολυτήριες, με τη θέσπιση, δηλαδή, της διαδικασίας των ομάδων σχολείων της κοινής θεματοδότησης και της απρόσωπης διόρθωσης των γραπτών.

Θεωρούμε, επιπλέον, ότι απαιτούνται διευκρινίσεις, σχετικά με τον τρόπο διδασκαλίας και εξέτασης του κοινού μαθήματος Γλώσσα – Λογοτεχνία, όπως και του μαθήματος της Κοινωνιολογίας. Είναι απαραίτητο, επιπλέον, να ξεκινήσει ένα πρόγραμμα επιμόρφωσης των εκπαιδευτικών, διότι θεωρούμε ότι αρχικά απαιτείται κύκλος ενημερώσεων για τις λεπτομέρειες του νέου συστήματος και το ρόλο των μηχανογραφικών του Οκτωβρίου και του Φεβρουαρίου.

Επιπλέον, θεωρούμε ότι χρειάζεται διευκρίνιση για τη διαχείριση της διδασκαλίας των 6ωρων μαθημάτων, κάτι που δεν το γνωρίζουμε, προκειμένου το 6ωρο να μην αποτελέσει μια αφορμή επίλυσης καταιγισμού ασκήσεων και μόνο. Επιπλέον, θεωρούμε ότι απαιτείται να γίνει συγκεκριμένο το περιεχόμενο και η αξία της ώρας συνεργασίας, προκειμένου να μην εκφυλιστεί σε μια ακόμη ώρα διδασκαλίας.

Δεν συμφωνούμε με τη μη υποχρεωτική εισαγωγή και υποχρεωτική εξέταση στις πανελλαδικές, εργαστηριακών ασκήσεων, αλλά και ανάλογων δραστηριοτήτων στα θεωρητικά μαθήματα. Οι εργαστηριακές ασκήσεις θα μπορούσαν να είναι ένα μείγμα πραγματικών και εικονικών ασκήσεων, ενώ τα θεωρητικά μαθήματα θα μπορούσαν να εμπλουτιστούν, με νέες ουσιαστικές δραστηριότητες, όπως για παράδειγμα, η μουσειακή εκπαίδευση, η πρακτική εξάσκηση στη συλλογή δεδομένων και επεξεργασίας ερωτηματολογίου, στα πλαίσια της κοινωνιολογίας κ.λπ..

Τέλος, θα ήθελα να επιστήσω την προσοχή όλων μας στην ανάγκη για ακαδημαϊκή και ψυχοσυναισθηματική στήριξη των μαθητών, κάτι που αγνοείται, δραματικά, στο σημερινό σχολείο, ώστε να βοηθηθούν να προβαίνουν σε όσο το δυνατόν ορθότερες επιλογές, μέσω ενός προγράμματος επαγγελματικού προσανατολισμού. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Δασκαλάκης.

**ΒΑΣΙΛΕΙΟΣ ΔΑΣΚΑΛΑΚΗΣ (Πρόεδρος Δ.Σ. του Συνδέσμου Ελληνικών Κολλεγίων):** Καλησπέρα σας. Θα προσπαθήσω να είμαι σύντομος και θα μιλήσω πολύ πρακτικά. Κατ’ αρχήν, να πω για μια δήλωση, που είχα κάνει, σχετικά με τις προτάσεις του κ. Υπουργού, προχθές και θεωρήθηκε ότι συμφωνώ απόλυτα. Ναι, συμφωνώ, ότι είναι προς την κατεύθυνση της επιτάχυνσης της διαδικασίας για τις βεβαιώσεις της επαγγελματικής ισοδυναμίας, αλλά, αν διαβάσετε τη συνέχεια της πρότασής μου, στη συνέντευξή μου, λέω ότι «με την προϋπόθεση ότι θα εξακολουθεί να υπάρχει αυτή η πλήρης επαγγελματική ισοδυναμία με τα πτυχία και τη δυνατότητα, που έχουν και οι απόφοιτοι των ελληνικών πανεπιστημίων να βρουν δουλειά». Τι εννοώ, με λίγα λόγια; Τι νόημα έχει η επαγγελματική ισοδυναμία; Η επαγγελματική ισοδυναμία, ως προς τις ειδικότητες, που καλύπτουν το 90% των παρεχόμενων στα κολλέγια, σε συνεργασία με αναγνωρισμένα ξένα πανεπιστήμια, λέει ότι ο απόφοιτος του βρετανικού πανεπιστημίου έχει τα ίδια επαγγελματικά δικαιώματα, όταν πάει να προσληφθεί σε μια τράπεζα, σε μια εταιρεία. Δεν θα προσληφθεί, σαν απόφοιτος Λυκείου, θα προσληφθεί, ως απόφοιτος πανεπιστημίου, το ίδιο, που θα γινόταν και με έναν Έλληνα απόφοιτο πανεπιστημίου. Αυτό βασίζεται στην αρχή της ελεύθερης διακίνησης προσώπων. Είναι Κοινοτική Αρχή, βάσει της οποίας κιόλας, μετά τις καταδίκες, εάν θυμάστε, προ 10ετίας, της Ελλάδος, που δεν είχε εναρμονίσει το εσωτερικό της δίκαιο σε αυτό, έγινε αυτός ο νόμος που έδινε αυτή τη δυνατότητα. Τώρα γι’ αυτό είπα ότι η επιτάχυνση είναι πολύ καλή, είχαμε την εντύπωση ότι ο ΣΑΕΠ, που έκανε τη δουλειά αυτή, την έκανε πολύ αργοπορημένα, όμως, έδινε την επαγγελματική αναγνώριση. Αυτή είχαμε, μέχρι τώρα.

Αυτήν υποσχόμασταν και εμείς, διότι εσείς μας δώσατε τη δυνατότητα – εννοώ το Κράτος – να την υποσχόμαστε στους σπουδαστές μας, με αποτέλεσμα να υπάρχουν δεκάδες χιλιάδες παιδιά, που πήραν ή θα συμπληρώσουν τα στοιχεία τους, με το παλιό ΣΑΕΠ, να πάρουν την ισοδυναμία. Τώρα, εάν το ΣΑΕΠ το άργησε ή όχι, αυτό είναι ένα άλλο θέμα. Αυτή η αδυναμία, η ανοργανωσιά στο ΣΑΕΠ, που δε μπορούσε ποτέ να συνέλθει να κάνει συμβούλιο, αυτό είναι επίσης άλλο θέμα, αλλά η ισοδυναμία πρέπει να υπάρχει. Δε γίνεται να μην υπάρχει.

Τώρα, λοιπόν, βλέπω σ' αυτό το νόμο, παρόλο άκουσα ότι η πρόθεση του Υπουργείου είναι, ακριβώς, να συνεχιστεί αυτό το καθεστώς, εγώ έχω τις αμφιβολίες μου τις πολύ σοβαρές. Οι αμφιβολίες μου έγκεινται στο γεγονός ότι ερμηνεύεται η κοινοτική οδηγία, με τη λογική ότι μιλάτε μόνο για επαγγελματικά ρυθμιζόμενα επαγγέλματα. Λέμε π.χ. «αρχιτέκτων», λέμε «γιατρός τέτοιου είδους». Εμείς τώρα μιλάμε για το 95%, που δεν είναι ρυθμιζόμενα. Π.χ. οι απόφοιτοι ενός μεγάλου αγγλικού πανεπιστημίου, ενός απ’ τα δικά μας πανεπιστήμια, στο οποίο έχει κάνει κανείς μάνατζμεντ, ξενοδοχειακά, ναυτιλιακά κ.λπ., αυτοί, αυτόματα, έχουν το δικαίωμα να εργασθούν σαν πτυχιούχοι του ξένου πανεπιστημίου, στην Ελλάδα, με τα δικαιώματα αυτά, που χρειάζεται, για να έχει έναν λίγο υψηλότερο μισθό, μη ων απόφοιτος Λυκείου.

Αυτό, λοιπόν, δεν μπορεί να μην παραμείνει. Εάν δεν παραμείνει αυτό, σας θέτω τα προβλήματα πως θα έχουν. Χιλιάδες παιδιά, που, αυτή τη στιγμή, είναι εγγεγραμμένα - 15.000 με 20.000 - δε θα έχουν το δικαίωμα, σε λίγο διάστημα, να έχουν επαγγελματική ισοτιμία, ισοδυναμία για επαγγελματικά δικαιώματα. Ακούω ότι προτίθεται το Υπουργείο, ενδεχομένως, να ζητά πιστοποιητικά ότι αυτοί μπορούν να εργασθούν, έχοντας τα ίδια δικαιώματα, που θα είχαν και στην Αγγλία. Μα, ποιο πιστοποιητικό θα δοθεί και από ποιον φορέα σοβαρό, που να λέει «ξέρετε, ο πτυχιούχος των οικονομικών σπουδών μπορεί να εργαστεί, που»; Πέστε μου «που». Δηλαδή, οι χιλιάδες Έλληνες, που έχουν φύγει απ’ την Ελλάδα και έχουν τελειώσει το ελληνικό πανεπιστήμιο, φαντάζεστε, στην Αγγλία ή στη Γερμανία ή στη Γαλλία, να τους ζητάνε ένα πιστοποιητικό απ’ το Υπουργείο εδώ, που να περιγράφει σαν οικονομολόγος που μπορείς να εργαστείς; Δε γίνεται αυτό. Είναι πρακτικά αδύνατο. Εξάλλου, το πνεύμα της Κοινότητας ήταν, ακριβώς, η ελεύθερη διακίνηση ανθρώπων.

Τώρα, εάν δε γίνει έτσι και φοβάμαι ότι ο λόγος, που δε γίνεται έτσι, είναι διότι δε θέλει επ’ ουδενί λόγω η ακαδημαϊκή κοινότητα να εξομοιώσει τα πτυχία των βρετανικών πανεπιστημίων μ’ αυτά των ελληνικών, ουδείς ζήτησε να εξομοιωθούν ακαδημαϊκά. Μιλάμε για επαγγελματικά δικαιώματα. Ουδέποτε είπαμε για το άλλο, διότι, δυστυχώς ή ευτυχώς - για μένα δυστυχώς - το άρθρο 16 δεν τροποποιείται πια, αλλά, εν πάση περιπτώσει, αυτό δε σημαίνει ότι εμείς συζητάμε ακαδημαϊκή ισοτίμηση οποιασδήποτε άλλης μορφής, ζητάμε μόνο επαγγελματική.

Για παράδειγμα, έχουμε δύο αδέλφια, που ο ένας τελείωσε το Πανεπιστήμιο του Σέφιλντ, στην Αγγλία και ο άλλος αδελφός, που ή δεν είχε τα λεφτά ή δεν ήθελε να πάει στην Αγγλία, οπότε με το συνεργαζόμενο Κολέγιο τελείωσε τις σπουδές του, πήρε το ίδιο ακριβώς πτυχίο. Αυτός, λοιπόν, δε δικαιούται να δουλέψει σαν απόφοιτος του Πανεπιστημίου; Όχι, αυτό δε γίνεται.

Το επισημαίνω αυτό, για να πω στους καθηγητές εν γένει να μην ανησυχούν ότι εμείς διεκδικούμε ακαδημαϊκές ισοτιμίες. Επαγγελματικές, όμως, διεκδικούμε, τις δικαιούμαστε και αν αυτό δε γίνει ξεκάθαρο και απλά, όπως γινόταν μέχρι τότε, τότε να μην αλλάξει τίποτα. Να μείνει το ΣΑΕΠ ή να μπουν και οι προϋποθέσεις του ΣΑΕΠ, να λειτουργήσει το νέο τμήμα, που θέλετε, να φτιάξετε στο Υπουργείο, να λειτουργεί ταχύτερα. That’s it and that’s all, δε χρειάζεται κάτι άλλο.

Πέραν αυτού, να πω ότι, βεβαίως, αυτό δημιουργεί και τις καλύτερες προϋποθέσεις να φύγει όλη η νεολαία μας στο εξωτερικό, ιδιαίτερα στην Κύπρο. Εκεί που έχουν φύγει πάρα πολλοί Υπουργοί και Παιδείας και διδάσκουν εκεί, εργάζονται εκεί, που έχουν φύγει Πρυτάνεις, οι οποίοι ήταν οι ενάντιοι σ’ εμάς - δε θέλω ν’ αναφέρω ονόματα, ξέρετε εσείς ονόματα - έχουν φύγει πάρα πολλοί δημόσιοι λειτουργοί, ενάντιοι πάντα στην ιδιωτική εκπαίδευση - τα ξέρουμε αυτά στην Ελλάδα - και εργάζονται εκεί. Εύχομαι να μην ανοίξουμε την πελατεία παραπάνω, να μη δημιουργήσουμε νέα ροή ανθρώπων, οι οποίοι δε θα σπουδάζουν πια εδώ, διότι δε θα μπορούν να έχουν επαγγελματική ισοδυναμία. Ειλικρινά, προσοχή, αν μη τι άλλο.

Τελειώνοντας, επειδή δεν το έχουμε συζητήσει και πολύ, κύριε Πρόεδρε, θα ήθελα να παρακαλέσω, αφήστε το αυτό να το μελετήσουμε. Αφήστε το αυτό, να το συζητήσουμε, αργότερα, με ηρεμία, διότι καταλαβαίνετε ότι δεν ξέρω πώς θα δικαιολογηθεί κανείς σ' αυτούς όλους τους σπουδαστές, που σας ξαναλέω ότι γράφτηκαν, πιστεύοντας ότι θα έχουν επαγγελματική ισοδυναμία και δεν αναγκάστηκαν να πάνε στο εξωτερικό. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο Σύνδεσμος Ιδιωτικών Σχολείων, με τον κ. Παναγιώτη Καράμαλη.

**ΠΑΝΑΓΙΩΤΗΣ ΚΑΡΑΜΑΛΗΣ (Μέλος του Συνδέσμου Ιδιωτικών Σχολείων (ΣΙΣ):** Κύριε Πρόεδρε, κύριε Υπουργέ, κύριε Υφυπουργέ, κύριοι Εισηγητές, κύριοι Βουλευτές, ως Σύνδεσμος Ιδιωτικών Σχολείων, σας ευχαριστούμε, πρώτα απ' όλα, για την πρόσκληση στην Επιτροπή. Θα ξεκινήσω, με μια σύντομη γενική τοποθέτηση για το Λύκειο.

Κύριε Υπουργέ, την άποψη των ιδιωτικών σχολείων τη γνωρίζετε, την έχουμε εκθέσει. Δεν πιστεύουμε ότι διορθώνονται οι στρεβλώσεις, που συμφωνούμε, έχουμε συμφωνήσει, ότι υπάρχουν στο Λύκειο, με μια εμβαλωματική παρέμβαση στη Γ΄ Λυκείου. Χρειάζεται μια ριζική αναδόμηση στη γενική κατεύθυνση του εθνικού απολυτηρίου, αποσύνδεση με την εισαγωγή στην τριτοβάθμια και πάνω απ' όλα, με έμφαση στην αυτονομία, την ελευθερία των σχολικών μονάδων να καθορίσουν πρόγραμμα υλικό, μέσα, διδακτικές μεθόδους και πρόγραμμα, που χρησιμοποιούν. Όσο αυτό δεν συμβαίνει, απλώς, παρατηρούμε διαφορετικές μορφές του ίδιου συστήματος, που πάντα θα φροντιστηριοποιεί κάποια ή κάποιες τάξεις του Λυκείου. Θα μου επιτρέψετε, όμως, στον περιορισμένο χρόνο, που έχω, να επικεντρωθώ στα θέματα, που αφορούν στον τομέα μας, στην ιδιωτική εκπαίδευση. Ιδιαίτερα, θα αναφερθώ στο άρθρο 203 του νομοσχεδίου, που αφορά τις τροποποιήσεις του νόμου 682 του 77, του βασικού νόμου της ιδιωτικής εκπαίδευσης. Επίμαχο σημείο είναι οι αλλαγές στον τρόπο επιλογής των στελεχών των ιδιωτικών σχολείων. Των στελεχών εκπαίδευσης, των διευθυντών και προϊσταμένων των σχολικών μονάδων.

Τι ίσχυε, έως σήμερα, με βάση το άρθρο 34 του νόμου 682 του ΄77; Ο νόμιμος εκπρόσωπος του ιδιωτικού σχολείου, ο ιδιοκτήτης, επέλεγε και πρότεινε τον ή την εκπαιδευτικό, που επιθυμούσε να ορίσει διευθυντή ή διευθύντρια της σχολικής μονάδας του. Ο προϊστάμενος της Διεύθυνσης τον ή την διόριζε, για ένα έτος, με μοναδικό κριτήριο, αυτήν την πρόταση.

Τι αλλάζει, τώρα. Η πρόταση του ιδιοκτήτη συνεχίζει μεν και υπάρχει, αλλά αποδυναμώνεται, αφού πλέον υπάρχουν και προϋποθέσεις τυπικών προσόντων, ίδιων με αυτών, που ισχύουν, στο δημόσιο σχολείο. Για παράδειγμα, αυτή τη στιγμή, ισχύει 8ετης υπηρεσία στην ίδια σχολική μονάδα και απόκτηση κάποιου πιστοποιητικού, δήθεν δεξιοτήτων στην πληροφορική του ΤΠΕ. Η πρόταση, μάλιστα, περνάει από υπηρεσιακό συμβούλιο, πλέον και με ιδιαίτερη σύνθεση και, σε περίπτωση, που δεν πληρούνται οι τυπικές προϋποθέσεις, αναζητείται άλλος «προσφερόμενος». Και εδώ, κύριε Υπουργέ, είναι το λεπτό σημείο, «προσφερόμενος» και όχι κατ’ ανάγκη «προτεινόμενος». Πρακτικά, δηλαδή, αν στο σχολείο έχω έναν εκπαιδευτικό, με εξαιρετικά ακαδημαϊκά προσόντα, με ικανότητες στην οργάνωση, διοίκηση, με μεταπτυχιακό, ενδεχομένως, στη διοίκηση σχολικών μονάδων – άκουσα κάποιον εκπρόσωπο του Τ.Ε.Ι της Δυτικής Αττικής, που υπάρχει ένα εξαιρετικό μεταπτυχιακό – κάποιος που χαίρει της εμπιστοσύνης ιδιοκτήτη, αλλά και των συναδέλφων του και δεν έχει συμπληρώσει τα 8 έτη, στην ίδια σχολική μονάδα, δεν θα μπορεί να υπερκεράσει κάποιον άλλον, που θα αυτοπροταθεί, ενδεχομένως, απλά λόγω παλαιότητας. Αν δεν είναι, κύριε Υπουργέ, αυτό υπονόμευση του διευθυντικού δικαιώματος, τότε τι είναι;

Περιορίζει ακόμα περισσότερο την αυτονομία και την ελευθερία της ιδιωτικής σχολικής μονάδας σε ένα κόσμο, όπου το ζητούμενο, όπως καταδεικνύουν οι διεθνείς πρακτικές, είναι η ενίσχυση της. Για να μην κάνουμε μόνο κριτική, για να φτάσουμε σε προτάσεις, προτείνουμε: Αλλαγή βελτίωσης - όπως είπατε πριν - στη δεύτερη παράγραφο της παραγράφου 3 του άρθρου 203, εκεί που λέει «ο έλεγχος ..των εγγείων προϋποθέσεων στο πρόσωπο του προτεινόμενου ασκείται από το κατά βαθμίδα αρμόδιο συλλογικό όργανο» για ποιο λόγο, να συνέλθει υπηρεσιακό συμβούλιο, για να κρίνει το προφανές, τα τυπικά προσόντα; Μπορεί να το κάνει και ο Διευθυντής Εκπαίδευσης, εκτός εάν ο στόχος είναι να αποφασίζει το συμβούλιο, παρά την πρόταση του ιδιοκτήτη, επομένως αυτό είναι τελείως διαφορετικό.

Η δεύτερη πρόταση είναι στην παράγραφο 4, στο ίδιο άρθρο, αν ο προτεινόμενος δεν πληροί τις προϋποθέσεις, να εφαρμόζεται κατευθείαν η παράγραφος 2 του άρθρου 25, δεν χρειάζεται «το δεν προσφέρεται ή το δεν εξευρίσκεται άλλος προτεινόμενος με τις προϋποθέσεις αυτές» εκεί κρύβεται κάτι το οποίο, δεν θα ήταν καλό. Σας ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Και εμείς σας ευχαριστούμε. Το λόγο έχει η κυρία Αναγνώστου, Πρόεδρος του Συλλόγου Γονέων Πρώτου Πειραματικού Γυμνασίου Αθήνας.

**ΔΗΜΗΤΡΑ ΑΝΑΓΝΩΣΤΟΥ (Πρόεδρος του Συλλόγου Γονέων Πρώτου Πειραματικού Γυμνασίου Αθήνας):** Κύριε Πρόεδρε, κύριε Υπουργέ, αξιότιμοι κύριοι, σας ευχαριστούμε πολύ για την πρόσκληση να ακουστούμε σήμερα και να προσκληθούμε εδώ, να ακουστεί η δική μας άποψη, η δική μας φωνή.

Παρόντος νομοσχεδίου διαφωνούμε επί της αρχής, υποστηρίζουμε τη μέχρι τώρα ισχύουσα νομοθεσία, που διέπει τα Πρότυπα Πειραματικά σχολεία και πιο συγκεκριμένα, προτείνουμε τις παρακάτω παρατηρήσεις, αφού κατά την άποψή μας, τίθεται σε κίνδυνο η ύπαρξη και εξέλιξη τους.

Ο βασικός νόμος, πάνω στον οποίο στηρίχθηκε η επαναλειτουργία των Προτύπων Πειραματικών σχολείων ήταν ο ν.3966/2011. Με το νόμο αυτόν, η Διοικούσα Επιτροπή Προτύπων Πειραματικών Σχολείων, η ΔΕΠΠΣ, ήταν η καθ’ ύλην και αποκλειστικά αρμόδια για την εφαρμογή της εκπαιδευτικής πολιτικής των Προτύπων και Πειραματικών σχολείων. Οι αρμοδιότητες της διατηρήθηκαν και στο ν.4327/2015, που αποτελεί πόνημα της παρούσας Κυβέρνησης.

Στο παρόν νομοσχέδιο, στο άρθρο 94, αντικαθίσταται από την ΕΕΠΠΣ, γεγονός που σηματοδοτεί τη συρρίκνωση των αρμοδιοτήτων της, άρθρο 94, παράγραφος 3. Ο ρόλος της είναι καθαρά γνωμοδοτικός για περιορισμένο αριθμό θεμάτων. Εφόσον τα Πρότυπα Πειραματικά Σχολεία προσδοκούμε να έχουν ένα ιδιαίτερο ρόλο στη δημόσια εκπαίδευση, είναι σημαντική δυνατότητα η στήριξη των σχολείων, σε κεντρικό επίπεδο, κυρίως, όσον αφορά τη σύνδεση, συνεργασία με τα πανεπιστήμια, την αποτίμηση των σχολείων και των εκπαιδευτικών.

Στο άρθρο 76, παράγραφος 1, αναφέρεται ο αριθμός των οργανικών θέσεων του διδακτικού προσωπικού των Πειραματικών σχολείων, καθορίζεται από τις οικίες Διευθύνσεις Εκπαίδευσης, σύμφωνα με τις γενικές διατάξεις. Στο σημείο αυτό, προτείνουμε να προστεθεί, λαμβάνοντας υπόψη τις ιδιαιτερότητες της λειτουργίας των σχολείων, όπως περιγράφονται, στα άρθρα 74 και 83 του παρόντος νόμου.

Στην παράγραφο 4 του άρθρου 75, αναφέρεται η πλειοψηφία των δύο τρίτων (2/3) των εκπαιδευτικών σχολικής μονάδας, που υπηρετούν, έχοντας οργανική θέση στη μονάδα αυτή, έχει το δικαίωμα να ζητήσει το χαρακτηρισμό του σχολείου ως πειραματικού. Η αίτηση υποβάλλεται στην ΕΕΠΠΣ, ύστερα από εισήγηση του οικείου ΠΕΚΕΣ. Η διάταξη αυτή για αύξηση των πειραματικών μας βρίσκει σύμφωνους, εφόσον το σύνολο των διδασκόντων, με οργανικές θέσεις, έχει επαυξημένα προσόντα, όπως αυτά, που περιγράφονται, στο άρθρο 76, παράγραφοι 3, 4 και 5 του παρόντος νομοσχεδίου. Το ίδιο σχολείο θα μπορεί και πρέπει να επιδείξει στοιχεία ότι μπορεί να εξυπηρετήσει τους σκοπούς των πειραματικών, όπως αυτά περιγράφονται, στο άρθρο 74 του παρόντος νόμου.

Στο άρθρο 87 ορίζεται ότι με απόφαση του Υπουργού Παιδείας, Έρευνας και Θρησκευμάτων, που εκδίδεται, ύστερα από γνώμη της ΕΕΠΠΣ, μπορεί να χαρακτηρίζεται ή να αποχαρακτηρίζεται, ως πειραματικό, ένα ή περισσότερα τμήματα μιας ή περισσότερων τάξεων σχολικής μονάδας, που δεν αποτελεί πειραματικό σχολείο. Η διάταξη αυτή, για αύξηση των πειραματικών τμημάτων, μας βρίσκει αντίθετους, διότι λειτουργεί αποσπασματικά και υπονομεύει τον ίδιο το θεσμό. Η νομοθετική παρέμβαση του ν.4327/2015 διαχώρισε τα Πρότυπα από τα Πειραματικά σχολεία.

Μάλιστα, μόλις 4 ή 5 σχολεία χαρακτηρίστηκαν, ως πρότυπα, στη Ζωσιμαία Σχολή, μόνο το Γυμνάσιο λειτουργεί σαν πειραματικό. Απαιτείται, λοιπόν, διεύρυνση του θεσμού, ειδικά σε περιοχές πληθυσμιακά μεγάλες, που το επιτρέπει ο αστικός ιστός ή σε περιοχές, που υπάρχει σχετική εκπαιδευτική παράδοση. Αν δεν συμβεί αυτό, προφανώς, θεωρούμε ότι μακροπρόθεσμα, θα υπάρξει μαρασμός και εκφυλισμός του έργου των 5 αυτών σχολείων, τα 4 εκ των οποίων βρίσκονται στο Νομό Αττικής και μόνο ένα στην περιφέρεια των Ιωαννίνων. Εμείς οι γονείς προσδοκούμε από την πολιτεία την επαύξηση των Προτύπων, μιας και είναι αναμφισβήτητα καταξιωμένα σχολεία, στην αντίληψη της ελληνικής κοινωνίας.

Στο άρθρο 80, παρ. 4, από το σχολικό έτος 2019 - 2020, παύει η διασύνδεση πειραματικών δημοτικών με πειραματικά γυμνάσια. Αντίστοιχα, θα πρέπει να προβλεφθεί και μια διασύνδεση, με ένα πειραματικό δημοτικό, με αντίστοιχο δημοτικό σχολείο, που βρίσκεται, στην Πάτρα. Η διασύνδεση των Πειραματικών σχολείων Πρωτοβάθμιας με τη Δευτεροβάθμια Εκπαίδευση είναι αναγκαία. Πρώτον, για εκπαιδευτικούς λόγους, τα παιδιά, τα οποία φοιτούν και αποφοιτούν από το Πειραματικό Δημοτικό σχολείο έχουν εξοικειωθεί, με τις εκπαιδευτικές πρακτικές των Πειραματικών, τις οποίες μπορούν να μεταφέρουν αυτούσιες ή και να εντάξουν στοιχεία αυτών, σε εκπαιδευτικές πρακτικές των Πειραματικών σχολείων της Δευτεροβάθμιας Εκπαίδευσης.

Δεύτερον, παιδαγωγικοί λόγοι. Οφείλουμε να στηρίξουμε τα παιδιά, που φοιτούν, σε Πειραματικά σχολεία, ώστε να αναπτύξουν τις δεξιότητές τους, καθ' όλη τη σχολική τους εκπαίδευση, προς όφελος των ίδιων των μαθητών, αλλά και όλης της κοινωνίας και της εκπαιδευτικής κοινότητας. Επιπρόσθετα, θεωρούμε ότι θα έχουμε απτά αποτελέσματα, σε βάθος 13χρονης εκπαίδευσης της ενέργειας μαθητών, που θα προέρχονται, από Πειραματικά δημοτικά και μαθητών, που θα προέρχονται, από κοινά δημοτικά.

Στο άρθρο 81, παρ. 4, αναφέρεται ότι οι μαθητές των Πειραματικών σχολείων επιλέγονται, ανεξάρτητα από τον τόπο διαμονής τους. Η ευθύνη και τα έξοδα μετακίνησης των μαθητών, για την πλήρη φοίτησή τους και τη συμμετοχή τους στους ομίλους, βαρύνει τους ασκούντες τη γονική τους μέριμνα.

Ομοίως, στο άρθρο 89, παρ. 4, αναφέρεται ότι μαθητές των Πρότυπων σχολείων επιλέγονται, ανεξάρτητα από τον τόπο διαμονής τους. Η ευθύνη και τα έξοδα μετακίνησης των μαθητών και μαθητριών τόσο για την πλήρη φοίτησή τους όσο και για τη συμμετοχή τους στους ομίλους του σχολείου βαρύνει τους ασκούντες την γονική μέριμνα. Απαιτούμε την κατάργηση των αντισυνταγματικών άρθρων, τα οποία μετακυλούν το κόστος μετακίνησης των μαθητών στις οικογένειες των μαθητών, δεδομένου ότι τα σχολεία αυτά είναι μη γειτονικά και είναι αντίθετα, με τις θεμελιώδεις διατάξεις του άρθρου 16, παρ. 4 του Συντάγματος, που ορίζει ότι όλοι οι Έλληνες έχουν δικαίωμα δωρεάν παιδείας, σε όλες τις βαθμίδες της, στα κρατικά εκπαιδευτήρια. Το κράτος ενισχύει τους σπουδαστές, που διακρίνονται, καθώς και αυτούς, που έχουν ανάγκη από βοήθεια, ειδική προστασία, ανάλογα με τις ικανότητές τους.

Τελειώνοντας, θα ήθελα να αναφέρω ότι σκοπός των Προτύπων και Πειραματικών είναι η κάλυψη αναγκών του εκπαιδευτικού συστήματος, με την εφαρμογή πιλοτικών προγραμμάτων και ερευνητικών δραστηριοτήτων, που αφορούν νέα προγράμματα σπουδών, νέα διδακτικά εργαλεία, σχολικά εγχειρίδια, διδακτικές μεθόδους, προκειμένου, στη συνέχεια, μετά από την αποτίμηση τους, να διαχυθούν στην εκπαιδευτική κοινότητα. Αυτές οι πιλοτικές εφαρμογές σχεδιάζονται στις μαθητικές κοινότητες, που προκύπτουν είτε με τυχαίο δείγμα μαθητών, κλήρωση για τα Πειραματικά, είτε με επιλεγμένο δείγμα μαθητών, με γραπτές εξετάσεις, για τα Πρότυπα.

Τα Πρότυπα και Πειραματικά σχολεία, λόγω της φύσης τους, δεν επιδιώκουν την αριστεία, ως σκοπό, αφού απώτερος στόχος είναι η διάχυση όλων των καλών πειραματικών πρακτικών και δεν αφορούν λίγους και εκλεκτούς. Τα Πρότυπα και Πειραματικά σχολεία υλοποιούν πιλοτικές εφαρμογές, ώστε να προσφέρουν την απαραίτητη ανατροφοδότηση για τη βελτίωση του εκπαιδευτικού σχεδιασμού της χώρας. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γεώργιος, Αυλωνίτου Ελένη, Βάκη Φωτεινή, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Δημητριάδης Δημήτριος, Μηταφίδης Τριαντάφυλλος, Μιχελής Αθανάσιος, Μπαξεβανάκης Δημήτριος, Πάντζας Γεώργιος, Τριανταφύλλου Μαρία, Ριζούλης Ανδρέας, Μπαλαούρας Γεράσιμος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Φίλης Νικόλαος, Ανδριανός Ιωάννης, Δαβάκης Αθανάσιος, Καραμανλή Άννα, Κατσιαντώνης Χρήστος, Κέλλας Χρήστος, Κεραμέως Νίκη, Κουκοδήμος Κωνσταντίνος, Κουτσούμπας Ανδρέας, Κεγκέρογλου Βασίλειος, Γρηγοράκος Λεωνίδας, Χριστοφιλοπούλου Παρασκευή, Γρέγος Αντώνιος, Ηλιόπουλος Παναγιώτης, Δελής Ιωάννης, Λυκούδης Σπυρίδων και Μαυρωτάς Γεώργιος.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Τζιβελέκας.

**ΓΡΗΓΟΡΗΣ ΤΖΙΒΕΛΕΚΑΣ (Πρόεδρος Συλλόγου Γονέων Πρότυπου Γυμνασίου Ιωνιδείου):** Αξιότιμε, κύριε Υπουργέ, κύριε Πρόεδρε, κυρίες και κύριοι Βουλευτές, να σας ευχαριστήσουμε, που αποδεχτήκατε το αίτημά μας, για τη φυσική παρουσία μας, στη σημερινή συζήτηση της Επιτροπής Μορφωτικών Υποθέσεων, που αφορά το νέο νόμο, για τα Πρότυπα και Πειραματικά σχολεία.

Εκπροσωπώντας, λοιπόν, τα Πρότυπα και Πειραματικά σχολεία, που έχουν συνεδριάσει, από κοινού, τον τελευταίο μήνα, τρεις φορές, σας μεταφέρουμε τις ανησυχίες, τις διαπιστώσεις και τις προτάσεις των διοικητικών συμβουλίων του συλλόγου γονέων και κηδεμόνων, καθώς και 12.000 οικογενειών των οποίων τα παιδιά φοιτούν σε αυτά τα σχολεία.

Το νέο σχέδιο νόμου, κατά την άποψή μας, υποβαθμίζει την καινοτομία του πειραματισμού στα Πρότυπα και Πειραματικά σχολεία, ειδικότερα και συμπληρωματικά, στα αναφερόμενα της κυρίας Αναγνώστου, καθώς και της κυρίας Παπατσίμπα, με τα οποία συντασσόμεθα, απολύτως.

Στο άρθρο 73 ορίζεται ότι τα Πρότυπα και Πειραματικά σχολεία υπάγονται διοικητικά στην οικεία διεύθυνση εκπαίδευσης. Δεν το βλέπουμε, σαν καινοτομία.

Προτείνουμε κεντρικό ρόλο διοίκησης να έχει το Υπουργείο και το νέο όργανο της Επιστημονικής Επιτροπής. Άρθρο 94, να γίνει προσθήκη στη συγκρότηση της ΕΕΠΠΣ, με έναν ακαδημαϊκό αναγνωρισμένου κύρους, κατόπιν εισήγησης της Επιτροπής Μορφωτικών Υποθέσεων και έναν απόφοιτο ακαδημαϊκού Πρότυπου ή Πειραματικού σχολείου. Επίσης, στη σημερινή σύνθεση της ΕΕΠΠΣ, στο νέο όργανο, που δημιουργήθηκε, δεν υπάρχει εκπροσώπηση των Πρότυπων Σχολείων. Είναι τυχαία παράλειψη; Στο άρθρο 90, παράγραφος 8, να προστεθεί ο όρος «με γραπτές εξετάσεις», αφορά τα Πρότυπα, το οποίο δεν αναφέρεται.

Στο άρθρο 84, αναφέρεται η Έκθεση αποτίμησης έργου της σχολικής μονάδας. Γιατί να μην προστεθεί και Έκθεση αποτίμησης του εκπαιδευτικού έργου των υπηρετούντων εκπαιδευτικών; Είναι άξιον απορίας. Όσο και να σας φαίνεται περίεργο, όσο και αν δεν σας έχει γίνει αντιληπτό, αξιότιμοι κύριοι Βουλευτές, τα σχολεία αυτά βιώνουν κρίση, δυσκολίες, απόρροια είτε της μη εφαρμογής του θεσμικού πλαισίου είτε της ψήφισης και εφαρμογής νέων νόμων και διατάξεων, που, μάλλον, βραχυκυκλώνουν, παρά βοηθούν το θεσμό. Τρείς διαφορετικοί νόμοι, σε διάστημα 8 ετών !

Παράλληλα, δόθηκε τροφή για αντιπαράθεση, μεταξύ Κυβέρνησης και Αντιπολίτευσης, με κακή χρήση των όρων «ελιτισμός», από τη μια και «αριστεία», από την άλλη. Τα σχολεία μας δεν απευθύνονται σε μια ελίτ. Για την ακρίβεια, εμείς οι γονείς θεωρούμε ότι είναι αταξικά και δημοκρατικά. Συγκεντρώνονται όλες οι κοινωνικές τάξεις, μέσα στα σχολεία μας, χωρίς να στοχεύουν σε προνομιακή μεταχείριση κάποιων ολίγων και εκλεκτών. Ο πειραματισμός για αριστεία της γνώσης είτε με τυχαίο δείγμα μαθητών κλήρωση είτε με επιλεγμένο μαθητών με εξετάσεις, δεν είναι ρετσινιά ούτε αφορά δήθεν τους ολίγους και εκλεκτούς. Δεν είναι συνώνυμο της ολιγαρχικής αριστοκρατίας, ούτε αποτελεί σινιάλο κάποιας ιδεολογίας, που αδιαφορεί ή και θυσιάζει τους πολλούς.

Η αριστεία στην εκπαίδευση ενσωματώνει άμιλλα, αξιοκρατία, προσπάθεια. Εν κατακλείδι, θεωρούμε και επιμένουμε στην άποψη ότι η λειτουργία των Προτύπων και Πειραματικών πρέπει να υπόκειται στους ίδιους κανόνες: Αυτονομία του σχολείου και απελευθέρωση από τον σφικτό εναγκαλισμό του από το υποχρεωτικό αναλυτικό πρόγραμμα. Εφαρμογή καινοτόμων και υψηλών απαιτήσεων προγραμμάτων σπουδών, εισαγωγή των μαθητών με εξετάσεις στα Πρότυπα και κληρώσεις, με τυχαίο δείγμα, στα Πειραματικά, συνεχή αποτίμηση του εκπαιδευτικού έργου τόσο του διδακτικού όσο και της επίτευξης ή μη των εκάστοτε στόχων. Αξιοκρατική επιλογή των διευθυντών των σχολείων, ώστε να τυγχάνουν της αποδοχής και του σεβασμού των συναδέλφων τους. Αναβάθμιση των καινοτόμων δράσεων εντός ωρολογίου προγράμματος και των ομίλων. Κάνουμε έκκληση σε εσάς, στη νομοθετική αρχή, να μη θάψει ένα αταξικό δημόσιο δωρεάν και υψηλού επιπέδου μόρφωσης δημόσιο σχολείο.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κύριος Παππάς.

**ΚΩΝΣΤΑΝΤΙΝΟΣ ΠΑΠΠΑΣ (Πρόεδρος του Δ.Σ. της Πανελληνίου Ένωσης Αναγνωρισμένων Κολλεγίων):** Κύριε Πρόεδρε, κύριε Υπουργέ, κυρίες και κύριοι Βουλευτές, με τα υπό ψήφιση άρθρα 98 και 99, θα μας επιτρέψετε, αλλά δημιουργείται μια τεράστια σύγχυση, με σκοπό την επιτάχυνση της αναγνώρισης των πτυχίων, που προσφέρουν τα κολλέγια, σε συνεργασία με ευρωπαϊκά πανεπιστήμια. Συνδέσατε το ΣΑΕΠ με την αναγνώριση επαγγελματικής ισοδυναμίας, δηλαδή, το διοικητικό όργανο με την υποχρέωση της ελληνικής δημοκρατίας να συμμορφώνεται προς το πρωτογενές και παράγωγο, όχι μόνο το παράγωγο, όπως γράφει ο συντάκτης της Αιτιολογικής Έκθεσης, ενωσιακό δίκαιο και, ακόμη περισσότερο, τις αποφάσεις του Σ.τ.Ε. και του Δικαστηρίου της Ε.Ε..

Με άλλα λόγια, κύριε Υπουργέ, μπορείτε να αλλάξετε το όργανο, που εκδίδει την αναγνώριση, εφόσον το επιθυμείτε, αλλά όχι την υποχρέωση της Ελλάδας να αναγνωρίζει τα ευρωπαϊκά πτυχία. Έρχεστε, λοιπόν, και νομοθετείτε κάτι ασύλληπτο. Καταργείτε την επαγγελματική ισοδυναμία, άρα, δεν γίνονται δεκτά τα περισσότερα ευρωπαϊκά πτυχία προς αναγνώριση και έτσι το όργανο Αυτοτελές Τμήμα Εφαρμογής της Ευρωπαϊκής Νομοθεσίας (Α.Τ.Ε.Ε.Ν.). δεν θα έχει φόρτο εργασίας. Ερώτηση πρώτη, τι άλλαξε από 2012, που υποχρεώθηκε η ελληνική δημοκρατία να θεσμοθετήσει την επαγγελματική ισοδυναμία και την καταργείτε με ό,τι αυτό συνεπάγεται, για την ελληνική δημοκρατία, τους φοιτητές και τους πτυχιούχους, αλλά, κυρίως, για τους Έλληνες πολίτες, που θα κληθούν να πληρώσουν τα πρόστιμα και τις αποζημιώσεις; Απάντηση: Απολύτως τίποτα.

Ερώτηση δεύτερη. Ένα κολέγιο έχει, αυτή τη στιγμή, τμήματα φοιτητών και στα 3 ή 4 έτη σπουδών ενός προπτυχιακού προγράμματος. Όλοι αυτοί οι φοιτητές, κύριε Υπουργέ, εμπιστεύθηκαν την ελληνική δημοκρατία, που τους διαβεβαίωνε, διά νόμου, ότι τα πτυχία και τα μεταπτυχιακά των ευρωπαϊκών πανεπιστημίων, που θα τους απονεμηθούν, θα αναγνωρίζονται, ως επαγγελματικά ισοδύναμα.

Τι μέριμνα έχετε λάβει για τους 15.000 με 20.000 ενεργούς φοιτητές των κολεγίων, υπάρχει πρόβλεψη και εάν ναι, γιατί δεν την έχετε καταθέσει στο παρόν νομοσχέδιο;

Προφανώς, λέμε εμείς, ως κράτους δικαίου, υποχρεούμεθα, μέχρι να τελειώσουν οι σημερινοί πρωτοετείς, δηλαδή του 2018-2019, να λειτουργεί το ΣΑΕΠ. Αδιαπραγμάτευτα, όμως, πρέπει να εφαρμοστούν οι διατάξεις της αναγνώρισης της επαγγελματικής ισοδυναμίας. Άρα, πριν το 2023-2024, η αναγνώριση επαγγελματικής ισοδυναμίας δεν μπορεί να καταργηθεί, νομίμως, διότι, σε αντίθετη περίπτωση, εκθέτετε την ελληνική δημοκρατία σε πρόσφυγες των ενδιαφερομένων, αποζημιωτικά και πρόστιμα από την Ε.Ε..

Ερώτηση τρίτη: Είναι ποτέ δυνατόν να ενδιαφέρεστε, πραγματικά, για τα παιδιά, τους Έλληνες πολίτες, που φοιτούν, σε αυτά τα προγράμματα σπουδών, ενώ διαπράττετε εις βάρος τους μέγιστη διάκριση; Στο άρθρο 100 του σχεδίου νόμου, για το σύστημα των πανελλαδικών, προβλέπετε, ουσιαστικά, 4 χρόνια προειδοποίηση – και καλά κάνετε, κύριε Υπουργέ, έτσι πρέπει – πριν την αλλαγή του συστήματος, ενώ για τα παιδιά, που φοιτούν, σήμερα, στα κολέγια, δεν βάζετε καμία μεταβατική διάταξη. Όπως και ανέφερα ήδη, η ελληνική δημοκρατία υποχρεούται να αναγνωρίζει τα πτυχία, μεταπτυχιακά, διδακτορικά, που προσφέρονται, από ευρωπαϊκά πανεπιστήμια, ασχέτως της Οδηγίας, για τη μεταφορά επαγγελματικών προσόντων.

Πώς ακριβώς θα το πράττει αυτό το Α.Τ.Ε.Ε.Ν., αφού θα περιορίζεται αυστηρά στην εφαρμογή της Οδηγίας; Πώς, δηλαδή, θα αναγνωρίζει μεταπτυχιακά, διδακτορικά και πτυχία, που δεν πληρούν τις προϋποθέσεις της Οδηγίας; Έτσι όπως είναι γραμμένο το άρθρο 98, δεν είναι προφανές πως θα το εξετάζει. Ακόμη και στην περίπτωση, που εξετάζει κάποιο πτυχίο, ποιος φορέας είναι αυτός, τελικά, που θα χορηγεί την άδεια ασκήσεως επαγγέλματος;

Προσέξτε. Σύμφωνα με το άρθρο 98, το Α.Τ.Ε.Ε.Ν. εκδίδει βεβαίωση αναγνώρισης και ο φορέας υποχρεούται να εκδώσει άμεσα την άδεια. Σύμφωνα, όμως, με την Αιτιολογική Έκθεση, ακόμη και με τη βεβαίωση του Α.Τ.Ε.Ε.Ν., ο Φορέας δύναται να αξιολογήσει και να κρίνει. εάν και εφόσον θα εκδώσει την άδεια. Είναι προφανές, λοιπόν, ότι έχουμε δύο αρμόδιες Αρχές και δημιουργείται ανασφάλεια δικαίου.

Σε αυτό το σημείο, θα θέλαμε να σας καταθέσουμε τη μεγαλύτερη απορία μας. Με βάση το άρθρο 99, προβλέπεται ότι το ΣΑΕΠ θα εξετάσει 6.500 εκκρεμούσες αιτήσεις, σε μόλις 7 μήνες. Αφού, λοιπόν, κρίνετε, κύριε Υπουργέ, ότι το ΣΑΕΠ μπορεί να επιταχύνει τις διαδικασίες του, συγκριτικά με ολόκληρο το προηγούμενο διάστημα, για ποιο λόγο προβαίνετε στην κατάργηση του;

Πιστεύουμε, χωρίς να καταργηθεί το ΣΑΕΠ, αλλά, απλώς, με τροποποίηση της δομής του, στο μοντέλο, που σκέφτεστε να δομήσετε το Α.Τ.Ε.Ε.Ν., θα είναι αρκετό, για να δώσει την απαιτούμενη ταχύτητα στο ΣΑΕΠ, προς όφελος των πτυχιούχων ευρωπαϊκών πανεπιστημίων.

Η πρότασή μας σε αυτή τη φάση, επειδή υπάρχει νομικό πρόβλημα με το ενωσιακό δίκαιο και τις αποφάσεις του Συμβουλίου της Επικρατείας, είναι να «κρατήσετε πίσω» τα συγκεκριμένα άρθρα, προκειμένου να διενεργηθεί και ουσιαστικά μια διαβούλευση και προετοιμασία, όπως εξάλλου προβλέπεται και από την Οδηγία 123/2006 ή εναλλακτικώς, εάν αυτό δεν επιθυμείτε ή δεν μπορείτε να το πράξετε, στο άρθρο 99, να μπει μια μεταβατική φράση, που να λέει: «Η ισχύς του άρθρου 98 του παρόντος, άρχεται από το ακαδημαϊκό έτος 2023-2024.». Ευχαριστώ κύριε Πρόεδρε.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Και εμείς ευχαριστούμε, το λόγο έχει ο Πρόεδρος των Γενικών Αρχείων του Κράτους, ο κ. Καραπιδάκης.

**ΝΙΚΟΛΑΟΣ ΚΑΡΑΠΙΔΑΚΗΣ (Προέδρος Γενικών Αρχείων του Κράτους):** Σας ευχαριστώ, κύριε Πρόεδρε. Κύριε Υπουργέ, κυρία Υφυπουργέ, αξιότιμοι κύριοι Βουλευτές, θα είμαι φυσικά σύντομος. Θεωρώ ότι είναι μια μεγάλη στιγμή, μετά το 1991, που είχα την τύχη να είμαι και τότε από τους συγγράψαντες το νόμο των Ελληνικών Αρχείων του Κράτους, να επικαιροποιούμε τη σχετική νομοθεσία μας. Πάντα η ψήφιση ενός νέου νόμου, περί Γενικών Αρχείων του Κράτους, σε οποιαδήποτε χώρα, είναι ένα ξεχωριστό πολιτιστικό γεγονός.

Με το σημερινό νομοσχέδιο, με το οποίο συμφωνώ, απολύτως, ως Πρόεδρος της Εφορείας, αλλά και ως εκπρόσωπος της Ελληνικής Αρχειακής Εταιρίας, ενσωματώνεται όση πείρα αποκτήθηκε, όση εμπειρία αποκτήθηκε, μετά το 1991, στη συλλογή των αρχείων, στη συνεργασία των δημόσιων φορέων, στην ανοιχτότητα και την πρόσβαση στα τεκμήρια, καθιστώντας τη χώρα μας μια από τις πιο εκσυγχρονισμένες, στην Ευρώπη, στα σχετικά θέματα. Εξασφαλίστηκαν τα επαγγελματικά δικαιώματα των αρχειονόμων και των αποφοίτων των ειδικών σχολών. Συντελείται μια μείζων προσφορά στον πολιτισμό και μάλιστα, στον πολιτισμό των περιφερειακών, των επαρχιακών πόλεων και των εδρών νομών. Ενδυναμώνεται η διοικητική δομή των Γενικών Αρχείων του Κράτους, με την ενίσχυση του ρόλου των περιφερειακών υπηρεσιών. Τέλος, επικαιροποιεί τη νομοθεσία τους, συντονίζοντας τα με την ευρωπαϊκή και διεθνή νομοθεσία, εξειδικεύει και διευρύνει τα προσόντα του διευθυντή, έτσι που να μπορούμε να παρουσιάζουμε ένα – χωρίς να τρέφω ψευδαισθήσεις, ξέρω ότι χρειάζεται ακόμη πολλή δουλειά – από τα αρτιότερα αρχειακά συστήματα, στην Ευρώπη.

Δεν έχω παρά να ευχαριστήσω, ως επαγγελματίας του χώρου και ως κάποιος που έχει πολλά χρόνια ασχοληθεί με το θέμα, την ηγεσία του Υπουργείου Παιδείας, που είχε την υπομονή και την κατανόηση να συνεργαστεί μαζί μας, για παραπάνω από ενάμιση χρόνο, να ευχαριστήσω τους εργαζόμενους στα Γενικά Αρχεία του Κράτους, τους ανώτατους υπαλλήλους, που συμμετείχαν σε μια Επιτροπή, που συνεδριάζει, κάθε Παρασκευή, τα τέσσερα τελευταία χρόνια, για την προετοιμασία αυτού του νόμου και να παρακαλέσω τη Βουλή για την ψήφιση του. Σας ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Μπάνου, Πρόεδρος του Συλλόγου Εργαζομένων στα Γενικά Αρχεία του Κράτους.

**ΠΗΝΕΛΟΠΗ ΜΠΑΝΟΥ (Πρόεδρος του Συλλόγου Εργαζομένων στα Γενικά Αρχεία του Κράτους):** Τα Γενικά Αρχεία του Κράτους αποτελούν τον εθνικό αρχειακό φορέα, που λειτουργεί, ως και σήμερα, σύμφωνα με το νομοθετικό πλαίσιο, που ορίζει ο ν.1946/1991. Παρόλο που ο νόμος αυτός διαμόρφωσε τις συνθήκες για την αρχειακή οργάνωση της χώρας και καθόρισε τους όρους διαχείρισης του εθνικού αρχειακού πλούτου, μετά την πάροδο των 30 ετών, έχρηζε ανανέωσης και προσθηκών, αλλά και προσαρμογών, έτσι ώστε τα Γενικά Αρχεία του Κράτους να ανταποκρίνονται στις σύγχρονες συνθήκες και απαιτήσεις.

Παρόλο που για μας η ένταξη του νόμου, που αφορούσε τα Γενικά Αρχεία του Κράτους, σε πολυνομοσχέδιο ήταν μια δυσάρεστη εξέλιξη, θα πρέπει να επισημάνουμε ότι ο νόμος ενίσχυσε το ρόλο των Γενικών Αρχείων του Κράτους, αυξάνοντας τις εποπτικές του αρμοδιότητες στα δημόσια εκκλησιαστικά και ιδιωτικά αρχεία και εκσυγχρόνισε το θεσμικό πλαίσιο.

Θα ήθελα να κάνω εδώ μια παρένθεση, γιατί είναι πολύ σημαντικό το θεσμικό πλαίσιο για τα Γενικά Αρχεία του Κράτους. Διότι, ουσιαστικά, αναφερόμαστε σε μια κοινωνία, που δεν έχει ανεπτυγμένη αρχειακή συνείδηση ούτε παράδοση και οι έννοιες, όπως η συγκέντρωση, η διάσωση, η τεκμηρίωση, η συντήρηση, η πρόσβαση των πολιτών στο αρχειακό υλικό δεν είναι αυτονόητα. Υπήρξαν σχόλια από μέλη της αρχειακής κοινότητας ότι δεν αποτελεί ένα νόμο, που ανταποκρίνεται στη σύγχρονη συνθήκη των ηλεκτρονικών και ψηφιακών αρχείων, αλλά θεωρούμε ότι αυτό απαιτεί από κοινού ενέργειες, με άλλους φορείς του δημόσιου.

Το Σωματείο Εργαζομένων παρενέβη, κατά τη διάρκεια διαμόρφωσης του σχεδίου νόμου και σε συνεργασία με τον κ. Υπουργό, την κυρία Υφυπουργό, αλλά και την ομάδα εργασίας του Υπουργείου, επιτεύχθηκε η αποκατάσταση χρόνιων προβλημάτων, που απασχολούσαν το προσωπικό της υπηρεσίας μας. Ενδεικτικά, αναφέρουμε την επαναφορά και αύξηση των οργανικών θέσεων του κλάδου των αρχειονόμων, που αποτελούσε τη βασική ειδικότητα των Αρχείων, την πρόβλεψη νέων κλάδων και οργανικών θέσεων, για την ορθολογική στελέχωση όλων των υπηρεσιών στην περιφέρεια και στην κεντρική υπηρεσία, την αποκατάσταση προβληματικών διατάξεων, που έθιγαν τα επαγγελματικά και επιστημονικά δικαιώματα συγκεκριμένων κλάδων υπαλλήλων, την πρόβλεψη για ορισμό προϊσταμένων στις περιφερειακές υπηρεσίες από υπαλλήλους του μόνιμου προσωπικού των ΓΑΚ, με συνάφεια αντικειμένου, τη συμμετοχή του Προέδρου του Σωματείου στην εφορεία των ΓΑΚ, με δικαίωμα ψήφου.

Θα πρέπει, επίσης, να αναφέρω ότι πολύ μεγάλο μέρος των προτάσεών μας τόσο για το θεσμικό μέρος, όσο για τις αρμοδιότητες έγιναν δεκτές από το Υπουργείο. Παρόλα αυτά, το σχέδιο νόμου εξακολουθεί να παρουσιάζει προβλήματα, που μπορεί να οδηγήσουν, σε δυσλειτουργίες.

Συγκεκριμένα, όσον αφορά τις δομές, πως νοείται η αυτοτέλεια της υπηρεσίας, όταν αφαιρέθηκαν όλες οι προτεινόμενες δομές και οι αρμοδιότητες, που σχετίζονται, με τις προμήθειες, τις δαπάνες, αλλά και τα ζητήματα προσωπικού από τα Γ.Α.Κ. και ορίστηκαν στο Υπουργείο Παιδείας;

Είναι, επίσης, απορίας άξιο, γιατί δεν περιλαμβάνονται τμήματα στη δομή των περιφερειακών διευθύνσεων της Κέρκυρας, της Ηπείρου και της Μακεδονίας.

Επίσης, δεν αντιλαμβανόμαστε, γιατί αγνοήθηκαν οι προτάσεις μας για τη δημιουργία δύο επιπλέον Διευθύνσεων στην κεντρική υπηρεσία, οι οποίες θα ενίσχυαν τον ρόλο της υπηρεσίας και την αποτελεσματικότητα των υπηρεσιών. Συγκεκριμένα, η Διεύθυνση Πρόσκλησης Αρχείων και η Διεύθυνση Συντήρησης και Διατήρησης Αρχειακού Υλικού.

Σχετικά με τις θέσεις ευθύνης, στην τελευταία έκδοση του νόμου, άλλαξαν τα κριτήρια επιλογής του Γενικού Διευθυντή, εξισώνοντας την πενταετή προϋπηρεσία σε θέση ευθύνης αρχειακού φορέα και την κατοχή διδακτορικού διπλώματος σε οποιοδήποτε γνωστικό αντικείμενο.

Θα πρέπει να επισημάνουμε ότι θεωρούμε απαραίτητες προϋποθέσεις για την επιλογή του Γενικού Διευθυντή των Γ.Α.Κ. και το διδακτορικό ή το μεταπτυχιακό δίπλωμα σε συναφές γνωστικό αντικείμενο, με τις αρμοδιότητες της υπηρεσίας, αλλά και την πενταετή προϋπηρεσία σε θέση ευθύνης, έτσι ώστε ο Γενικός Διευθυντής να μπορεί να ανταποκριθεί στα σύνθετα διοικητικά προβλήματα, που αντιμετωπίζει ένας φορέας, με τμήματα, σε όλη την Ελλάδα.

Στο νόμο δεν προβλέφθηκε εδάφιο για τον ορισμό προϊσταμένου π.χ. στο Τμήμα του Αρχείου Χαρτογραφικής Κληρονομιάς της Διεύθυνσης του Ιστορικού Αρχείου Μακεδονίας.

Αγνοήθηκε κατά παράλογο τρόπο η πρότασή μας για προσθήκη υπαλλήλου του κλάδου Π.Ε. αρχειονόμων για τη θέση Προϊστάμενου στο Τμήμα Διαχείρισης Ψηφιακών Αρχείων, το οποίο είχε αρμοδιότητες, που σχετίζονται, με τις πολιτικές διαχείρισης του ψηφιακού αποθέματος των Γ.Α.Κ., ενώ δεν προβλέπονται οργανικές θέσεις υπαλλήλων συγκεκριμένων κλάδων, για τους οποίους διατυπώνεται η δυνατότητα τοποθέτησης τους σε θέση ευθύνης.

Τέλος, απαράδεκτο θεωρούμε ότι, μετά την ολοκλήρωση της δημόσιας διαβούλευσης, αφαιρέθηκε η παράγραφος, που αφορούσε την εκπροσώπησή μας, στο ΚΥΣΔΕ, από υπαλλήλους των Γ.Α.Κ., που θα εξασφάλιζε την καλύτερη εκπροσώπηση μας και την κατανόηση των υπηρεσιακών μας ζητημάτων, καθώς δεν αποτελούμε διοικητικό προσωπικό, αλλά προερχόμαστε από διαφορετικές επιστημονικές ειδικότητες.

Τέλος, θα πρέπει να επισημάνουμε ότι ο νόμος των Γ.ΑΚ. δεν θα μπορέσει να εφαρμοστεί, αν δεν γίνουν προσλήψεις συγκεκριμένων ειδικοτήτων και δεν στελεχωθεί η υπηρεσία, καθώς η υποστελέχωση αποτελεί μείζον πρόβλημα για τη λειτουργία της, σήμερα, παρά τις φιλότιμες προσπάθειες των υπαλλήλων. Ενδεικτικά, σήμερα υπάρχουν 150 μόνιμοι υπάλληλοι, ενώ το νομοσχέδιο προβλέπει 552 θέσεις. Ελπίζουμε για την υποστήριξή σας στο κοινοβούλιο και οι θέσεις μας να γίνουν αποδεκτές. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Τον λόγο έχει ο κ. Λάμπρου.

**ΔΗΜΗΤΡΙΟΣ ΛΑΜΠΡΟΥ (Πρόεδρος της Ανώτατης Συνομοσπονδίας Γονέων Μαθητών Ελλάδος (ΑΓΣΜΕ)):** Καλησπέρα σας. Ευχαριστούμε πάρα πολύ για την πρόσκληση.

Ξεκινώντας, θα ήθελα να συστηθώ στον κύριο Υπουργό. Κύριε Υπουργέ, είμαι ο Δημήτρης Λάμπρου, Πρόεδρος της Ανώτατης Συνομοσπονδίας Γονέων Μαθητών Ελλάδος. Και ο λόγος που το κάνω και απευθύνομαι ιδιαίτερα στον κύριο Υπουργό είναι, γιατί διαδίδει ψευδώς, σε γονείς, σε εκδηλώσεις, όπου παρευρίσκεται, ότι συναντιέται μαζί μας και δεν έχουμε θέσεις για τα προβλήματα της παιδείας, αλλά μιλάμε, συνεχώς, για την Ε.Ε. και το ΝΑΤΟ.

Δυστυχώς, για εσάς, κύριε Υπουργέ, η αλήθεια είναι ότι ποτέ δεν έχετε δεχτεί να συναντηθείτε μαζί μας, για να ακούσετε τους προβληματισμούς, τις θέσεις μας, τις αγωνίες μας για το σχολείο, που ζουν και μαθαίνουν τα παιδιά μας. Εκκρεμούν πολλά αιτήματα συναντήσεων, μαζί σας, με τελευταίο στις 5/11 του 2018. Είναι απαράδεκτος, κύριε Υπουργέ, ο τρόπος, που αντιμετωπίζετε την Ανώτατη Συνομοσπονδία Γονέων, που εκπροσωπεί 145.000 γονείς, που αντιστοιχούν σε 162.000 μαθητές, απ' όλη την Ελλάδα. Είναι προσβολή για όλους αυτούς, που εθελοντικά συμμετέχουν στις οργανώσεις γονέων και αγωνίζονται, για να βελτιώσουν τις συνθήκες τόσο των υποδομών, όσο και τις συνθήκες του περιεχομένου της μόρφωσης των παιδιών τους.

Δείχνει πως αντιλαμβάνεστε το διάλογο, τη δημοκρατία και την ευαισθησία σας απέναντι στους γονείς, από τη στάση σας σε ένα θεσμικό όργανο, μέλος της σχολικής κοινότητας.

Όσον αφορά το πολυνομοσχέδιο, έχουμε καταγγείλει την απαράδεκτη μεθόδευση να έρθει το πολυνομοσχέδιο για συζήτηση και ψήφιση στη Βουλή, τη Μεγάλη Δευτέρα, ημέρα, που είναι κλειστά τα σχολεία και τα πανεπιστήμια.

Το πολυνομοσχέδιο περιγράφει ένα Λύκειο, ακόμα πιο προσδεδεμένο στην εισαγωγή στην Ανώτατη Εκπαίδευση, πιο ταξικό και απογυμνωμένο από γενικότερη μόρφωση με διπλές εξετάσεις για την εισαγωγή στην Τριτοβάθμια Εκπαίδευση. Χρησιμοποιώντας προκλητικά το επιχείρημα της αναβάθμισης του ρόλου και του απολυτηρίου του Λυκείου, συγκροτείτε μια Β΄ Λυκείου όπου εκεί ακόμα δεν θα ολοκληρώνονται οι εγκύκλιες γνώσεις, αφού παραμένει η διάσπαση του ωρολογίου προγράμματος της κατά το ένα τρίτο σε μαθήματα κατευθύνσεων και ανταγωνιστική εξετασιοκεντρική Γ΄ τάξη, αποκλειστικά προσανατολισμένη, ασφυκτικά δεμένη και περιορισμένη στη διαδικασία επιλογής για την Ανώτατη Εκπαίδευση, η οποία χαρακτηρίζεται προπαρασκευαστική τάξη για τα Α.Ε.Ι..

Η Κυβέρνηση έχει σχεδιάσει ένα Λύκειο εξοντωτικό για τους μαθητές, άκρως ανταγωνιστικό και αντιπαιδαγωγικό, με αλλεπάλληλες εξετάσεις, σε πολλαπλά επίπεδα, με αποκλειστικό στόχο, το ξεσκαρτάρισμα τους. Η γενική μόρφωση σταματάει στην Α΄ Λυκείου, αφού, ήδη, στη Β΄ Λυκείου το ωρολόγιο πρόγραμμα έχει προχωρήσει σε διάσπαση των μαθημάτων σε γενικά και σε μαθήματα ομάδων.

Κεντρικός πυρήνας του νομοσχεδίου είναι η κατάργηση της Γ΄ Λυκείου. Με το σχέδιο αυτό, υποβαθμίζεται η γενική παιδεία στο Λύκειο, καθώς μειώνεται η διδασκαλία βασικών γνωστικών αντικειμένων, σε όλα τα πεδία των επιστημών, με αποτέλεσμα να είναι ελλειμματική η μάθηση και η απόκτηση των απαραίτητων γενικών γνώσεων των μαθητών. Μετατρέπεται η Γ΄ Λυκείου σε προπαρασκευαστικό έτος για την πρόσβαση στην Τριτοβάθμια Εκπαίδευση. Διπλασιάζεται το άγχος των εξετάσεων, με τη θεσμοθέτηση εξετάσεων, σε επίπεδο ομάδας σχολείων για την απόκτηση του εθνικού απολυτηρίου και αυτών, σε πανελλήνιο επίπεδο, για την πρόσβαση στην Τριτοβάθμια Εκπαίδευση.

Όχι μόνο δεν καταργείται η ανάγκη των μαθητών για φροντιστήρια, αλλά αντίθετα, την γιγαντώνει, αφού προσδένει, ακόμη πιο ασφυκτικά τη διαδικασία της πρόσβασης με το σχολείο. Αυξάνει την ύλη, κάνει ακόμα πιο δύσκολη την απόκτηση του απολυτηρίου. Προστίθεται ένα ακόμη δυσβάστακτο οικονομικό βάρος στις πλάτες των οικογενειών. Διευρύνονται οι μορφωτικές και κοινωνικές ανισότητες και διακρίσεις, με την κατηγοριοποίηση των φοιτητών σε αυτούς, που πηγαίνουν, σε σχολές χαμηλής ζήτησης και σε αυτούς, που πηγαίνουν, σε σχολές υψηλής ζήτησης.

Η Κυβέρνηση, γνωρίζοντας ότι φέρνει ένα πιο σκληρό και ανταγωνιστικό Λύκειο, προσπαθεί να χρυσώσει το χάπι, με τα λεγόμενα «τμήματα ελεύθερης πρόσβασης». Η λεγόμενη ελεύθερη πρόσβαση, όμως, είναι από την αρχή μέχρι το τέλος μια κοροϊδία. Πρώτον, παραπέμπει τάχα στην εισαγωγή σε Τμήματα των Α.Ε.Ι., χωρίς εξετάσεις, μόνο με το βαθμό του απολυτηρίου, κάτι όμως που δεν ισχύει, αφού για να πάρουν το απολυτήριο οι μαθητές θα δίνουν πανελλαδικού τύπου εξετάσεις.

Δεύτερον, τα λεγόμενα τμήματα ελεύθερης πρόσβασης είναι Τμήματα των πανεπιστημίων και των Τ.Ε.Ι., που έχουν πολύ χαμηλή ζήτηση και που ακόμα και σήμερα, μπορεί να εισαχθεί κανείς σε αυτά, με πολύ χαμηλές βαθμολογίες και με μέσο όρο, κάτω από 5 στα 20. Πρόκειται για Τμήματα, που βρίσκονται, σε απομακρυσμένες περιοχές και το κόστος σπουδών σε αυτά γίνεται πολύ υψηλό, είτε είναι Τμήματα απαξιωμένα, από πλευράς προσωπικού, υποδομών ή και από πλευράς επαγγελματικής προοπτικής.

Θα ήθελα να κάνω μια αναφορά στα Πρότυπα και Πειραματικά Σχολεία. Η ΑΓΣΜΕ στηρίζει τα δίκαια αιτήματα των Συλλόγων Γονέων των συγκεκριμένων σχολείων και ιδιαίτερα, στεκόμαστε στα εξής ζητήματα: Πρώτον, πραγματοποίηση κεντρικών εξετάσεων για την εισαγωγή στα Πρότυπα, όπως γινόταν, μέχρι πέρυσι και άμεση ενεργοποίηση της σχετικής πλατφόρμας για τις δηλώσεις των ενδιαφερομένων μαθητών, τόσο για τα Πρότυπα, όσο και για τα Πειραματικά, στα οποία η εισαγωγή γίνεται με κλήρωση.

Δεύτερον, κάλυψη του συνόλου των αναγκών των σχολείων, με μόνιμο εκπαιδευτικό προσωπικό, στις οποίες, για τα Πρότυπα και Πειραματικά, συμπεριλαμβάνονται και οι επιπλέον απαιτούμενες ώρες διδασκαλίας, για λειτουργία των ομίλων, που χαρακτηρίζουν τη λειτουργία των συγκεκριμένων σχολείων. Αυτές οι επιπλέον απαιτούμενες ώρες θα πρέπει να ληφθούν υπόψη για τον καθορισμό των οργανικών θέσεων του κάθε Πρότυπου και Πειραματικού σχολείου, δηλαδή, θα πρέπει να υπάρξει διαφοροποίηση, σε σχέση με τις γενικές ισχύουσες διατάξεις, που αναφέρονται, στην παράγραφο 1 του άρθρου 76.

Αν το άρθρο μείνει, ως έχει, οι οριζόμενες οργανικές θέσεις, στην πλειοψηφία των ειδικοτήτων, θα είναι πολύ λιγότερες από τις αντίστοιχες θέσεις με θητεία, που υπάρχουν, σήμερα στα σχολεία. Επιμένουμε σε αυτό, γιατί όπως σε όλα τα σχολεία της χώρας, έτσι και στα Πρότυπα και Πειραματικά δεν είναι σπάνια τα φαινόμενα των εκπαιδευτικών κενών, που θα ενταθούν, αν μείνει η διάταξη, ως έχει.

Τρίτον, διαφωνούμε, κάθετα, με το άρθρο 81, παράγραφος 4, που ορίζει ρητά ότι το κόστος μετακίνησης των μαθητών Πρότυπων και Πειραματικών Σχολείων βαρύνει τις οικογένειες των μαθητών. Διεκδικούμε την εξασφάλιση δημοσίων και δωρεάν μεταφορών για όλους τους μαθητές των δημόσιων σχολείων.

Ως Α.Σ.Γ.Μ.Ε., απορρίπτουμε, στο σύνολό τους, τους σχεδιασμούς της Κυβέρνησης, παίρνουμε θέσεις μάχης, μέσα από τους συλλόγους μας, τις ενώσεις και τις ομοσπονδίες και παλεύουμε για ένα σχολείο, όπου ο μαθητής θα μαθαίνει τους βασικούς νόμους κίνησης της φύσης και της κοινωνίας. Θα αναπτύσσει κριτική ικανότητα, θα αναπτύσσει όλες τις κλίσεις, τα ενδιαφέροντα του, τα ταλέντα του, θα καλλιεργεί τη δίψα για μάθηση και θα δίνει διέξοδο στις νεανικές ανησυχίες. Θα αντιλαμβάνεται τη θέση του, στη φυσική και την κοινωνική πραγματικότητα, ώστε να μπορεί να παρεμβαίνει και να την αλλάζει. Ένα σχολείο, που θα καλλιεργεί, πολύπλευρα, την προσωπικότητα κάθε μαθητή, ως την ενηλικίωση του, ώστε να μπορεί να επιλέξει, σχετικά πιο ελεύθερα, αν θα συνεχίσει στην ανώτατη, στην επαγγελματική ή στην καλλιτεχνική εκπαίδευση ή ανάμεσα θα εργαστεί. Θέση μας παραμένει ένα σχολείο πραγματικά γενικής παιδείας, όπου θα μορφώνονται, απρόσκοπτα, όλοι οι μαθητές, μέχρι τα 18 τους χρόνια. Επίσης, επιμένουμε στις πάγιες θέσεις μας και θέλω να το ακούσει ο κ. Υπουργός, για αποδέσμευση του Λυκείου από τις εξετάσεις, δικαίωμα κατοχύρωσης της βαθμολογίας, δυνατότητα πολλαπλών επιλογών προτίμησης και απεριόριστης επανάληψης της διαδικασίας. Αυτό είναι για μας το σχολείο των σύγχρονων αναγκών και δυνατοτήτων της εποχής μας. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε και εμείς. Το λόγο έχει ο κ. Δημόπουλος, Πρόεδρος της Επαγγελματικής Ένωσης Τεχνολογικής Εκπαίδευσης Μηχανικών (ΕΕΤΕΜ).

**ΔΗΜΗΤΡΙΟΣ ΔΗΜΟΠΟΥΛΟΣ (Πρόεδρος Επαγγελματικής Ένωσης Τεχνολογικής Εκπαίδευσης Μηχανικών (ΕΕΤΕΜ)):** Αξιότιμοι κυρίες και κύριοι Βουλευτές, κύριε Πρόεδρε, κύριοι Υπουργοί. Ο τεχνολογικός τομέας της Ανώτατης Εκπαίδευσης, όπως τον είχαμε βιώσει, τα τελευταία 35 χρόνια, με το παρόν σχέδιο νόμου, τίθεται οριστικά, εκτός ακαδημαϊκής διαδικασίας. Η εξέλιξη αυτή δεν είναι τυχαία. Οδηγηθήκαμε εκεί και με τη συνέργεια της παρούσας Κυβέρνησης, αλλά όχι μόνο. Μεγάλη ευθύνη φέρουν και οι προηγούμενες κυβερνήσεις, αλλά και η πολιτεία, διότι αρνήθηκε να στηρίξει τον τομέα αυτόν, ουσιαστικά και αποτελεσματικά, από το 1986, μέχρι σήμερα, δηλαδή, αρνήθηκε να στηρίξει εκείνον τον τομέα των Α.Ε.Ι., που ουσιαστικά δημιουργήθηκε, για να συμβάλει, αποφασιστικά, στην αναπτυξιακή διαδικασία της χώρας. Επομένως, ευλόγως, προχώρησε ο κ. Υπουργός και η Κυβέρνηση, αν τελικά γίνει νόμος, στην κατάργησή του. Εκτιμούμε, όμως, σαν Ένωση, που έχουμε συμβάλει, ουσιαστικά, στην εξελικτική πορεία αυτών των Ιδρυμάτων, ότι δεν είναι ορθή αυτή η επιλογή. Δεν γνωρίζουμε, εάν οι μελέτες, οι αξιολογήσεις ή κάποια χωροταξική μελέτη, μας οδηγεί σ' αυτού του είδους τη συνένωση, όμως αυτό αποτελεί μια πραγματικότητα. Θα εξηγήσω γιατί.

Πρώτη διαπίστωση είναι η εξής αντίφαση. Ενώ αξιολογούνται θετικά τα Τ.Ε.Ι. και εντάσσονται στον πανεπιστημιακό τομέα, εν τούτοις, εξακολουθείτε να απαξιώνετε, στην ουσία, τους αποφοίτους τους, με το να μη ρυθμίζεται ούτε μεταβατικά ούτε οριστικά η επαγγελματική τους κατάσταση. Ακολουθείται, δηλαδή, και με αυτό το σχέδιο νόμου, εν τοις πράγμασι, η ίδια τακτική όλων των προηγούμενων κυβερνήσεων. Τι εξυπηρετεί, άραγε και πού αποσκοπεί αυτή η τακτική;

Δεύτερη διαπίστωση, με την ακόλουθη αντίφαση. Με το παρόν σχέδιο νόμου, καταργείται, οριστικά, ο Τεχνολογικός Τομέας των Α.Ε.Ι.. Όταν λέμε «Τεχνολογικός», με τη μορφή, που τον έχουμε γνωρίσει, με τα χαρακτηριστικά ή τις διακριτικές συνιστώσες του και δεν ακολουθείται καμία αξιολογική διαδικασία και θα έλεγα, ορθώς, αφού ανήκουν στην Ανώτατη Εκπαίδευση, αλλά, κυρίως, διότι, όλα αυτά τα χρόνια, τα Τ.Ε.Ι., έδωσαν εξετάσεις σε όλα τα επίπεδα και πέτυχαν αξιόλογες επιδόσεις. Αφού αυτό έγινε για τους καθηγητές και για τις δομές των Ιδρυμάτων, γιατί ρητά και κατηγορηματικά, δεν ακολουθείται η ίδια διαδικασία για τους πτυχιούχους των Ιδρυμάτων αυτών και δεν υπάρχει καμία διάταξη επί του θέματος αυτού; Δημιουργούνται τετραετή τμήματα Μηχανικών, χωρίς έστω συνοπτική περιγραφή των επαγγελματικών δικαιωμάτων, βάσει διεθνών και ευρωπαϊκών προδιαγραφών και επιπρόσθετα, αφήνονται στην τύχη τους οι ήδη πτυχιούχοι των Τ.Ε.Ι. και των ισότιμων σχολών, για πρώτη φορά, μετά το 2015, ενώ οι προηγούμενοι νόμοι, σχετικά με τέτοιου είδους νομοθετικές παρεμβάσεις, είχαν όλες τις διατάξεις για τα ακαδημαϊκά και επαγγελματικά δικαιώματα των πτυχιούχων.

Και η αντίφαση φαίνεται να αναζητεί την άρση της, αφού καλείται πάλι η ζωή να λύσει τις εκκρεμότητες αυτές, που, όμως, αποτελούν προϋπόθεση, για μια νέα αρχή στην Ανώτατη Εκπαίδευση.

Υπήρχε, κύριε Υπουργέ, μία βελτιωτική διάταξη, στο άρθρο 70, παράγραφος 9, που εμφανίστηκε, τη Δευτέρα, στο σχέδιο νόμου, που δημοσιοποιήθηκε, από το ίδιο το Υπουργείο και εξαφανίστηκε, μυστηριωδώς, χωρίς καμία εξήγηση. Αντί αυτού, ακούσαμε ότι θα έρθει κάποια στιγμή μια τροπολογία, που θα δίνει ρόλο σε παραγωγικά Υπουργεία, ενώ γνωρίζετε ότι το π.δ.99/2018, το οποίο συντάχθηκε από τα παραγωγικά Υπουργεία, ήδη, βρίσκεται ενώπιον του Συμβουλίου της Επικρατείας και μάλιστα, σε επίπεδο ολομέλειας - στις 10 Μαΐου έχουμε την εκδίκαση - και έχουν προσφύγει κατά του προεδρικού διατάγματος, 14 συνολικά οργανώσεις, μεταξύ των οποίων, οι 12 είναι μέλη του ΤΕΕ, δηλαδή, πτυχιούχοι των Πολυτεχνικών Σχολών.

Επίσης, με έκπληξη, είδαμε ότι στο σχέδιο νόμου, στο άρθρο 66, υπάρχει μια διαδικασία, για την αντιστοίχιση των τμημάτων τετραετών σπουδών μηχανικών, στα νέα Πανεπιστήμια ή στις νέες συγκροτήσεις των Ιδρυμάτων, τα οποία φτιάχτηκαν, με βάση κάποια ακαδημαϊκά κριτήρια. Διαπιστώνουμε, επίσης, ότι πάλι αυτό ανατίθεται να αξιολογηθεί από τα παραγωγικά Υπουργεία, με μια λογική περίεργη, ότι δεν εκπροσωπείται το αιτούν τμήμα ή η σχολή.

Θα ήθελα να ολοκληρώσω αυτήν τη σύντομη παρέμβαση, γιατί ο χρόνος πλέον έχει παρέλθει για πολλούς, επειδή, δικαίως, θα πρέπει να δοθεί τέλος στην επαγγελματική ομηρία των πτυχιούχων των Τ.Ε.Ι. και όχι μόνο των μηχανικών – θεωρώ ότι μέχρι τώρα εκεί υπάρχει το πρόβλημα και των ισοτίμων πτυχιούχων αυτών των σχολών – και για να σταματήσει η οικονομική εξαθλίωση και η καταπόνηση τους, κατά την εξάσκηση του επαγγέλματος, θα καλέσουμε τον Υπουργό και θα κινηθούμε και προς ανάλογες κατευθύνσεις, για να επανέλθει η διάταξη 9 του άρθρου 70, όπως, αρχικά, είχε προβλεφθεί στο νομοσχέδιο, δεδομένου ότι εξισορροπούσε κάποια πράγματα και επανέφερε μια πρακτική, που ακολουθείται, για όλους τους πτυχιούχους της Ανώτατης Εκπαίδευσης. Γνωρίζουμε ότι έγινε παρέμβαση, για να αφαιρεθεί, αλλά δεν μπορούμε να το διασταυρώσουμε. Επομένως, σας καλούμε, κύριε Υπουργέ και τους Βουλευτές της παρούσας Επιτροπής, να βρεθεί μια προσωρινή λύση, που αφορά την ουσιαστική υποστήριξη του φορέα εκπροσώπησης των πτυχιούχων μηχανικών, δεδομένου ότι τριάντα τόσα χρόνια η ελληνική Πολιτεία, οι Κυβερνήσεις και δεν ξέρω ποιοι άλλοι έχουν συμβάλει, ώστε να μην υπάρχουν ρυθμισμένα δικαιώματα, με αποτέλεσμα, χιλιάδες ελεύθεροι επαγγελματίες πτυχιούχοι να μην μπορούν, στοιχειωδώς, να υποστηρίξουν τα όποια συμφέροντά τους και υποχρεώνονται να ακολουθήσουν ατραπούς και, κυρίως, να υπαχθούν σε φορείς ανταγωνιστικούς προς αυτούς.

Επίσης, κύριε Υπουργέ, ζητώ – και ζητώ και τη συνδρομή της Ελληνικής Βουλής σε αυτό – πρέπει επιτέλους να έρθει στη Βουλή το σχέδιο νόμου, που κατέθεσαν 6 Βουλευτές και έχει ακολουθηθεί η κανονική διαδικασία εισαγωγής του στη Βουλή, όπου θέτει συνολικά και ολοκληρωμένα τη διαδικασία έκδοσης των επαγγελματικών δικαιωμάτων, τουλάχιστον, των πτυχιούχων, που εκπροσωπώ, δεδομένου ότι με βάση αυτήν τη διαδικασία, θα αναγκαστούν και όλα τα Κόμματα της Βουλής να πάρουν θέση – και αυτά που κυβέρνησαν και αυτά που ετοιμάζονται να κυβερνήσουν – διότι είναι ένα συνολικό θέμα, είναι ηθικό και πολιτικό αίτημα και δεν είναι διαδικαστικό ή τεχνικό, γιατί θα το είχαμε λύσει.

Εσείς ξέρετε, πολύ καλά, γιατί έχετε τραυματιστεί, μέσα από αυτή την διαδικασία, που επιχειρήσατε να εκδώσετε, αλλά γνωρίζουμε, πολύ καλά, ποιοι είναι αυτοί που παρεμποδίζουν αυτή τη διαδικασία. Για την παρούσα Κυβέρνηση, αυτό είναι μία λύτρωση να έρθει το σχέδιο νόμου στη Βουλή. Εμείς έχουμε καταθέσει σε όλα τα Κόμματα ένα ανάλογα πλαίσιο επαγγελματικών θεμάτων.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Θα δώσω το λόγο σε δύο ομάδες αυτόκλητων προσκεκλημένων, που δεν ήταν στον κατάλογο, παρόλο που ξέρω ότι μία τέτοια τακτική υπονομεύει τη λειτουργία μας.

Το λόγο έχει ο κ. Λυμπερίδης.

**ΠΕΤΡΟΣ ΛΥΜΠΕΡΙΔΗΣ (Πρόεδρος Πανελλήνιου Συλλόγου Φυσικοθεραπευτών):**  Κύριε Πρόεδρε, στη δημοκρατία δεν υπάρχουν αδιέξοδα. Κύριε Υπουργέ, κυρία Υφυπουργέ, κύριοι Βουλευτές, εκπρόσωποι των φορέων, εκφράζουμε, καταρχήν, τον προβληματισμό μας με τα δύο Τμήματα, τα οποία οφείλουμε να αναφέρουμε πρόκειται να ιδρυθούν, τα Τμήματα Φυσικοθεραπείας, στη Σπάρτη και στην Ιεράπετρα. Υπάρχει το θέμα της κλινικής εκπαίδευσης, σύμφωνα με τις απαιτήσεις της Παγκόσμιας Ομοσπονδίας και, βέβαια, η στελέχωση με ακαδημαϊκό προσωπικό και βεβαίως, η αύξηση του αριθμού των εισακτέων. Ο αξιότιμος Υπουργός μας ανέφερε ότι θα είναι σταθερός ο αριθμός των εισακτέων, οπότε αυτή η λογική νομίζω ότι θα λύσει το πρόβλημα, αρκεί να την ακολουθήσουν όλες οι κυβερνήσεις. Τώρα, όσον αφορά στην ένταξη Τμημάτων Φυσικής Αγωγής και Αθλητισμού στις Σχολές Επιστημών Υγείας, γνωρίζουμε, τόσα χρόνια, ότι από τις Σχολές Επιστημών Υγείας, από τα ΑΕΙ πανεπιστημιακής και τεχνολογικής εκπαίδευσης, αποφοιτούν επαγγελματίες, που ασκούν νομοθετικώς ρυθμιζόμενα επαγγέλματα Υγείας, δηλαδή, γιατροί, φαρμακοποιοί, οδοντίατροι, νοσηλευτές, φυσικοθεραπευτές, λογοθεραπευτές. Το νομοσχέδιο προβλέπει την ένταξη Τμημάτων Φυσικής Αγωγής και Αθλητισμού στη Σχολή Επιστημών Υγείας και Πρόνοιας του Μεσογειακού Πανεπιστημίου της Κρήτης και στη Σχολή Επιστημών Αποκατάστασης της Υγείας, στο Πανεπιστήμιο Πατρών. Είναι προφανές ότι αυτή η πρόθεση είναι σε αντίθεση με τις διατάξεις του άρθρου 9, παράγραφος 1 του νόμου 4485/2017, καθώς λέει ότι κάθε ίδρυμα αποτελείται από σχολές. Η Σχολή καλύπτει την ενότητα συγγενών επιστημονικών κλάδων. Θεωρούμε ότι η προτεινόμενη ένταξη των ΤΕΦΑΑ σε γνωστικό αντικείμενο…..

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Έχει αλλάξει αυτό. Είναι μονοτμηματικές σχολές στα ΤΕΦΑΑ.

**ΠΕΤΡΟΣ ΛΥΜΠΕΡΙΔΗΣ (Πρόεδρος Πανελλήνιου Συλλόγου Φυσικοθεραπευτών):** Ευχαριστούμε πολύ, θα ζητούσαμε τη διόρθωση. Επίσης, αυτό που αναφέρατε, κύριε Υπουργέ, όσον αφορά στην εξομοίωση των πτυχίων πανεπιστημιακής και τεχνολογικής κατεύθυνσης, το οποίο για εμάς αφορά 8.500 μέλη, που ασκούν το επάγγελμα, στην ελληνική επικράτεια, η δική μας πρόταση είναι η αποδεδειγμένη εργασιακή εμπειρία, διότι υπάρχει διαφοροποίηση στις σπουδές από όσο ξέρουμε.

Όσον αφορά στη διευκόλυνση επαγγελματικών προσώπων, που αφορά στις ρυθμίσεις της Οδηγίας 36/2005, θέλουμε την προσοχή σας, γιατί, όπως είπε ο Υπουργός, η συγκεκριμένη Οδηγία εκδόθηκε, για να διευκολύνει Ευρωπαίους εργαζομένους, που θέλουν να μεταναστεύσουν, σε άλλη χώρα της Ε.Ε., προκειμένου να ασκήσουν το επάγγελμα, που ασκούσαν. Δηλαδή, ο φυσικοθεραπευτής, που ασκεί επάγγελμα στο Βέλγιο, να ασκήσει το επάγγελμα στην Ελλάδα, εάν έρθει να μεταναστεύσει.

Όσον αφορά στην ενσωμάτωση της συγκεκριμένης Οδηγίας, έγινε με το Π.Δ. 38/2010. Γνωρίζετε ότι διευρύνθηκε, με τις διατάξεις των νόμων 4093/2012 και 411/2013, κατά τρόπο αυθαίρετο, αυτό το περιεχόμενο της Οδηγίας, με την προσθήκη της έννοιας της επαγγελματικής ισοδυναμίας, που αποτελεί ελληνική επινόηση και όχι η πρόβλεψη της συγκεκριμένης Οδηγίας. Αυτό σημαίνει ότι μπορεί, αυτόματα, να αναγνωρίζεται επαγγελματικό δικαίωμα σε αποφοίτους Κέντρου Μεταλυκειακής Εκπαίδευσης, που είναι φορείς δευτεροβάθμιας εκπαίδευσης και όχι τριτοβάθμιας. Δηλαδή, χωρίς να έχουν στα χέρια τους άδεια άσκησης επαγγέλματος, αυτοί οι συγκεκριμένοι απόφοιτοι μπορούν να αναγνωρίζουν επαγγελματικό δικαίωμα.

Θέλουμε να σας αναφέρουμε - και θα σας δώσουμε - δύο γραπτές απαντήσεις του Πανεπιστημίου HBC της Αγγλίας που λέει ότι «κανένα από τα προγράμματα φυσιοθεραπείας με δικαιόχρηση δεν αναγνωρίζεται στο Ηνωμένο Βασίλειο». Αυτά τα προγράμματα, δηλαδή, που παρέχονται από ιδιωτικά κολέγια, στην Ελλάδα.

Άρα, λοιπόν, θεωρούμε ότι αν καταργηθεί η ισοδυναμία, είναι προς τη σωστή κατεύθυνση και δίνουμε συγχαρητήρια στον κ. Υπουργό. Αν δεν καταργηθεί η ισοδυναμία, θα πρέπει τα ρυθμιζόμενα επαγγέλματα Υγείας να μη μπορούν να αναγνωρισθούν, με τη διαδικασία της ισοδυναμίας. Είναι αυτονόητο και καταθέτουμε και την Αιτιολογική Έκθεση, προκειμένου να γίνει αυτό πράξη.

Και επειδή και ως επιστήμονες υγείας έχουμε σημαντικό ρόλο στην πρόληψη οστικών παθήσεων, προτείνουμε στην Επιτροπή σας, κύριε Πρόεδρε, κάθε μισή ώρα, να έχετε 30 λεπτά διάλλειμα, για να μην κάνετε κακό στη σπονδυλική σας στήλη και στις αρθρώσεις. Αυτό λένε τα τελευταία ιατρικά νέα. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε τον κύριο Λυμπερίδη. Τελευταίος ομιλητής, παίρνει το λόγο ένας από τη νέα γενιά, από τους φοιτητές, ο κ. Ραλλιάδης.

**ΓΕΩΡΓΙΟΣ ΡΑΛΛΙΑΔΗΣ (Εκπρόσωπος Τ.Ε.Ι. Ανατολικής Μακεδονίας και Θράκης, Παράρτημα Δράμας):** Ευχαριστώ, κύριε Πρόεδρε.

Αξιότιμοι κύριοι Υπουργοί, Βουλευτές και μέλη της Επιτροπής, είμαι ο εκπρόσωπος των φοιτητών του Τ.Ε.Ι. Α.Μ.Θ. Παραρτήματος Δράμας και φοιτητής του μοναδικού Τμήματος της Ελλάδας Αρχιτεκτονικής Τοπίου.

Στη συνέχεια της επιστολής διαμαρτυρίας της 22ης Φεβρουαρίου 2019, το περιεχόμενο αυτής επιβεβαιώνουμε και έπειτα από επαφές με αρμόδιους φορείς, αιτούμαστε να γίνει δεκτή η ικανοποίηση του πρωταρχικού μας αιτήματος, που είναι το Τμήμα της Αρχιτεκτονικής Τοπίου να μην καταργηθεί και να συμπεριληφθεί, ως Τμήμα της Σχολής Τεχνικών Επιστημών, με έδρα τη Δράμα.

Ειδάλλως, σε περίπτωση, που δεν είναι εφικτό, με το νέο νόμο, που θα ψηφιστεί, άμεσα, στη Βουλή των Ελλήνων, να εξασφαλιστεί ότι η επιστήμη Αρχιτεκτονικής Τοπίου θα μπορέσει να συμπεριληφθεί στο πρόγραμμα σπουδών των υπό ίδρυση Τμημάτων Δασολογίας και Περιβάλλοντος, με έδρα τη Δράμα και Εσωτερικής Αρχιτεκτονικής, με έδρα τις Σέρρες.

Δεύτερον, με τη μη εφικτή υλοποίηση των παραπάνω, το σύνολο των ενεργών φοιτητών του Τμήματος Αρχιτεκτονικής Τοπίου, με την κατάρτιση των προγραμμάτων σπουδών των νέων προαναφερόμενων Τμημάτων, να μπορέσει να δηλώσει το Τμήμα, που επιλέγει και να παρακολουθήσει, άμεσα, το νέο πρόγραμμα. Με τον τρόπο αυτόν, δεν θα χρειάζεται να λειτουργήσει ένα τρίτο σύστημα εκπαίδευσης για τους παλαιούς φοιτητές, οι οποίοι θα ήθελαν να ακολουθήσουν τις σπουδές στην επιστήμη της Αρχιτεκτονικής Τοπίου. Αυτό το γεγονός θα έχει αδιαμφισβήτητο οικονομικό όφελος για το κράτος.

Επίσης, κάποιος φοιτητής, που επιθυμεί – σύμφωνα με τη δυνατότητα, που παρέχεται, με το υπό κατάθεση νομοσχεδίου – να παρακολουθεί, μετά την ολοκλήρωση των τετραετών σπουδών, κάποιο από τα προαναφερόμενα δύο Τμήματα, θα πρέπει να φοιτήσει συνολικά 8-9 έτη, ώστε να του χορηγηθεί το ίδιο πτυχίο, με τους νέους φοιτητές του αντίστοιχου Τμήματος, που, όμως, θα έχουν φοιτήσει 4 χρόνια. Κύριε Υπουργέ, επιτρέψτε μου να σας ρωτήσω ποια θα είναι η κατάσταση σε όσους αποφοιτήσουν από το Τμήμα Αρχιτεκτονικής Τοπίου, εφόσον ουσιαστικά καταργείται το μοναδικό Τμήμα στην Ελλάδα;

Παρακαλούμε, ως φοιτητές, τα άνω αιτήματά μας να γίνουν δεκτά, κατά την ψήφιση του παρόντος σχεδίου νόμου από τη Βουλή των Ελλήνων. Ευχαριστούμε για το χρόνο σας.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Και εμείς ευχαριστούμε. Αισίως, ολοκληρώσαμε τον πρώτο κύκλο, με ένα μπέρδεμα γύρω από τη Δ.Ο.Ε., την ευθύνη του οποίου αναλαμβάνω, διότι το Προεδρείο έχει πάντα την ευθύνη.

Στη συνέχεια της διαδικασίας, το λόγο έχουν οι Εισηγητές και οι Ειδικοί Αγορητές των Κομμάτων για να θέσουν ερωτήσεις.

Το λόγο έχει η κυρία Κεραμέως, η Εισηγήτρια της Ν.Δ..

**ΝΙΚΗ ΚΕΡΑΜΕΩΣ (Εισηγήτρια της Νέας Δημοκρατίας):** Ευχαριστώ, κύριε Πρόεδρε. Θα ήθελα να ξεκινήσω, ευχαριστώντας πάρα πολύ τους φορείς, που ήταν σήμερα, επί τόσες ώρες εδώ, που ταξίδεψαν από όλη την Ελλάδα, υπό αντίξοες συνθήκες, υπό ένα χρονοδιάγραμμα εξαιρετικά πιεστικό και οι οποίοι ήρθαν εδώ να μας καταθέσουν τις απόψεις τους, σχετικά με το υπό συζήτηση νομοσχέδιο.

Θα ήθελα να κάνω κάποιες ερωτήσεις σε ορισμένους εκ των φορέων. Πρώτον, στην Πρύτανη του Πανεπιστημίου Πατρών, την κυρία Κυριαζοπούλου. Κυρία Πρύτανη, στο Πανεπιστήμιο Πατρών, ιδρύεται Γεωπονική Σχολή, με 6 τμήματα, σε τρεις διαφορετικές πόλεις. Σήμερα, υπάρχουν μόνο δύο Τμήματα. Ένα ΤΕΙ Ιχθυοκαλλιεργειών στο Μεσολόγγι και ένα ΤΕΙ Γεωπονίας, στην Αμαλιάδα. Πώς θεωρείτε ότι θα μπορέσουν να ιδρυθούν, εντός 5 μηνών, άλλα τέσσερα τμήματα, τα οποία θα δεχτούν τους πρώτους εισακτέους, το Σεπτέμβριο;

Στον Πρύτανη του Πανεπιστημίου Πελοποννήσου, τον κ. Καστή. Δύο ερωτήματα, κύριε Πρύτανη. Πρώτο ερώτημα. Αναφερθήκατε, προηγουμένως, σε ένα θέμα υποδομών, σχετικά με τις επιχειρούμενες συγχωνεύσεις. Θα ήθελα, αν είναι δυνατόν, να μας το αναλύσετε αυτό. Ποιο είναι το ακριβές πρόβλημα υποδομών, που προκύπτει; Δεύτερον, σύμφωνα με δημοσιεύματα, ο Υπουργός φέρεται να είπε στο Πανεπιστήμιο Πελοποννήσου ότι « ή θα δεχτείτε την πρότασή μου για απορρόφηση και του ΤΕΙ Δυτικής Ελλάδας και του ΤΕΙ Πελοποννήσου ή δεν θα πάρετε κανένα από τα δύο». Θα ήθελα να ρωτήσω, εάν αυτές οι πληροφορίες, που είδαν το φως της δημοσιότητας, αληθεύουν ή όχι;

Στον Πρύτανη του Εθνικού Μετσόβιου Πολυτεχνείου, τον κ. Γκόλια. Κύριε Πρύτανη, έχετε εκφράσει την αντίθεσή σας, ως προς το άρθρο 66 του παρόντος, με το οποίο τα Τμήματα Σχολών Μηχανικών, αυτομάτως, οδηγούνται σε πολυτεχνοποίηση. Θα ήθελα να ρωτήσω στην πράξη ποιες δυσλειτουργίες εντοπίζετε στην εν λόγω ρύθμιση; Ποιες θα είναι οι πρακτικές συνέπειες από αυτή την αυτόματη πολυτεχνοποίηση;

Στον Πρύτανη του Πανεπιστημίου Κρήτης, τον κ. Ζώρα και προεδρεύοντα της Συνόδου Πρυτάνεων, με την ιδιότητά του, ως Πρύτανη του Πανεπιστημίου Κρήτης. Κύριε Πρύτανη δύο ερωτήσεις. Πρώτον, ποιοι λόγοι σας οδήγησαν στο να αρνηθείτε τη συγχώνευση του Πανεπιστημίου Κρήτης, με το ΤΕΙ Κρήτης; Δεύτερον, προβλέπεται η ίδρυση του Μεσογειακού Πανεπιστημίου Κρήτης, ήθελα να ρωτήσω ποιες είναι οι σκέψεις σας, ως προς την επωνυμία του Πανεπιστημίου αυτού και αν θεωρείτε ότι θα δημιουργηθεί κάποια σύγχυση, μεταξύ των δύο, πλέον, Πανεπιστημίων της Κρήτης;

Στους τρεις Πρυτάνεις των ΤΕΙ Κεντρικής Μακεδονίας, Θεσσαλονίκης και Ανατολικής Μακεδονίας και Θράκης, θα ήθελα να ρωτήσω τις σκέψεις τους, σχετικά με τον οδικό χάρτη, που θα ακολουθηθεί, εφόσον ψηφιστεί το εν λόγω νομοσχέδιο, προκειμένου να οδηγηθείτε, σε συνέργεια με ένα ίδρυμα, το Διεθνές Πανεπιστήμιο, το οποίο, σήμερα, παρέχει μόνο μεταπτυχιακά προγράμματα σπουδών και μόνο ξενόγλωσσα.

Τον εκπρόσωπο της Διοικούσας Επιτροπής του Πανεπιστημίου Δυτικής Αττικής θα ήθελα να τον ρωτήσω το εξής. Υπήρξαν πληροφορίες, σχετικά με μια ενδεχόμενη διεύρυνση συνεργειών με την ΑΣΠΑΙΤΕ, θα ήθελα να ρωτήσω, αν ξέρετε, πράγματι θα τελεσφορήσει αυτό; Που βρίσκονται οι εν λόγω διαδικασίες και αν τα εμπλεκόμενα μέρη επιθυμούν πράγματι την εν λόγω συνέργεια;

Στην ΟΛΜΕ και τον κ. Νικηφόρο Κωνσταντίνου, θα ήθελα να ρωτήσω ποια συγκεκριμένα θεωρείτε ότι θα είναι η επίδραση του εν λόγω νομοσχεδίου στον αυτόνομο παιδαγωγικό ρόλο του Λυκείου; Εξυπηρετείται αυτός ή όχι;

Στην Ένωση Λειτουργών Μέσης Εκπαίδευσης Προτύπων και Πειραματικών Σχολείων και την Πρόεδρό τους, την κυρία Παπατσίμπα, θα ήθελα να ρωτήσω ποια είναι η σημασία, κατά τη γνώμη σας, του να διατηρούν τα Πρότυπα και Πειραματικά σχολεία μια αυτονομία ή ανεξαρτησία όσον αφορά στη διοικητική επιστημονική εποπτεία;

Στο Σύλλογο Εργαζομένων στα Γενικά Αρχεία του Κράτους: Απ΄ όσο γνωρίζουμε, κατά τη σύνταξη των ρυθμίσεων για το πλαίσιο των Γενικών Αρχείων του Κράτους, συμμετείχατε ενεργά με παρατηρήσεις. Το τελικό σχέδιο πόσο κοντά βρίσκεται στην αναβάθμιση του πλαισίου των Γενικών Αρχείων του Κράτους και σε ό,τι εσείς είχατε προτείνει;

Στο Σύνδεσμο Ελληνικών Κολλεγίων και στην Πανελλήνια Ένωση Αναγνωρισμένων Κολλεγίων, θα ήθελα να ρωτήσω ποιες θα είναι, κατά τη γνώμη σας, οι πρακτικές συνέπειες των ρυθμίσεων, που εμπεριέχει το νομοσχέδιο, σχετικά με την επαγγελματική ισοδυναμία; Ποιες θα είναι οι πρακτικές συνέπειες αυτών των ρυθμίσεων;

Τέλος, θα ήθελα να ρωτήσω τον κ. Στασινό, ποιος θα είναι ο αντίκτυπος της εν λόγω ρύθμισης του άρθρου 66, στο παρόν νομοσχέδιο, σύμφωνα με το οποίο τα Τμήματα Σχολών Μηχανικών οδηγούνται αυτομάτως σε πολυτεχνειοποίηση για την απόκτηση επαγγελματικών δικαιωμάτων.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ - ΔΗΜΑΡ):** Θέλω να κάνω κάποιες ερωτήσεις. Η μία ερώτηση, η οποία είναι γενικού χαρακτήρα αφορά τις εκπροσώπους της ΠΟΣΔΕΠ, αλλά και επειδή δεν μπορούν, λόγω χρόνου, να απαντήσουν όλοι οι πανεπιστημιακοί, θα ήθελα να απαντήσει ο Προεδρεύων της Συνόδου των Πρυτάνεων και ο Προεδρεύων της Συνόδου των Προέδρων Τ.Ε.Ι.. Η ερώτηση έχει ως εξής. Σε ποιο στάδιο της διαδικασίας ερωτηθήκατε είτε, ως Σύνοδοι, είτε ως φορέας, που εκπροσωπεί τους πανεπιστημιακούς, ως ΠΟΣΔΕΠ, ή τα επιμέρους ανώτατα εκπαιδευτικά ιδρύματα της χώρας και αν συμβάλλατε στο διάλογο για το νέο σύστημα εισαγωγής στα πανεπιστήμια και τα ανώτατα τεχνολογικά ιδρύματα - όσο ισχύουν ακόμη - για τα κριτήρια, τα οποία θα θέλατε και όχι μόνο για τον αριθμό των εισακτέων, που όπως γνωρίζω, μονίμως υπάρχει το πρόβλημα.

Μια δεύτερη ερώτηση, που θα ήθελα να κάνω στην ίδια ομάδα είναι η εξής. Ο Υπουργός χθες, μας εξήγγειλε - και μακάρι να γίνει, ποιος δεν το θέλει - ότι θα έχουμε 500 θέσεις μελών ΔΕΠ για την ανώτατη εκπαίδευση. Επειδή ακούστηκε σήμερα ότι δεν θα προλάβουν, δηλαδή θα υπάρξουν μηχανογραφικά, θα υπάρξουν εισαγωγές και θα υπάρχουν κενά τμήματα, είναι έτσι; Ποιος είναι ο μέσος χρόνος, κατά την εμπειρία σας, από τη στιγμή που εγκρίνεται μια θέση, μέχρι τη στιγμή που εγκρίνεται τελικά, μετά τη διαδικασία εκλογής, γιατί γνωρίζουμε όλοι ποια είναι η διαδικασία εκλογής στα ανώτατα εκπαιδευτικά ιδρύματα.

Θα ήθελα, όμως, να επικεντρώσω και στο ζήτημα της εισαγωγής στα πανεπιστήμια, ρωτώντας τον εκπρόσωπο της ΟΛΜΕ, αλλά και τον εκπρόσωπο των φροντιστηρίων, τα εξής. Πιστεύετε ότι αυτό το προπαρασκευαστικό τμήμα του Λυκείου αναιρεί πρώτον, το μορφωτικό χαρακτήρα του Λυκείου, ναι ή όχι; Επίσης, εμείς αναπτύξαμε μια θεωρία, μελετώντας το νέο αυτό σύστημα, ότι θα υπάρχουν δύο ειδών υποψήφιοι: Οι υποψήφιοι που θα είναι οι άριστοι των αρίστων και θα στοχεύουν στις πολύ ψηλά μοριοδοτούμενες θέσεις των πανεπιστημίων και οι μαθητές εκείνοι, που θα μπαίνουν, που και σήμερα μπαίνουν, με άλλο σύστημα, αλλά ουσιαστικά χωρίς εξετάσεις, γιατί ό,τι και να γράψουν μπαίνουν. Ποιες είναι οι επιπτώσεις αυτού του νομοσχεδίου και των συγκεκριμένων διατάξεων στους μέσους μαθητές, σε έναν μαθητή του 16, του 15, σε έναν μαθητή, που μπαίνει σε μια μεσαία σχολή; Μήπως αυτός ο μαθητής αποβληθεί από το σύστημα;

Αυτές οι ερωτήσεις μου, κύριε Πρόεδρε, αφορούν κυρίως τον Πρόεδρο του ΤΕΕ, ο οποίος δεν είναι εδώ, τον Πρύτανη του Εθνικού Μετσόβιου Πολυτεχνείου και τον εκπρόσωπο της ΕΕΤΕΜ, οι οποίοι είναι εδώ.

Θέλω να ρωτήσω την άποψή τους για το θέμα των υποδομών, υπό δύο έννοιες. Η πρώτη είναι ότι σε αυτές τις διαδικασίες συγχωνεύσεων έχουν υπάρξει περιπτώσεις, όπου οι υποδομές των πανεπιστημίων ή των ανώτατων τεχνολογικών ιδρυμάτων, για τις προηγούμενες ομιλώ, για να δούμε τι θα γίνει τώρα, έχουν μείνει αναξιοποίητες; Ποια είναι η εικόνα που έχουν σ' αυτό.

Δεύτερον, για τα μεταλυκειακά, θέλω να πω, γιατί στην ουσία είναι μεταλυκειακά. Πάλι απευθύνομαι στους εκπροσώπους των πανεπιστημίων και στην ΠΟΣΔΕΠ και στους δύο Προέδρους. Ποια είναι η γνώμη σας γι’ αυτή τη συγχώνευση και στην ουσία κατάργηση της Τεχνολογικής Εκπαίδευσης, γιατί στην Ευρώπη, αυτή τη στιγμή η Τεχνολογική Εκπαίδευση φαίνεται να είναι σε άνοδο. Εάν τα μεταλυκειακά, έτσι όπως προβλέπονται εντός των πανεπιστημίων, έχουν νόημα, ως άλλου είδους ΙΕΚ, αναβαθμισμένα. Μια μορφή ΙΕΚ είναι η διετής. Όλα τα πανεπιστήμια, ακόμη και τα καλύτερα στον κόσμο έχουν αυτά τα βραχυχρόνια προγράμματα. Ποια είναι η εκτίμηση των πανεπιστημιακών, εδώ, για αυτή την κατάταξη, γιατί στην ουσία, θα μπορούσαν να καταταχθούν, εμείς λέμε στην τεχνολογική εκπαίδευση.

Και τέλος, θέλω να ρωτήσω την ΕΕΤΕΜ, για ποιο λόγο πιστεύετε, ότι απεσύρθη αυτό το άρθρο; Σας άκουσα, κύριε Δημόπουλε, να λέτε για την απόσυρση του συγκεκριμένου άρθρου. Σας παρακάλεσε και ο Υπουργός, πιστεύω, να πείτε εδώ, αν υπήρχε κάποιο πρόβλημα και απεσύρθη το άρθρο. Ποια είναι η γνώμη σας, ποιοι είναι αυτοί, που διαχρονικά εμποδίζουν ή τι μπορεί να γίνει. Εγώ άκουσα τον πρόεδρο του ΤΕΕ, ο οποίος δυστυχώς έχει αποχωρήσει και δεν μπορώ να κάνω ερώτηση, να λέει ότι πρέπει να πάμε σε διαβάθμιση των επαγγελματικών προσόντων. Αυτό μάλλον ανοίγει μια διέξοδο, παρά την κλείνει. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κύριε Μαυρωτά, έχετε τον λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε. Και εγώ θα μείνω μόνο στις ερωτήσεις. Θα ήθελα να ρωτήσω, καταρχήν, τους εκπροσώπους, τους πρυτάνεις από τα πανεπιστήμια και από τα ΤΕΙ, που έχουν έρθει, αν θεωρούν ότι θα είναι έτοιμοι, τον επόμενο Σεπτέμβριο, για να υποδεχθούν φοιτητές. Για παράδειγμα, στο Πανεπιστήμιο Δυτικής Μακεδονίας, που είναι και δίπλα μου ο κ. Τουρλιδάκης, έχουμε μια μετατροπή του Τμήματος Μηχανικών Περιβάλλοντος σε Τμήμα Χημικών Μηχανικών, που έχει, μέχρι τώρα, πέντε από την πολυτεχνική και δύο καθηγητές, δύο μέλη ΔΕΠ. Με δεδομένα αυτά, που είπε η κυρία Μπουρνόβα, από την ΠΟΣΔΕΠ, για τις διαδικασίες για την ανανέωση του προσωπικού, θα μπορούσαν να έρθουν νέα μέλη ΔΕΠ; Θα πάρει χρόνο, αλλά θα μπορέσει να είναι έτοιμο, μέχρι το Σεπτέμβριο και αν όχι, τι θα γίνει σε αυτή την περίπτωση;

Έχω μια ερώτηση προς την ΑΔΙΠ και τον κύριο Κυπριανό, αν είχε καθόλου εμπλοκή σε όλη αυτή τη διαδικασία η ΑΔΙΠ – η Αρχή Διασφάλισης Ποιότητας – σε όλη αυτή τη διαδικασία μετεξέλιξης, ας το πούμε, των ιδρυμάτων και αν γνωμοδότησε προς την ΕΛΜΕ Προτύπων και προς το συντονιστικό των γονέων από τα Πρότυπα και τα Πειραματικά. Η ερώτηση είναι, αν υπήρχανε, ας το πούμε, μια-δυο προτεραιότητες στις αλλαγές, που θα προτείνατε στο συγκεκριμένο σχέδιο νόμου, ποιες θα ήτανε αυτές;

Για την ΠΟΣΔΕΠ και την κυρία Μπουρνόβα, είχα και εγώ μια παρόμοια ερώτηση με την κυρία Χριστοφιλοπούλου, την αφήνω. Προς την ΟΛΜΕ, τον κύριο Κωνσταντίνου, εάν θεωρούν, όπως διατυπώθηκε και προηγουμένως από την κυρία Χριστοφιλοπούλου, επειδή φαίνεται να υπάρχουν τα ΤΕΠ, τα Τμήματα Ελεύθερης Πρόσβασης, με μαθητές, που όλη τη χρονιά, το μόνο που θα θέλουν θα είναι να πάρουν έναν βαθμό απολυτηρίου και δεν θα τους ενδιαφέρει να δώσουν πανελλαδικές εξετάσεις και από την άλλη, θα έχουμε μαθητές, που θα κυνηγάνε την είσοδό τους στην Ιατρική, στο Πολυτεχνείο, στη Νομική και τα λοιπά. Εάν αυτή η διχοτόμηση της τάξης θα επιφέρει προβλήματα και στους καθηγητές στο πώς θα διαχειριστούν την τάξη. Αυτά από εμένα. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε. Θα ήθελα να ευχαριστήσω τους παριστάμενους εκπροσώπους φορέων για την ενδελεχή παρουσίαση των θεμάτων του τομέα τους και να πω ότι πράγματι μας βοήθησε, για να διαμορφώσουμε μια άποψη, πάνω στα ζητήματα, που μας απασχολούν.

Θα ήθελα να κάνω ένα ερώτημα στον Πρύτανη του Πανεπιστημίου Πελοποννήσου, στον κ. Κατσή, ο οποίος στα ελάχιστα λεπτά, που μίλησε, ανέφερε ορισμένα ζητήματα, τα οποία θα ήθελα να διευκρινιστούν, περαιτέρω. Κυρίως, στοχεύω προς την κατεύθυνση του ερωτήματος όσον αφορά στη μεταφορά της Νοσηλευτικής, από τη Σπάρτη στην Τρίπολη. Με βάση αυτή την αφορμή, κάνω το ερώτημα στον κ. Πρύτανη. Θα ήθελα, πρώτον, να τον ρωτήσω ποιες άλλες σχολές του Πανεπιστημίου Πελοποννήσου μεταφέρονται από πόλη σε πόλη.

Επίσης, επειδή μιλήσατε για ζητήματα, που απασχολούν τη Διοίκηση του Πανεπιστημίου, που έχουν να κάνουν με τις υποδομές. Πόσα ιδιόκτητα κτίρια έχει το Πανεπιστήμιο Πελοποννήσου, στην Τρίπολη και τι λειτουργικό κόστος σημαίνει η μεταφορά ενός Πανεπιστημίου, όπως η Νοσηλευτική της Σπάρτης, από τη μία πόλη στην άλλη; Μια πόλη που πιστεύω – εάν κάνω λάθος, να με διορθώσετε – ότι είναι η μοναδική στο Πανεπιστήμιο Πελοποννήσου, που έχει τρία ιδιόκτητα κτίρια.

Επίσης, θα ήθελα να ρωτήσω, γύρω από τη μόνιμη επωδό, περί της αδυναμίας κλινικής εκπαίδευσης των φοιτητών της Νοσηλευτικής στο υπάρχον, στο τοπικό Νοσοκομείο της Σπάρτης, τον κ. Πρύτανη, ο οποίος, προφανώς, θα γνωρίζει ποια δεδομένα οδήγησαν στο συμπέρασμα ότι στο Νοσοκομείο της Τρίπολης θα γίνεται καλύτερη κλινική εκπαίδευση; Δεύτερον, εάν έχει ερωτηθεί η Πρυτανεία, αλλά και οι αρμόδιοι φορείς, σχετικά με αυτό το αυθαίρετο ή θα έλεγα «μάχιμο», κατά την άποψή μας συμπέρασμα ή εύκολη λύση, περί της μη καλής κλινικής εκπαίδευσης σε μια Πανεπιστημιακή Σχολή, που, επί 14 χρόνια, λειτουργεί και υπάρχει και μια Έκθεση Αξιολόγησης, η οποία έχει εκπονηθεί, το Δεκέμβριο του 2013. Αισθάνομαι ότι υπάρχουν άλλοι λόγοι, αλλά δεν είναι της παρούσης να συζητηθούν αυτοί. Τα ερωτήματα, πιστεύω, ότι έγιναν αντιληπτά από τον κ. Πρύτανη. Είμαι βέβαιος, άλλωστε και θα ήθελα να είχα ορισμένες απαντήσεις, πάνω σε αυτά τα ζητήματα, τα οποία έχουν να κάνουν με τη βιωσιμότητα μιας σχολής, η οποία έχει υποστηριχθεί, από κάθε άποψη, από την ακαδημαϊκή κοινότητα. Έχουν προσέλθει ακαδημαϊκοί δάσκαλοι και έχουν συμμετάσχει σε διαγωνισμούς και έχουν ανακηρυχθεί, ως διδάσκοντες, σε αυτές τις σχολές και πιστεύω ότι κατά τούτο είναι απαράδεκτο αυτό που γίνεται. Αυτό είναι υπόθεση της επόμενης συνεδρίασης, που θα ακολουθήσει.

Επομένως, αυτά είναι τα ερωτήματα που στοχεύουν στη Νοσηλευτική Σχολή, αφορούν τον κύριο Πρύτανη του Πανεπιστημίου Πελοποννήσου, ο οποίος δεν αναφέρθηκε καθόλου -κατά την άποψή μου - παρά το δυισμό, που ανέφερε, σε αυτό το συγκλονιστικό, κατά την άποψή μου ακαδημαϊκό γεγονός, να φεύγει μια σχολή και να πηγαίνει σε μια άλλη πόλη, σαν να είναι χαρτοκιβώτιο.

Επίσης, θα ήθελα, να επαναλάβει, αν θέλει και τα ζητήματα, που έχουν να κάνουν με τα ΤΕΙ της Πελοποννήσου, γιατί αναφέρθηκε σε αυτό το ζήτημα, σχετικά με τη γενικότερη παρουσία των ΤΕΙ στο Πανεπιστήμιο της Πελοποννήσου. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Ριζούλης.

**AΝΔΡΕΑΣ ΡΙΖΟΥΛΗΣ:** Ευχαριστώ, κύριε Πρόεδρε. Έχω 2-3 ερωτήσεις και μάλιστα η πρώτη σε δύο πρόσωπα απευθύνεται. Καταρχάς, μια ερώτηση στον Πρόεδρο της Συνόδου των Πρυτάνεων, επειδή έκανε μια μεγάλη αναφορά, για το τι πανεπιστήμιο θέλουμε και σε πολύ λίγα ίσως θα μπορούσα να διαφωνήσω από αυτά που είπε. Σε αυτό το Πανεπιστήμιο, το οποίο ονειρευόμαστε και θέλουμε να έχουμε, επειδή είναι ενιαία η τριτοβάθμια εκπαίδευση στη χώρα, για τα Τ.Ε.Ι. δεν αναφέρατε τι ρόλο θα μπορούσαν να παίξουν, γιατί νομίζω, από ό,τι κατάλαβα, διαφωνείτε με το νομοσχέδιο. Τα Τ.Ε.Ι τι ρόλο θα παίξουν; Πώς το φαντάζεσθε;

Συνεχίζω την ερώτηση με τον Πρύτανη του Μετσόβιου, ο οποίος είχε ενστάσεις για δυο πράγματα. Το ένα είναι ότι δημιουργούνται νέα Τμήματα Μηχανικών και οι Μηχανικοί αυτοί έρχονται να μπουν σε ένα μεγάλο αριθμό, που παράγεται από τα πολυτεχνεία της χώρας, μέχρι τώρα. Θα ήθελα να του πω ότι δεν παύουν να παράγονται μηχανικοί από Ανώτατα Εκπαιδευτικά Ιδρύματα στη χώρα, όπως είναι αυτά των Τ.Ε.Ι.

Το πρόβλημα στην εκπαίδευση είναι ότι αυτά τα Τ.Ε.Ι παράγουν μηχανικούς, χωρίς επαγγελματικά δικαιώματα ή με περιορισμένα επαγγελματικά δικαιώματα. Θα ήταν για το καλό της Τριτοβάθμιας Εκπαίδευσης, της ενιαίας, όπως την εννοούμε εμείς εδώ, αυτοί οι άνθρωποι πραγματικά να έχουν επαγγελματικά δικαιώματα, όπως αυτά αξίζουν σε ένα μηχανικό και βγαίνοντας να μην είναι σε δύσκολη κατάσταση ή να μη ξέρουν ποια είναι η εργασία τους και τι περιθώρια έχουν.

Η κυρία Κυριαζοπούλου θα ήθελα να μας πει δυο λόγια, γιατί στο Πανεπιστήμιο Πατρών μπαίνουν και νέες σχολές, μπαίνει και το Τ.Ε.Ι., διευρύνεται και το Γεωπονικό.

Να μου πει πως βλέπει το Πανεπιστήμιο Πατρών, την επόμενη μέρα και πως μπορεί να λειτουργήσει. Επίσης, επειδή μας είπατε τους συσχετισμούς των ψηφοφοριών, που έγιναν στις σχολές, οι οποίες ήταν περίπου στο 50 -50, με τις απόψεις τις αρνητικές ή θετικές, αν έχουμε και κάποια απόφαση Συνόδου στο Πανεπιστήμιο Πατρών, που να δείχνει την κατεύθυνση.

Τέλος, θα ήθελα να ρωτήσω τον Πρόεδρο της ΑΣΓΜΕ, που είναι εδώ και τοποθετήθηκε, το εξής: Είπατε ότι μετατρέπεται η τρίτη Λυκείου σε προπαρασκευαστικό μάθημα για την εισαγωγή στο πανεπιστήμιο. Η λέξη «μετατροπή» σημαίνει δυο πράγματα. Ή δεν είναι τώρα και είναι μια χαρά και δεν είναι προπαρασκευαστικό και με αυτή τη ρύθμιση, που γίνεται εδώ, τη μετατρέπουμε σε προπαρασκευαστική τάξη για το πανεπιστήμιο, ενώ όλα τα άλλα τα χρόνια ήταν μια χαρά.

Επίσης, σε πρακτικό επίπεδο, γιατί είστε γονέας, προφανώς, η αύξηση από 4 σε 6 ώρες των ειδικά εξεταζόμενων μαθημάτων, δημιουργεί συνθήκη; Δεν ξέρουμε πόσο αποτελεσματικό θα είναι, ώστε οι μαθητές να μπορούν να έχουν εκείνη τη γνώση στο σχολείο και να μειώσουμε και το φροντιστήριο, που είπατε ότι επιβαρύνει τα παιδιά.

Θα ήθελα μια διευκρίνηση, ίσως δεν άκουσα καλά, για τα Πειραματικά και Πρότυπα είπατε ότι προτείνετε εξετάσεις για να μπαίνουν τα παιδιά; Γιατί ήσασταν αρνητικός, με κάθε είδους εξέταση και στα Πρότυπα θα μπαίνουν με εξετάσεις τα παιδιά;

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ:** Σας ευχαριστώ, κύριε Πρόεδρε, αλλά οφείλω να πω ότι στους φορείς, που δεν καλέσαμε, ενώ το είχαμε πει, ήταν το Γεωτεχνικό Επιμελητήριο.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Να υπενθυμίσω τη διαδικασία; Δόθηκαν περί τους 60 φορείς από τη Ν.Δ. και μονοψήφιος αριθμός φορέων από όλα τα άλλα Κόμματα. Αθροιστικά 74 φορείς. Κάναμε μια προσπάθεια, το Προεδρείο, να περιορίσουμε τον αριθμό και περιοριστήκαμε στους 30.

**ΑΝΔΡΕΑΣ ΚΑΤΣΑΝΙΩΤΗΣ:** Για να καταγραφεί στα πρακτικά, το Γεωτεχνικό Επιμελητήριο θα έπρεπε να είναι εδώ, δεν ήταν κάποιος που ξέφυγε. Μιλάμε για 12 κόμβους γεωπονικούς στη χώρα και δεν μπορεί το αρμόδιο Επιμελητήριο να μην καλείται. Άρα, δεν ξεχνιέται.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Στο δεύτερο κύκλο, δεν προτιμήθηκε από κανέναν.

**ΑΝΔΡΕΑΣ ΚΑΤΣΑΝΙΩΤΗΣ:** Συνεχίζοντας, θα ήθελα να ρωτήσω τον Πρύτανη του Πανεπιστημίου Πελοποννήσου, αν στην Επιτροπή, που κατέληξε σε πόρισμα για τη συγχώνευση με το ΤΕΙ Πελοποννήσου, είχε συζητηθεί ποτέ η πιθανότητα ένα κομμάτι του ΤΕΙ Δυτικής Ελλάδας να πάει στην Πελοπόννησο.

Θα ήθελα να ρωτήσω, επίσης, την Πρύτανη του Πανεπιστημίου της Πάτρας, αν η Επιτροπή, που είχε φτιαχτεί για τη συνένωση, κατέληξε σε κάποιο πόρισμα.

Να διορθώσω τον κύριο Ριζούλη, δεν ήταν 50-50 η απόφαση της Συγκλήτου ήταν 70-30, εναντίον της συγχώνευσης. Άρα, αυτό που θα ήθελα να ρωτήσω, επίσης, την κυρία Πρύτανη του Πανεπιστημίου Πατρών είναι το εξής. Η ίδια αντιμετώπισε – και είχε βγει στον Τύπο – μεγάλο πρόβλημα με το σχέδιο «ΑΘΗΝΑ», στην προσπάθεια συγχώνευσης 3 Τμημάτων, στο Πανεπιστήμιο της Πάτρας, με έδρα το Αγρίνιο. Το κόστος απ’ ό,τι θυμάμαι από τα τότε δημοσιεύματα, ήταν πάνω από 700.000 και η ίδια, σε μια συζήτηση ανοικτή με την Τοπική Αυτοδιοίκηση, στο Αγρίνιο, υποστήριζε ότι το campus του Πανεπιστημίου της Πάτρας θα πρέπει να είναι ένα, άρα, μέσα σε ένα campus είναι σωστό να υπάρχει ένα πανεπιστήμιο. Θα πρέπει να μας πει η κυρία Πρύτανης, αν άλλαξε άποψη, υποστηρίζοντας πια ότι το Πανεπιστήμιο της Πάτρας μπορεί να έχει τόσα πολλά Τμήματα. Το άλλο, που θα ήθελα να ρωτήσω, είναι ότι, αυτή τη στιγμή, δημιουργούμε 12 γεωπονικούς κόμβους, στη χώρα. Με απλούς υπολογισμούς, τα 6 τμήματα Γεωπονίας, που φτιάχνονται, στο Πανεπιστήμιο της Πάτρας, αν υπολογίσουμε ότι θα δίνουν master, άρα θα χρειάζονται περί τα 55 μαθήματα και εργαστήρια για τον 5ετή τους κύκλο, και αν επίσης διαιρέσουμε τις ώρες, που το κάθε μέλος δεν μπορεί να κάνει μάθημα, βρίσκουμε ότι το μίνιμουμ των μελών ΔΕΠ, για κάθε μια από τις σχολές είναι 20. Αυτή τη στιγμή και για τις 6 σχολές έχουμε 25 μέλη ΔΕΠ άρα, οι μισοί από τους 200 πρέπει να πάνε μόνο για τις σχολές, που φτιάχνονται στο Πανεπιστήμιο Πατρών, για την Γεωπονική Σχολή ! Και μόνο και αν βάλουμε και τα δύο χρόνια, καταλαβαίνετε πότε περίπου θα λειτουργήσουν αυτές οι σχολές.

Επίσης, το άλλο που θα ήθελα να ρωτήσω την Πρύτανη. Έχουμε μια Σχολή Γεωπονίας στην Αμαλιάδα, που όποιος διαβάσει το Καταστατικό της, είναι Σχολή, με κατεύθυνση Φυτικής Παραγωγής και έχουμε επίσης, στο Μεσολόγγι, Σχολή Επιστήμης Φυτικής Παραγωγής. Άρα, επιστημονικά υπάρχει κάπου ένα Πανεπιστήμιο, που έχει μια Σχολή και δύο πόλεις, που έχουν το ίδιο γνωστικό αντικείμενο;

Κλείνοντας, θα ήθελα να ρωτήσω έχει υπολογισθεί περίπου, το κόστος αυτής της συνένωσης; Τι σημαίνει αυτό, πως θα πληρωθεί και πότε; Αν υπάρχει κάποια τέτοια μελέτη στο Πανεπιστήμιο της Πάτρας, γιατί γίνονται συζητήσεις πάρα πολύ καιρό.

Τελειώνοντας, επειδή φημολογείται, τώρα τελευταία, στην Πάτρα, ότι το ΤΕΙ Δυτικής Ελλάδας δεν ήταν τόσο καλό γι’ αυτό δεν ανωτατοποιείται ποιες είναι οι αξιολογήσεις του. Θα ήθελα να ρωτήσω την ΑΔΙΠ, πότε έγινε η αξιολόγηση του ΤΕΙ Δυτικής Ελλάδας, αν έγινε αμέσως μετά τη συνένωση, αν από τότε έγινε άλλη αξιολόγηση, γιατί δεν έγινε από τότε και αν υπήρχαν κριτήρια γι’ αυτές τις συγχωνεύσεις από την ΑΔΙΠ. Τι Εννοώ; Ο Υπουργός μας έλεγε ότι θα πάει το Τ.Ε.Ι. Δυτικής Ελλάδας στο ΕΑΠ, ενώ τώρα λέει ότι θα το κόψει σε δύο κομμάτια.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Πού το λέει; Δεν υπάρχει πουθενά αυτό.

**ΑΝΔΡΕΑΣ ΚΑΤΣΑΝΙΩΤΗΣ:** Στα πρακτικά της Βουλής.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σας παρακαλώ, μη λέτε ψέματα.

**ΑΝΔΡΕΑΣ ΚΑΤΣΑΝΙΩΤΗΣ:** Τα πρακτικά θα σας διαψεύσουν, το κάνετε μόνιμα, θα ακούτε και μετά θα πάρετε το λόγο. Διασπείρατε φήμες και τα πρακτικά θα σας διαψεύσουν.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν επιτρέπεται να λέτε ψέματα.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει κύρια Τριανταφύλλου.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ Κύριε Πρόεδρε. Θέλω να ευχαριστήσω όλους όσους παρευρίσκονται σήμερα εδώ. Υπήρξαν εποικοδομητικές τοποθετήσεις και πρέπει να ευχαριστήσουμε γι' αυτό, γιατί θεωρώ δεδομένο ότι από όλους η διασφάλιση της δημόσιας Παιδείας είναι μέγιστο καθήκον.

Θα ήθελα να ρωτήσω, καταρχήν, την κυρία Μπουρνόβα. Κρατώ, με μεγάλη προσοχή, τις επισημάνσεις της για την ανάγκη πλήρους διευκρίνισης, ως προς τη λειτουργία των νέων Τμημάτων. Συγκεκριμένα, μιλάμε για τη χρηματοδότηση και τη στελέχωση, που, πράγματι, θα πρέπει να υπάρξουν. Αναφέρατε, ενδεικτικά, ότι θα χρειαστούν περίπου 1.000 μέλη ΔΕΠ και αναφέρατε επίσης, ότι δεν υπάρχει δημογραφική μελέτη. Θα ήθελα να σας ρωτήσω, αν έχετε ξαναζητήσει εσείς ή αυτό που εκπροσωπείτε, δημογραφική μελέτη. Πότε ξαναζητήθηκε;

Το δεύτερο πράγμα είναι ότι αναφέρατε ότι υπάρχει, σε αυτό το νομοσχέδιο, μια νέα αρχιτεκτονική της διασποράς. Θα ήθελα να σας ρωτήσω, επειδή αρχιτεκτονική διασποράς εγώ δεν δέχομαι ότι υπάρχει για το συγκεκριμένο νομοσχέδιο, αλλά δεν έχει καμία σημασία, θα δεχθώ, όμως, ότι υπήρξε αρχιτεκτονική της διασποράς και «κοπτοραπτική» και ότι η χωροταξική διασπορά της δεκαετίας του ΄90 και του 2000 καθαγιάστηκε από τη ρητορική της περιφερειακής ανάπτυξης. Στην πραγματικότητα, κατά την άποψή μου, αυτό που έγινε και εννοήθηκε στην πράξη, έως σήμερα, ήταν η διάχυση καταναλωτικών δαπανών διαβίωσης για τις περιφερειακές αγορές.

Θα ήθελα, λοιπόν, να σας ρωτήσω, εάν αυτή είναι η γνώμη σας, εάν θεωρείτε ότι υπάρχει αυτή η αρχιτεκτονική, μόνο στο συγκεκριμένο νομοσχέδιο, αν δεν υπήρχε πριν και εάν υπήρχε, ποιες πρωτοβουλίες έχετε πάρει, έως σήμερα, έτσι ώστε να εμποδιστεί και ποιες προτάσεις υπάρχουν;

Θα ήθελα προσωπικά, αλλά νομίζω και όλη η Επιτροπή, να μας καταθέσετε τις συγκεκριμένες πρωτοβουλίες και προτάσεις, που έχετε κάνει, μέχρι σήμερα, έτσι ώστε να αποφευχθεί αυτό το φαινόμενο, που θα συμφωνήσω, εκ των προτέρων, ότι είναι ένα φαινόμενο, που καθόλου δεν βοηθάει τη δημόσια Εκπαίδευση.

Επίσης αναφέρθηκε από εσάς και από τον Προεδρεύοντα της Συνόδου των Πρυτάνεων σε σχέση με τη δημογραφική μελέτη ότι χρειάζεται χαμηλότερη αναλογία φοιτητών-διδασκόντων. Υπάρχει, δηλαδή, μια υπερπληθώρα φοιτητών, ανά διδάσκοντα, προφανώς. Δεν ξέρω, αν το ενστερνίζεστε εσείς αυτό, αλλά με ποιο τρόπο θεωρείτε ότι αυτό μπορεί να αλλάξει;

Επίσης, νομίζω ότι χρειάζονται συγκεκριμένες προτάσεις – και από εσάς και από τον Προεδρεύοντα, που νομίζω ότι είναι εδώ και για το κτιριακό και για τις υποδομές, γιατί θεωρώ πάρα πολύ σημαντικές και πολύ πραγματικές και γειωμένες τις παρατηρήσεις, που γίνανε. Ξέρετε, αρκετοί από εμάς είμαστε στην Εκπαίδευση – είτε στην Τριτοβάθμια, είτε στην Δευτεροβάθμια, είτε στην Πρωτοβάθμια – και γνωρίζουμε ότι ένα από τα σημαντικότερα προβλήματα, πέραν της χρηματοδότησης και της στελέχωσης, είναι οι υποδομές. Θα μπορούσαμε να πούμε πολλά γι' αυτό, ευχαριστώ εκ των προτέρων για τις απαντήσεις σας.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστώ και εγώ, το λόγο έχει ο κ. Δημόπουλος, από την Επαγγελματική Επιστημονική Ένωση Τεχνολογικής Εκπαίδευσης Μηχανικών.

**ΔΗΜΗΤΡΙΟΣ ΔΗΜΟΠΟΥΛΟΣ (Πρόεδρος Επαγγελματικής Επιστημονικής Ένωσης Τεχνολογικής Εκπαίδευσης Μηχανικών (ΕΕΤΕΜ):** Όσον αφορά στο ερώτημα της κυρίας Χριστοφιλοπούλου, αναφορικά με το ποια είναι η εκτίμησή μας, γιατί αφαιρέθηκε η παράγραφος 9 του άρθρου 70 του αρχικού σχεδίου του Υπουργού, εγώ θα έλεγα ότι φρόνιμο είναι να ακούσουμε τον Υπουργό, εάν έχει κάτι να πει σχετικά. Εμείς έχουμε μια πληροφόρηση ότι έγινε παρέμβαση να αφαιρεθεί. Γιατί εκτιμούμε ότι έγινε παρέμβαση να αφαιρεθεί; Διότι έρχεται να διορθώσει προηγούμενη διάταξη, που μίλαγε για πρόσβαση σε επαγγελματικές δραστηριότητες, βάσει προσόντων, τα προσόντα είναι τα πτυχία και ό,τι έχεις αποκτήσει στις σπουδές σου, ενώ τα επαγγελματικά δικαιώματα είναι άλλο πράγμα. Είναι το ζητούμενο, το οποίο συνδέεται και με την κείμενη νομοθεσία, που απαιτεί δικαιώματα επαγγελματικά να ορίζονται, δεν λέει, εάν έχεις προσόντα ή δεν ξέρω τι άλλο.

Όσον αφορά στην τεχνική ιεραρχία είναι εσωτερική διαδικασία, που αφορά την εξέλιξη όλων των μηχανικών, φαντάζομαι και σε άλλους τομείς αντίστοιχες ειδικότητες και δεν είναι θέμα δικαιωμάτων. Ο καλύτερος, που θα μπορούσε να εξηγήσει τι εννοεί με την τεχνική ιεραρχία είναι το ΤΕΕ, το οποίο, με αυτά τα λόγια, αυτές τις ενστάσεις του τις επικαλείται εδώ και τριάντα χρόνια και δεν λέει να αφήσει ελεύθερη την Κυβέρνηση ή δεν ξέρω την πολιτεία, να ρυθμίσει κάποια ζητήματα. Εξάλλου είναι πτυχιούχοι ανώτατης εκπαίδευσης, από πού και ως πού εγώ, που έχω διαφορετικά συμφέροντα με κάποιον άλλον, θα πάω να ρυθμίσω ποια είναι τα δικαιώματά του;

Αντιλαμβάνεστε, επομένως, ότι δεν μπορεί ο Υπουργός να έθεσε, πριν από δύο μέρες, τη ρύθμιση αυτή και ξαφνικά να την αφαίρεσε, γιατί προφανώς έγινε παρέμβαση. Δεν θέλω να πω κάτι περισσότερο. Η πληροφόρησή μου λέει ότι Υπουργός συγκεκριμένος, αλλά μπορώ να το αποδείξω; Ο κ. Υπουργός θα μπορούσε να μας διαφωτίσει. Σας ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Λάμπρου, Πρόεδρος της Ανώτατης Συνομοσπονδίας Γονέων Μαθητών Ελλάδας, της Α.Σ.Γ.Μ.Ε..

**ΔΗΜΗΤΡΙΟΣ ΛΑΜΠΡΟΥ** **(Πρόεδρος της Ανώτατης Συνομοσπονδίας Γονέων Μαθητών Ελλάδας (ΑΣΓΜΕ):** Όσον αφορά στο πρώτο ερώτημα, επιγραμματικά, θα πω ότι ούτε και σήμερα δεν είμαστε ευχαριστημένοι με το Λύκειο, που υπάρχει, εννοείται και δεν είμαστε ευχαριστημένοι όσο αυτό δεν είναι αποδεσμευμένο από τις εξετάσεις για την εισαγωγή στην Τριτοβάθμια Εκπαίδευση. Αυτό που συμβαίνει, όμως, τώρα είναι ότι καταργείται ο μορφωτικός ρόλος της Γ΄ Λυκείου, εντελώς. Ένα είναι αυτό. Δηλαδή, υπάρχουν σημαντικά αντικείμενα, που δεν θα διδάσκονται τα παιδιά μας. Θα σας πω παράδειγμα για τη Βιολογία: Η θεωρία της εξέλιξης, ο Δαρβίνος, σημαντικά οικολογικά προβλήματα, τρόποι μετάδοσης ασθενειών, αμυντικοί μηχανισμοί, ανοσοποιητικό σύστημα. Στα Μαθηματικά: Στατιστική, πιθανότητες κ.λπ.. Στην Ιστορία: Ολόκληρη η σύγχρονη παγκόσμια και ελληνική ιστορία, από το 1815 ως σήμερα. Οι μαθητές δεν θα έρχονται σε επαφή με γεγονότα, όπως η Βιομηχανική Επανάσταση, η Ελληνική Επανάσταση, οι Βαλκανικοί Πόλεμοι, ο Α΄ και Β΄ Παγκόσμιος Πόλεμος, η Εθνική Αντίσταση κ.λπ..

Όσον αφορά το δεύτερο ερώτημα, αύξηση των ωρών σημαίνει αύξηση της ύλης, άρα θα έχουμε και αύξηση των φροντιστηρίων, διότι το σχολείο πια δεν θα έχει να πει τίποτα στους μαθητές, πέρα από τις εξετάσεις και την προετοιμασία γι΄ αυτές. Το άγχος και το βάρος για κάθε μαθητή θα είναι μεγαλύτερο.

Αναφορικά με τα Πρότυπα, σας διαβάζω, επακριβώς, τι είπα: Πραγματοποίηση κεντρικών εξετάσεων για την εισαγωγή στα Πρότυπα, όπως, δηλαδή, γινόταν μέχρι πέρυσι και άμεση ενεργοποίηση της σχετικής πλατφόρμας για τις δηλώσεις των ενδιαφερομένων μαθητών τόσο για τα Πρότυπα όσο και για τα Πειραματικά, στα οποία η εισαγωγή γίνεται με κλήρωση. Αυτό είπα.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Μπάνου, Πρόεδρος του Συλλόγου Εργαζομένων στα Γ.Α.Κ..

**ΠΗΝΕΛΟΠΗ ΜΠΑΝΟΥ (Πρόεδρος του Συλλόγου Εργαζομένων στα Γενικά Αρχεία του Κράτους):** Θα ήθελα να απαντήσω ότι, κατά την επεξεργασία του νόμου, υπήρχε επαφή με το Υπουργείο και όταν έφτασε στην τελική του μορφή, ζητήθηκε από το Σωματείο Εργαζομένων και το παρέλαβε, έκανε γενική συνέλευση και κάναμε ουσιαστικά σχόλια κατ΄ άρθρο και όπου υπήρχαν προβλήματα, τα εντοπίσαμε και τα καταθέσαμε στο Υπουργείο Παιδείας.

Θέλω να πω ότι το μεγαλύτερο μέρος αυτών έγιναν αποδεκτά και έγινε και η παρατήρηση ότι ήταν η πρώτη φορά, που είδαν σωματείο να καταθέτει λεπτομερείς παρατηρήσεις και αλλαγές, πάνω σε άρθρα και ευχαριστούμε πολύ γι' αυτό.

Θέλω να πω, όμως, ότι αυτά που ανέφερα, κατά τη διάρκεια της παρουσίασης μου, προηγουμένως, είναι πολύ σημαντικά θέματα και γι' αυτό εμμένουμε σε αυτά. Δηλαδή, στα ζητήματα των δομών και στα ζητήματα των θέσεων ευθύνης, που έχουν πολύ μεγάλη σημασία για τη λειτουργία της υπηρεσίας, εξακολουθούμε να εμμένουμε, γιατί θεωρούμε ότι είναι πάρα πολύ σημαντικά.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Τον λόγο έχει, ο κ. Παππάς.

**ΚΩΝΣΤΑΝΤΙΝΟΣ ΠΑΠΠΑΣ (Πρόεδρος της Πανελλήνιας Ένωσης Αναγνωρισμένων Κολλεγίων):** Κύριε Πρόεδρε, επειδή έχει τεθεί η ερώτηση από την κυρία Κεραμέως και προς τον Σύνδεσμο Ελληνικών Κολεγίων και προς την Πανελλήνια Ένωση Αναγνωρισμένων Κολεγίων, θα σας παρακαλούσα να δώσετε τον λόγο πρώτα στο Σύνδεσμο Ελληνικών Κολεγίων και μετά να μιλήσουμε εμείς, στη συνέχεια.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Τον λόγο έχει ο κ. Δασκαλάκης.

**ΒΑΣΙΛΕΙΟΣ ΔΑΣΚΑΛΑΚΗΣ (Πρόεδρος του Δ.Σ. του Συνδέσμου Ελληνικών Κολλεγίων):** Η απάντηση είναι η εξής: Το κακό θα είναι πολύ μεγάλο. Αν δεν υπάρξει η επαγγελματική αναγνώριση, έτσι όπως την ξέρουμε, μέχρι σήμερα, δηλαδή, να αποκτά δικαιώματα ο απόφοιτος επαγγελματικής εργασίας, όπου θα θεωρηθεί ότι είναι τα ίδια δικαιώματα σαν τον απόφοιτο του ελληνικού πανεπιστημίου, τότε θα έχουμε μεγάλο πρόβλημα. Δεν ξέρω αν φαντάζεστε τι θα συμβεί.

Υπάρχουν δεκάδες χιλιάδες παιδιά, που έτσι και αλλιώς, ακόμα δεν έχουν πάει στο ΣΑΕΠ, γιατί δεν χρειάστηκε. Κάποιος που θέλει να πάει να εργαστεί πρέπει να εξομοιωθεί με τον Έλληνα πτυχιούχο για λόγους και μόνον να ξεκινήσει από υψηλότερη μισθολογική βαθμίδα. Αν, λοιπόν, αυτό δεν γίνει, φοβάμαι να σκεφτώ τι θα επακολουθήσει.

Επιπλέον, ήθελα να πω το εξής. Εδώ τώρα, αντί να συζητάμε, γιατί αυτό λέγαμε προηγουμένως, για το πως η Ελλάδα θα γίνει ένας προορισμός να έρχονται οι ξένοι σπουδαστές απ' όλο τον κόσμο, παίρνοντας το παράδειγμα της Κύπρου, της οποίας έχει αναπτυχθεί η οικονομία, ένα μέρος οφείλεται σε αυτό ακριβώς. Αντί να πούμε πώς δεν θα φύγουν τα παιδιά μας έξω, συζητάμε τώρα για το πώς θα αφαιρέσουμε τα κεκτημένα μέχρι σήμερα, δηλαδή τα δικαιώματα, που έχουν της επαγγελματικής αποκατάστασης.

Ξαναλέω για να μην τρομάζουν οι καθηγητές, ότι δεν έχουν καμία σχέση με ακαδημαϊκά κριτήρια, είναι αμαρτία από τον Θεό, δεν καταλαβαίνω την λογική. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Τον λόγο έχει ο κ. Αμαργιανάκης.

**ΣΤΥΛΙΑΝΟΣ ΑΜΑΡΓΙΑΝΑΚΗΣ (Γραμματέας της Πανελλήνιας Ένωσης Αναγνωρισμένων Κολλεγίων):** Καλησπέρα και από εμένα. Συμφωνούμε, απόλυτα, με τον κ. Δασκαλάκη, σε αυτά που είπε. Η ερώτηση της κυρίας Κεραμέως ήταν για τις πρακτικές συνέπειες. Εγώ θα ήθελα να απαντήσω σε δύο μέρη. Το πρώτο αφορά στις νομικές συνέπειες των προβλεπόμενων διατάξεων και στο δεύτερο μέρος για τις ηθικές συνέπειες.

Για να μη σας κουράζω και δεδομένου ότι ο χρόνος είναι πολύ περιορισμένος, πολύ πρόχειρα, κύριε Υπουργέ, αυτό είναι ένα κατεβατό από τα άρθρα της συνθήκης λειτουργίας της Ε.Ε., τις οδηγίες, τις αποφάσεις της Ολομέλειας του Σ.τ.Ε., που παραβιάζονται από την κατάργηση της επαγγελματικής ισοδυναμίας. Όλη αυτή η δομή, η νομική, έγινε τα τελευταία τριάντα χρόνια, με κορύφωση, από το 2010 μέχρι σήμερα, που το σύστημα ισορρόπησε, δίνοντας αυτά τα επαγγελματικά δικαιώματα στους πτυχιούχους των ευρωπαϊκών πανεπιστημίων, οι οποίοι επέλεξαν να κάνουν τη φοίτησή τους στην Ελλάδα, γιατί δεν μπορούσαν ή δεν ήθελαν να φύγουν στο εξωτερικό.

Τώρα, ξαναγυρνάμε το ρολόι πίσω και είναι σαν να είμαστε ξανά στο 2010, όπου θα επανεργοποιηθούν όλες αυτές οι καταδίκες, κατά της Ελλάδας, με ό,τι αυτό συνεπάγεται.

Στο δεύτερο κομμάτι, για να μη σας κουράζω, κύριε Υπουργέ, γιατί αντιλαμβάνομαι ότι είστε και εσείς πολύ απασχολημένος, θα ήθελα να σας παρακαλέσω για το ηθικό, ενημερώνοντας και την κυρία Κεραμέως ότι σε αντίθεση με ό,τι είχε προβλεφθεί για τους απόφοιτους Λυκείου, οι οποίοι συμμετέχουν στο σύστημα των πανελλαδικών και είχαν μια περίοδο προγραμματισμού, ενημέρωσης, να κάνουν το σχεδιασμό τους, η οποία ήταν τετραετούς διάρκειας. Τώρα, μιλάμε για μια οριζόντια, με άμεση εφαρμογή, κατάργηση της πρόβλεψης της επαγγελματικής ισοδυναμίας, η οποία ξαφνιάζει και δημιουργεί αίσθημα ανασφάλειας δικαίου. Δηλαδή, σαν να μη ζούμε σε ένα δημοκρατικό κράτος, το οποίο έχει νόμους.

**KΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Προσέξτε λίγο πώς εκφράζεστε.

**ΣΤΥΛΙΑΝΟΣ ΑΜΑΡΓΙΑΝΑΚΗΣ (Γραμματέας της Πανελλήνιας Ένωσης Αναγνωρισμένων Κολλεγίων):** Με όλο τον σεβασμό, κύριε Υπουργέ, ζήτω τη συγνώμη σας, αν σας προσέβαλλα.

**KΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όχι εμένα, το Κοινοβούλιο.

Η κατάργηση της διαδικασίας αναγνώρισης επαγγελματικής ισοδυναμίας επαναφέρει το καθεστώς αναβίωσης του δικαίου της Ε.Ε. και δημιουργεί τεράστια ανασφάλεια δικαίου, καθώς καταργεί μια ρύθμιση, στην οποία τόσο τα Κολλέγια όσο και οι σπουδαστές τους έχουν επενδύσει για το μέλλον τους. Περαιτέρω, κινδυνεύει να οδηγήσει σε μπαράζ αγωγών αποζημίωσης, τόσο κατά των Κολλεγίων, όσο και κυρίως ενάντια στο ίδιο το ελληνικό δημόσιο, το οποίο, κατά παράβαση του δικαίου της Ε.Ε., θα έχει προξενήσει ανεπανόρθωτη βλάβη, σε χιλιάδες φοιτητές και αποφοίτους Κολλεγίων.

Κύριε Υπουργέ, έστω και τώρα, παρακαλούμε για τις μεταβατικότητες της διάταξης, ούτως ώστε να μην αιφνιδιάσουμε όλους αυτούς τους φοιτητές και τις οικογένειές τους, που εμπιστεύτηκαν το νόμο του κράτους. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Αναγνώστου.

**ΔΗΜΗΤΡΑ ΑΝΑΓΝΩΣΤΟΥ (Πρόεδρος του Συλλόγου Γονέων Πρώτου Πειραματικού Γυμνασίου Αθήνας):** Ευχαριστώ, κύριε Πρόεδρε. Αν, λοιπόν, μπορούσαμε να επιλέξουμε, κατά προτεραιότητα, κάποιες αλλαγές στο σχέδιο νόμου, αυτές θα ήταν: Η ΕΕΠΠΣ να έχει κεντρικό διοικητικό ρόλο και να υπάγεται απευθείας στον Υπουργό και να προστεθούν δύο ακαδημαϊκοί εγνωσμένου κύρους, κατόπιν εισήγησης της Επιτροπής Μορφωτικών Υποθέσεων. Εάν είναι δυνατόν, ένας απόφοιτος από τους δύο ακαδημαϊκούς να είναι απόφοιτος Προτύπου ή Πειραματικού Σχολείου, διότι κρίνουμε ότι ξέρει πάρα πολύ καλά και γνωρίζει τον τρόπο λειτουργίας και δράσης και το τι προσφέρουν αυτά τα σχολεία.

Δεύτερον, είναι η αναβάθμιση καινοτόμων δράσεων εντός ωρολογίου εβδομαδιαίου εκπαιδευτικού προγράμματος, καθώς και στους ομίλους, που πραγματοποιούνται, από τα σχολεία. Καθορισμός οργανικών θέσεων, προκειμένου να διασφαλιστεί τόσο το ωρολόγιο πρόγραμμα, όσο και η δράση των ομίλων. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Παπατσίμπα.

**ΛΑΜΠΡΙΝΗ ΠΑΠΑΤΣΙΜΠΑ (Πρόεδρος της Ένωσης Λειτουργών Μέσης Εκπαίδευσης Προτύπων και Πειραματικών Σχολείων (ΕΛΜΕ ΠΠΣ)):** Ευχαριστώ, κύριε Πρόεδρε. Στην ερώτηση της κυρίας Κεραμέως, για το ποια είναι η σημασία του να διατηρούν τα Πρότυπα και Πειραματικά Σχολεία μια αυτόνομη ανεξάρτητη διοικητική εποπτεία, κατά τη δική μας άποψη, είναι πολύ σημαντικό αυτό, γιατί ο διαφοροποιημένος ρόλος, που πιστεύουμε ότι πρέπει να έχουν τα Πρότυπα και Πειραματικά Σχολεία και κυρίως, η αυτονομία τους στη σύνδεση με τα Πανεπιστήμια και άλλους ερευνητικούς φορείς, ώστε να μπορούν να λειτουργούν, ως εργαστήρια ανάπτυξης και προόδου της παιδαγωγικής έρευνας, είναι σημαντικό να έχουν μια κεντρική καθοδήγηση, ως προς αυτό.

Δεύτερον, αν τα Σχολεία αυτά δεν έχουν μόνο σαν ρόλο την πιλοτική εφαρμογή αναλυτικών προγραμμάτων, αλλά έχουν αυτό, που εμείς πιστεύουμε, το σχεδιασμό, τη συγγραφή νέων αναλυτικών προγραμμάτων, νέων βιβλίων, διδασκαλία νέων διδακτικών αντικειμένων, απαιτείται μια ευλυγισία και μια αυτονομία, σε σχέση με τα υπόλοιπα σχολεία. Επομένως, θέλουμε να έχουν μια τέτοια δομή, που να τους βοηθάει και στο σχολείο, αλλά και κεντρική.

Επίσης και το εργασιακό καθεστώς των εκπαιδευτικών πρέπει να είναι τέτοιο, ώστε να τους δίνει τη δυνατότητα να τα κάνουν όλα αυτά και να λειτουργούν, όχι μόνο, ως εκπαιδευτικοί, αλλά και ως ερευνητές της εκπαίδευσης. Επομένως, πάλι και εκεί θέλουν τη στήριξη. Την κεντρική και τη διαφοροποιημένη νομίζω ότι ακροθιγώς το έθιξε και ο Πρόεδρος της Δ.Ο.Ε..

Στην ερώτηση του κ. Μαυρωτά, ποιο θα θεωρούσαμε ότι είναι μια προτεραιότητα, που θα πρέπει να αλλάξει στο σχέδιο, η φιλοσοφία του συγκεκριμένου νομοσχεδίου είναι στον αντίποδα της δικής μας αντίληψης. Παρόλα αυτά, πιστεύουμε ότι αυτό, που θα θέλαμε να αλλάξει, γιατί το εργασιακό καθεστώς των εκπαιδευτικών και η ανασφάλεια και οι γκρίζες ζώνες, όπως έλεγε ο τελευταίος Πρόεδρος της ΔΕΠΠΣ, που υπάρχει στο εργασιακό καθεστώς και έχει οδηγήσει κύματα φυγής από τα Πρότυπα και Πειραματικά Σχολεία, αυτό νομίζουμε ότι πρέπει να διευθετηθεί, ανεξάρτητα από το αν συμφωνούμε και είναι στο πλαίσιο των δικών μας αντιλήψεων το συγκεκριμένο νομοθέτημα.

Άρα, στα άρθρα 76 και 77 θα θέλαμε να επαναδιατυπωθεί, έτσι ώστε να είναι ξεκάθαρο το τι εννοεί. Ποιες είναι οι οργανικές θέσεις των εκπαιδευτικών, με ποιο τρόπο θα αποδίδονται οι οργανικές θέσεις και οι εκπαιδευτικοί, οι αξιολογημένοι δύο και τρεις φορές, για να είναι σ' αυτά τα σχολεία και να αποδίδουν το έργο, που η πολιτεία τους έχει αναθέσει, να έχουν την θέση τους σε αυτό το σχολείο.

Ο τρόπος, που διατυπώνεται, λέει: «Οι εκπαιδευτικοί κάνουν αίτηση στο Κεντρικό Συμβούλιο, στο ΚΥΣΔΕ και μπορεί να πάρουν οργανική θέση», δεν λέει «παίρνουν». Γι' αυτό λέμε να επαναδιατυπωθεί. Ούτε καν αναφέρει ότι μπορεί να πάρουν οργανική θέση στο Πειραματικό.

Το παρακάτω άρθρο, που αναφέρεται στους νέους, λέει: «Παίρνουν οργανική θέση στο σχολείο που υπηρετούν». Απλώς, μια επαναδιατύπωση ζητάμε.

Για τον καθορισμό των οργανικών θέσεων, θα θέλαμε αυτό που είπαν και οι γονείς να λαμβάνεται υπόψη, να μην είναι το 20 το μέτρο των ωρών, που θα ορίζονται, να είναι μειωμένο, σε σχέση με το 20, να είναι το 15, ας πούμε, για να ορίζονται οι οργανικές θέσεις. Να μην είναι με τις γενικές διατάξεις, για να συμπεριλαμβάνουμε όλα αυτά. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστώ.Τον λόγο έχει ο Πρόεδρος της Ομοσπονδίας Λειτουργών Μέσης Εκπαίδευσης (ΟΛΜΕ).

**ΝΙΚΗΦΟΡΟΣ ΚΩΝΣΤΑΝΤΙΝΟΥ (Πρόεδρος Ομοσπονδίας Λειτουργών Μέσης Εκπαίδευσης (ΟΛΜΕ)):** Ευχαριστώ, κύριε Πρόεδρε.Θα απαντήσω στην κυρία Κεραμέως και στην κυρία Χριστοφιλοπούλου, γιατί ήταν η ίδια σχεδόν ερώτηση. Αν επιδρά το νομοσχέδιο στον αυτόνομο παιδαγωγικό ρόλο του Λυκείου ή και στο μορφωτικό χαρακτήρα του Λυκείου. Βεβαίως και επηρεάζει, ιδίως αυτή η αλλαγή στην Γ΄ Λυκείου, η οποία μετατρέπεται σε προπαρασκευαστικό έτος, όπως ο ίδιος ο Υπουργός έχει δηλώσει. Το σχολείο χάνει την αυτονομία του, χάνει τη μορφωτική του αποστολή και έχουμε μια ολόκληρη τάξη να υποτάσσεται, σε ένα εξωτερικό χαρακτηριστικό, που είναι ο τρόπος πρόσβασης. Ο τρόπος πρόσβασης, πλέον, γίνεται ουσιαστικό στοιχείο.

Αποκόπτεται η Γ΄ Τάξη από τις εγκύκλιες σπουδές και έχει αποδειχθεί, ότι όπου έχει εφαρμοστεί μια τάξη προπαρασκευής, το βάρος της προετοιμασίας μεταφέρεται στην προηγούμενη τάξη. Θα έχουμε το φαινόμενο να καταργηθεί, πλέον και η Β΄ τάξη του Λυκείου. Το θα «καταργηθεί» μέσα σε εισαγωγικά, για να μη θεωρήσουμε ότι υπονομεύεται ο χαρακτήρας.

Θέλω να απαντήσω και εδώ και στον κύριο Υπουργό, αλλά και στη Βουλή, ότι υπάρχει ένας θεσμός, αυτή τη στιγμή, στο δημόσιο σχολείο, που λέγεται ενισχυτική διδασκαλία. Αυτός ο θεσμός έχει απαξιωθεί, τα τελευταία χρόνια. Τα προηγούμενα χρόνια, ξεκινούσε πριν το Πάσχα, φέτος ξεκίνησε, μετά τα Χριστούγεννα. Εμείς λέμε και εδώ προτείνουμε, αντί να μετατρέψουμε το πρωινό πρόγραμμα σε φροντιστήριο, να ενισχύσουμε αυτήν την ενισχυτική διδασκαλία, με καθηγητές, από 11 Σεπτεμβρίου, με μικρά τμήματα, ώστε ο μαθητής, αφού έχει ολοκληρώσει το πρωινό του πρόγραμμα, να ενισχυθεί στα πανελλαδικώς εξεταζόμενα μαθήματα, κατά τη διάρκεια της χρονιάς. Αν εφαρμοστεί αυτό ένα χρόνο, να ξέρετε ότι θα αλλάξει η δομή όλου του Λυκείου την αμέσως επόμενη χρονιά.

Με ρωτήσατε επίσης, αν θα αποβληθεί από το σύστημα ο μεσαίος μαθητής. Δεν θεωρούμε ότι κάτι τέτοιο θα συμβεί, από τη στιγμή που ο καθηγητής θα προσφέρει τη βοήθεια σε όλους τους μαθητές, ίδια και σωστά.

Στα Τμήματα Ελεύθερης Πρόσβασης, είπε ο κ. Μαυρωτάς, αν θα υπάρξει μια διχοτόμηση της τάξης, απέναντι στους καθηγητές ή απέναντι στους μαθητές, σχετικά με τους μαθητές, που θα θέλουν να προχωρήσουν για την απόκτηση του απολυτηρίου και τους άλλους, που θα ετοιμάζονται για τις πανελλαδικές. Μπορεί να συμβεί, πιθανόν, όμως όχι, γιατί είναι τα ίδια τέσσερα μαθήματα, τα οποία θα προετοιμάζεται είτε για την απόκτηση του απολυτήριου, είτε για τις πανελλαδικές.

Υπήρξε μια ερώτηση, γενικότερα, που έλεγε για την αύξηση ωρών, από 4 σε 6 και αν βοηθάει ή δεν βοηθάει.

Έγινε αύξηση των ωρών, θεσμοθετείται. Την ίδια στιγμή, έχουμε αύξηση της ύλης. Είναι σαν να έχουμε ένα σκύλο να κυνηγάει την ουρά του. Παράλληλα, δηλαδή, μαζί με την αύξηση των ωρών διδασκαλίας, από 4 σε 6, είχαμε και την αύξηση της ύλης. Αυτό δεν βοήθησε σε τίποτα και δεν θα βοηθήσει σε τίποτα.

Ένα δεύτερο, όταν έχουμε αύξηση ωρών διδασκαλίας, με 27 μαθητές – γιατί οι μαθητές πλέον στο Λύκειο είναι 27 – θεωρείται ότι δεν είναι λύση, η οποία προτείνεται και μπορεί να βοηθήσει και να ενισχύσει. Σας ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας ευχαριστώ, κ. Κωνσταντίνου.

Το λόγο έχει ο κ.Βαφειαδάκης, Πρόεδρος της Ομοσπονδίας Εκπαιδευτικών Φροντιστών Ελλάδας.

**ΙΩΑΝΝΗΣ ΒΑΦΕΙΑΔΑΚΗΣ (Πρόεδρος της Ομοσπονδίας Εκπαιδευτικών Φροντιστών Ελλάδας):** Σας ευχαριστώ πολύ, κύριε Πρόεδρε.

Στο ερώτημα της κυρίας Χριστοφιλοπούλου, τι συμβαίνει με τα τμήματα «ελεύθερης πρόσβασης» και πως επηρεάζουν αυτά τους μεσαίους μαθητές, έχω να κάνω την εξής δήλωση.

Το πρώτο είναι, αν δούμε σήμερα στις σχολές χαμηλής ζήτησης, συνειδητοποιούμε ότι τα ποσοστά αποφοίτησης είναι τραγικά, είναι κάτω του 10% (ένα παράδειγμα είναι των Τεχνολόγων Περιβάλλοντος, στη Ζάκυνθο). Αυτό που πρακτικά συμβαίνει, επειδή το ζούμε, είναι ότι μεγάλο ποσοστό εισαχθέντων, σε τέτοιου είδους τμήματα, δεν πηγαίνουν καθόλου. Το βλέπουμε ότι είτε ξαναδίνουν είτε πηγαίνουν σε μια ιδιωτική σχολή. Πηγαίνουν και γράφονται και δεν πάνε καθόλου, απλώς καταλαμβάνουν τη θέση.

Θα έλεγα, επίσης, ότι η πρώτη εντύπωση, που έχουμε από τα παιδιά, σε σχέση με τα συνεχόμενα μηχανογραφικά για τις σχολές «ελεύθερης πρόσβασης», είναι ότι σαν να μην έχει αλλάξει τίποτα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας Έρευνας και Θρησκευμάτων):** *Ομιλεί Εκτός Μικροφώνου*

**ΙΩΑΝΝΗΣ ΒΑΦΕΙΑΔΑΚΗΣ (Πρόεδρος της Ομοσπονδίας Εκπαιδευτικών Φροντιστών Ελλάδας):** Λέω ότι τα παιδιά προβληματίζονται με τις αλλαγές, οι οποίες έχουν εξαγγελθεί, εδώ και αρκετό καιρό, ρωτάνε και προσπαθούν να ενημερωθούν τι συμβαίνει και πώς θα επηρεάσει αυτό τις σπουδές τους. Τη μεγάλη πλειοψηφία των μαθητών, εκτιμώ, ότι την αφήνει αδιάφορη αυτό και έχω αίσθηση του τι συμβαίνει, διότι πηγαίνω σε όλη την Ελλάδα.

Εκείνο το οποίο, επίσης, είναι κάτι το οποίο ρωτάνε τα παιδιά και επηρεάζει ορισμένους μαθητές, για τους οποίους ρωτήσατε πριν, είναι ο έγκυρος καθορισμός της ύλης, που έχετε δεσμευθεί, όταν το κάνετε και νομίζω ότι θα το κάνετε. Ιδιαίτερα στη λογοτεχνία, γιατί εκεί υπάρχουν ενστάσεις, ότι αυτή η ύλη, που έχει βγάλει παρέμεινε απολύτως καθορισμένη.

Θα ήθελα να κάνω, αν μου επιτρέπετε, ακόμη μια χρηστική ερώτηση. Τα παιδιά που φέτος πάνε Γ΄ Λυκείου και θα δώσουμε το παρόν σύστημα, φαντάζομαι, κάποιοι από αυτούς θα θέλουμε ξαναδώσει του χρόνου. Ποιο θα είναι το καθεστώς, αν θα έχουν ποσόστωση στις θέσεις και τι μαθήματα θα δώσουν;

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας ευχαριστούμε, κύριε Βαφειαδάκη.

Το λόγο έχει κύρια Μπουρνόβα, μέλος της διοικούσας της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ).

**ΕΥΓΕΝΙΑ ΜΠΟΥΡΝΟΒΑ (Μέλος της διοικούσας της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ)):** Σας ευχαριστώ, κύριε Πρόεδρε.

Θα απαντήσω στις ερωτήσεις της κυρίας Τριανταφύλλου, πολύ σύντομα και στις ερωτήσεις της κυρίας Χριστοφιλοπούλου θα απαντήσει η συνάδελφος, η κυρία Γαζούλη.

Πρώτον, δημογραφική μελέτη. Κάθε σύγχρονο ευρωπαϊκό κράτος έχει μια υπηρεσία, που δημιουργεί τις δημογραφικές μελέτες - μερικοί έχουμε εδώ και πάνω από έναν αιώνα - εμείς εδώ έχουμε, από το 1912, τη Στατιστική Υπηρεσία. Αυτή κάνει τις στατιστικές μελέτες και τις κάνει ακριβώς, για να μπορούν οι πολιτικοί, η πολιτεία, να χαράζει το στρατηγικό της σχεδιασμό. Δεν εναπόκειται σε μας να κάνουμε το στρατηγικό σχεδιασμό.

**ΜΑΡΙΑ ΤΡΙΑΝΤΑΦΥΛΛΟΥ:** Συγνώμη που σας διακόπτω, κυρία Μπουρνόβα, δεν ρώτησα πώς γίνεται και ποιος είναι υποχρεωμένος να την κάνει, το γνωρίζω πολύ καλά, αλλά αν έχει αναζητηθεί από εσάς ή από κάποιους άλλους πανεπιστημιακούς, για νομοσχέδια εκπαίδευσης.

**ΕΥΓΕΝΙΑ ΜΠΟΥΡΝΟΒΑ (Μέλος της διοικούσας της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ)):** Σε αυτό ακριβώς απαντάω, ότι δηλαδή, ο λόγος για τον οποίο λένε ότι το νομοσχέδιο στερείται στρατηγικού σχεδιασμού είναι ακριβώς, γιατί δεν παίρνει υπ' όψιν του τον πληθυσμό, δηλαδή, ότι γεννάμε γύρω στα 80.000 άτομα το χρόνο. Δεν μπορεί να φτιάξουμε 800 τμήματα, διότι δεν θα καλυφθούν.

**ΜΑΡΙΑ ΤΡΙΑΝΤΑΦΥΛΛΟΥ:** Να πω εκ των προτέρων ότι συμφωνώ μαζί σας ότι πρέπει να υπάρχουν όσο γίνεται ακριβέστερες μελέτες σε όλα. Απλά, ρωτάω κάτι άλλο, το οποίο θέλει μια σαφή απάντηση: Εάν στα προηγούμενα νομοσχέδια, πέρα από αυτή την περίοδο, υπάρχει κάτι και αν έχει συζητηθεί.

**ΕΥΓΕΝΙΑ ΜΠΟΥΡΝΟΒΑ (Μέλος της Διοικούσας Επιτροπής της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ)):** Κατάλαβα, πολύ καλά, το ερώτημά σας. Το βάζω στο εξής πλαίσιο, για να μπορούμε να συνεννοηθούμε: Λέω, λοιπόν, ότι η δημογραφική μελέτη δεν είναι να ζητηθεί. Είναι βασικό στοιχείο, συστατικό άσκησης στρατηγικού σχεδιασμού σε όλα είτε αφορά την υγεία είτε αφορά την παιδεία. Είναι δεδομένο. Η μόνη λύση- απάντηση στη δημιουργία όλων αυτών των άπειρων Τμημάτων, που γίνονται, θα ήταν αυτό, που προτείνει ο καλός συνάδελφος, που ηγείται της ΑΔΙΠ και την οποία πρέπει κάποτε να ενισχύσει η Πολιτεία, να φέρουμε απέξω. Μόνο αυτό θα μπορούσε να σώσει όλα αυτά τα άπειρα Τμήματα. Εάν νομίζουμε, λοιπόν, ότι σε αυτή τη χώρα, σε όλα αυτά τα Τμήματα που κάνουμε και τα οποία είναι όλα στα ελληνικά, που τα γεμίζουμε από τις Σέρρες, μέχρι το Ρέθυμνο, ότι μπορούμε να φέρουμε τους πολλούς ξένους φοιτητές, που θα μάθουν ελληνικά, για να κάνουν εκεί όλα αυτά, είναι μια άλλη λύση.

**ΚΩΝΣΤΑΝΤΙΝΟΣ ΓΙΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** *(ομιλεί εκτός μικροφώνου)* Αν μειώσουμε τον αριθμό των εισακτέων ανά Τμήμα και αυξηθεί συνολικά, είναι υπέρ της Ανώτατης Εκπαίδευσης και της χώρας;

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κύριε Υπουργέ, σας παρακαλώ, θα μιλήσετε μετά.

**ΕΥΓΕΝΙΑ ΜΠΟΥΡΝΟΒΑ (Μέλος της Διοικούσας Επιτροπής της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ)):** Είναι προβληματικό και θα σας πω γιατί. Ενώ ακούγεται πολύ θετικό και που μου το λέτε θα απαντούσα «Βεβαίως, ναι», θα σας πω. Εάν στις Σέρρες, αντί να στείλετε 50 νέους ανθρώπους, στείλετε 10, αυτό δεν συγκροτεί ακαδημαϊκή κοινότητα. Άρα, εκεί έχω πρόβλημα.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Κύριε Πρόεδρε, επιτρέψτε μου, επί της διαδικασίας.

Ο Υπουργός μόλις είπε σε εκπρόσωπο φορέων «δεν ξέρετε τα νούμερα» και στον εκπρόσωπο του Πολυτεχνείου ότι δεν ξέρει αριθμητική. Δεν είναι στάση αυτή, κύριε Πρόεδρε.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κυρία Κεραμέως, σας παρακαλώ, ακούστε με. Κανένας μας δεν κρίνει τη στάση του άλλου. Αυτή κρίνεται από τον κόσμο.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Τι λέτε τώρα; Ο Υπουργός παίρνει το λόγο μόνος του, κάθε στιγμή.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κυρία Μπουρνόβα, ολοκληρώστε, παρακαλώ και ο καθένας ας κρίνει, αν δόθηκε η απάντηση.

**ΕΥΓΕΝΙΑ ΜΠΟΥΡΝΟΒΑ (Μέλος της Διοικούσας Επιτροπής της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ)):** Σε ό,τι αφορά το δεύτερο ερώτημα. Θέλω να πιστεύω ότι στο πρώτο μπόρεσα και απάντησα, με έναν τρόπο, διότι είναι πολύ μεγάλο ερώτημα.

Αρχιτεκτονική της διασποράς…

**ΠΑΡΑΣΚΕΥΗ (ΕΥΗ) ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Απαιτώ να απαντηθεί η ερώτηση μας. Δεν είναι δυνατόν, κύριε Πρόεδρε. Διακόπηκε η κυρία Μπουρνόβα από την κυρία Τριανταφύλλου και από τον κύριο Υπουργό, με τη δική σας ανοχή. Και τώρα της λέτε ότι δεν έχει χρόνο να απαντήσει σε μένα; Αυτό λέτε; Είναι διαδικασία αυτό;

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας παρακαλώ, κυρία Χριστοφιλοπούλου.

**ΜΑΡΙΑ ΤΡΙΑΝΤΑΦΥΛΛΟΥ:** Κύριε Πρόεδρε, έχει δίκιο η κυρία Χριστοφιλοπούλου. Ρώτησα διευκρινιστικά.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας παρακαλώ, κυρία Τριανταφύλλου, δεν σας έδωσα το λόγο. Συνεχίζει η κυρία Μπουρνόβα.

**ΕΥΓΕΝΙΑ ΜΠΟΥΡΝΟΒΑ (Μέλος της Διοικούσας Επιτροπής της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ)):** Ρωτήθηκα τι σημαίνει «Αρχιτεκτονική της Διασποράς» και αν υπήρχε πριν. Βεβαίως και υπήρχε. Δεν την ανακαλύπτουμε τώρα τη διασπορά στην Ελλάδα. Τα έχουμε πει αυτά. Ποιο είναι το θέμα; Το έκαναν οι άλλοι, να το χειροτερέψουμε εμείς; Δεν μπαίνουμε σε τέτοιες λογικές. Είμαστε από την αρχή, εναντίον αυτής της λογικής «κάθε χωριό και κάθε πόλη και πανεπιστημιακό τμήμα». Δεν σημαίνει αυτό πανεπιστημιακή κοινότητα, ούτε ακαδημαϊκή κοινότητα. Άρα, δεν καταλαβαίνω ποιο είναι. Οι πρωτοβουλίες, που είχαμε πάρει και οι προτάσεις μας, διότι τριάντα χρόνια τώρα, που λειτουργεί η ΠΟΣΔΕΠ, καταθέτουμε προτάσεις. Δείτε το site μας. Οι προτάσεις που κάναμε και για το 2007, για το 2008, το 2010 και το 2011, για το πώς εννοούμε εμείς τις συγχωνεύσεις και τον ενιαίο χώρο πρωτοβάθμιας εκπαίδευσης και έρευνας.

Η αναλογία διδασκόντων - διδασκομένων νομίζω θα απαντηθεί καλύτερα από το συνάδελφο. Είναι προφανές ότι είναι το βασικό κριτήριο για την ποιότητα στην εκπαίδευση, για την ταξινόμηση, που βρισκόμαστε, ανάμεσα σε όλα τα πανεπιστήμια διεθνώς. Ευχαριστώ πολύ.

**ΠΑΡΑΣΚΕΥΗ (ΕΥΗ) ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ – ΔΗΜΑΡ):** Κύριε Πρόεδρε με συγχωρείτε, έχω ρωτήσει και απαντήθηκε μόνο η ερώτηση της κυρίας Τριανταφύλλου. Παρακαλώ να απαντηθεί και η δική μου ερώτηση. Η διαδικασία, έτσι όπως την έχετε κάνει, έχει παρατυπίες και παρανομίες, σε σχέση με τον Κανονισμό της Βουλής.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Επιτρέψτε μου. Η διαδικασία λέει το εξής. Θέτει κάποιος την ερώτηση προς κάποιον κύριο, δικαίωμα του κυρίου είναι να απαντήσει σε ό,τι νομίζει, δεν του το επιβάλλετε εσείς.

Το λόγο έχει η κυρία Γαζούλη.

**ΜΑΡΙΑ ΓΑΖΟΥΛΗ (Μέλος της Πανελλήνιας Ομοσπονδίας Συλλόγου Διδακτικού και Ερευνητικού Προσωπικού (ΠΟΣΔΕΠ)):** Όσον αφορά στο πρώτο ερώτημα της κυρίας Χριστοφιλοπούλου, η ΠΟΣΔΕΠ δεν ρωτήθηκε, οπότε δεν συνέβαλε στη διαμόρφωση αυτών των προτάσεων του νομοσχεδίου, που πήραμε στα χέρια μας, καθώς ο Υπουργός απαξιώνει να μας καλεί, γενικά, στις προπαρασκευαστικές διαδικασίες.

Όσον αφορά στο δεύτερο ερώτημα της κυρίας Χριστοφιλοπούλου, από τη στιγμή που θα ζητηθεί μία θέση, μέχρι να ολοκληρωθεί η διαδικασία, θέλει τουλάχιστον 1,5 χρόνο, αλλά για όλα αυτά τα νέα τμήματα, πρώτα πρέπει να καταρτιστεί ένα πρόγραμμα σπουδών, να οριστούν οι βαθμίδες, που χρειάζονται και στη συνέχεια, να κάνουμε την προκήρυξη. Όπως καταλαβαίνετε, τα τμήματα αυτά για εμάς θεωρούνται θνησιγενή, σε μεγάλο βαθμό. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστώ πολύ. Το λόγο έχει ο κ. Κυπριανός.

**ΠΑΝΤΕΛΗΣ ΚΥΠΡΙΑΝΟΣ (Πρόεδρος της Αρχής Διασφάλισης και Πιστοποίησης της Ποιότητας στην Ανώτατη Εκπαίδευσης (ΑΔΙΠ)):** Με ρώτησε ο κ. Μαυρωτάς για την εμπλοκή της ΑΔΙΠ στο νομοσχέδιο. Είναι σε δύο σημεία πολύ συγκεκριμένα και σχετικά περιορισμένα. Το πρόβλημα με την ΑΔΙΠ – και θα το κουβεντιάσουμε – εφόσον εκπροσωπούμε το θεσμικό της πλαίσιο, θέλει πάρα πολύ δουλειά, για να φτιαχτεί. Για παράδειγμα, το αντικείμενο της ΑΔΙΠ δεν είναι καθόλου τα ερευνητικά κέντρα. Τα πιστοποιεί άλλος, που δεν έχει σχέση με το φορέα, ιδιώτης. Είναι παραλογισμός. Άλλος παραλογισμός, η ΑΔΙΠ έχει δικαίωμα και η Επιτροπή να πει, αν ένα τμήμα είναι καλό ή κακό. Δεν μπορεί να κάνει τίποτα άλλο, μετά πάει στον Υπουργό ή στην Υπουργό, ανάλογα. Υπάρχουν πάρα πολλά πράγματα να διορθωθούν. Επίσης, στο συγκεκριμένο πλαίσιο και εκεί δεν είναι σαφές. Αυτό που λέει ο νόμος και το λένε τρεις νόμοι, χωρίς να το ξεκαθαρίζω περισσότερο, είναι όταν φτιάχνεται καινούργιο τμήμα, για ένα τμήμα μιλάμε, τότε πάει στην ΑΔΙΠ και η ΑΔΙΠ εκφέρεται, έχει απόφαση, έχει θέση για το αν θα μπορεί να προχωρήσει ή όχι. Αυτό λέει ο νόμος. Αυτό, λοιπόν θα ζητήσω, επειδή είστε από όλα τα Κόμματα εδώ, αρκετά πράγματα να τα κοιτάξουμε και να τα διορθώσουμε.

Στο δεύτερο ερώτημα, που έθεσε ο κ. Κατσανιώτης, για την ποιότητα και την αξιολόγηση του τμήματος του ΤΕΙ Δυτικής Ελλάδας. Ακούγονται διάφορα, δεν έχει σημασία, αυτό, που είπατε εσείς, το άκουσα και εγώ και το διάβασα και στον Τύπο και δεν έχει αξία, γιατί είναι ψίθυροι. Η πραγματικότητα είναι η εξής. Το ΤΕΙ Δυτικής Ελλάδας, το 2014, δεν αξιολογήθηκε καλά, είναι από τα ιδρύματα, που δεν πήγαν καλά, για το «γιατί» υπάρχουν διάφορες εκδοχές. Λένε οι ίδιοι, επειδή είναι ακριβώς, μετά το σχέδιο «ΑΘΗΝΑ», δεν το αξιολογώ, κοιτάζω μόνο αυτό που έγινε. Από εκεί και πέρα, το ΤΕΙ έχει 18 τμήματα και 132 μέλη ΔΕΠ.. Ζήτησαν και κάποιοι από την πόλη να γίνει αυτόνομο πανεπιστήμιο, είναι και αυτό θέμα αξιολόγησης. Μπορεί να γίνει αυτόνομο πανεπιστήμιο; Προσωπικά, δε νομίζω, αλλά δεν έχει και πολλή σημασία. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Ζώρας.

**ΟΔΥΣΣΕΑΣ - ΙΩΑΝΝΗΣ ΖΩΡΑΣ (Πρύτανης του Πανεπιστημίου Κρήτης – Πρόεδρος της Συνόδου Πρυτάνεων ΑΕΙ):** Ευχαριστώ, κύριε Πρόεδρε. Θα ξεκινήσω από την κυρία Κεραμέως, που μου έκανε τις πρώτες ερωτήσεις. Έκανε μία ερώτηση, που είναι δύσκολη στην απάντησή της, διότι είναι όλο το νομοσχέδιο. Κυρία Κεραμέως, κατορθώσατε με μία ερώτηση, να με ρωτήσετε την άποψή μου για όλο το νομοσχέδιο.

Η πρώτη ερώτηση ήταν γιατί η Κρήτη αντέδρασε και αρνήθηκε τη συνένωση με τα Τ.Ε.Ι.. Θα μπορούσα να σας απαντήσω, με μια απλή φράση, μια λιτή ρύση του αείμνηστου Παπαδόπουλου από την Κύπρο, ότι «Εμείς ως πρυτανεία παραλάβαμε πανεπιστήμιο, δεν θα παραδώσουμε τεχνολογικό ίδρυμα». Αυτό θα ήταν μια λογική ερμηνεία και θα είχε και μια απήχηση στον ακαδημαϊκό κόσμο.

Θα μπορούσα να σας απαντήσω, με μια δεύτερη ερμηνεία, ότι το όλο εγχείρημα δεν έχει στηριχθεί σε ακαδημαϊκά πόδια και πυλώνες. Έχει περισσότερο έναν πολιτικό χαρακτήρα, άλλωστε, αν θυμάμαι καλά, ο ίδιος ο Υπουργός έχει αρθρογραφήσει στην εφημερίδα, αναφέροντας τη χαμένη κυριαρχία της Αριστεράς στα ελληνικά πανεπιστήμια. Συνεπώς, θα μπορούσε να είναι μια προσπάθεια, για επανάκτηση της χαμένης κυριαρχίας της Αριστεράς. Θα μπορούσε να είναι η όλη προσπάθεια στην ένωση των Τ.Ε.Ι., μια πολιτική και όχι ακαδημαϊκή προσπάθεια, για επανάκτηση της χαμένης κυριαρχίας της Αριστεράς, όπως έχετε αρθρογραφήσει, παλαιότερα. Δεν θα το κάνω, όμως, ούτε και αυτό.

Καταρχήν, θα ήθελα να είμαι σαφής, ότι η απόφαση δεν είναι του Πρύτανη, είναι απόφαση της Συγκλήτου, όπως πιστεύω ότι αυτό ισχύει για κάθε πανεπιστήμιο, που σέβεται τον εαυτό του. Προσωπικώς, ακόμη και αν είχα διαφωνήσει, συμφώνησα με τη Σύγκλητο. Στις συνεδριάσεις, που κάναμε, θα είχα υποστηρίξει, ό,τι και αν είχε γίνει, την απόφαση της Συγκλήτου μου, που θεωρούμε ότι είναι το υπέρτατο και κυρίαρχο όργανο στο πανεπιστήμιο. Θα σας απαντήσω, όμως, επί της ουσίας, γιατί είναι δύο οι λόγοι, για τους οποίους δεν συμφωνήσαμε να ενταχθούν τα Τ.Ε.Ι. και είμαστε και από τα πρώτα πανεπιστήμια, που βγήκαμε μπροστά και απαντήσαμε επιστημονικά.

Χαίρομαι που είναι εδώ ο κ. Κατσαράκης, ο Πρύτανης των Τ.Ε.Ι. Κρήτης, ο οποίος είναι ένας εξαιρετικός συνάδελφος, ένας σημαντικός επιστήμονας και αυτό μου δίνει τη δυνατότητα να πω ότι η εικόνα που έχουν τα Τ.Ε.Ι. Κρήτης, παρόλη τη βιτρίνα, που γίνεται προσπάθεια να εμφανισθεί, μέσω του Τύπου και μέσω των Μ.Μ.Ε., δεν είναι αυτή που εμφανίζει ο Πρύτανης τους. Η εικόνα του Πανεπιστημίου Κρήτης, συγκριτικά με τα Τ.Ε.Ι., είναι αυτή, που βλέπετε εδώ, είναι οι δύο κούρμπες οι αναπτυξιακές, η μία εμφανίζει τον αριθμό εργασιών, η άλλη εμφάνιση τον αριθμό citations. Δεν είναι ευχάριστα, δεν θέλω να περιοριστώ σε μια διπλωματική ευγένεια, διότι οι άνθρωποι των Τ.Ε.Ι. είναι οι άνθρωποι, με τους οποίους συνεργαζόμαστε, σε καθημερινή βάση, σε διμερείς, σε τριμερείς συνεργασίες, είναι φίλοι, μιλάμε, κάθε μέρα, όταν, όμως, η συζήτηση φθάνει στην ακμή της και στην αιχμή της, τότε θεωρώ ότι δεν πρέπει να κρύψουμε τις αλήθειες, κάτω από το χαλί, διότι, αν κρύψουμε τις αλήθειες κάτω από το χαλί, δεν θα δούμε ποτέ την πραγματική εικόνα, κατάματα.

Συνεπώς, η αλήθεια είναι εδώ. Αν αναμείξετε ένα ισχυρό ίδρυμα, ερευνητικά και ακαδημαϊκά, όπως είναι το πανεπιστήμιο Κρήτης, με ένα ασθενέστερο ίδρυμα – και χαίρομαι που είναι εδώ ο Πρύτανης, γιατί θα μπορέσουμε να έχουμε μια συζήτηση ειλικρινή και καθαρή – το αποτέλεσμα, που θα πάρετε, κυρία Κεραμέως, δεν θα είναι καν ένα ενδιάμεσο ίδρυμα. Θα είναι ένα ασθενές καινούργιο ίδρυμα και γι' αυτό, πολλές φορές, προσωπικώς, έχω μιλήσει, όχι για πανεπιστημιοποίηση των Τ.Ε.Ι., αλλά για Τ.Ε.Ι.οποίηση των πανεπιστημίων, χωρίς αυτό να σημαίνει κανέναν υπαινιγμό και καμία πρόθεση να θίξω κανέναν άνθρωπο. Είμαστε φίλοι, συνεργαζόμαστε, επιστήμονες καλοί υπάρχουν, όπως επιστήμονες κακοί υπάρχουν και στο χώρο του πανεπιστημίου. Θα σας υπενθυμίσω ότι από τα είκοσι δύο πανεπιστήμια, που υπάρχουν στην Ελλάδα, τα 8 ανιχνεύονται στις διεθνείς ταξινομήσεις και από τα Τ.Ε.Ι. κανένα. Αυτή είναι πραγματική εικόνα, αν θέλουν να τη δουν όσοι ασχολούνται με την παιδεία. Αν δεν θέλετε να τη δούμε, να συμφωνήσουμε, να πούμε ότι οι λόγοι είναι φιλικοί και μαζί σας και σ' αυτό το κομμάτι θα συμφωνήσω. Ο ένας λόγος, λοιπόν, είναι αυτός.

Ο άλλος λόγος είναι οι κλειστές διαδικασίες. Είναι αδιανόητο σε μια χώρα, η οποία τα τελευταία χρόνια έχει 500.000 ανθρώπους στο εξωτερικό, το καλύτερο δυναμικό, το καλύτερο πνευματικό και εγκεφαλικό δυναμικό, η Ελλάδα το έχει αυτή τη στιγμή στο εξωτερικό, είναι έγκλημα να κάνουμε κρίσεις καθηγητών, με κλειστές διαδικασίες.

Ο κύριος Κατσαράκης, που είναι εδώ, θα μπορούσε να αντέξει, κάλλιστα, σε μια οποιαδήποτε ανοικτή διαδικασία και δεν το λέω, κύριε Κατσαράκη, επειδή είστε εδώ, το λέω, γιατί ξέρω τι κάνατε. Όμως, δεν είναι όλοι έτσι, η εικόνα είναι άσχημη. Αυτές οι κλειστές διαδικασίες, είναι μαχαίρια στην καρδιά της χώρας. Ο δεύτερος λόγος είναι αυτός και νομίζω ότι σας απάντησα, κυρία Κεραμέως, επί της ουσίας, αλλά και για την περιρρέουσα ατμόσφαιρα ποια είναι.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας ευχαριστούμε.

**ΟΔΥΣΣΕΑΣ ΖΩΡΑΣ (Πρύτανης του Πανεπιστημίου Κρήτης** **και Πρόεδρος της Συνόδου Πρυτάνεων ΑΕΙ)** **:** Όχι, γιατί μου έχουν κάνει και άλλες ερωτήσεις. Μου έχει κάνει ερωτήσεις η κυρία Κεραμέως για την επωνυμία. Η επωνυμία του Πανεπιστημίου Κρήτης και των Τ.Ε.Ι. Κρήτης είναι μια επίσης παγκόσμια πρωτοτυπία, διότι είναι το μοναδικό Πανεπιστήμιο, παγκοσμίως, που αναφέρονται δύο γεωγραφικοί προσδιορισμοί. Η επωνυμία ενός φορέα είναι το πρώτο κατά σειρά στοιχείο, που καθορίζεται από την ιδρυτική και συστατική του πράξη. Η προτεραιότητα αυτή δεν είναι τυχαία, δίδεται, διότι η επωνυμία διακρίνει το φορέα απ' όλους τους άλλους, αποτελεί το διαγνωστικό του γνώρισμα. Χωρίς επωνυμία, φορέας δεν νοείται και δεν διακρίνεται. Το brand name είναι «Πανεπιστήμιο Κρήτης». Ελπίζω ότι τα ώτα όσων ασχολούνται με την τελική παρασκευή του νόμου είναι ευήκοα, θα το αντιληφθούν, εγκαίρως, διότι υπάρχει μεγάλη δυσαρέσκεια στο Πανεπιστήμιο. Προχθές, κάναμε μια έκτακτη συνεδρίαση Συγκλήτου και αποφασίσαμε ότι δεν μπορεί να γίνει το Πανεπιστήμιο. Θα συνεργαζόμαστε με το Πανεπιστήμιο, θα έχουμε εξαιρετική συνεργασία με το Πανεπιστήμιο. Και για να μην φανεί ότι το Πανεπιστήμιο Κρήτης είναι ένα άκαμπτο ίδρυμα, το οποίο δεν μιλάει, διότι ακούστηκε και αυτό, να είστε σίγουροι ότι εμείς έχουμε προτείνει το Ομόσπονδο Πανεπιστήμιο της Κρήτης, που θα είναι ένα ενιαίο ακαδημαϊκό οικοσύστημα, ισχυρό, αλλά, επειδή τώρα δεν μπορεί να υλοποιηθεί, ελπίζω ότι οι επόμενες κυβερνήσεις θα είναι πιο προσιτές, θα καταλάβουν περισσότερο το πρόβλημα και θα είναι πιο κοντά μας.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε πολύ, κύριε Πρύτανη.

**ΟΔΥΣΣΕΑΣ ΖΩΡΑΣ (Πρύτανης του Πανεπιστημίου Κρήτης και Πρόεδρος της Συνόδου Πρυτάνεων ΑΕΙ):** Παρακαλώ πολύ. Κύρια Χριστοφιλοπούλου, μπορεί να μην αφήσετε να απαντήσω, αλλά δεν μπορώ να αφήσω μια απάντηση στη μέση.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Παρακαλώ πολύ, είναι επτά λεπτά, που μιλάτε. Κύριε Πρύτανη, σας παρακαλώ, υπάρχει μια διαδικασία. Οφείλατε να διαχειριστείτε το χρόνο σας, ως έμπειρος πανεπιστημιακός.

**ΟΔΥΣΣΕΑΣ ΖΩΡΑΣ (Πρύτανης του Πανεπιστημίου Κρήτης και Πρόεδρος της Συνόδου Πρυτάνεων ΑΕΙ):** Η απάντηση στην ονοματοδοσία είναι ότι υπάρχει παραπλάνηση, τόσο του κόσμου, που θα πάει εκεί, παρασυρόμενος από το brand name του Πανεπιστημίου Κρήτης, όσο και των διεθνών ταξινομήσεων, τα γνωστά rankings, τα οποία, όταν γίνεται η αποδελτίωση, εμφανίζονται ως Πανεπιστήμιο Κρήτης και εκεί θα υπάρξει μια σύγχυση, γιατί θα υπάρξει μια παραπλάνηση.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ο Πρύτανης του Τ.Ε.Ι. Θεσσαλονίκης, κύριος Τζιώνας, έχει τον λόγο.

**ΠΑΝΑΓΙΩΤΗΣ ΤΖΙΩΝΑΣ (Πρύτανης Τ.Ε.Ι Θεσσαλονίκης):** Εγώ θα είμαι σύντομος, επειδή νομίζω η ερώτηση, που αφορά τα τρία ιδρύματα, αν δεν κάνω λάθος, είναι, αν υπάρχει κάποιο road map, για να πάμε στην επόμενη μέρα. Νομίζω αυτή τη βασική ερώτηση που κάνατε.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Η συνέργεια για την ένωση με το Διεθνές Πανεπιστήμιο είναι ένα αίτημα, το οποίο κάνει αποκλειστικά αγγλόφωνα προγράμματα, ξενόγλωσσα και αποκλειστικά μεταπτυχιακά.

**ΠΑΝΑΓΙΩΤΗΣ ΤΖΙΩΝΑΣ (Πρύτανης Τ.Ε.Ι Θεσσαλονίκης):** Να απαντήσω και στα δύο, σύντομα. Πρώτον για το road map, επειδή εμείς εδώ νομίζω ότι είμαστε το ίδρυμα, το οποίο συγχωνεύθηκε, νωρίτερα από όλα τα υπόλοιπα, που βρίσκονται, σήμερα εδώ, είχαμε αρκετό χρόνο, για να σκεφτούμε τι θα κάνουμε επόμενη μέρα. Το τι κάνουμε την επόμενη μέρα έχει δύο διαστάσεις. Η πρώτη διάσταση είναι τα επείγοντα, οι επείγουσες ενέργειες σ’ αυτό το road map, να δώσω μερικά παραδείγματα, είναι για παράδειγμα, πράγματα, τα οποία έχουν να κάνουν με την ενοποίηση των Α.Φ.Μ..

Είμαστε τέσσερα (4) ιδρύματα και θα πρέπει να εμφανιστούμε ως ένα, για να μπορέσουμε να έχουμε στοιχειώδη λειτουργία από την επόμενη μέρα, όπως επίσης, να δώσουμε το νέο όνομά μας σε όλους τους φορείς, έτσι ώστε να μας αναγνωρίσουν ποιοι είμαστε.

Στη συνέχεια, υπάρχει κάποιος βραχυχρόνιος και κάποιος μακροχρόνιος σχεδιασμός, ο οποίος αφορά τόσο το προσωπικό, τη διαχείριση και την αξιοποίηση του προσωπικού, γιατί, με αυτόν τον τρόπο, νομίζουμε ότι γινόμαστε περισσότεροι και άρα, μπορούμε να καλύψουμε το οργανόγραμμα, το οποίο αυτή τη στιγμή σχεδιάζουμε. Έχουμε ένα έτοιμο οργανόγραμμα, το δουλεύουμε, όπως είμαστε και έχουμε μάλιστα και ομάδες ανθρώπων, που δουλεύουν, επάνω σε επιμέρους οργανογράμματα, όπως για παράδειγμα στους ΕΛΚΕ, που είναι ένα πολύπλοκο κομμάτι, το οποίο θέλουμε να υλοποιήσουμε.

Αντίστοιχα, είναι η αξιοποίηση των υποδομών, είμαστε παλιοί γνώριμοι στα ιδρύματα, αλλά τώρα, με αυτήν την ευκαιρία, ανταλλάξαμε και επισκέψεις επί τόπου, δηλαδή, κάνουμε μια επισκόπηση να δούμε ποιοι είναι οι εξοπλισμοί, ποιες οι δυνατότητες, που μπορούμε να έχουμε ιδιαίτερα στα νέα τμήματα. Αυτό αποτυπώνεται εν μέρει και στο σχεδιασμό, τον οποίο δώσαμε στις εκθέσεις βιωσιμότητας.

Όσον αφορά στη συμπόρευση μας με το Διεθνές Πανεπιστήμιο, ακριβώς θεωρούμε ότι είμαστε συμπληρωματικοί. Έχουμε ένα Διεθνές Πανεπιστήμιο, το οποίο εστίασε στα μεταπτυχιακά αγγλικά – κατ' αποκλειστικότητα, αγγλικά. Εμείς είμαστε ιδρύματα, το δικό μου το ίδρυμα έχει 25 μεταπτυχιακά, αλλά είναι όλα ανεπτυγμένα, το τελευταίο διάστημα δεν είχαμε καν διδακτορικά.

Παίρνοντας τη συνέργεια με το Διεθνές Πανεπιστήμιο, γινόμενοι το Διεθνές Πανεπιστήμιο Ελλάδος, μας δίνεται αυτή η δυνατότητα, η οποία μας αποστερούνταν και νομίζω ότι ήρθε η ώρα να αξιολογηθούμε γι’ αυτό. Μπορούμε να το κάνουμε; Δεν πιστεύουμε ότι αυτές οι τεχνητές διακρίσεις του παρελθόντος μας ωφέλησαν.

Θεωρούμε ότι αυτή τη στιγμή η συμπόρευση μας είναι καθαρά συνεργατική και συμπληρωματική. Αυτό εξάλλου το είπαμε από την πρώτη μέρα, δεν υπήρξε ανταγωνισμός τουλάχιστον από εμάς απέναντι στο Διεθνές Πανεπιστήμιο ούτε αντίστροφα.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας ευχαριστώ.

Το λόγο έχει ο κ. Χασάπης, Πρύτανης του ΤΕΙ Κεντρικής Μακεδονίας.

**ΔΗΜΗΤΡΙΟΣ ΧΑΣΑΠΗΣ (Πρύτανης ΤΕΙ Κεντρικής Μακεδονίας):** Δεν έχω να πω πολλά πράγματα, μετά από αυτά που είπε ο συνάδελφος, ο κ. Τζιώνας.

Απλά, θα ήθελα να προσθέσω ότι τα τρία ΤΕΙ έχουν μια εμπειρία 40 ετών να διαχειρίζονται μεγάλο αριθμό φοιτητών με λίγο προσωπικό. Ταυτόχρονα δε, σαν ΑΕΙ είναι υποχρεωμένα να έχουν όλες τις δομές, που απαιτούνται, δηλαδή, τεχνικές υπηρεσίες, επιτροπές ερευνών και τα λοιπά και ακριβώς, σε αυτήν την περίπτωση, μέσω της συγχώνευσης, θα έχουμε τη δυνατότητα να οργανώσουμε σωστές δομές, επειδή ακριβώς το κάθε ίδρυμα δεν θα πρέπει να έχει την ξεχωριστή του Επιτροπή Ερευνών, την ξεχωριστή του νομική υπηρεσία και τα λοιπά, αλλά το καθένα θα αναλάβει, ανάλογα με το προσωπικό και την εμπειρία, που έχει, να οργανώσει καλύτερα τη συγκεκριμένη δομή, την οποία μπορεί να οργανώσει.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας ευχαριστώ πολύ.

Το λόγο έχει ο κ. Κατσαράκης, Πρύτανης ΤΕΙ Κρήτης.

**ΝΙΚΟΛΑΟΣ ΚΑΤΣΑΡΑΚΗΣ (Πρύτανης ΤΕΙ Κρήτης):** Ευχαριστώ πολύ. Καταρχήν, τέθηκαν κάποιες γενικές ερωτήσεις και θα ήθελα να απαντήσω σε αυτές.

Η πρώτη αφορά τις θέσεις των μελών ΔΕΠ. Τα τελευταία χρόνια, μετά από πάρα πολύ καιρό και νομίζω ότι το γνωρίζουμε όλοι αυτό οι πανεπιστημιακοί, μέσα σε αυτή την αίθουσα, έχουν ήδη δοθεί 500 συν 500 θέσεις μελών ΔΕΠ – δεν νομίζω ότι αναφέρθηκε αυτό από την ΠΟΣΔΕΠ, προηγουμένως και πρέπει να το τονίσουμε.

Το ΤΕΙ Κρήτης από αυτές τις θέσεις έχει απορροφήσει 27 θέσεις μελών ΔΕΠ, τον τελευταίο ενάμιση χρόνο και οι διαδικασίες, οι οποίες χρειάζονται και απαντάω στην ερώτηση της κυρίας Χριστοφιλοπούλου, εάν γίνουν γρήγορα, δεν απαιτούν περισσότερο από ένα έτος.

Το δεύτερο, σε σχέση με τις υποδομές των Πανεπιστημίων. Το σχέδιο, το οποίο προβλέπεται για το νέο Πανεπιστήμιο, στην Κρήτη, από 13 τμήματα, τα οποία λειτουργούσαν, μέχρι και σήμερα, θα λειτουργήσουν, το Σεπτέμβριο του 2019, έντεκα τμήματα και έχουν γίνει και συγχωνεύσεις τμημάτων, για να επιτύχουμε αυτό ακριβώς, το οποίο αναφέρθηκε, ότι θέλουμε να έχουμε κάποια τμήματα, στο πλαίσιο του δυνατού, από τη στιγμή, που δεν δόθηκε η δυνατότητα διαλόγου με τα άλλα δύο Πανεπιστήμια της Κρήτης, να φτιάξουμε τμήματα, τα οποία θα είναι «δυνατά». Όπως, για παράδειγμα, το τμήμα Ηλεκτρολόγων Μηχανικών και Μηχανικών Υπολογιστών, με 36 μέλη ΔΕΠ.

Θα πρέπει αναγκαστικά να αναφερθώ στο θέμα και θα κλείσω θετικά, αγαπητέ, κ. Ζώρα. Όσον αφορά στις αιτιάσεις, που έγιναν, θεωρώ ότι ως επιστήμονες και ακαδημαϊκοί, δεν μπορούμε να συγκρίνουμε διαφορετικά πράγματα. Τα ΤΕΙ δεν είχαν ποτέ τη δυνατότητα, αγαπητοί συνάδελφοι, να εκπονήσουν διδακτορικές σπουδές, να έχουν τη δυνατότητα για διδακτορικές διατριβές. Άρα, δεν μπορούμε να πάρουμε κάποιες αναφορές, δεν μπορούμε να πάρουμε κάποιες δημοσιεύσεις, χωρίς να τις αναγάγουμε ανά μέλος ΔΕΠ. Για παράδειγμα, μόνο η Ιατρική Σχολή του Πανεπιστημίου Κρήτης έχει 150 μέλη ΔΕΠ, δηλαδή, όσα μέλη ΔΕΠ είχε ολόκληρο το Τ.Ε.Ι. Κρήτης, πριν λίγους μήνες. Κατά συνέπεια, λοιπόν, πρέπει να γίνεται η αναγωγή ανά μέλος ΔΕΠ και από την άλλη, να λάβουμε υπόψη μας, αγαπητοί συνάδελφοι των πανεπιστημίων, που σε ορισμένους διακρίνω μια απαξίωση, σε σχέση με τα Τεχνολογικά Εκπαιδευτικά Ιδρύματα, την οποία θα πρέπει να αναφέρω εδώ, ότι δεν είχαμε τη δυνατότητα να εκπονήσουμε διδακτορικές σπουδές, όλο αυτό το διάστημα. Δεν μας είχε δοθεί από την πολιτεία.

Κατά συνέπεια, λοιπόν, είναι άνιση σύγκριση. Έρχομαι και στο θέμα, το οποίο έθεσε ο Πρύτανης του Πανεπιστημίου Κρήτης, ο κ. Ζώρας, που, όντως, με αποφάσεις της Συγκλήτου, πήρε αυτή την απόφαση, που εμάς, βέβαια, μας πικραίνει αυτή η απόφαση, γιατί θεωρούμε ότι είμαστε το καλύτερο Τ.Ε.Ι. της χώρας και το μόνο, που έμεινε έξω από τις συγχωνεύσεις της δημιουργίας μεγάλων πανεπιστημίων, παρόλα αυτά εκείνο, το οποίο θέλω να τονίσω, σε αυτή την περίπτωση, είναι ότι δεν νομίζω ότι υπάρχει κάποια σύγχυση ή κάποια παραπλάνηση. Οι υποψήφιοι φοιτητές πολύ καλά γνωρίζουν ότι το ένα ίδρυμα έχει γεωπονικά αντικείμενα, έχει επιστήμες μηχανικών, έχει διοίκηση επιχειρήσεων και το άλλο ίδρυμα, το καταξιωμένο εδώ και σαράντα χρόνια, έχει άλλα γνωστικά αντικείμενα. Παρόλα αυτά και παρά το γεγονός ότι δυστυχώς δεν είμασταν άξιοι να καθίσουμε ούτε στο ίδιο τραπέζι, ως ίδρυμα, συνολικά και όχι ως άτομα, να συζητήσουμε με το Πανεπιστήμιο Κρήτης, εμείς, κύριε Υπουργέ και το δηλώνω ως Πρύτανης του Τ.Ε.Ι. Κρήτης, δεχόμαστε την πρόταση του κ. Ζώρα και θέλουμε να μπούμε σε μια διαδικασία υγιούς ανταγωνισμού, χωρίς σκιές παραπλάνησης ή χωρίς σκιές εξαπάτησης των υποψήφιων φοιτητών. Κατά συνέπεια, θα μπορούσα να προτείνω εδώ, αν το δέχεται και η Βουλή, τη μετονομασία στο σχέδιο νόμου, το οποίο έχει προτείνει το Υπουργείο, του Μεσογειακού Πανεπιστημίου Κρήτης σε Ελληνικό Μεσογειακό Πανεπιστήμιο. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Γκόλιας.

**ΙΩΑΝΝΗΣ ΓΚΟΛΙΑΣ (Πρύτανης Ε.Μ.Π.):** Ευχαριστώ πολύ. Θα απαντήσω στην κυρία Κεραμέως, που αναφέρθηκε στο άρθρο 66 και στον κ. Πιτούλη, που μίλησε για τα 9 τμήματα μηχανικών. Θα αναφερθώ επίσης σε κάτι που ακούστηκε ότι κάποια από αυτά που είπα είναι ψέματα και θα αναφερθώ και σε αυτό, που λέχθηκε χτες από τον κ. Υπουργό, ότι πρέπει να είναι κανείς προσεκτικός, όταν λέει σε κάποιον ότι λέει ψέματα.

Εδώ η «πανεπιστημιοποίηση» των Τ.Ε.Ι. είναι σε δύο φάσεις. Η πρώτη φάση είναι ιδρύουμε πανεπιστημιακά τμήματα μηχανικών. Πόσα, με αυτό το νομοσχέδιο; 24 λέμε εμείς, γιατί είναι 20 καινούργια και τέσσερα με μετονομασία. 20 λέει ο Υπουργός. Προφανώς, η μετονομασία δεν λαμβάνεται υπόψη. 24, λοιπόν, νέα πανεπιστημιακά τμήματα μηχανικών νέα, που μέσα σε αυτά πάμε και βάζουμε 34 - 36 τμήματα Τ.Ε.Ι. μηχανικών. Αυτά πηγαίνουν μέσα σε αυτά τα 24. Αυτή είναι η πρώτη φάση. Το ερώτημα, που προκύπτει, στην πρώτη φάση, είναι γιατί πρέπει να βάλουμε όλα τα τμήματα των Τ.Ε.Ι. μηχανικών, μέσα στα πανεπιστημιακά τμήματα μηχανικών; Η απάντηση είναι ότι αλλιώς δεν μπορούμε να τους δώσουμε επαγγελματικά δικαιώματα. Θεωρώ ότι είναι πραγματικά υποχρέωση της πολιτείας να δώσει επαγγελματικά δικαιώματα σε όλους τους αποφοίτους Τ.Ε.Ι., Α.Ε.Ι., αλλά και σε όλους τους αποφοίτους, οι οποίοι έχουν βγει νόμιμα από πανεπιστήμια, ΤΕΙ ή οποιοδήποτε εκπαιδευτικό ίδρυμα, που η ελληνική πολιτεία το έχει ορίσει, αλλά δεν μπορώ να φανταστώ ακαδημαϊκά ότι για να πάρουν επαγγελματικά δικαιώματα, πρέπει να τα κάνουμε πανεπιστήμια, αλλιώς δεν μπορούμε να τους δώσουμε επαγγελματικά δικαιώματα. Αυτό, παρόλο που γνωρίζω τις δυσκολίες, που υπάρχουν, ως ακαδημαϊκός άνθρωπος, δεν μπορώ να δεχθώ ότι θα γίνει, μέσω της «πανεπιστημιοποίησης» των τμημάτων αυτών. Αυτή είναι η πρώτη φάση.

Μετά, περνάμε στη δεύτερη φάση και εκεί είναι η μεγάλη μας αντίρρηση, όχι να μην γίνουν όλα, μα κάποια ίσως θα πρέπει να γίνουν, ναι. Αν κάποια πρέπει να γίνουν, από τα 20-24, ίσως 4 ή 5, όμως, είναι πάρα πολύ δύσκολο να πούμε ότι γίνονται όλα. Ήθελα να πω το εξής εδώ. Είπατε, κύριε Πιτούλη, ότι αυτοί, έτσι και αλλιώς, απόφοιτοι είναι, βγαίνουν από το ΤΕΙ. Εγώ θα σας διαβάσω ένα - δύο ενδεικτικούς τίτλους, για να καταλάβετε. Στο Τμήμα Μηχανικών Παραγωγής και Διοίκησης, που γίνεται στο ΔΙΠΑΕ, μπαίνουν οι Μηχανικοί οχημάτων ΤΕ και ο αριθμός των φοιτητών ο αντίστοιχος. Άλλο παράδειγμα, στο Τμήμα Μηχανικών Πληροφορικής του ΤΕΙ Κρήτης, μπαίνει στο Ηλεκτρολόγων Μηχανικών και Μηχανικών Υπολογιστών, δηλαδή, η πληροφορική μπαίνει και στους Ηλεκτρολόγους Μηχανικούς. Άρα, δεν είναι ακριβώς το ίδιο, δεν είναι τόσους είχαμε, τόσους θα έχουμε. Ναι, αριθμητικά έτσι θα είναι και στο τέλος-τέλος, 70.000 μπαίνανε, 70.000 θα μπούνε, αλλά δεν θα είναι ανάλογοι. Γιατί τα ΤΕΙ είχαν άλλο ρόλο.

Προηγουμένως, είπε ο Πρύτανης του ΤΕΙ Κρήτης ότι δεν μπορούμε να συγκρίνουμε διαφορετικά πράγματα και συμφωνώ απόλυτα. Επομένως, δεν μπορούμε να πούμε ότι δεν γίνονται νέες θέσεις πανεπιστημιακών μηχανικών, επειδή είχαμε τα ΤΕΙ Μηχανικών. Και υπάρχουν και άλλοι τρόποι συγχώνευσης, όπως το Πανεπιστήμιο Θεσσαλίας. Το Πανεπιστήμιο Θεσσαλίας έκανε συγχώνευση, αλλά δεν ίδρυσε κανένα νέο τμήμα πανεπιστημιακών μηχανικών. Άρα, υπάρχουν τρόποι και έτσι πρέπει να προσεγγίσουμε. Τα αποτελέσματα από όλο αυτό το έχω πει σε προηγούμενη τοποθέτησή μου και δεν θέλω να τα επαναλάβω.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κύριος Τουρλιδάκης.

**ΑΝΤΩΝΙΟΣ ΤΟΥΡΛΙΔΑΚΗΣ (Πρύτανης Πανεπιστημίου Δυτικής Μακεδονίας):** Απαντώντας στην ερώτηση του κυρίου Μαυρωτά, σχετικά με το κατά πόσο θα είμαστε έτοιμοι τον Σεπτέμβριο. Σίγουρα, μένουν 120 ημέρες, περίπου, από τη στιγμή που θα ψηφιστεί το νομοσχέδιο και σε αυτό πρέπει να γίνουν άπειρές ρυθμίσεις διοικητικού τύπου, οικονομικού κλπ.. Σίγουρα, έχουμε το μυαλό μας στο πως θα στελεχώσουμε τα τμήματα. Για το Τμήμα Μηχανικών Περιβάλλοντος, πρακτικά εκεί θα έχουμε ένταξη μελών από το Τμήμα Περιβάλλοντος του ΤΕΙ, όπου είναι αρκετά καλά στελεχωμένο.

Επίσης, υπάρχουν αρκετοί Χημικοί Μηχανικοί, σε υπάρχουσες θέσεις του Πολυτεχνείου, άρα, εκεί πιστεύω ότι χρειάζεται να οργανώσουμε το πρώτο έτος σπουδών και είμαι απόλυτα σίγουρος ότι μπορούμε να το κάνουμε. Εγώ θεωρώ ότι αυτή τη στιγμή γίνεται ένα πρώτο βήμα, δίνεται μια ευκαιρία στα Ιδρύματα να αποδείξουν τις δυνάμεις τους. Για τα τμήματα Μηχανικών, πιστεύω ότι πρέπει να γίνει μια πάρα πολύ σοβαρή συζήτηση μεταξύ μας. Εγώ πιστεύω στο μοντέλο της Ελβετίας, όπου υπάρχουν δύο ομόσπονδα Πολυτεχνεία, στη Ζυρίχη και στη Λοζάνη και άρα, και το ΕΜΠ, αλλά και το Πανεπιστήμιο Θεσσαλονίκης θα μπορούσαν να αναλάβουν μια δράση, έτσι ώστε να θεσμοθετήσουν κανόνες και εμείς είμαστε έτοιμοι να ακολουθήσουμε. Τα περιφερειακά τμήματα μηχανικών μπορούν να παίξουν ένα άλλο ρόλο.

Πιστεύουμε ότι εσείς μπορείτε να παίξετε ένα ρόλο αριστείας, που να οδηγήσετε τη χώρα. Βέβαια, αυτό πρέπει να ακολουθήσει τεχνολογικούς στόχους, που πρέπει να θέσει πολιτικά η χώρα. Αλλά παρόλα αυτά, πιστεύω ότι υπάρχει χώρος και για εμάς, στην Περιφέρεια, και μπορούμε να αποδείξουμε ότι μπορούμε να κάνουμε θεαματικά πράγματα, πολλές φορές καλύτερα και από εσάς. Να πω και δύο κουβέντες για το κομμάτι της εισαγωγής στα Πανεπιστήμια.

Πιστεύω ότι πάμε ένα βήμα, αλλά το κόβουμε στη μέση. Θεωρώ ότι το εθνικό απολυτήριο πρέπει να αποκοπεί τελείως από τις εισαγωγικές στο Πανεπιστήμιο, δεν πρέπει να προσμετράει. Η προετοιμασία θα πρέπει επίσης να μην προσφέρεται απ’ όλα τα Λύκεια, όπως στην Αγγλία όπου υπάρχουν σχολεία που είναι sixth form, δηλαδή, υπάρχουν πλέον σχολεία, αφού το Λύκειο τελειώνει στη Β΄ Λυκείου, που κάνουν αυτή την προετοιμασία. Επίσης, θα πρέπει να δοκιμαστεί στις Περιφέρειες κατά πόσο μερικά σχολεία μπορούν να γίνουν καλά στις θετικές επιστήμες και κάποια άλλα να γίνουν καλά στις τέχνες ή οπουδήποτε αλλού. Αυτό είναι το μοντέλο της Αγγλίας. Εκεί, για να ολοκληρωθεί ο κύκλος, θα πρέπει τα Πανεπιστήμια τα ίδια να βάλουν κριτήρια εισαγωγής. Η μεγάλη διαφορά είναι εδώ, για να ολοκληρώσουμε το βήμα, πρέπει πια τα κριτήρια επιλογής να ορίζονται από τα Πανεπιστήμια. Αυτό είναι ο κανόνας για να ολοκληρωθεί όλο το βήμα. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Κυριαζοπούλου.

**ΒΕΝΕΤΣΑΝΑ ΚΥΡΙΑΖΟΠΟΥΛΟΥ (Πρύτανης Πανεπιστημίου Πατρών):** Σας ευχαριστώ. Βέβαια, λείπει ο κ. Κατσανιώτης και καλό είναι, όταν κάνουμε ερωτήσεις, να περιμένουμε να παίρνουμε και τις απαντήσεις, αλλά εφόσον γίνεται συχνά, με συγχωρείτε, εγώ δεν έχω εμπειρία από Βουλή, αλλά τα περισσότερα από αυτά, που με ρώτησε, τα απάντησα το πρωί, που πάλι δεν ήταν εδώ.

Βεβαίως, η Σύγκλητος πρέπει να έχει ακαδημαϊκή γνώμη, είπα και το πρωί, ότι η άποψη της Συγκλήτου δεν είναι απαραίτητο να γίνεται νόμος, ποτέ δεν ήταν. Ένας από τους λόγους που εγώ έκανα δύο φορές Σύγκλητο, ήταν ακριβώς επειδή γνώριζα ότι δεν θα έχει πλειοψηφία, να καταγραφεί η άρνηση, γιατί μετά από δέκα χρόνια, όταν θα συζητάμε αυτό το εγχείρημα, πρέπει να είναι καταγεγραμμένη και η άρνηση.

Έχω διαφορετική άποψη για τα Τ.Ε.Ι.. Πιστεύω ότι τα Τ.Ε.Ι. έχουν αξιόλογους ανθρώπους, όπως έχουν και τα Πανεπιστήμια. Στο Τ.Ε.Ι. που θα πάω εγώ τώρα, στη Φυσιοθεραπεία, μπαίνουν με 16.500 μόρια και έχω Τμήμα στο Πανεπιστήμιο, φέτος, με 8.000 μόρια. Επομένως, πιστεύω ότι όταν ενώνεται ένα άριστο Πανεπιστήμιο- όπως λέει ο κ.Ζώρας- με ένα μέτριο, μπορούμε να συμπαρασύρουμε το μέτριο «επάνω». Αυτή η δουλειά των ακαδημαϊκών.

Θα ήθελα να απαντήσω στην κυρία Χριστοφιλοπούλου ιδιαίτερα για το Λύκειο και θα ήθελα να απολογηθώ και γι΄ αυτό. Είπατε, αν ρωτήθηκε το Πανεπιστήμιο για τα Λύκεια;

**ΠΑΡΑΣΚΕΥΗ (ΕΥΗ) ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Για το νέο σύστημα εισαγωγής στα Πανεπιστήμια, όχι για τα Λύκεια, βέβαια.

**ΒΕΝΕΤΣΑΝΑ ΚΥΡΙΑΖΟΠΟΥΛΟΥ (Πρύτανης Πανεπιστημίου Πατρών):** Ήθελα να πω το εξής. Όταν συζητιέται ένα νομοσχέδιο, ευαισθητοποιημένη είναι η ακαδημαϊκή κοινότητα να απαντήσει. Εμείς, λοιπόν, δεν θέσαμε ποτέ στη Σύνοδό μας - και γι' αυτό κάναμε την αυτοκριτική μας - για τον τρόπο εισαγωγής των παιδιών στα πανεπιστήμια.

**ΠΑΡΑΣΚΕΥΗ (ΕΥΗ) ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Και αν το είχατε θέσει, θα σας είχε ακούσει το Υπουργείο; Τι ακριβώς εννοείτε με αυτό;

**ΒΕΝΕΤΣΑΝΑ ΚΥΡΙΑΖΟΠΟΥΛΟΥ (Πρύτανης Πανεπιστημίου Πατρών):** Σε αυτά τα δύο χρόνια, που εγώ συζητάω με το Υπουργείο για την αναβάθμιση της Τριτοβάθμιας Εκπαίδευσης, βεβαίως, μας άκουσε. Δεν ξέρω εσείς πώς τεκμαίρετε ότι δεν θα με άκουγε.

**ΠΑΡΑΣΚΕΥΗ (ΕΥΗ) ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Σας ρώτησα για το σύστημα εισαγωγής και εσείς μου λέτε άλλα… και δεν ρώτησα εσάς, ρώτησα για το σύστημα εισαγωγής.

**ΒΕΝΕΤΣΑΝΑ ΚΥΡΙΑΖΟΠΟΥΛΟΥ (Πρύτανης Πανεπιστημίου Πατρών):** Δεν το συζητήσαμε ποτέ σε Σύνοδο και επίσης, να διευκρινίσω κάτι, που έμεινε μετέωρο το πρωί και μπορεί να σας το πει και ο κ. Ζώρας, ότι δεν το κουβεντιάσαμε ποτέ και είχαμε κάνει και αυτοκριτική, ότι δεν το είχαμε αναλύσει και επίσης, να ξεκαθαρίσω, ότι ποτέ δεν είχαμε πάρει απόφαση απόρριψης του νομοσχεδίου αυτού από τη Σύνοδο.

Αυτό που είπε ο κ. Γκόλιας ήταν εξαιρετικό, το ότι θα μπορούσε να δημιουργηθεί ένα γενικό Τμήμα, όπως έγινε και στην Θεσσαλία. Αυτή ήταν η πρόταση της Επιτροπής, όχι πόρισμα, όπως ζήτησε ο κ. Κατσανιώτης, γιατί εμείς ξεκινάγαμε από «κάτω», ζητάγαμε να μας φέρουν τα Τμήματα και Κοσμητείες, δεν καταλήγαμε σε πορίσματα. Η μόνη πρόταση - που το είπα το πρωί - ήταν να κάνουμε γενικό Τμήμα, που απορρίφθηκε.

Για τη Γεωπονία, επειδή αυτό το θέμα πραγματικά – και το ήξερε καλύτερα ο κ. Κατσανιώτης – το δουλεύουμε από το 2014, ήταν η έγνοια μας για το τι θα γίνει το Αγρίνιο. Νομίζω ότι πολύ σωστά έγινε αυτή η Σχολή εκεί, δίνει ένα διέξοδο σε όλα τα Τμήματα για τα επαγγελματικά δικαιώματα. Τέσσερα από αυτά δεν θα λειτουργήσουν φέτος, όπως δεν θα λειτουργήσει και η Νομική, ήταν σε συνεννόηση με το Υπουργείο και δεν προλαβαίνουμε. Για του χρόνου, για το 2020-2021, βεβαίως, προλαβαίνουμε και έχουμε όλη την υποδομή, έχουμε κάνει ένα στρατηγικό σχέδιο, δύο χρόνια τώρα, για το πώς θα λειτουργήσει το υπόλοιπο Πανεπιστήμιο, με υποδομές και μέλη ΔΕΠ. Σας ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστώ, τον λόγο έχει ο Πρύτανης του Πανεπιστημίου Πελοποννήσου, ο κ. Κατσής.

**ΑΘΑΝΑΣΙΟΣ ΚΑΤΣΗΣ (Πρύτανης Πανεπιστημίου Πελοποννήσου):** Ευχαριστώ κύριε Πρόεδρε.

Καταρχήν, θα απαντήσω στην πρώτη ερώτηση της κυρίας Κεραμέως για τις υποδομές και ο κ. Μαυρωτάς έκανε μια παρόμοια ερώτηση. Όταν αναφέρομαι σε υποδομές, είναι μια φράση σύντομη, αλλά στο πόρισμα, που βγάλαμε, ως κοινή Επιτροπή, αναφέρουμε τι σημαίνει «υποδομές» για εμάς. Είναι σε Προσωπικό - διοικητικό και διδακτικό - και επίσης, επειδή υπάρχει τώρα το νέο στοιχείο της Πάτρας, ένα σημαντικό σημείο είναι τα κτήρια, στην Πάτρα. Αυτό είναι κάτι που δεν το ξέραμε, δεν το είχαμε προβλέψει, τώρα μας έρχεται αυτό και πρέπει να δούμε πώς μπορούμε να το διαχειριστούμε. Αυτό, λοιπόν, είναι για μας ένα σημαντικό σημείο.

Ένα άλλο, το οποίο αφορά, στην ερώτηση της κυρίας Κεραμέως, για τις φήμες, που υπάρχουν, δημοσιεύματα, αν δεν κάνω λάθος, σε σχέση με τη στάση του κ. Υπουργού. Θα μιλήσω εκ μέρους του Πανεπιστημίου, ο κ. Υπουργός και οι υπόλοιποι μπορούν να τοποθετηθούν και θα καταθέσω στα πρακτικά της Επιτροπής τις δύο ομόφωνες αποφάσεις της Συγκλήτου μας. Τη Δευτέρα, είχαμε μια απόφαση της Συγκλήτου ομόφωνη, όπου απορρίπταμε την ένταξη της Σχολής του Τ.Ε.Ι. Δυτικής Ελλάδος στο Πανεπιστήμιο Πελοποννήσου και λέγαμε ότι έχουν γίνει βήματα μπροστά για το Τ.Ε.Ι. Πελοποννήσου σε μας. Είχε προγραμματιστεί, μετά τη Δευτέρα, μια συνάντηση με τον Υπουργό, όπου ζητήσαμε να απεμπλακεί επί της ουσίας η ένταξη της Σχολής του Τ.Ε.Ι. Δυτικής Ελλάδος σε μας. Μας ειπώθηκε από τον Υπουργό, τουλάχιστον, όχι σε μένα μόνο, σε όλους και το κάνω δημόσιο, επειδή το είπα και στη Σύγκλητο, ότι αυτό είναι εν συνόλω το νομοσχέδιο, το οποίο προβλέπει για το Πανεπιστήμιο Πελοποννήσου και έτσι είναι ο σχεδιασμός του Υπουργείου, σεβαστό, βεβαίως, αλλιώς, θα παραμείνουμε στην κατάσταση, που είμαστε τώρα και θα συνεχιστεί ο διάλογος. Υπήρχε μόνο μια μικρή προσθήκη βελτιωτική για την ένταξη της σχολής μηχανικών και τη διαδικασία. Το μετέφερα, την επόμενη μέρα, στη Σύγκλητο, έχω πάλι τα πρακτικά εδώ, θα τα καταθέσω, όπως έχω πει και η διαδικασία ήταν περίπου η ίδια, η απόφαση περίπου η ίδια, επίσης ομόφωνη, όπου ουσιαστικά λέμε - το διαβάζω από τα πρακτικά - ότι η Σύγκλητος εκτιμά ότι το μόνο βιώσιμο και ακαδημαϊκά αποδεκτό εγχείρημα είναι αυτό της ενσωμάτωσης αποκλειστικά του Τ.Ε.Ι. Πελοποννήσου στο Πανεπιστήμιο Πελοποννήσου και αυτό βεβαίως, το μεταφέραμε και στον Υπουργό και σε όλους έγινε γνωστό.

Να πω ότι ο ρόλος μας σταματάει εκεί. Πράγματι, υπήρξε αρκετή ένταση, αχρείαστη ένταση κατά τη γνώμη μου, για τους λόγους, που είπα και το πρωί και προσπάθησα και προσπαθώ ακόμη να κρατήσω μια νηφαλιότητα, αλλά είμαι ξεκάθαρος. Απαντώ και στον κ. Κατσανιώτη, που νομίζω ότι έκανε την ερώτηση, όταν είχαμε τη συζήτηση με το Τ.Ε.Ι. Πελοποννήσου, δεν υπήρξε στο τραπέζι κάτι με το Τ.Ε.Ι. Δυτικής Ελλάδας. Η μόνη αναφορά, που κάναμε, στη Δυτική Ελλάδα, ήταν λόγω της παρουσίας μας στην Αρχαία Ολυμπία και του μεταπτυχιακού, που έχουμε, της ίδρυσης ενός Ινστιτούτου Ολυμπιακών Σπουδών. Αν μου έλεγαν, τότε, να πιθανολογήσω τι θα μπορούσαμε – ο όρος δεν είναι δόκιμος – αλλά να μπορούσαμε να είχαμε επιστημονική σχέση άμεση είναι με το Τμήμα Οργάνωσης και Διαχείρισης Αθλητισμού και το ΤΕΦΑΑ, το οποίο είναι υπό ίδρυση τώρα, στον Πύργο, αλλά δεν είχαμε μπει σ΄ αυτή τη διαδικασία, δεν μας είχε ειπωθεί κάτι και αυτό, κατά τη γνώμη μου, είναι έλλειμμα του τωρινού νομοσχεδίου, το είπα και το πρωί, που δημιούργησε αυτή την ομόφωνη αντίρρηση της Συγκλήτου μας.

Η ομόφωνη απόρριψη της Σχολής του Τ.Ε.Ι. Δυτικής Ελλάδας δεν έχει να κάνει, σε κανένα βαθμό, προσωπικά με τους συναδέλφους. Τους έχω γνωρίσει πολύ λίγο. Η επαφή ήταν καλή, σε προσωπικό επίπεδο. Υπάρχουν άλλοι λόγοι ακαδημαϊκοί, που δεν θέλω να επεκταθώ τώρα, ήταν μια διαδικασία έντονη, γρήγορη και αρκετά απότομη, αλλά δεν υπάρχει κανένα προσωπικό θέμα εναντίον των ανθρώπων και μακάρι, αν όλα πάνε, όπως φαίνεται στο νομοσχέδιο, να υπάρχει καλή συνεργασία, ελπίζω με τις λιγότερες δυνατές εντάσεις. Χωρίς εντάσεις αποκλείεται, το λέω ξεκάθαρα.

Για το θέμα της Νοσηλευτικής, που το αφήνω τελευταίο, αλλά προφανώς έχει μεγάλη σημασία, κ. Δαβάκη, συμμερίζομαι απόλυτα αυτό που λέτε. Θα ήταν για μένα πάρα πολύ εύκολο, για να έχω μια πιο ήσυχη, όχι ήσυχη πρυτανεία, να μην το αγγίξω και πολλοί συνάδελφοί μου και προκάτοχοί μου δεν το έκαναν αυτό. Θα πω πολύ απλά, όχι κτιριακά και δεν θέλω να επεκταθώ, γιατί είναι δημόσια τα πρακτικά αυτά και δεν θέλω να φανούμε παραπάνω. Έχουμε πρόβλημα ακαδημαϊκά εκεί. Έχουμε πρόβλημα σημαντικό. Μας το έχουν πει πολλοί, διεθνείς αξιολογήσεις, αναγνωρίσεις, έχουμε πρόβλημα.

Για τον λόγο αυτό, προβαίνουμε σε αυτό το δύσκολο εγχείρημα παρόλο, που κτιριακά είναι πάρα πολύ καλά τα πράγματα, στη Σπάρτη και είμαι απολύτως σίγουρος ότι το πράγμα θα είναι άμεσα πολύ γρήγορο.

Η Νοσηλευτική, στη Σπάρτη, δεν στέκεται. Άρα, λοιπόν, είναι προς όφελος της τοπικής κοινωνίας και του Πανεπιστημίου να δημιουργηθεί ένα Τμήμα και ένα δεύτερο, μαζί με τα διετή προγράμματα, γιατί αλλιώς, από Σεπτέμβριο θα έπαιρναν απόφαση οι φοιτητές της Σπάρτης να έκαναν πρακτική άσκηση στο Νοσοκομείο της Τρίπολης, που είναι το καλύτερο της Περιφέρειας. Έχουμε πρόβλημα, επαναλαμβάνω. Νομίζετε ότι εγώ έχω καμία όρεξη να ασχολούμαι και να έρχομαι σε αντιπαράθεση με σας ή με τους τοπικούς παράγοντες της Σπάρτης;

**ΑΘΑΝΑΣΙΟΣ ΔΑΒΑΚΗΣ:** Ναι, άλλα πρέπει να το περιγράψετε το πρόβλημα.

**ΑΘΑΝΑΣΙΟΣ ΚΑΤΣΗΣ (Πρύτανης Πανεπιστημίου Πελοποννήσου):** Αφού επιμένετε, λοιπόν, σας λέω ότι όλες οι αξιολογήσεις μας θέτουν αυτό το θέμα. Τα πτυχία της Νοσηλευτικής είναι υπό αμφισβήτηση και το λέω κομψά, στην Κύπρο και σε άλλα πανεπιστήμια του εξωτερικού. Λοιπόν, οι νοσηλευτές, με βάση τις ευρωπαϊκές οδηγίες, πρέπει να βλέπουν συγκεκριμένα περιστατικά. Π.χ. πέντε γέννες, πέντε καρδιολογικά και τα λοιπά. Το Νοσοκομείο της Σπάρτης, λοιπόν, αφού με ρωτάτε, δεν πληροί αυτές τις προδιαγραφές. Είμαι σαφής; Δεν ήθελα να ήμουν σαφής, αλλά αφού γίνεται η ερώτηση επιμένω.

**ΑΘΑΝΑΣΙΟΣ ΔΑΒΑΚΗΣ:** Και μπορεί το Νοσοκομείο της Τρίπολης να τις πληροί αυτές τις προδιαγραφές;

**ΑΘΑΝΑΣΙΟΣ ΚΑΤΣΗΣ (Πρύτανης Πανεπιστημίου Πελοποννήσου):** Ναι.

**ΑΘΑΝΑΣΙΟΣ ΔΑΒΑΚΗΣ:** Το γνωρίζετε από την Τρίπολη; Διότι απ' ό,τι γνωρίζω, δεν έχει ζητηθεί τίποτα από την Τρίπολη.

**ΑΘΑΝΑΣΙΟΣ ΚΑΤΣΗΣ (Πρύτανης Πανεπιστημίου Πελοποννήσου):** Και ο Διοικητής του Νοσοκομείου της Σπάρτης και ο Διοικητής του Νοσοκομείου της Τρίπολης επιβεβαιώνουν, που είναι ειδικοί, όχι εγώ, επιβεβαιώνουν αυτές τις απόψεις. Και, επίσης, το πόρισμα της Επιτροπής της τελευταίας αξιολόγησης το λέει ξεκάθαρα. Λοιπόν, δεν ήταν δική μου απόφαση ήταν της Επιτροπής του Υπουργείου Παιδείας, που το έθεσε. Για εμάς είναι ταλαιπωρία. Είναι σύγκρουση. Πιστέψτε με, σε λίγο χρονικό διάστημα, στη Σπάρτη, θα είναι το πράγμα πολύ καλύτερο.

**ΑΘΑΝΑΣΙΟΣ ΔΑΒΑΚΗΣ:** Ποια Επιτροπή του Υπουργείου Παιδείας; Γιατί ήταν ακαδημαϊκοί δάσκαλοι στην Επιτροπή και ένα μόνο μέλος από το Υπουργείο Παιδείας. Εγώ άκουσα για ακαδημαϊκούς δάσκαλους, όχι από την Επιτροπή του Υπουργείου Παιδείας, από την επιτροπή των ακαδημαϊκών.

**ΑΘΑΝΑΣΙΟΣ ΚΑΤΣΗΣ (Πρύτανης Πανεπιστημίου Πελοποννήσου):** Αυτή εννοώ, που συνέστησε το Υπουργείο Παιδείας. Δεν λέω Επιτροπή του Υπουργείου Παιδείας, αλλά Επιτροπή, που συμμετείχαμε εγώ, ο κ. Καπόλος και τα λάβαμε αυτά υπόψη μας. Θέλω, λοιπόν, να πω ότι εμείς θέλουμε και πήραμε αυτήν την απόφαση παρά το ότι κάποιοι από εμάς μπορεί να είχαν άλλη αντίληψη. Επειδή ξέρουμε ότι η επόμενη μέρα είναι δύσκολη, θέλουμε να αναπτυχθεί το Πανεπιστήμιο και όσο γίνεται να διαφυλάξουμε την ακαδημαϊκότητα και την εσωτερική ενότητα. Η ομόφωνη αυτή απόφαση αντίθεσης ακαδημαϊκής, όχι προσωπικής, με το ΤΕΙ Δυτικής Ελλάδος δεν εισακούστηκε για τους λόγους, οι οποίοι μπορεί να αναλυθούν αργότερα από τον Υπουργό ή να το δούμε αργότερα.

Θα προσπαθήσουμε από τη διαφαινόμενη ένταξη και της ΣτΕ Δυτικής Ελλάδος να κάνουμε το καλύτερο δυνατό και ελπίζω η όλη διαδικασία να δώσει χρήσιμα συμπεράσματα, όχι μόνο θετικά αποτελέσματα από το Πανεπιστήμιο Πελοποννήσου αργότερα, αλλά χρήσιμα συμπεράσματα για όλους τους εμπλεκόμενους, εμένα, τους συναδέλφους και αυτούς που παίρνουν τις αποφάσεις. Ευχαριστώ πολύ.

**ΑΘΑΝΑΣΙΟΣ ΔΑΒΑΚΗΣ:** Κύριε Πρύτανη, η σχολή Φυσικοθεραπείας, που έρχεται, θα μπορεί να κάνει κλινική άσκηση στην Σπάρτη;

**ΑΘΑΝΑΣΙΟΣ ΚΑΤΣΗΣ (Πρύτανης Πανεπιστημίου Πελοποννήσου):** Σύμφωνα με τα λεγόμενα των Διοικητών των Νοσοκομείων και των ειδικότερων καθηγητών από εμένα, είναι σαφώς πιο ανεκτή η κλινική άσκηση εκεί, απ’ ό,τι σε ένα νοσοκομείο, αλλά κύριε Δαβάκη, επειδή τώρα γίνεται ένας καλός διάλογος – το λέω και σε εσάς – δεν πρέπει να σκέφτεται η τοπική κοινωνία, το Νοσοκομείο, το Πανεπιστήμιο, όταν υπάρχει αυτή η φήμη. Είναι 10 χρόνια το Πανεπιστήμιο εκεί και στα 10 χρόνια, έχουν περάσει τρεις κυβερνήσεις και το Νοσοκομείο παραμένει έτσι. Άρα, λοιπόν, οι ευθύνες δεν είναι μόνο σε εμάς …

**ΑΘΑΝΑΣΙΟΣ ΔΑΒΑΚΗΣ:** Η ακαδημαϊκή κοινότητα τι έχει κάνει γι’ αυτό;

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κύριε Δαβάκη, σας παρακαλώ. Τελειώσαμε με αυτό το θέμα.

Το λόγο έχει ο Πρόεδρος της Δ.Ο.Ε., ο κ. Κικινής.

**ΑΘΑΝΑΣΙΟΣ ΚΙΚΙΝΗΣ (Προέδρος της Διδασκαλικής Ομοσπονδίας Ελλάδος (Δ.Ο.Ε.):** Ευχαριστώ πολύ. Θα ήθελα να κάνω μια έκκληση στον κύριο Υπουργό.Εκπροσωπώ τη Διδασκαλική Ομοσπονδία Ελλάδας, που έχουμε στην ιστορία μας τα παιδαγωγικά τμήματα, που πλησιάζουν τα 40 χρόνια λειτουργίας, μια σημαντική κατάκτηση του κλάδου μας. Πριν από ενάμιση χρόνο, έγινε κατανοητός ο λόγος μας και η αντίδρασή μας στη συγχώνευση των τμημάτων Προσχολικής Αγωγής των πανεπιστημίων με αυτά των ΑΤΕΙ, καθώς και οι λόγοι που είμασταν ενάντια. Αυτό έγινε κατανοητό. Θα ήθελα να ακούσετε ειλικρινά με προσοχή, αν όχι εμένα, ως εκπρόσωπο της Ομοσπονδίας, αλλά τον λόγο των ομότιμων καθηγητών, με επικεφαλής το Στάθη Μπουζάκη, ένα πρόσωπο - σύμβολο για τη λειτουργία των παιδαγωγικών τμημάτων. Αυτό που πάει να γίνει, αυτή τη στιγμή, στο Πανεπιστήμιο της Πάτρας με τη συγχώνευση με το ΤΕΙ Κοινωνικής Εργασίας, ενέχει σοβαρούς κινδύνους αλλοίωσης όχι μόνο του Τμήματος της Πάτρας, αλλά και αφορμής για να ενωθούν σημαντικά οι σπουδές, που αφορούν τα παιδαγωγικά Τμήματα. Θα ήθελα να το δείτε με πάρα πολλή προσοχή. Είναι κρίμα. Είναι δύο αντικείμενα, τα οποία επιστημονικά δεν αγγίζονται. Επαναλαμβάνω υπάρχουν σοβαροί κίνδυνοι αλλοίωσης και είναι αντίθετοι και οι καθηγητές, όπως ανέφερα παραπάνω, όπως και οι φοιτητές των ΤΕΙ της Κοινωνικής Εργασίας. Δείτε το ειλικρινά, γιατί νομίζω ότι ανοίγει η κερκόπορτα κυριολεκτικά. Ξέρω ότι υπάρχουν τεράστιες πιέσεις από συναδέλφους μας, συντεχνιασμού καθαρού και τίποτε άλλο. Εννοώ πρώην συναδέλφους μας, που τώρα είναι σε πανεπιστημιακές θέσεις και είναι πράγματι κρίμα, για μια – δυο – τρεις θέσεις να θυσιαστούν τα παιδαγωγικά τμήματα και να κινδυνέψει το μέλλον τους. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Υφυπουργός.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε. Θα ήθελα να μιλήσω για δύο συγκεκριμένα θέματα, που είναι της αρμοδιότητάς μου και κυρίως, για να ευχαριστήσω τους ανθρώπους, που ήρθαν σήμερα εδώ. Νομίζω ότι αποδεικνύει η παρουσία όλων μας μετά από αυτή την εξαντλητική διαδικασία ότι διάθεση διαλόγου υπάρχει.

Επίσης, νομίζω ότι προέκυψε από την ανοιχτή διαδικασία ότι ο διάλογος, τουλάχιστον για το μεγαλύτερο μέρος του νομοσχεδίου, είναι εξαντλητικός και κρατάει εδώ και πολύ καιρό. Βεβαίως, θέλω προσωπικά να ευχαριστήσω τη Διεύθυνση των Γενικών Αρχείων του Κράτους και το Σύλλογο των Εργαζομένων για την προσπάθεια, που κατέβαλαν, όλο αυτό το χρονικό διάστημα, σε συνεργασία με το Υπουργείο, ώστε να μπορέσουμε να μπούμε σε ένα καινούριο νομοθετικό πλαίσιο, από το 1991 και μετά, που θεωρούμε όλοι ότι είναι κρίσιμο και χρήσιμο.

Άκουσα με μεγάλη προσοχή τις παρατηρήσεις του Συλλόγου Εργαζομένων τους. Υπάρχουν επιμέρους απαντήσεις και τις παρατηρήσεις θα τις λάβουμε πολύ σοβαρά υπόψη μας. Για παράδειγμα, αυτό που ζητάτε, την αντιπροσώπευση στο ΚΥΣΔΙΠ, νομίζω ότι είναι κάτι, που μπορεί να γίνει. Επίσης, σε συνεργασία με τον Υπουργό, θα απαντήσουμε για την τελική μορφή της διάταξης του Γενικού Διευθυντή, έτσι ώστε να μπορεί και ακαδημαϊκά και διοικητικά να ανταποκριθεί, με τον καλύτερο τρόπο, όπως και το θέμα των ξεχωριστών διευθύνσεων.

Επαναλαμβάνω ότι θα πάρω χρόνο, στην επόμενη συνεδρίαση και αναλυτικά θα δώσω απαντήσεις, που νομίζω ότι θα μας κάνουν όλους περισσότερο χαρούμενους, για την επόμενη μέρα αυτού του εγχειρήματος, που ξεκινάμε και του οποίου η υλοποίηση είναι στις πλάτες τις δικές σας και σας ευχαριστούμε γι’ αυτό.

Το δεύτερο, θα ήθελα να απαντήσω στον πρόεδρο της ΟΛΜΕ, δεν θα μιλήσω για τα γενικότερα ζητήματα, επιφυλάσσομαι να το κάνω στην Ολομέλεια, στο ζήτημα, όμως, που θέσατε, την υποβάθμιση του απολυτηρίου των ΕΠΑΛ. Νομίζω ότι είναι πολύ μακράν της πραγματικότητας, κ. Κωνσταντίνου, αυτό το οποίο λέτε, υποβάθμιση των ΕΠΑΛ είχαμε, όταν είχαμε 2.500 εκπαιδευτικούς. που είχαν βγει σε διαθεσιμότητα και νομίζω ότι αυτό έχει γίνει από τον Κυριάκο Μητσοτάκη και την κατάργηση πάρα πολλών ειδικοτήτων, εκείνη την εποχή.

Βρισκόμαστε σε μια άλλη εποχή. Από το 2016 υπάρχει ένας καινούργιος εθνικός στρατηγικός σχεδιασμός, ο οποίος έχει εξασφαλίσει και τους αναγκαίους πόρους, έτσι ώστε να μπορούμε να σχεδιάζουμε θετικά γι΄ αυτό, που θέλουμε για την επαγγελματική εκπαίδευση. Ξέρετε πολύ καλά ότι μετά από δύο χρόνια εφαρμογής αυτού του μοντέλου, σε αυτό έχουμε θετική άποψη και των ανθρώπων, που υπηρετούν το θεσμό, δηλαδή, των εκπαιδευτικών, αλλά και της ευρύτερης κοινωνίας και των μαθητών.

Έχουμε αύξηση των μαθητών, που είναι και το ζητούμενο, αναφέρθηκε ο Πρόεδρος της ΑΔΙΠ, ότι θα θέλαμε πολύ περισσότερους μαθητές σ΄ αυτή την κατεύθυνση, έχουμε, όμως με καταγεγραμμένα νούμερα, αύξηση των μαθητών, τόσο στα ημερήσια, όσο και στα εσπερινά Λύκεια. Επίσης, έχουμε και ένα μικρό ποσοστό παιδιών με αναπηρία και μαθησιακές δυσκολίες, έναν καινούργιο θεσμό, που είναι τα Ειδικά Επαγγελματικά Γυμνάσια και Λύκεια.

Ξέρετε πολύ καλά ότι το απολυτήριο των ΕΠΑΛ, αυτή τη στιγμή, θα δώσει τη δυνατότητα σε αυτόν το καινούργιο σχεδιασμό, που προτείνουμε, των διετών προγραμμάτων στα Πανεπιστήμια και έχουμε ανταπόκριση από τα Πανεπιστήμια, σας είπε ήδη ο Υπουργός ότι έχουμε 130 προτάσεις, θα τις δούμε, θα τις αξιολογήσουμε και ότι έχει εξασφαλιστεί η χρηματοδότηση για την υλοποίηση αυτών των προγραμμάτων.

Επομένως, μια δυνατότητα των αποφοίτων των ΕΠΑΛ θα είναι να πηγαίνουν σε αυτά τα διετή προγράμματα και να αποκτούν επαγγελματικά δικαιώματα επιπέδου 5. Ξέρετε πολύ καλά ότι εδώ και δύο χρόνια υπάρχει η τάξη μαθητείας των ΕΠΑΛ, που επίσης καταλήγει, μετά από επίσημη πιστοποίηση και έχουμε κάνει δύο πανελλαδικές τέτοιου τύπου εξετάσεις πιστοποίησης, πολλών παιδιών, που πάλι καταλήγουν σε επαγγελματικά δικαιώματα επιπέδου 5 και με την κατάργηση του υποκατώτατου και την αύξηση του κατώτατου μισθού, τα παιδιά αυτά, που είναι μαθητές και εργαζόμενοι, παίρνουν πολύ μεγαλύτερες αποδοχές κατά 27%.

Τέλος, σας διαβεβαιούμε, το είπα και χθες, ότι θα υπάρξει και το ποσοστό, επειδή αλλάζει με την ενοποίηση του χώρου της Τριτοβάθμιας Εκπαίδευσης, έτσι ώστε ο αριθμός των παιδιών, που εισάγονται με πανελλαδικές εξετάσεις από τα ΕΠΑΛ, να είναι περίπου ο ίδιος με αυτόν, που υπήρχε, τις προηγούμενες χρονιές. Θα δείτε την τροπολογία, αλλά διασφαλίζουμε τον αριθμό των παιδιών, που θα έχουν προσβασιμότητα στις σχολές, που υπάρχει συνάφεια και σε μικρότερο ποσοστό στις σχολές, που δεν υπάρχει συνάφεια.

Ακόμη, θα μου επιτρέψετε να πω και δύο πράγματα για την Τριτοβάθμια Εκπαίδευση, έτσι καταληκτικά, μιας και προέρχομαι από αυτόν τον χώρο. Ξέρετε πολύ καλά ότι σε ευρωπαϊκό επίπεδο, ήδη από το 2017, το Ευρωπαϊκό Συμβούλιο κάλεσε τα κράτη - μέλη, το Συμβούλιο και την Επιτροπή να υπάρξουν στρατηγικές συμπράξεις ιδρυμάτων Τριτοβάθμιας Εκπαίδευσης σε όλη την Ε.Ε., με στόχο το 2024, περίπου, 20 Ευρωπαϊκά Πανεπιστήμια. Τι σημαίνει αυτό; Ένα δίκτυο Ευρωπαϊκών Πανεπιστημίων με σπουδαστές, που θα έχουν τη δυνατότητα να αποκτήσουν το πτυχίο, συνδυάζοντας σπουδές, σε αρκετές χώρες της Ε.Ε.. Αυτό είναι το καινούργιο σκηνικό, στο οποίο καλούμαστε να κινηθούμε. Επομένως, το κομμάτι της διασποράς, πράγματι, μας προβληματίζει, προϋπήρχε, όμως και η διασπορά αυτή τι είχε; Έχει και υποδομές, που δεν είναι εύκολο την επόμενη ημέρα να πει κανείς ότι τις φτιάχνει αυτές τις καινούργιες υποδομές ή αχρηστεύει εκείνες, που υπάρχουν.

Αντιλαμβάνομαι και σέβομαι όλους τους προβληματισμούς των συναδέλφων για το πώς θα δουλέψει από το εγχείρημα, θα μου επιτρέψετε, όμως, να πω ότι υπάρχουν και τα αυτοδιοικητικά, στα οποία αναφερθήκατε, των Πανεπιστημίων και των Συγκλήτων, στις επιλογές και στο χρόνο υλοποίησης αυτών των εγχειρημάτων. Θα τελειώσω με τις ευθύνες του Υπουργείου. Μειώθηκαν οι πόροι στην εκπαίδευση στη διάρκεια των μνημονιακών χρόνων; Και πόσο; Μειώθηκαν κατά 34%. Τι κάναμε εμείς, από το 2017; Κάναμε μια πολύ σημαντική προσπάθεια να αυξήσουμε αυτούς τους πόρους. Πόσο τους αυξήσαμε; Τη μια χρονιά 4,5% ή 5,4% και την άλλη 3,6% και πάμε, ώστε οι πόροι να είναι περίπου, εκεί βρισκόμαστε τώρα, στο 2,85% του Α.Ε.Π.. Τι προέβλεπε, όμως, το προηγούμενο Μεσοπρόθεσμο των δύο κυβερνήσεων; Πόσο θα ήταν το 2018; Στο 1,85%. Απέχουμε από τον ευρωπαϊκό μέσο όρο, που είναι περίπου στο 4%; Απέχουμε. Γίνονται, όμως, προσπάθειες σε αυτή την κατεύθυνση; Η απάντηση είναι, ναι.

Έχουν δοθεί επιπρόσθετοι πόροι στα Πανεπιστήμια και ανθρώπινο δυναμικό, το ξέρετε πολύ καλά, δε θα αναφερθώ πιο συγκεκριμένα. Για το εάν έχουν υλοποιηθεί όλες αυτές οι προκηρύξεις, θα μου επιτρέψετε να πω ότι είναι και ευθύνη των Πανεπιστημίων για τον τρόπο που κάνουν τις διαδικασίες τους και για τον τρόπο, που, πολλές φορές, καθυστερούν τις αποφάσεις και δεν δόθηκαν μόνο από το Υπουργείο Παιδείας και τις δυσκολίες που είχε, δόθηκαν και για μεταδιδάκτορες, δόθηκαν και από το ΕΛΙΔΕΚ, δόθηκαν, όμως, ακόμη για τις ιατρικές σχολές, που είχαμε πρόβλημα και από το Υπουργείο Υγείας. Υπάρχουν ιατρικές σχολές, που τις χρησιμοποίησαν όλες αυτές τις θέσεις και ενδυναμώθηκαν σε προσωπικό, διότι, πράγματι, υπάρχουν πολλοί συνάδελφοι, οι οποίοι έχουν αποχωρήσει.

Μέσα στο νομοσχέδιο, όμως, και θέλω να μας το πιστώσετε αυτό, ιδιαίτερα η ΠΟΣΔΕΠ, που είναι απέναντί μου, περιλαμβάνεται μια ρύθμιση, που λέει κάτι πάρα πολύ σοβαρό και δεν ακούστηκε, ότι για κάθε έναν αποχωρούντα συνάδελφο θα προκηρύσσεται, στο γνωστικό αντικείμενο, άμεσα η θέση του. Αυτό λέμε εμείς, αυτή η Κυβέρνηση, διότι έχουμε και την άποψη της Ν.Δ., που λέει τον κανόνα 1 : 5 και εγώ προκαλώ δημοσίως τη Ν.Δ. να τοποθετηθεί τι θα κάνει στα Πανεπιστήμια. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής)**: Ευχαριστούμε την κυρία Υφυπουργό.

Το λόγο έχει ο Υπουργός, ο κ. Γαβρόγλου.

**ΚΩΝΣΤΑΝΤΙΝΟΣ ΓΡΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Κύριε Πρόεδρε, να αρχίσω με κάτι, για να πάρει την κούραση μακριά. Δεν έχω Twitter ούτε Facebook, αλλά κάποιος καλός συνάδελφος μου έστειλε μόλις τώρα ένα twitter του κ. Κεγκέρογλου, που είναι ένας Βουλευτής, που είχαμε τη χαρά να τον έχουμε για λίγο και λέει: «Εάν αναρωτιέστε για την κατηφόρα, Κοτσιφάκης και Γαβρόγλου, ο ένας σταλινικότερος από τον άλλον». Εγώ λέω να γελάσουμε όλοι μαζί και να γελάσουμε, κυρίως, για τη μεγάλη συμβολή του Βουλευτή στην ελληνική γλώσσα, ως προς το «σταλινικός», «σταλινικότερος», «σταλινικότατος» ! Αυτά είναι σημαντικά πράγματα για τον πολιτισμό μας!

Πάμε τώρα στα υπόλοιπα.

Κοιτάξτε, μην αρχίσουμε κάποιοι κλήθηκαν ή δεν κλήθηκαν. Το Προεδρείο το είπε. Το γεγονός ότι είναι εδώ, χωρίς να έχουν κληθεί, σημαίνει ότι κλήθηκαν, προφανώς από κάποιους. Το Προεδρείο είπε αυτά, που είπε, αλλά και όσοι κλήθηκαν και δεν κλήθηκαν, με ευθύνη του Υπουργείου, κλήθηκαν από κάποιους.

Η συζήτηση, κυρίες και κύριοι, είναι εδώ και δύο χρόνια για το μέλλον των Ανώτατων Εκπαιδευτικών Ιδρυμάτων. Δεν είναι ούτε για τα Τ.Ε.Ι., ούτε για τίποτα άλλο. Είναι για το μέλλον των Ανώτατων Εκπαιδευτικών Ιδρυμάτων μας, όπου και τα Τ.Ε.Ι. είναι Ανώτατα Εκπαιδευτικά Ιδρύματα. Ρωτάω, λοιπόν , κ. Ζώρα: Ήσασταν στα Καλάβρυτα, το Σεπτέμβριο του 2017, στη Σύνοδο Πρυτάνεων; Ήσασταν! Σε αυτή τη Σύνοδο θυμόσαστε ότι έκανα μια έκκληση να συγκροτηθεί μία Επιτροπή που θα μελετήσει το θέμα Τ.Ε.Ι. και Πανεπιστήμια; Σας ρωτάω: Στα Καλάβρυτα το Σεπτέμβριο του 2017, επί προεδρίας κυρίας Κυριαζοπούλου, ήταν η σειρά της να προεδρεύσει στη Σύνοδο, έγινε από το Υπουργείο αυτή η Επιτροπή, ναι ή όχι; Η απάντηση είναι ναι.

**ΟΔΥΣΣΕΑΣ – ΙΩΑΝΝΗΣ ΖΩΡΑΣ (Πρόεδρος Συνόδου Πρυτάνεων ΑΕΙ, Πρύτανης Πανεπιστημίου Κρήτης)** *(ομιλών εκτός μικροφώνου)*: Προσχηματικές ήταν.

**ΚΩΝΣΤΑΝΤΙΝΟΣ ΓΡΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Αφήστε εάν ήταν προσχηματικές! Έγινε η πρόταση; Γιατί οι Πρυτάνεις δεν είπαν ωραία, να κάνουμε μια ομάδα εργασίας, να μελετήσουμε - και αυτός ήταν ο στόχος - τα δύο σκέλη της Ανώτατης Εκπαίδευσης; Σιωπή και απαξίωση! Αυτά για να μη θεωρούμε ότι ένας κάνει μόνο καλά και ο άλλος κάνει μόνο κακά. Ας δούμε αμφοτέρων τις αδυναμίες.

Το δεύτερο. Δεν ξέρω εάν το γνωρίζετε, αλλά η Ε.Ε. έχει τριπλασιάσει τους πόρους για ένα τεράστιο σχέδιο που υπάρχει σήμερα στην Ευρώπη, για την συνέργεια Πανεπιστημίων από διαφορετικές χώρες για να δίνουν ενιαία προπτυχιακά πτυχία. Αναφερθήκατε στο Τ.Ε.Ι. Κρήτης με έναν εντελώς απαξιωτικό τρόπο, που δεν εκφράζει ούτε τη Σύγκλητο, ούτε και τους συναδέλφους σας.

**ΟΔΥΣΣΕΑΣ – ΙΩΑΝΝΗΣ ΖΩΡΑΣ (Πρόεδρος Συνόδου Πρυτάνεων ΑΕΙ, Πρύτανης Πανεπιστημίου Κρήτης):** Αναφέρθηκα με πραγματικά δεδομένα και επιστημονικά δεδομένα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Εγώ, λοιπόν, το εξέλαβα ως υποτιμητικό και απαξιωτικό όταν κανείς λέει ότι η αρχή της συζήτησης από μηδενική βάση με το Τ.Ε.Ι. Κρήτης «ΤΕΙοποιεί» το Πανεπιστήμιο. Άκουσον - άκουσον, σαν λογική πανεπιστημιακή, σαν λογική ακαδημαϊκή, στο να καθίσουν στο ίδιο τραπέζι. Ο κ. Ταβερναράκης, ο οποίος είναι επικεφαλής του σημαντικότερου ερευνητικού κέντρου της Ελλάδας και της Ευρώπης, ενδεχομένως, γιατί κάθισε στο ίδιο τραπέζι να συζητήσει αυτά και συμφώνησε; Πείτε μου, δεν έχει ακαδημαϊκότητα; Δεν έχουν ακαδημαϊκότητα άνθρωποι από το Πολυτεχνείο Κρήτης ή από άλλα πανεπιστήμια;

Δεν έχετε το μονοπώλιο της ακαδημαϊκότητας. Οι συζητήσεις από το μηδέν είναι υποχρέωση ακαδημαϊκή σας. Όταν, λοιπόν, γίνεται δύο φορές αυτό το αίτημα και το λέτε «όχι», τότε υπάρχει πρόβλημα. Τρίτον, πείτε μου κάτι. Έκανε το Πανεπιστήμιο Κρήτης αίτηση να ενταχθεί στα consortia των ευρωπαϊκών πανεπιστημίων; Από την Ε.Ε. ξέρω ότι δεν έγινε μια τέτοια αίτηση.

Ας έρθω τώρα στα πιο συγκεκριμένα, γιατί ο κ. Ζώρας είπε και άλλα. Είπε να αποσυρθεί. Στην αρχή όλοι κατάλαβαν ότι είναι απόφαση της Συνόδου, μετά είναι προσωπικό, δεν κατάλαβα. Δεν καταλαβαίνω με τι «καπέλο» έρχεται κανείς εδώ, αλλά δεν θέλω, πραγματικά, να ασχοληθώ παραπάνω με αυτό. Εκείνο που θέλω να πω είναι για τον κάθε ένα ειδικά και αρχίζω από τον κ. Κατσή. Κύριε Κατσή, από ό,τι καταλαβαίνω, η ομόφωνη απόφαση της Συγκλήτου λέει ότι συμφωνείτε σε όλα, εκτός από τα τρία αυτά τμήματα. Αυτό καταλαβαίνω, αυτό διαβάζω και για μένα είναι απολύτως σαφές.

Η προηγούμενη απόφαση μιας προηγούμενης μέρας είχε και ένα στοιχείο, ως προς το Τμήμα Πληροφορικής. Υπήρχε ένα αίτημα για ένα τμήμα, που είναι τετραετές, να γίνει πενταετές, να γίνει τμήμα μηχανικών πληροφορικής και να ιδρυθεί πολυτεχνική σχολή, στην Τρίπολη. Θεωρήσαμε ότι αυτό δεν μπορεί να υπακούει σε ακαδημαϊκούς κανόνες, από ένα τμήμα τετραετές να ιδρυθεί μια πολυτεχνική σχολή και να ενταχθεί, ως πενταετές. Δεχθήκαμε, όμως, με τη λογική, που υπήρχε, την προβληματική να γίνει πενταετές μηχανικών και το θέμα της πολυτεχνικής θα πρέπει να το δείτε μεταξύ σας και να φέρετε μια πρόταση στο Υπουργείο. Καταλαβαίνω ότι παρόλη αυτήν τη διάθεσή μας, η δεύτερη απόφαση της Συγκλήτου δεν αναφέρει τίποτε για όλο αυτό.

Ως προς τις υποδομές, πρέπει να ειπωθεί ότι υπάρχει η έκθεση του Ψυχιατρείου στην Τρίπολη. Αυτό είναι μια εξαιρετικά σημαντική προσθήκη στο Πανεπιστήμιο Πελοποννήσου και θα κάνουμε και εμείς το παν με τα προγράμματα και τον προϋπολογισμό δημοσίων επενδύσεων να μεριμνήσουμε για αυτό το θέμα.

**ΑΘΑΝΑΣΙΟΣ ΚΑΤΣΗΣ (Πρύτανης του Πανεπιστημίου Πελοποννήσου)**: Υπάρχει η Κτηνιατρική Σχολή, κύριε Υπουργέ, άρα, δεν είναι σε όλα η συμφωνία. Υπάρχει η Κτηνιατρική Σχολή, την οποία την αναφέρουμε ως θέμα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Βεβαίως, την Κτηνιατρική Σχολή, όπως σας είπα και στη συνάντηση, που κάναμε και το λέω και εδώ δημόσια, τη ζητάει το Γεωπονικό Πανεπιστήμιο Αθηνών, όπως και το Δημοκρίτειο Πανεπιστήμιο Θράκης. Θα κάνουμε μια ομάδα εργασίας. Επειδή είναι μια Σχολή, που θέλει πολλές επενδύσεις, δεν μπορούμε να την κάνουμε, χωρίς να ρωτήσουμε και τους ειδικούς, ειδικά για αυτήν τη Σχολή και ελπίζω το πόρισμα των ειδικών να ευνοείτο δικό σας αίτημα.

Κύριε Γκόλια, με συγχωρείτε, προηγουμένως, για την ένταση. Το Πολυτεχνείο είχε χρόνια ολόκληρα, δεκαετίες ένα αίτημα για Integrated Master. Αυτό επί δικής μας Κυβέρνησης δόθηκε, όχι μόνο στο Πολυτεχνείο, αλλά στα πολυτεχνειακά τμήματα. Μάλιστα, δόθηκε με μια συνεννόηση με το Τεχνικό Επιμελητήριο Ελλάδας, για να μπορεί να εγγράφει αποφοίτους των ΤΕΙ και μετά από ένα χρόνο διαδικασιών το Τεχνικό Επιμελητήριο πράγματι, και το χαιρετίζουμε αυτό, κράτησε την υπόσχεση αυτή.

Το δεύτερο. Να σας πω κάτι: Εδώ και ενάμιση χρόνο τα συζητάμε, ως προς τους μηχανικούς. Γιατί τώρα, μπορείτε να μου πείτε; Το Πανεπιστήμιο Δυτικής Αττικής, έγινε Πανεπιστήμιο με μηχανικούς τετραετούς φοίτησης. Κατ’ οικονομία, το αποδεχθήκατε; Γιατί τέτοια ένταση; Αυτό πρέπει να το καταλάβει και η κοινωνία, διότι, όπως καταλαβαίνετε, εμείς ήμασταν ανοιχτοί, συζητούσαμε, προτείναμε, ζητούσαμε, υπήρχαν, όμως, οι σιωπές. Υπήρχαν σιωπές και για αυτές θα πρέπει ο καθένας μας να αναλάβει τις ευθύνες που του αναλογούν.

**ΙΩΑΝΝΗΣ ΓΚΟΛΙΑΣ (Πρύτανης Ε.Μ.Π.):** Υπάρχει απόφαση της Συγκλήτου και για το ΠΑ.Δ.Α..

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το ξέρω πολύ καλά ότι υπάρχει απόφαση της Συγκλήτου. Θα σας πω ποια είναι η απόφαση του ΣΑΣ. Αναφέρει: «Σε κάθε συγκεκριμένο γνωστικό αντικείμενο, ειδικότητας μηχανικού, πρέπει να αντιστοιχεί ένας τίτλος σπουδών και όχι περισσότεροι, διαφορετικών επιπέδων, που οδηγούν σε κατατμήσεις και διασπάσεις και συνακόλουθα σε μια συνολική υποβάθμιση όλων των τίτλων σπουδών του μηχανικού». Εμείς, ακολουθώντας αυτή, λοιπόν, τη Σύγκλητο, κάνουμε, αυτό ακριβώς. Το σχέδιο μας το μεταρρυθμιστικό πήρε ευλαβικά υπ' όψιν αυτή τη διατύπωση της δικής σας Συγκλήτου.

**ΙΩΑΝΝΗΣ ΓΚΟΛΙΑΣ (Πρύτανης Ε.Μ.Π.):** Τα κάνετε πρώτα τετραετή και μετά θα τα κάνετε πενταετή.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Βεβαίως, αλλά δεν θα τα κάνουμε «σε μια νύχτα», που ήταν μια έκφραση που ελπίζω να την πάρετε πίσω, διότι είστε ακαδημαϊκός.

Είναι τετραετή. Ακολουθούμε την πρόταση της Συγκλήτου του Ε.Μ.Π.; Βεβαίως. Πώς τα τετραετή τμήματα θα γίνουν Πολυτεχνείο; Πείτε μου εσείς. αν υπάρχει καλύτερη ακαδημαϊκότερη διαδικασία από αυτήν που προτείνουμε; Μην μου πείτε, όπως στη ρύμη του λόγου σας είπατε «Ωραία, υπάρχουν τα τετραετή και τα πενταετή και να πάμε παρακάτω». Πείτε μου, ακριβώς. Επί 36 χρόνια αυτή η κοινωνία έχει αυτόν τον πόλεμο, ανάμεσα στις ειδικότητες. Δεν βοηθάει τη δημοκρατία ο συντεχνιασμός.

**ΙΩΑΝΝΗΣ ΓΚΟΛΙΑΣ (Πρύτανης Ε.Μ.Π.):** Δεν μπορεί το Πολυτεχνείο να απολογείται, διότι δεν δόθηκαν επαγγελματικά δικαιώματα από την Πολιτεία.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν αναφέρω για το αν το Πολυτεχνείο θα πρέπει να απολογείται. αν δόθηκαν επαγγελματικά δικαιώματα ή όχι. Τι πρωτοβουλίες έχει πάρει το Πολυτεχνείο; Αυτό είναι το ερώτημά μας. Και όχι μόνο το Πολυτεχνείο. Δεν είναι εκεί το θέμα μας. Το θέμα είναι αν θέλουμε ως κοινωνία να λύσουμε αυτό το πρόβλημα, ναι ή όχι; Όχι, όμως, με ευχολόγια.

**ΟΔΥΣΣΕΑΣ- ΙΩΑΝΝΗΣ ΖΩΡΑΣ (Πρύτανης Πανεπιστημίου Κρήτης):** Το Πολυτεχνείο είναι Τεχνολογικό Ινστιτούτο, δεν δίνει επαγγελματικά δικαιώματα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Έχει χορτάσει επί 36 χρόνια ευχολόγια αυτή η κοινωνία. Να ξέρετε ότι υπάρχουν πάρα πολλοί μηχανικοί, που χειροκροτούν αυτού του τύπου τη διαδικασία, πρώτα ακαδημαϊκά, που δεν είναι σίγουρο ότι θα γίνουν όλα και δεύτερον, με μια διαδικασία, που θα εμπλέκονται και τμήματα των Πολυτεχνείων, θα εμπλέκεται το ΤΕΕ και θα δίνει αυτά τα δικαιώματα. Επιτέλους, για πρώτη φορά μετά από 36 χρόνια, υπάρχει μια συγκεκριμένη πρόταση στο τραπέζι, που πάει να ψηφιστεί. Αν έχετε άλλη πρόταση, να τη συζητήσουμε.

Να πούμε δημόσια ένα ορθό αίτημα των πολυτεχνειακών σχολών, αλλά όχι μόνον, ως προς τον αριθμό των εισακτέων. Υπάρχει ένα πρόβλημα. Τα πανεπιστήμια για λόγους ιστορικούς, δέχονται παραπάνω άτομα από αυτά που θα μπορούν να εκπαιδεύσουν, ακόμη καλύτερα από ό,τι εκπαιδεύουν τώρα. Ποια είναι η λύση;

Έχετε δίκιο από την πλευράς σας. Τη δουλειά σας θέλετε να κάνετε, αλλά να ξέρετε ότι αυτή η δουλειά υπονομεύει.

**ΓΙΑΝΝΗΣ ΒΑΦΕΙΑΔΑΚΗΣ (Πρόεδρος της Ομοσπονδίας Εκπαιδευτικών Φροντιστών Ελλάδας (ΟΕΦΕ)):** Ποτέ δεν μας καλέσατε. Δεν μας καλέσατε ποτέ. Ποτέ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας παρακαλώ, μην διακόπτετε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σας παρακαλώ. Μιλήσατε τόση ώρα και μια φορά δεν είπατε ποιο είναι το πρόβλημα με το σχολείο. Έχουμε Γ’ Λυκείου ή όχι;

**ΓΙΑΝΝΗΣ ΒΑΦΕΙΑΔΑΚΗΣ (Πρόεδρος της Ομοσπονδίας Εκπαιδευτικών Φροντιστών Ελλάδας (ΟΕΦΕ)):** Εσείς διαβάλετε τις θέσεις μας. Κύριε Υπουργέ, εγώ δεν αναφέρθηκα καθόλου στο σχολείο. Εσείς θέλετε να ανοίξετε μέτωπο.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας παρακαλώ, δεν βοηθά ο διάλογος, αυτήν τη στιγμή. Κλείνει ο Υπουργός με απαντήσεις προς όλους και τελειώνουμε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σας παρακαλώ. Πάντως, όταν οι εκπρόσωποι της ΟΙΕΛΕ είπαν ότι εδώ υπάρχει μια μάστιγα της βαθμολογίας των 20άρικων, ούτε οι εκπρόσωποι των ιδιωτικών σχολείων, ούτε η ΟΛΜΕ τοποθετήθηκε επί του θέματος. Εδώ οι άνθρωποι λένε φοβερά πράγματα. Είναι σωστά αυτά που λένε; Αν είναι σωστά, τότε η σιωπή σας το αποδέχεται και εγώ καταλαβαίνω δημόσια να μη θέλετε να τα παραδεχθείτε αυτά. Αλλά, διά της σιωπής, τα δεχόσαστε.

**ΓΙΑΝΝΗΣ ΒΑΦΕΙΑΔΑΚΗΣ (Πρόεδρος της Ομοσπονδίας Εκπαιδευτικών Φροντιστών Ελλάδας (ΟΕΦΕ)):** Με συγχωρείτε, κύριε Υπουργέ, αλλά αυτό είναι μια μομφή πολύ δυνατή.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν ξέρω αν ήσασταν εδώ, όταν μιλούσε ο Εκπρόσωπος της ΟΙΕΛΕ.

**ΓΙΑΝΝΗΣ ΒΑΦΕΙΑΔΑΚΗΣ (Πρόεδρος της Ομοσπονδίας Εκπαιδευτικών Φροντιστών Ελλάδας (ΟΕΦΕ)):** Βεβαίως και ήμουν εδώ.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εάν ήμουν εγώ στη θέση σας, δεν θα μιλούσα για τίποτε άλλο από το να απαντήσω σε αυτά που είπε.

**ΓΙΑΝΝΗΣ ΒΑΦΕΙΑΔΑΚΗΣ (Πρόεδρος της Ομοσπονδίας Εκπαιδευτικών Φροντιστών Ελλάδας (ΟΕΦΕ)):** Δεν κάνουμε διάλογο ανάμεσα στους Εκπροσώπους.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Βεβαίως, δεν κάνετε και γι’ αυτό λέμε…

**ΓΙΑΝΝΗΣ ΒΑΦΕΙΑΔΑΚΗΣ (Πρόεδρος της Ομοσπονδίας Εκπαιδευτικών Φροντιστών Ελλάδας (ΟΕΦΕ)):** Συγγνώμη, στα 6 λεπτά που είχαμε στη διάθεσή μας….

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σας παρακαλώ. Δεν θα με διακόψετε. Τελεία και παύλα.

**ΑΘΑΝΑΣΙΟΣ ΜΙΧΕΛΗΣ (Προεδρεύων της Επιτροπής):** Σας παρακαλώ, μην διακόπτετε.

**ΓΙΑΝΝΗΣ ΒΑΦΕΙΑΔΑΚΗΣ (Πρόεδρος της Ομοσπονδίας Εκπαιδευτικών Φροντιστών Ελλάδας (ΟΕΦΕ)):** Με συγχωρείτε, κύριε Πρόεδρε, αλλά σε καμία περίπτωση δεν αποδέχονται τα ιδιωτικά σχολεία αυτήν τη μομφή.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ναι, θα πρέπει να απαντήσουμε και με συγχωρείτε, διότι αν παίρνετε τις εφημερίδες, θα δείτε ότι προβάλλεται αυτό το πράγμα. Δεν προβάλλεται η καταγγελία της ΟΙΕΛΕ.

Είπε φοβερά πράγματα, ως προς το περιεχόμενο και σε αυτά θα πρέπει να υπάρξει απάντηση και καλώ τους ιδιοκτήτες των ιδιωτικών σχολείων να δώσουν απάντηση σε αυτά. Εάν δεν είχατε το χρόνο, σήμερα, να στείλετε γραπτή απάντηση και στη Βουλή και στην ΟΙΕΛΕ. Θα σας το παρακαλούσα πάρα πολύ.

Λοιπόν, πάμε παρακάτω για το θέμα των επαγγελματικών δικαιωμάτων. Υπάρχει ένα θέμα, το οποίο δεν έγινε κατανοητό. Στην Ελλάδα, η έννοια της επαγγελματικής ισοδυναμίας είναι μια έννοια, που εισάγεται το 2012. Να συμφωνήσουμε σε αυτό; Πολύ ωραία, συμφωνείτε.

Αυτό τώρα τι ακριβώς ήταν, έχετε καταλάβει; Αυτό θα σας πω εγώ τι ήταν. Ήταν μια προσπάθεια παράκαμψης του άρθρου 16, διότι η ισοδυναμία και οι αιτήσεις, που γίνονταν, στο ΣΑΕ, έχουν μέσα τους και την αναγνώριση της ακαδημαϊκής ισοδυναμίας.

Εάν δεν θέλετε την ακαδημαϊκή ισοδυναμία - και να συμφωνήσουμε ότι δεν τη θέλετε -θα πάει στο Δ.Ο.Α.Τ.Α.Π. *(Διεπιστημονικός Οργανισμός Αναγνώρισης Τίτλων Ακαδημαϊκών & Πληροφόρησης*). Συμφωνούμε. Άρα, στο κομμάτι αυτό που λέει να πάει στο Δ.Ο.Α.Τ.Α.Π., να πάει στο Δ.Ο.Α.Τ.Α.Π.. Συμφωνούμε σ' αυτό; Πολύ ωραία. Άρα, ως προς την ακαδημαϊκή, θα αποφασίζει το Δ.Ο.Α.Τ.Α.Π., αυτό που αποφασίζει για όλους.

Τώρα, για τα επαγγελματικά. Ξέρετε, προφανώς - και δεν το λέω με ίχνος ειρωνείας - το N.A.R.I.C., έτσι δεν είναι; Το N.A.R.I.C. είναι - για τους υπόλοιπους – ο Οργανισμός που πιστοποιεί την εγκυρότητα των πανεπιστημίων, που συνεργάζονται με πανεπιστήμια εκτός Αγγλίας και άρα και τα ελληνικά.

Εμείς τώρα τι λέμε; Προσέξτε. Λέμε ότι όταν κάποιος τελειώνει ένα ιδιωτικό κολέγιο, θα φέρνει το πτυχίο του και θα φέρνει από το N.A.R.I.C. το εξής πιστοποιητικό, το οποίο μας το έχει στείλει το N.A.R.I.C.. Προσέξτε. Το N.A.R.I.C. μας το έστειλε αυτό που θα σας διαβάσω και λέει: Με συγχωρείτε για τα αγγλικά. “U.K. N.A.R.I.C. is able to confirm the holders of British degrees, who studied at licensed Colleges in Greece in partnership with British Higher Education Institutes should be accorded the same professional rights as any holders of any UK degree. The holder of this award is eligible to apply for registration with the relevant professional body in the UK.” Δηλαδή, θα μπορεί να γράφεται στην Αγγλία.

Ποια είναι η λύση; Η λύση είναι να βρούμε περισσότερους πόρους, η λύση είναι να βρούμε περισσότερο διδακτικό προσωπικό και η λύση είναι να μπορούν όλα τα παιδιά, που θέλουν να σπουδάσουν, να σπουδάσουν. Η λύση δεν είναι να μειωθούν οι εισακτέοι. Η λύση είναι τα Πανεπιστήμιά μας να μπορέσουν να εκπαιδεύουν καλύτερα τα παιδιά, που θέλουν να σπουδάσουν.

Εμείς, λοιπόν, προτείνουμε και αποφασίζουμε, μετά την ψήφιση του νόμου, να αρχίσουμε μια συζήτηση με όλες τις Σχολές, αρχίζοντας πρώτα από τις Ιατρικές, δεύτερον, από τους Μηχανικούς, τρίτον, από τις Νομικές και συνεχίζουμε, για το βέλτιστο αριθμό, που μπορούν να εκπαιδεύσουν, ώστε να δούμε η Πολιτεία τι υποχρεώσεις θα έχει, απέναντι στα Πανεπιστήμια.

Πάντως, να ξέρετε, ότι δώσαμε άλλες 500 θέσεις - να ξέρετε ότι εκκρεμούν εκλογές εκπροσώπων της ΠΟΣΔΕΠ - οι 500 έχουν υπογραφεί από το Υπουργείο, εδώ και ενάμιση χρόνο και μόνον 76 εκλογές έχουν γίνει και έχουν έρθει με τα πρακτικά τους στο Υπουργείο.

Υπάρχει ένα θέμα εκεί στα Πανεπιστήμια - και το ξέρετε το θέμα που υπάρχει - και βεβαίως, είναι αδικαιολόγητο, για θέσεις που έχουν 10 ή 15 υποψηφίους να βγαίνουν αγώνες. Ελάχιστες, αλλά δείχνει και αυτό μια παθογένεια.

Λέμε, λοιπόν, ότι να συνεννοηθούμε και να συνεννοηθούμε, όμως, όχι παζάρι - η πολιτεία λέει να μπουν 200, το τάδε τμήμα λέει όχι, αντί για 200 να μπουν 50, ώστε και οι δύο να ξέρουμε ότι θα συναντηθούν στη μέση. Όχι, να δούμε πόσοι χρειάζονται, για να κάνουν καλά τη δουλειά τους και με βάση αυτό, με την προτερεοποίηση που σας είπα, Ιατρικές, Πολυτεχνείου και νομικές. Να πούμε επίσης, ότι από την επόμενη χρονιά, δεν θα υπάρχει αύξηση στους εισακτέους μηχανικούς.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κύριε Υπουργέ, συντομεύστε, σας παρακαλώ.

**ΕΥΗ ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.) :** Αυτό δεν προβλέπεται σε κανένα νομοσχέδιο, κύριε Υπουργέ, σε καμία Επιτροπή. Είχατε είκοσι λεπτά στην αρχή, πολλαπλές διακοπές, μιλάτε, ήδη, μαζί με την κυρία Υφυπουργό, 17 λεπτά και ερωτώ κ. Πρόεδρε, γιατί στις άλλες επιτροπές δεν είθισται αυτό. Οι Υπουργοί ευχαριστούν και όλοι μαζί φεύγουμε και πάμε στην άλλη Επιτροπή. Αυτό δεν είναι διαδικασία. Είναι πρωτόγνωρο αυτό.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κυρία Χριστοφιλοπούλου, εδώ το συνηθίζουμε.

**ΕΥΗ ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Έτσι ακριβώς είναι, κυρία Υφυπουργέ. Σε καμία Επιτροπή δεν γίνεται αυτό. Δεν ήταν καθόλου λάθος, σας πληροφορώ. Μπορούμε να πάρουμε τα στατιστικά στοιχεία από το Κοινοβούλιο, αν θέλετε.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κυρία Χριστοφιλοπούλου, δεν ξέρω, αν στις άλλες Επιτροπές προτείνονται 70 φορείς. Δεν σας είπα ότι κάνετε λάθος. Είπα ότι στην Επιτροπή Μορφωτικών Υποθέσεων συνηθίζεται να καλούμε επταπλάσιο αριθμό, από αυτόν που είθισται. Συνηθίζεται να παραβιάζουμε το χρόνο.

**ΕΥΗ ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Δεν συνηθίζεται να παίρνουν οι Υπουργοί το χρόνο και στην αρχή είκοσι λεπτά και στο τέλος, αλλά τόσα. Δεν κάνατε διάλογο και προσπαθείτε τώρα να τα «μπαλώσετε». Τίποτα δεν κάνατε.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Πάντως, κύριε Πρόεδρε, δεν μπορεί να ακολουθήσει άλλη συνεδρίαση της Επιτροπής μετά. Αυτό το πράγμα είναι αδιανόητο. Είμαστε εδώ 7 ώρες.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Μπορείτε να μην με διακόπτετε; Μόλις είπαμε κάτι, σε σχέση με αυτά, που είπατε, βλέπω, δεν μπορείτε να συγκρατηθείτε. Έλεος !

**ΕΥΗ ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. ):** Μιλήσατε είκοσι λεπτά το πρωί και είκοσι λεπτά τώρα και μόλις είπαμε κάτι ...Τι λέτε τώρα;

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κύριε Υπουργέ, ολοκληρώστε τη σκέψη σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κοιτάξτε, όπως είπα και στον Πρόεδρο του Τεχνικού Επιμελητηρίου, τον κ. Στασινό, νομίζω ότι οι προτάσεις, που κάνει στην Επιτροπή, είναι πολύ θετικές και θα πρέπει να το συνεχίσουμε και να το νομοθετήσουμε.

Τώρα, για τους εκπροσώπους των φροντιστηρίων. Θέλω να σας ευχαριστήσω, γιατί είστε απολύτως συνεπείς στη διαδικασία, με την οποία θέλετε να υπονομεύσετε το δημόσιο σχολείο και επειδή εγώ έχω συζητήσει με πολλούς συναδέλφους σας και ιδιοκτήτες φροντιστηρίων, μου κάνουν εντύπωση οι θέσεις σας. Οι θέσεις σας ξέρει πού καταλήγουν; Να μην αλλάξει τίποτα από τα σημερινά. Να μην αλλάξει τίποτα απολύτως.

Τι λέει αυτό; Λέει ότι εγώ θα πω ότι από το τάδε κολέγιο, αν πήρες πτυχίο, ότι αν αυτό το πτυχίο το έπαιρνες στην Αγγλία, θα μπορούσες να ασκήσεις το επάγγελμα. Εμείς με αυτό θα εγκρίνουμε τα επαγγελματικά προσόντα των 9.500 αποφοίτων, που είναι όμηροι. Αυτό κάνουμε, τη στιγμή που χαίρομαι πραγματικά, που δεχόσαστε ότι το ακαδημαϊκό θα φύγει, θα πάει στο ΔΟΑΤΑΠ, το υπόλοιπο είναι αυτό. Άρα, φέρνει το πτυχίο, φέρνει αυτό, για να είμαστε σίγουροι και εμείς ότι το ΝΑRIT έχει εγκρίνει τη συνεργασία του τάδε πανεπιστημίου με το δείνα κολέγιο, το έχει εγκρίνει. Άρα, με το που φέρνει αυτό, παίρνει τα επαγγελματικά δικαιώματα.

**ΚΩΝΣΤΑΝΤΙΝΟΣ ΠΑΠΠΑΣ (Πρόεδρος της Πανελλήνιας Ένωσης Αναγνωρισμένων Κολεγίων):** Μια διευκρίνιση. Έτσι όπως έχετε φέρει τα άρθρα, αφορούν αποκλειστικά την Οδηγία 35/2006 και πρέπει να προστεθεί ότι το ΑΤΕΕΝ θα εξετάζει και τα πτυχία εκείνα, που δεν πληρούν τις προϋποθέσεις της Οδηγίας 36/2006, διότι δεν είναι όλα τα πτυχία, όπως για παράδειγμα, τα μεταπτυχιακά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Να δεχτούμε ότι το 90% των περιπτώσεων είναι αυτό, που σας διάβασα; Ναι. Δεν έχετε αμφιβολία για αυτό, γιατί είναι το 90% των αποφοίτων σας. Λέμε, λοιπόν, αυτά τα παιδιά θα πάρουν το ακαδημαϊκό από το ΔΟΑΤΑΠ, γιατί δεν πάνε σε δημόσιο πανεπιστήμιο, πάνε σε ιδιωτικό κολέγιο και στα επαγγελματικά δικαιώματα, που τόσα χρόνια ταλαιπωρούνται, τα εγκρίνουμε εντός δεκαλέπτου, δηλαδή, θα έρχονται στο Υπουργείο και θα τα σφραγίζουμε. Δεν έχει ξαναγίνει αυτό τόσα χρόνια και ταλαιπωρούνται οι άνθρωποι.

Τώρα, για τα υπόλοιπα, που λέτε, αν υπάρχει ένα θέμα για μεταπτυχιακά και λοιπά, αυτά να τα δούμε, αλλά να ξέρουμε ότι είναι το 10%.

Πραγματικά, έχει ενδιαφέρον η Ανωτάτη Συνομοσπονδία Γονέων Ελλάδας, διότι αυτό που λέει είναι «μην αλλάζεις τίποτα από τα σημερινά», διότι ξέρετε προσπαθώ να συνεννοηθώ με φορείς, διότι, αλλιώτικα, δεν βγαίνει, όπως καταλαβαίνετε, που έρχονται, με συγκεκριμένες προτάσεις. Προτάσεις, που λένε, θέλουμε το καλό της εκπαίδευσης και της χώρας, είμαι ειλικρινής να έρχονται καλοδεχούμενες, θεωρώ ότι είμαστε όλοι υπέρ του καλού της χώρας. Όμως, προτάσεις συγκεκριμένες, που δεν είναι η απαξίωση του Τύπου «Μα και σήμερα υπάρχουν ελεύθερης πρόσβασης». Μα, για ποια ελεύθερη πρόσβαση μιλάμε; Το είπατε και εσείς από τους φροντιστές. Δυόμιση δισεκατομμύρια ευρώ ξοδεύουν οι οικογένειες, για να πάει μόνο το 30% εκεί που θέλει να σπουδάσει και τους υπόλοιπους το σύστημα τους πετάει, όπου είναι. Μην υποβαθμίσουμε, λοιπόν, το προτεινόμενο σύστημα. Ας το κατανοήσουμε πρώτα και κυρίως, μην εξωραΐζουμε το υπάρχον.

Εγώ δεν καταλαβαίνω αυτό που είπατε εσείς, το είπε εχθές και ο συνάδελφος του Κ.Κ.Ε., λέτε να δίνουν εξετάσεις μπορεί και δέκα φορές και κάθε φορά να κατοχυρώνουν το βαθμό τους. Αυτό δεν είναι; Αυτή είναι η θέση σας. Με συγχωρείτε, είναι ακαδημαϊκά σοβαρή η πρόταση αυτή; Να δίνουν εξετάσεις, αν θέλουν να κατοχυρώνουν το βαθμό, αν δεν θέλουν πάνε παρακάτω, κατοχυρώνουν ένα βαθμό, δύο βαθμούς κλπ.. Επειδή στείλατε τέτοιες προτάσεις για λόγους οικονομίας χρόνου, ήταν αδύνατο να συναντηθούμε. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ολοκληρώσαμε την πολύ δύσκολη σημερινή μας συζήτηση. Ευχαριστούμε πάρα πολύ τους φορείς.

Το λόγο έχει η κυρία Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Κύριε Πρόεδρε, το Κίνημα Αλλαγής, η Δημοκρατική Συμπαράταξη, από την αρχή, είχε ζητήσει να αποσυρθεί το νομοσχέδιο. Εμείς καθίσαμε και ακούσαμε τους φορείς, γιατί θέλαμε να ακούσουμε τις απόψεις των φορέων.

Καταγγέλλουμε, όχι μόνο τη διαδικασία, αλλά και την ουσία. Δεν μπορούμε να καταψηφίσουμε, απλά. Πρέπει να δείξουμε πόσο καταστροφικό θεωρούμε αυτό το νομοσχέδιο και τον τρόπο, με τον οποίο ήρθε, αποχωρώντας.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Κύριε Πρόεδρε, η ώρα είναι 17.10΄ και είμαστε εδώ από τις 10.00΄. Είναι 7 ώρες και 10 λεπτά. Κανείς Βουλευτής σε αυτήν την αίθουσα δεν έχει διαβάσει μια διάταξη σήμερα, για να τοποθετηθεί σε 50 λεπτά. Τουλάχιστον, ας καθυστερήσουμε μιάμιση ώρα.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Η πρότασή σας είναι για τις 18.30΄;

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Η πρόταση μας είναι να μη γίνει η Επιτροπή σήμερα το απόγευμα, κ. Πρόεδρε, αυτή είναι η πρότασή μας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, πράγματι, νομίζω ότι πρέπει να δώσουμε ένα περιθώριο μιάμισης ώρας και να μην υπάρχουν εισαγωγικές ομιλίες από το Υπουργείο, να πάμε κατευθείαν στους Εισηγητές και να γίνει το όποιο κλείσιμο γίνει, μετά. Νομίζω ότι θα κερδίσουμε αρκετή ώρα, με αυτόν τον τρόπο.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Άρα, στις 18.30΄ θα ξεκινήσει η γ΄ συνεδρίαση και καθορίζουμε τότε τη διαδικασία. Σας ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γεώργιος, Αυλωνίτου Ελένη, Βάκη Φωτεινή, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Δημητριάδης Δημήτριος, Μηταφίδης Τριαντάφυλλος, Μιχελής Αθανάσιος, Μπαξεβανάκης Δημήτριος, Πάντζας Γεώργιος, Τριανταφύλλου Μαρία, Ριζούλης Ανδρέας, Μπαλαούρας Γεράσιμος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Φίλης Νικόλαος, Ανδριανός Ιωάννης, Δαβάκης Αθανάσιος, Καραμανλή Άννα, Κατσιαντώνης Χρήστος, Κέλλας Χρήστος, Κεραμέως Νίκη, Κουκοδήμος Κωνσταντίνος, Κουτσούμπας Ανδρέας, Κεγκέρογλου Βασίλειος, Γρηγοράκος Λεωνίδας, Χριστοφιλοπούλου Παρασκευή, Γρέγος Αντώνιος, Ηλιόπουλος Παναγιώτης, Δελής Ιωάννης, Λυκούδης Σπυρίδων και Μαυρωτάς Γεώργιος.

Τέλος και περί ώρα 17.15΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΘΑΝΑΣΙΟΣ ΜΙΧΕΛΗΣ ΠΑΝΑΓΙΩΤΗΣ ΣΚΟΥΡΟΛΙΑΚΟΣ**